
INTRODUCERE 


Sunt un observator al copiilor. Puneţi-mă într-un loc 
aglomerat cum ar fi un restaurant sau un aeroport, şi 
imediat voi găsi bebeluşul care tocmai descoperă lumea de 
după braţele mamei sale sau prichindelul care se caţără pe 
scaune asemenea unui alpinist care escaladează Everestul. 
Văd cum copiii şi părinţii lor lucrează împreună, câteodată 
uşor, câteodată cu oarecare dificultate. Sunt foarte curios 
şi, de multe ori, găsesc o modalitate de a porni o 
conversaţie. Să vorbesc cu părinţii despre copiii lor este 
lucrul la care mă pricep cel mai bine. 

Ca medic pediatru, încerc să ascult mai mult decât să 
vorbesc. Când unii părinţi vin la mine cu probleme, ei ştiu 
câte ceva despre ceea ce au nevoie. Prima mea treabă este 
să îi conving că sunt dispus - nerăbdător chiar - să îi ascult. 
După aceea, lucrăm împreună pentru a lămuri situaţia. Nu 
sunt de acord cu a spune părinţilor ce trebuie să facă. Dacă 
le oferi o nouă perspectivă asupra unei vechi probleme, de 
obicei părinţii nu au nici o dificultate în a găsi o soluţie care 
să le convină. 

Această atitudine se reflectă în această carte, eu 
încercând să o scriu asemănător modului în care vorbesc cu 
pacienţii: direct, într-un limbaj simplu, obişnuit, dar fără a 
reduce din conţinut. Subiectele abordate în această carte 
sunt simple, lucrurile de bază - somnul, alimentaţia, 
alinarea şi igiena, dar în mulţii mei ani de practică medicală 
am fost de multe ori surprins de faptul că nu problemele 
medicale majore sunt lucrurile care îi îngrijorează pe 
părinţii tinerilor mei pacienţi, ci lucrurile de bază în 
îngrijirea copilului. O mamă este îngrijorată că nu oferă 
lapte de sân suficient şi adecvat bebeluşului ei, un tată cu 
ochii obosiţi se întreabă de ce bebeluşul lui în vârstă de 5 
săptămâni nu doarme toată noaptea, un cuplu se ceartă 
asupra disputatei probleme „scutece de pânză versus 
scutece de unică folosinţă”. Această carte este concepută 


să se adreseze unor astfel de probleme frecvent întâlnite, 
dar şi foarte importante şi să ofere părinţilor informaţiile şi 
încrederea de care au atâta nevoie pentru a îngriji şi a se 
bucura de nou-născuţii şi prichindeii lor. 

Am încercat să ofer cât mai multe sfaturi practice, să 
explic cât mai bine dezvoltarea bebeluşilor - capacităţile lor 
la vârste diferite şi încercările de care au parte - astfel 
încât, ca părinte, să puteţi lua decizii informate în legătură 
cu ce este cel mai bine pentru dumneavoastră şi familia 
dumneavoastră. Am încercat, de asemenea, să evidenţiez 
cum sarcinile de zi cu zi, de exemplu hrănirea, spălarea şi 
adormirea copilului, sunt oportunităţi pentru dezvoltarea 
emoţională şi intelectuală. Nu zic că fiecare moment 
trebuie să fie încărcat cu învățături - asta ar pune prea 
multă presiune asupra copilului sau asupra dumneavoastră 
- dar am încercat să vă ofer informaţiile de care aveţi 
nevoie pentru a reflecta, din timp în timp, asupra 
nemaipomenitei călătorii în care vă îmbarcaţi alături de 
copilul dumneavoastră. 

Informaţiile din această carte provin din mai multe 
surse. Am fost instruit în pediatria generală la Boston City 
Hospital în anii '80 şi, apoi, am urmat o pregătire 
suplimentară de trei ani, în care am studiat dezvoltarea 
comportamentală pediatrică. Acest domeniu al medicinii a 
apărut din munca unor pediatrii iluştri cum ar fi dr. 
Benjamin Spock, care a fost unul dintre primii doctori din 
Statele Unite ale Americii care a combinat cunoştinţele sale 
despre sănătatea fizică a copiilor cu o bună cunoaştere a 
mentalităţii lor şi a dezvoltării lor emoţionale. Dr. Spock a 
înţeles că părinţii ţin la copiii lor în întregime, corp şi minte, 
nu doar la muşchii şi oasele lor. Cuvintele scrise în această 
carte nu sunt ale doctorului Spock, dar întreaga abordare a 
gândirii despre copii şi părinţii lor a fost inspirată de către 
el. 

De fapt, filozofia eternă a lui Benjamin Spock este piatra 
de temelie a Companiei Dr. Spock, care a fost înfiinţată de 
o nouă echipă de medici pediatri, obstetricieni şi alţi experţi 
pentru a aduce mămicilor şi tăticilor din ziua de astăzi cele 


mai moderne informaţii şi sfaturi în legătură cu creşterea şi 
sănătatea copilului. Sunt vicepreşedinte al departamentului 
de dezvoltare comportamentală pediatrică în cadrul 
companiei încă din anul 2000, şi acest lucru mi-a oferit un 
nou tip de interacţiune cu părinţii. Ca editor pentru website- 
ul companiei, drSpock.com, am avut posibilitatea să 
contribui cu articole ce au abordat o arie largă de subiecte 
- orice de la cum să alegi grădiniţa potrivită până la cum să 
explici evenimentele de la 11 septembrie copiilor. Am avut, 
de asemenea, oportunitatea să răspund la întrebările 
părinţilor ca parte a forumului nostru „întrebaţi-i pe 
experţi” şi am participat la seria de emisiuni televizate 
„Parent Sense” co-produsă de Compania Dr. Spock. Să ştiu 
că prin toate acestea ajutăm un număr mult mai mare de 
familii decât în orice practică medicală am fost totodată 
cuprins de modestie cât şi de energie. 

In timp ce citeam grozavele idei despre dezvoltarea 
copiilor şi mă instruiam sub supravegherea unora dintre cei 
mai buni medici pediatri din lume specializaţi în dezvoltarea 
comportamentală, am avut un alt profesor, la fel de 
influent: pe fiica mea Grace. Ea m-a învăţat despre 
satisfacția simplă pe care o simte un părinte care îşi 
îmbăiază copilul, despre distracţia introducerii în 
alimentaţia copilului a unor alimente noi şi despre fericirea 
obţinută în urma plimbărilor lungi cu bebeluşul în „rucsacul 
de copil”. De asemenea, fiica mea m-a învăţat foarte multe 
despre nopţile nedormite şi despre multele metode prin 
care se linişteşte un copil care plânge (sau cel puţin să 
încerci). Grace are acum 13 ani şi încă am multe de învăţat 
de la ea. 

Totuşi, poate cei mai buni profesori pentru mine au fost 
sutele de copii şi părinţii lor pe care am avut privilegiul să îi 
tratez de-a lungul anilor. Unii au avut nevoie de tratamente 
intensive pentru probleme medicale, de comportament sau 
dezvoltare. Mulţi au avut nevoie doar de puţină îndrumare 
sau încurajare. Toţi m-au învăţat, însă, despre copii, părinţi 
şi familie în moduri pe care nici un manual sau profesor nu 
ar fi putut. Aceste experienţe, mai mult decât oricare altele, 


mi-au oferit încrederea să ştiu că informaţiile din această 
carte pot fi de ajutor. 

Dar această lucrare nu este mai mult decât o carte. „Dr. 
Spock. Esenţial pentru bebeluşul tău” nu are ca scop 
frustraţi, îngrijoraţi sau supăraţi din cauza unei posibile 
probleme a copilului dumneavoastră, vă rog să vorbiţi cu 
medicul pediatru sau cu un alt cadru medical de încredere 
şi să cereţi ajutor. Problemele de creştere ale copiilor pot fi 
teribil de dureroase şi epuizante. Nici un părinte nu ar 
trebui să treacă prin aceste încercări singur. 


Cum să folosiţi această carte 


Această carte este împărţită în patru capitole principale, 
fiecare ocupându-se de o zonă majoră a subiectelor legate 
de dezvoltarea bebeluşului şi prichindelului: alimentaţie, 
somn, alinarea şi igiena. Cuvântul de încheiere însumează 
teme care au apărut de-a lungul capitolelor acestei cărţi, 
legându-le de o altă idee pe care eu o consider esenţială în 
creşterea copilului: valorile. 

In fiecare capitol, subiectele sunt ordonate mai mult sau 
mai puţin cronologic, începând cu cele legate de nou- 
născuţi şi sugari, şi continuând cu problemele legate de 
copiii mai mari. Literele notate în pătrate în partea de sus a 
fiecărei pagini de dreapta („fără soţ”) vă arată cărei grupe 
de vârstă se adresează subiectul din pagina respectivă şi 
din cea din stânga („cu soţ”). Abrevierile sunt: „N” pentru 
nou-născuţi, „S” pentru sugari (între 2 şi 12 luni) şi „C” 
pentru copilul mic (între 1 şi 3 ani). Veţi observa că nu veţi 
găsi întotdeauna aceleaşi categorii pe măsură ce treceţi de 
la un capitol la altul. Acest lucru se întâmplă deoarece 
schimbări semnificative de dezvoltare apar la vârste 
diferite, în funcţie de subiect. De exemplu, schimbări 
previzibile şi diferite ale somnului apar la nou-născuţi, 
sugari cu vârsta 2-5 luni, 6-7 luni, 8-12 luni şi 1-3 ani. 
Fiecare grupă are nevoie de propria secţiune. Dar 
problemele legate de alinarea nou-născutului se aplică, în 
mare măsură, şi sugarilor mai mari, în timp ce prichindeii 


de 1-3 ani au propriul set de probleme; din acest motiv, 
capitolul care se ocupă de alinare se împarte în două grupe 
de vârstă: „nou-născuţi şi sugari” şi „copii 1-3 ani”. 
Presărate prin capitolele cărţii sunt puse citate din cartea 
clasică: „Ingrijirea sugarului şi a copilului” de dr. Benjamin 
Spock şi din scrisorile părinţilor de pe forumul site-ului 
companiei noastre dr.Spock.com. Puteţi citi această carte 
din scoarță în scoarță sau să treceţi direct la subiectele 
referitoare la grupa de vârstă sau problemele care vă 
interesează. 

Această carte nu este menită să fie un ghid „cum să”. 
Cartea originală „Ingrijirea sugarului şi a copilului” încă 
oferă cea mai largă acoperire tuturor aspectelor legate de 
îngrijirea copilului. In schimb, eu am ales să aprofundez 
câteva subiecte care chiar sunt de bază în creşterea 
copiilor. 

In sfârşit, această carte nu oferă răspunsuri pentru 
probleme grave. In schimb, încerc să ofer o explicaţie de 
bază pentru probleme şi soluţii pentru acestea, după care 
să am încredere în a vă lăsa pe dumneavoastră să alegeţi. 
Ca doctor, pot privi un părinte în ochi şi să-l întreb: „Aţi 
înţeles ceea ce v-am explicat? Vă va ajuta?”. Ca scriitor, 
bineînţeles, nu pot beneficia de acest lux. Pot doar spera 
că, pe măsură ce veţi citi această carte, veţi găsi noi 
moduri de a aborda problemele copiilor dumneavoastră, 
veţi găsi sfaturi practice şi cât mai multă susţinere în 
această „slujbă” pe care deja o faceţi cu succes. 


CAPITOLUL 1 
Somnul 


„Să îi permiteti copilului dumneavoastră să adoarmă 
singur va necesita timp, răbdare şi dopuri pentru 
urechi” 


— Happymama, pe site-ul DRSPOCK.COM 


Ce îi face pe adulţi să se simtă fericiţi când văd un 
copilaş dormind? Copiii, printre multe altele, fac multe 
lucruri minunate în timp ce sunt treji: ne privesc, se 
cuibăresc în braţele noastre şi îşi freacă năsucurile de gâtul 
nostru. Dar somnul este cumva special. Imaginea unui copil 
care doarme liniştit este puternică. Transmite un mesaj pe 
care toţi părinţii sunt dornici să-l audă: „totul este în regulă; 
micul meu colţ de lume este perfect”. 

Pentru proaspeţii părinţi, bineînţeles, obiceiurile de 
somn ale copilului au, de asemenea, şi semnificaţie 
practică. Perioada de graviditate este obositoare, naşterea 
este epuizantă, iar îngrijirea unui bebeluş necesită mari 
resurse de energie. Proaspeţii părinţi au nevoie disperată 
de somn, dar momentele potrivite pentru acesta sunt, de 
obicei, foarte limitate. Un copil care le permite părinţilor săi 
să se odihnească, în special noaptea, este o adevărată 
binecuvântare. Un copil care se înviorează imediat după 
apusul soarelui poate fi ca un adevărat izvor de suferinţă. 

Dacă sunteţi destul de norocoşi să aveţi un aşa numit 
„bun” somnoros, s-ar putea să nu fie nevoie să vă faceţi 
multe griji în legătură cu obiceiurile de somn ale 
bebeluşului dumneavoastră. Bineînţeles că va trebui să 
urmaţi nişte reguli de siguranţă elementare, de exemplu să 
alegeţi pătuţul potrivit şi să vă puneţi copilul să doarmă pe 
spate în primele şase luni de viaţă. De asemenea, va fi de 
folos să aveţi o rutină previzibilă şi relaxantă a perioadelor 


de somn. Dar, în afară de toate acestea, rutina de somn a 
copilului dumneavoastră poate fi stabilită chiar de el însuşi. 
Pe de altă parte, există o şansă foarte mare ca lucrurile să 
nu meargă aşa de uşor. Vă vine să credeţi sau nu, dar copiii 
nu se nasc ştiind cum să doarmă - este o abilitate care se 
dobândeşte şi una pentru care copilul va avea nevoie de 
dumneavoastră. Şi chiar şi atunci când va trece perioada de 
sugar, copilul dumneavoastră s-ar putea să aibă unele 
anormalităţi în rutina sa de noapte. 

Acest capitol vă va ajuta să înţelegeţi mai bine toate 
obiceiurile legate de somn ale copilului dumneavoastră şi 
cum să abordaţi multe probleme frecvent întâlnite. Poate 
copilul dumneavoastră doarme şapte ore fără întrerupere 
într-o noapte, iar în următoarea se trezeşte de patru ori. 
Poate nu sunteţi sigur dacă trebuie să îl alintaţi, hrăniţi, să 
îi schimbaţi scutecele sau, pur şi simplu, să îl ignoraţi când 
acesta urlă în toiul nopţii. Poate aveţi nevoie de ajutor ca să 
decideţi dacă să îl puneţi în pătuţul lui din cameră sau să îl 
lăsaţi să mai împartă patul cu dumneavoastră. Şi, apoi, mai 
este şi problema dificilă legată de obişnuinţa cu rutina 
somnului la diferite vârste. Acest capitol conţine toate 
informaţiile esenţiale de care aveţi nevoie - totul, de la cele 
mai potrivite poziţii pentru somn până la modalităţile în 
care se poate face faţă fricii unui copil că sub patul lui 
există monştrii, astfel încât copilul dumneavoastră să se 
poată odihni puţin mai bine, un pic mai devreme. 


Fundamentele somnului 


Somnul este important (deşi nu suntem siguri de ce). În 
ciuda zecilor de ani de studiu, oamenii de ştiinţă nu au 
înţeles încă adevăratul scop al somnului. Unii consideră că 
este momentul în care transformăm amintirile pe termen 
scurt în cele pe termen lung. Somnul pare, de asemenea, 
să intensifice activitatea sistemului imunitar; s-ar putea ca 
din acest motiv să simţim nevoia să dormim mai mult când 
suntem bolnavi şi de ce suntem mai vulnerabili la răceli, 
roşu în gât şi alte infecţii obişnuite în momentele în care 


suntem obosiţi. La bebeluşi, somnul s-ar putea să fie un 
factor care să contribuie la dezvoltarea creierului, ajutând 
la menţinerea şi organizarea minunatelor capacităţi şi 
informaţii pe care le asimilează în fiecare zi. Cercetările au 
scos la iveală şi faptul că bebeluşii (şi copiii) cresc în mare 
parte cel mai mult în somn, acesta fiind un alt motiv pentru 
care trebuie să vă asiguraţi că ei dorm cât de mult este 
nevoie. 


Nevoia de somn a copilului variază 


Deşi toate momentele de moţăială şi cele în care copilul 
dumneavoastră se trezeşte noaptea s-ar putea să vă pară 
că acesta nu doarme destul, realitatea poate fi cu totul alta. 
Durata medie de somn a unui nou-născut este de 
aproximativ 16 ore. Deşi timpul petrecut dormind scade 
treptat, o dată cu trecerea timpului, la 12 luni, majoritatea 
bebeluşilor încă dorm între 12 şi 16 ore pe zi. În mod 
normal, un copil de 2-3 ani are nevoie de 12 până la 14 ore 
de somn pe zi, aici intrând atât somnul din timpul nopţii cât 
şi „moţăiala”. 

Fiecare copil îşi dezvoltă propria rutină a somnului. 
Există copii care dorm şi copii care dorm relativ puţin. În 
mare parte, aceste diferenţe sunt, posibil, înnăscute. 
Părinţii care se pare că se descurcă foarte bine cu perioade 
de somn mai scurte par a avea, de asemenea, copii care 
dorm mai puţin decât normal (genetica este o forţă foarte 
puternică). Dar, în timp, modul în care se poartă părinţii cu 
copiii lor influenţează, de asemenea, timpul pe care micuţii 
îl petrec dormind. Per total, copiii care sunt îngrijiţi într-un 
mod calm şi previzibil petrec mai mult timp dormind. De 
fapt, ei tind să fie mai relaxaţi în general, mai dispuşi să 
stea liniştiţi şi să permită întregii lumi să vină la ei, mai 
puţin intenşi în exprimarea supărării sau a furiei lor. 


VISĂTORII FRUMOŞI 


În comparaţie cu copiii mai mari sau cu adulții, bebeluşii 
petrec aproape de două ori mai mult din timpul lor de somn 
visând. In timpul somnului, creierul este foarte activ din 


punct de vedere electric şi consumă mai multe proteine, 
cărămizile fundamentale de bază ale celulelor şi țesuturilor. 
Acest lucru se îmbină perfect cu ideea că somnul este o 
parte cheie a procesului de învățare, o perioadă în care 
anumite experiențe pe care copilul le-a trăit în timpul zilei 
respective sunt stocate în memoria pe termen lung. De 
fapt, s-ar putea ca bebeluşii să doarmă atât de mult pentru 
că învaţă atât de multe în timpul celor câteva ore când sunt 
treji. 


SPOCK CLASIC 


„Cât de mult trebuie să doarmă un copil? Părinţii 
pun deseori această întrebare. Bineînţeles, singurul 
în măsură să răspundă este bebeluşul însuşi. În 
general, atâta timp cât bebeluşii sunt satisfăcuţi de 
cât mănâncă, se simt bine, sunt plimbaţi suficient în 
aer liber şi dorm într-o cameră răcoroasă, puteți să-i 
lăsaţi să hotărască singuri de cât somn au nevoie.” 


— Dr. Benjamin Spock, Îngrijirea sugarului şi a 
copilului 


Modul în care dorm se schimbă 


În timp ce cantitatea totală de somn nu se schimbă prea 
mult de-a lungul primilor ani de viaţă, modul în care dorm 
suferă două modificări importante. În primul rând, bebeluşii 
încep să doarmă mai mult noaptea şi mai puţin ziua. În al 
doilea rând, încep să doarmă mai mult timp o dată, cu din 
ce în ce mai puţine perioade de întrerupere. Imediat după 
naştere, de exemplu, copilul doarme o dată cel mult 4 ore, 
dar la vârsta de un an, majoritatea copiilor dorm între 8 şi 
10 ore o dată. Pentru părinţi, bineînţeles că această 
diferenţă este imensă. In ceea ce priveşte somnul din 
timpul zilei, la vârsta de un an, majoritatea bebeluşilor se 
rezumă cam la de două ori pe zi, iar între vârsta de 12 şi 18 
luni vor renunţa probabil la una. La vârsta de 2-3 ani, 
majoritatea nu vor mai dormi deloc în timpul zilei, numai 


câţiva păstrându-şi încă obiceiul de a dormi după-amiaza. 


Probleme legate de somn la diferite vârste 


Când vorbim de somn, fie că este vorba de realizarea 
diferenţei dintre noapte şi zi, fie că este vorba de 
coşmaruri, copiii mici au, în general, nevoie de ajutorul 
părinţilor. În continuare, veţi găsi câteva informaţii despre 
probleme frecvent întâlnite şi lucruri legate de dezvoltarea 
copilului care ar putea să afecteze perioadele de odihnă ale 
copilului dumneavoastră la diferite vârste. 


NOU-NĂSCUȚII 


În anii '80 când am început să practic pediatria, medicii 
recomandau în mod curent ca părinţii să îşi culce copiii pe 
burtă, în acest fel, ei spuneau că dacă în timpul nopţii 
copilul va vomita sau va scuipa, el nu se va îneca. Până la 
urmă, s-a dovedit că era complet greşit. Într-adevăr, în 
timpul nopţii se poate întâmpla acest lucru dar este, de 
fapt, mult mai probabil să se înece dacă dorm pe burtă. 
Chiar mai important decât atât, bebeluşii care dorm pe 
spate sunt mai puţin predispuşi să moară prin sindromul 
morţii subite a sugarului (SIDS - Sudden Infant Death 
Syndrome) numit şi „moartea de pătuţ”. Se pune 
diagnosticul de SIDS atunci când un bebeluş moare subit, 
fără nici o cauză aparentă, de obicei în timpul somnului. 
SIDS este o problemă a sugarilor mici. O dată atinsă vârsta 
de 6 luni, riscul scade substanţial. 

Lucrul foarte uimitor în legătură cu acest sindrom este 
acela că în mare parte poate fi prevenit. Dovezile ştiinţifice 
sunt copleşitoare. In toată lumea, rata cazurilor de SIDS a 
scăzut substanţial o dată ce părinţii au învăţat să-şi culce 
sugarii pe spate. 

Din anii '90 de când în SUA a început campania „Back to 
Sleep” („somn pe spate”) numărul deceselor atribuite SIDS 
s-a redus la jumătate. Aceasta reprezintă un număr simţitor 
de ridicat de copii a căror viaţă a fost salvată de acest sfat 


simplu. 


Câteva idei de luat în seamă: 


e Unii bebeluşi cu probleme medicale speciale 
trebuie să doarmă pe burtă sau pe o parte. Doctorul 
copilului dumneavoastră vă va spune dacă este cazul să fie 
luată o astfel de măsură. Pentru majoritatea bebeluşilor, 
însă, regula dormitului pe spate este de bază. 

e Dormitul pe spate este mai sigur decât dormitul 
pe o parte. 

Bebeluşii care sunt adormiţi pe o parte ajung de obicei 
pe burtă pe măsură ce se mişcă noaptea. 

e O saltea de pătuţ tare este esenţială. Saltelele 
moi, umplute cu puf sau cu lână, sau cele cu apă nu sunt 
sigure, ele crescând riscul de sufocare. 

e Nu puneţi jucării de pluş sau perne în pătuţul 
bebeluşului. 

Acestea, de asemenea, cresc riscul de sufocare. 

e Bebeluşii nu ar trebui să fie exagerat de 
încălziţi în timpul somnului. O păturică sau un şal 
confecţionate din fire acrilice sunt deopotrivă călduroase şi 
uşor de spălat. Dacă folosiţi o păturică, asiguraţi-vă că este 
suficient de mare pentru ca marginile ei să poată fi băgate 
sub marginile saltelei, astfel încât să nu acopere faţa 
bebeluşului. 

e Dacă nou-născutul doarme în patul 
dumneavoastră, asiguraţi-vă că urmaţi aceleaşi 
reguli de mai sus: copilul este pus pe spate, saltea tare, 
nu cu apă sau pufoasă, fără perne sau jucării de pluş. (Vezi 
secţiunea „Patul familial”, la pag. 48). 

e Protejaţi-vă bebeluşul de fumatul pasiv. Nu este 
de ajuns să vă abţineţi să fumaţi în camera copilului 
deoarece fumul se răspândeşte în toată casa. Cel mai sigur 
este să stabiliţi o regulă: nimeni nu fumează în casă. Şi 
dacă tot doriţi să fumaţi, cel mai bine este să puneţi o 
jachetă pe dumneavoastră când ieşiţi să fumaţi afară, pe 
care să o daţi jos înainte de a vă lua în braţe copilul. Fumul 
intră în material. 


LEGĂTURA DINTRE SOMN ŞI COLICI 


Majoritatea bebeluşilor trec printr-un stadiu de plâns 
nervos. Acesta incepe la aproape două-trei săptămâni şi 
atinge apogeul la aproximativ şase săptămâni. În cazuri 
extreme, plânsul poate dura chiar şi mai mult de trei ore pe 
Zi, o afecțiune care vă sfâşie inima şi care va crea unele 
probleme, denumită colici (vezi capitolul 3 pentru mai 
multe detalii despre colici). Este interesant că plânsul 
atinge de obicei apogeul aproximativ în aceeaşi perioadă în 
care bebeluşul incepe să treacă de la somnul de zi la 
somnul pe timp de noapte şi încetează, de obicei, pe la trei 
luni, cam tot atunci când majoritatea copiilor işi încheie 
tranziția noapte-zi. Nu cred că este doar o coincidență. 
Dacă ați trecut vreodată printr-o schimbare dramatică de 
fus orar, ştiţi că o schimbare a programului de somn poate 
fi foarte neplăcută. S-ar putea ca stresul schimbării 
programului de somn să contribuie la starea de agitație - şi 
în cazuri extreme la apariţia colicilor infantile. 

Există şi părţi negative ale „somnului pe spate”? Da. 
Bebeluşii care petrec mult timp pe spate pot dezvolta zone 
plate pe craniu. Acestea nu sunt periculoase în nici un fel, 
iar zonele aplatizate nu se compară de loc cu sindromul de 
moarte subită a sugarului! De asemenea, sunt unele lucruri 
pe care le puteţi face pentru a preveni apariţia zonelor 
plate: acordaţi cât mai mult timp copilului dumneavoastră 
să se joace pe burtă atunci când este treaz şi 
dumneavoastră îl supravegheați. (Acest timp petrecut pe 
burtă îl ajută, de asemenea, să îşi dezvolte forţa, în braţe şi 
spate, de care are nevoie pentru a umbla în patru labe). De 
asemenea, faceţi o obişnuinţă din a schimba orientarea în 
pătuţ a copilului o dată la câteva zile (cu alte cuvinte, 
alternaţi unde îi poziţionaţi capul şi picioarele). Bebeluşii 
tind să îşi schimbe poziţia capului într-o parte pentru a privi 
în cameră. Alternându-i poziţia în acest fel, se menţine 
presiunea în mod egal pentru ambele părţi ale capului 
reducând zonele aplatizate. 


Nou-născuții încurcă noaptea cu ziua 


Dacă vi se pare că nou-născutul dumneavoastră este 
somnoros toată ziua, iar noaptea devine foarte energic, 
atunci aveţi dreptate. Majoritatea copiilor se nasc cu 
percepţia de zi şi noapte inversată. Experții nu ştiu cu 
exactitate de ce se întâmplă acest lucru. Poate se 
datorează şi faptului că în timpul vieţii intrauterine aceştia 
tind să fie cei mai activi când mamele lor se odihnesc şi cei 
mai cuminţi când acestea sunt active. Această inversare zi- 
noapte începe să se schimbe în jurul vârstei de şase 
săptămâni, iar la vârsta de trei - patru luni, bebeluşii îşi 
schimbă programul începând să doarmă mult mai mult 
noaptea şi mult mai puţin în timpul zilei. 


Nu vă aşteptaţi ca nou-născutul dumneavoastră să 
doarmă toată noaptea 


Deşi am auzit părinţi care jurau că bebeluşul lor a 
dormit toată noaptea, trebuie să admit că sunt cam sceptic 
în ceea ce priveşte astfel de afirmaţii. Nou-născuţii, pur şi 
simplu, nu sunt „echipaţi” să doarmă întreaga noapte - 
sistemul lor digestiv imatur le cere să mănânce la fiecare 
câteva ore şi să îşi ude scutecele frecvent. Nu este astfel de 
mirare că se trezesc în mod normal de câteva ori pe noapte 
plângând, pentru a-şi alerta părinţii că este nevoie să aibă 
grijă de nevoile lor de bază. Dacă, într-adevăr, nou-născutul 
dumneavoastră doarme şase sau mai multe ore deodată, 
menţionaţi acest lucru medicului pediatru sau medicului de 
familie, în special dacă încă alăptaţi; există posibilitatea ca 
atât de mult somn să fie de fapt un semn de boală. 


Obiceiurile bune se capătă devreme 


Modul în care aveţi grijă de rutina pe timp de noapte a 
copilului dumneavoastră are un impact major asupra 
modelelor de somn din viitorul său, şi toată lumea va avea 
de câştigat dacă acestea sunt stabilite corect încă de la 
început. Cel mai bun mod de a vă învăţa copilaşul despre 
diferenţa dintre noapte şi zi este de a fi incitanţi şi jucăuşi 


cu acesta în timpul zilei şi de a fi calmi şi relaxaţi - sau 
chiar, pur şi simplu, plictisitori - noaptea. 

În timpul zilei asiguraţi-vă că acordaţi nou-născutului 
atenţie iubitoare, afecţiune şi stimulare fiind în acelaşi timp 
atenţi la toanele şi temperamentul lui. Când observați că 
începe să se plictisească, încercaţi să adăugaţi puţină 
veselie în glasul dumneavoastră sau să adoptați o figură 
mai animată. Vă puteţi da foarte uşor seama când 
bebeluşul dumneavoastră devine suprastimulat. El va 
începe să se foiască, să privească în altă parte, să caşte 
sau să sughiţă. S-ar putea chiar să observați că pielea din 
jurul gurii lui devine puţin palidă - un semn că este puţin 
stresat. Cel mai bun mod în care să reacţionaţi într-o astfel 
de situaţie este să încetiniţi, să vă îndulciţi glasul (sau chiar 
să încetaţi să vorbiţi), să vă îndepărtați privirea şi în 
general să îi acordaţi puţin spaţiu. S-ar putea să adoarmă, 
sau s-ar putea să înceapă să se joace din nou după o mică 
pauză. Vă va anunţa. „Ascultându-vă” copilul în acest fel şi 
lăsându-l să preia iniţiativa îl ajutaţi să stea treaz şi activ 
pentru perioade din ce în ce mai lungi în timpul zilei. Şi asta 
îl va ajuta să doarmă mai mult noaptea. 

Noaptea este nevoie de o strategie complet diferită. 
Când vă ocupați de copilul dumneavoastră, este cel mai 
bine să faceţi doar ceea ce este nevoie şi nimic mai mult. 
Dacă este ud schimbaţi-l repede, în linişte şi ţinând nivelul 
luminilor cât mai scăzut cu putinţă. Dacă îi este foame 
hrăniţi-l calm fără obişnuita conversaţie. Dacă se simte 
singur sau dacă este supărat luaţi-l în braţe pentru câteva 
minute fără a vă juca sau vorbi cu el, iar apoi puneţi-l înapoi 
la somn. Asta este, însă, mai uşor de zis decât de făcut. 
Este greu să faceţi doar ceea ce este necesar copilului pe 
care îl iubiţi - în special dacă este foarte simpatic la miezul 
nopţii. Dar dacă nu vreţi să transformați noaptea într-o 
perioadă de socializare trebuie să vă forţaţi să fiţi cât mai 
mult ca o persoană de afaceri (dar nu rea sau aspră, 
bineînţeles). Faceţi ce aveţi de făcut, şi puţin mai mult. 


ZGOMOTUL ŞI SOMNUL 


Părinţii cred, în general, că bebeluşii au nevoie de linişte 
absolută când dorm în timpul zilei. De fapt, este chiar bine 
ca ei să se obişnuiască să doarmă cu ceva zgomot obişnuit 
al casei. Aşa că nu este o problemă să porniţi maşina de 
spălat vasele, să ascultați muzica preferată la un nivel 
moderat, să purtați o discuție cu o prietenă la telefon - mai 
mult ca sigur că bebeluşul nu va fi deranjat deloc. De fapt, 
dacă bebeluşul se va obişnui să doarmă în linişte absolută, 
işi va pierde capacitatea de a dormi când în casă este 
acțiune. 

In mod incredibil, chiar şi cei mai mici bebeluşi învaţă 
din aceste experienţe. Ei învaţă că atunci când este noapte 
afară Mama şi Tata nu sunt prea distractivi; când este 
lumină, lucrurile sunt mult mai interesante şi incitante. 
Acest lucru îi face mult mai dornici să renunţe la compania 
dumneavoastră în orele de somn o dată ce sunt apți din 
punct de vedere al dezvoltării să doarmă toată noaptea. 


Nu vă grăbiţi să alintați 


Chiar dacă doriţi să îndepliniţi toate dorinţele copilaşului 
dumneavoastră este foarte important să nu săriţi să le 
îndepliniţi imediat ce îl simţiţi dornic. Toţi oamenii, chiar şi 
bebeluşii, se trezesc parţial sau total de mai multe ori pe 
noapte pe măsură ce intră într-un nou stadiu al ciclului 
somnului. Este natural ca bebeluşii să se screamă sau să 
plângă în aceste momente, dar dacă sunt lăsaţi în pace vor 
adormi la loc „pe cont propriu”. Insă dacă Mama sau Tata 
se grăbesc să-l legene, să-l hrănească, să-l ia în braţe sau 
să îi cânte celui mic pentru a adormi nu au şansa să înveţe 
acest atribut important - şi asigurându-se că părinţii lui au 
ochii înceţoşaţi vor avea de îndurat nenumărate alte nopţi 
fără somn. Nu spun că ar trebui să ignoraţi plânsetele unui 
copil în general - ţineţi minte că nou-născuţii au totuşi 
nevoie de câteva momente de atenţie în timpul nopţii - dar 
aşteptaţi câteva momente înainte de a vă duce la el, pentru 
că există posibilitatea să adoarmă la loc singur. 


Începeţi să lucrati din timp la ritualurile de dinainte 
de culcare 


Importanţa ritualurilor de dinainte de somn va spori pe 
măsură ce acesta va creşte, dar puteţi să începeţi să lucraţi 
pentru dezvoltarea unor rutine confortabile chiar de la 
început. Încheiaţi ziua copilului dumneavoastră cu activităţi 
liniştite, reconfortante. Chiar înainte de culcare nu este 
momentul în care să începeţi să vă jucaţi de-a avionul sau 
un alt joc energic. În schimb faceţi-i o baie, ţineţi-l în braţe 
în timp ce îi cântaţi lin sau îi citiţi, legănaţi-l câteva minute 
apoi puneţi-l blând jos. Incercaţi să respectaţi cât mai strict 
această rutină seară de seară; în curând va deveni un 
semnal că trebuie să doarmă. 

Mulţi părinţi fac greşeala de a-şi legăna sau ţine în braţe 
copilul până acesta adoarme complet. Unii chiar îşi plimbă 
copilul cu maşina în fiecare seară! O dată ce copilul este 
complet adormit părintele, uşurat, îşi duce pe vârful 
picioarelor copilul la pătuţ şi încearcă să-l pună jos. Dar în 9 
din 10 cazuri, în momentul în care bebeluşul simte că nu 
mai este în braţele mamei sau tatălui său se trezeşte şi 
începe să plângă. Astfel, totul se ia de la capăt cu diferenţa 
că părintele este acum mai obosit ca înainte. 

Există o modalitate foarte simplă de a ocoli această 
capcană. Trebuie să vă aşezaţi copilul în pătuţ când acesta 
este pe cale să adoarmă, dar nu este complet adormit. Deşi 
la început s-ar putea să nu le convină, majoritatea 
bebeluşilor învaţă repede să se simtă confortabil în 
pătuţurile lor, atunci când sunt adormiţi şi, astfel, alunecă 
în lumea viselor mai uşor. O dată ce bebeluşul s-a obişnuit 
astfel - şi, credeţi-mă, unora le va fi mai greu decât altora - 
somnul va veni mai repede. 


Somnul şi hrănirea sunt legate 


Copiii îşi dezvoltă ritmuri pentru somn şi pentru hrănire 
iar aceste ritmuri sunt conectate între ele. După primele 
zile, bebeluşii îşi dezvoltă un ciclu al activităţilor previzibile: 
alăptare sau hrănirea dintr-un biberon, socializare şi privit 


în jur, adorm şi totul se ia de la capăt. Pe măsură ce 
perioadele de somn se mută din ce în ce mai mult pe timp 
de noapte, perioadele de hrănire vor migra în timpul zilei. 
După cum am menţionat şi mai devreme, la vârsta de 4 
luni, majoritatea bebeluşilor sunt apți din punct de vedere 
fizic să petreacă noaptea opt sau mai multe ore 
nemâncând. 

Coordonarea dintre foame şi somn este un exemplu al 
modului în care comportamentul unui copil devine mai 
organizat pe măsură ce trece timpul. La început, părinţii 
joacă un rol crucial în ajutarea formării acestei organizări, 
hrănind bebeluşii şi punându-i la culcare la momente 
regulate (deşi nu foarte rigid stabilite). Cu timpul, însă, 
bebeluşii preiau iniţiativa acestei organizări şi, într-un final, 
ciclurile regulate de somn şi hrănire devin automate. 

Unii copii sunt în mod natural mai stabili în ceea ce 
priveşte ritmurile lor. Regularitatea este un aspect al 
temperamentului, stilul înnăscut de comportament al unui 
copil. Dacă bebeluşului dumneavoastră i se face foame din 
patru în patru ore, ca un ceasornic, atunci va fi mult mai 
uşor pentru dumneavoastră să vă planificaţi ziua în jurul 
acestor cicluri de somn şi hrănire. 

Intrebare: Am auzit că bebeluşii hrâniţi cu 
biberonul dorm mai bine decât cei alăptaţi la sân. 
Este adevărat? 

Răspuns: Modul în care sunt hrăniți bebeluşii nu le 
afectează felul cum dorm. Atât cei hrăniți cu biberonul, cât 
şi cei care sunt alăptaţi la sân învaţă să doarmă întreaga 
noapte, dar cei hrăniți cu biberonul, priviți ca un grup, 
învață ceva mai devreme acest lucru. Motivul precis nu 
este cunoscut. S-ar putea să se datoreze faptului că laptele 
mamei este mai uşor digerat de către bebeluş şi, astfel, 
trece mai repede prin intestine. Dar dacă acest lucru pare 
un inconvenient, ţineţi minte că este uşor unei mame al 
cărui copil doarme aproape să îl ia în braţe şi să îi ofere un 
sân şi apoi să adoarmă la loc o dată ce copilul a mâncat. Nu 
trebuie să se ridice şi să se ducă într-o bucătărie rece ca să 
pregătească un biberon în toiul nopții. 


Dar dacă bebeluşul dumneavoastră are un ritm înnăscut 
care tinde spre iregularitate - câteodată două ore între 
mese, câteodată cinci ore, atunci va fi mult mai greu ca 
dumneavoastră şi copilul dumneavoastră să vă potriviţi 
orarele. Ca rezultat al acestui fapt se poate întâmpla să îi 
fie foame când încă nu sunteţi pregătită să îl hrăniţi sau în 
mod invers, lui să nu îi fie foame când dumneavoastră 
sunteţi dornici să îl hrăniţi. Vă puteţi ajuta copilul să 
respecte orarul dacă stabiliţi anumite rutine şi le menţineţi. 
Şi, totuşi, unii copii nu se prea descurcă să îşi încadreze 
ritmurile lor biologice într-un orar. Acest lucru ar putea fi în 
mod special adevărat la copiii născuţi prematur sau la cei 
care au fost foarte bolnavi când erau nou-născuţi. Cu aceşti 
copii, părinţii trebuie să aibă un program destul de flexibil 
încât să aibă grijă de toate nevoile. În caz contrar, bebeluşii 
sunt predispuşi sa fie supăraţi tot timpul - fie înfometați 
sau prea sătui, prea adormiţi ca să interacţioneze cu 
părinţii sau prea activi când părinţii au nevoie de odihnă. 


Sfaturi practice 


e Petreceţi cât mai mult timp posibil ţinându-vă în 
braţe copilul. Contactul, în special cel piele pe piele, cu 
bebeluşul la pieptul dumneavoastră are un efect calmant 
care ar putea să îi îmbunătăţească atenţia, hrănirea şi 
somnul. In timpul zilei un rucsac pentru copii din material 
textil dă celui mic o senzaţie de căldură şi securitate oferită 
când îl ţineţi în braţe, permițându-vă în acelaşi timp să 
aveţi mâinile libere. 

e Când copilului îi este foame alăptaţi-l sau 
oferiţi-i un biberon. Chiar dacă scopul dumneavoastră 
este să stabiliţi un orar fix pentru bebeluş, la început este 
chiar mai important ca el să se simtă confortabil şi să îşi 
dezvolte abilităţi bune de hrănire. Ţineţi minte că bebeluşii 
care se simt confortabil dorm mai bine. Bebeluşii care se 
agită mult înainte de a primi mâncare pot intra într-un cerc 
vicios de iritabilitate, hrănire slabă şi somn prost. 

e invăţaţi să deosebiți semnele de stres ale 
bebeluşului dumneavoastră. Fiecare copil face lucruri 


care le spun (sau ar trebui să le spună) părinţilor săi când a 
avut parte de prea multă agitaţie şi are nevoie de odihnă. 
Aceste semne includ căscatul, tremurări ale mandibulei, 
învineţirea în jurul gurii, scuipat sau închiderea ochilor. 
Dacă până în acel moment v-aţi jucat cu copilul şi vedeţi 
unul sau mai multe dintre aceste semne, probabil că are 
nevoie de somn sau măcar de puţin timp de repaus. Copiii 
prematuri şi mici, sau aceia care au fost bolnavi, de obicei 
nu pot fi stimulaţi decât foarte puţin înainte de a avea 
nevoie de puţină linişte şi pace. 

* Treziţi-vă nou-născutul după aproximativ patru 
ore. Chiar dacă aţi considera că mai mult somn este mai 
bine, scopul este să îi stabiliţi un orar fix somn-alimentaţie. 
Nou-născuţii au nevoie să mănânce în mod regulat la 
aproape patru ore, dacă nu chiar mai des. Un nou-născut în 
vârstă de una-două săptămâni care doarme şase sau opt 
ore dintr-o dată este prea somnoros. După aproape patru 
ore încercaţi să îl treziţi şi să îl hrăniţi. 

+ Fiţi mai activi şi mai jucăuşi în timpul zilei şi mai 
relaxaţi şi liniştiţi noaptea (chiar plictisitori). Aşa cum 
am explicat şi mai sus, acesta este cel mai bun mod dea 
ajuta bebeluşii să facă deosebirea dintre noapte şi zi. 

* Acordaţi bebeluşului timp să se potolească 
singur. Dacă veniţi în grabă în momentul în care bebeluşul 
începe să se agite, atunci nu va învăţa acest lucru 
important. Dacă nou-născutul dumneavoastră doarme în 
altă cameră şi aţi instalat un sistem de monitorizare a lui, 
faceţi bine şi setaţi volumul cât mai redus astfel încât să nu 
auziţi fiecare scâncet al bebeluşului; este foarte probabil ca 
în cazul în care chiar are nevoie de dumneavoastră să fie în 
stare să plângă destul de tare încât să nu fie nevoie de 
sistemul de monitorizare pentru a-l putea auzi (astfel de 
sisteme sunt vândute ca echipamente pentru siguranţa 
copilului, dar studii amănunțite nu au putut dovedi dacă 
aceste sisteme chiar îmbunătăţesc siguranţa). 

* Ajutaţi-vă nou-născutul să-şi găsească degetul 
mare. Suptul degetului sau pumnului este modalitatea 
nou-născuţilor de a se calma pe ei înşişi. Când mai cresc, 


astfel de comportamente îi ajută să doarmă întreaga 
noapte. Şi, spre deosebire de suzete, pe acestea nu le pot 
pierde. De obicei, părinţii privesc suptul degetului mare sau 
al pumnului ca un obicei negativ, dar acesta este un obicei 
natural şi puternic, folosit de bebeluşi pentru a se calma, 
iar majoritatea renunţă singuri la el când învaţă alte tehnici 
de auto-calmare. 

e Odihniţi-vă cât de mult puteţi, dormind când 
bebeluşul dumneavoastră doarme. Deşi obiectivul final 
este ca bebeluşul să fie treaz de-a lungul zilei şi să doarmă 
întreaga noapte, la început este mai mult ca sigur că veţi 
avea mult timp de stat trează de-a lungul nopţilor. Dacă 
sunteţi epuizată, vă veţi simţi mizerabil şi nu veţi fi în stare 
să aveţi grijă de bebeluşul dumneavoastră pe cât de bine 
aţi dori. 

e Nu vă fie ruşine să cereţi ajutor altor membri ai 
familiei dumneavoastră, în special de la partenerul 
de viaţă. A avea grijă de un nou-născut poate fi o treabă 
foarte dificilă. Lăsaţi alţi membri ai familiei dumneavoastră 
să îşi asume unele dintre sarcinile dumneavoastră, cum ar 
fi gătitul şi curăţenia, astfel încât dumneavoastră să vă 
puteţi concentra asupra bebeluşului şi să vă menţineţi 
energia. 

e Şi ţineţi minte: întotdeauna puneţi-vă bebeluşul 
să doarmă pe spate pentru a reduce riscurile de 
apariţie a sindromului de moarte subită a sugarului. 


DE LA VÂRSTA DE DOUĂ LA CINCI LUNI 


În jurul vârstei de patru luni, majoritatea bebeluşilor 
sunt pregătiţi să înveţe să adoarmă pe cont propriu la ore 
fixe, previzibile. 

Adormitul pe cont propriu, fără a avea nevoie să fie 
ţinut în braţe şi legănat, este un lucru esenţial deoarece va 
permite  bebeluşului să doarmă şase-opt ore o dată 
noaptea, fără a avea nevoie să se trezească pentru a 
plânge după ajutor. 

Este, de asemenea, foarte important pentru că bebeluşii 


care în jurul vârstei de patru luni învaţă să doarmă pe cont 
propriu sunt mult mai puţin predispuşi ca mai târziu să aibă 
probleme de somn. 

Majoritatea părinţilor cred că bebeluşii încep să doarmă 
toată noaptea la această vârstă pentru că tot acum este 
perioada când trec la alimente solide. Deşi faptul că au 
stomacul plin când adorm s-ar putea să aibă şi contribuţia 
sa, este mult mai probabil ca faptul că aceştia dorm toată 
noaptea să se datoreze schimbărilor prin care trec creierele 
lor şi capacităţii tot mai crescânde de a adormi la loc 
singuri. 


Dezvoltarea creierului afectează modelele de somn 


Aşa cum am menţionat şi în secţiunea pentru nou- 
născuţi, părinţii îşi ajută copiii să facă diferenţa între zi şi 
noapte comportându-se energici şi jucăuşi ziua, iar noaptea 
vorbind încet şi calm. Dar sunt şi alţi factori care acţionează 
aici. Creierul bebeluşilor se dezvoltă foarte rapid, fapt ce 
cauzează multe schimbări în comportamentul bebeluşilor. 
In jurul vârstei de patru luni, undele cerebrale care sunt 
tipice pentru nou-născuţi fac loc unora mai mature cum 
sunt acelea ale copiilor mai mari. Ca efect, mintea unui 
bebeluş în vârstă de patru luni nu se aseamănă cu cea a 
unui bebeluş în vârstă de două luni. În acelaşi timp în care 
undele cerebrale urmează modele mai mature, bebeluşii 
combină mai multe reprize scurte de somn în una sau două 
mai lungi. 

O altă schimbare importantă care are loc în jurul vârstei 
de patru luni se referă la sistemul vizual al bebeluşului, 
care îi afectează somnul. La naştere şi pentru următoarele 
câteva săptămâni, bebeluşii nu pot vedea bine la distanţă, 
distingând lucruri ce sunt doar la maxim 22,5-30 centimetri 
distanţă. (Din fericire, aceasta este distanţa potrivită pentru 
a privi în ochii mamelor lor când sunt hrăniţi la sân.) Totuşi, 
în jurul vârstei de patru luni, bebeluşii devin capabili să 
focalizeze pe oameni şi obiecte aflate la distanţe de câţiva 
metri. De asemenea, îşi pot ţine capul drept mai mult timp, 
mai ales dacă sunt ţinuţi în poală sau într-un scaun cu 


spătar. Ca rezultat al acestor schimbări, bebeluşii devin 
fascinaţi de lumea din jurul lor. Acum au un motiv puternic 
pentru a rămâne treji perioade din ce în ce mai lungi în 
timpul zilei doar pentru a privi în jurul lui! Pe măsură ce 
perioadele de alertă se prelungesc, aşa se întâmplă şi cu 
cele de somn. 


Rutina oferă confort 


Pentru a putea înţelege mai bine cât de importantă este 
rutina pentru bebeluşul dumneavoastră, gândiţi-vă doar la 
ceea ce faceţi dumneavoastră în fiecare seară, când vă 
culcaţi. Foarte probabil că vă aranjaţi pernele şi 
aşternuturile într-un anumit fel şi vă aşezaţi într-o anumită 
poziţie. Dacă împărţiţi patul cu un partener, atunci este 
foarte probabil că aţi stabilit pe ce parte doarme fiecare - 
dumneavoastră întotdeauna pe stânga, iar partenerul pe 
partea dreaptă, de exemplu - şi probabil că aveţi anumite 
moduri de a vă spune „noapte bună”. Dacă oricare dintre 
dumneavoastră schimbă rutina, vă este mai greu să 
adormiţi. De fapt, această rutină se întipăreşte în creierul 
dumneavoastră şi vă este apoi foarte greu să o schimbaţi. 

Acum, imaginaţi-vă un bebeluş în vârstă de cinci luni 
care întotdeauna adoarme în timp ce este legănat în braţe 
de mama lui. Când se va trezi în toiul nopţii - lucru pe care 
toţi bebeluşii îl fac - va avea nevoie de braţele mamei sale 
în jurul lui pentru a adormi din nou. Şi până nu le va simţi în 
jurul lui, nu va face altceva decât să ţipe. Din acest motiv 
este important ca bebeluşii să înveţe să adoarmă fără 
ajutorul părinţilor lui. In schimb, ei îşi vor stabili propriile 
rutine, cum ar fi suptul degetului mare sau îmbrăţişarea 
unei anumite păturici, permiţându-şi să se adoarmă singuri 
la loc. 


Modificările somnului pot fi semnul unei suferinţe 


Câteodată, pur şi simplu, un bebeluş nu poate dormi. 
Pare că se simte confortabil în braţele dumneavoastră, dar 
imediat ce îl puneţi jos începe să se agite şi să plângă pe un 
ton ascuţit, ca şi cum l-ar chinui cineva. Se poate să 


adoarmă o oră sau două atunci când este extenuat, dar se 
trezeşte şi pare deranjat şi încă obosit. 

Majoritatea părinților se  alarmează când acest 
comportament apare la bebeluşul lor. Şi pe bună dreptate! 
La un bebeluş mic aceste semne pot indica o afecţiune. O 
posibilitate poate fi o infecţie a urechii (otită). Aceste 
infecţii sunt foarte supărătoare, iar durerea este mai 
accentuată când copilul este întins, deoarece în această 
poziţie presiunea din urechea medie creşte. O altă 
afecţiune, numită boala de reflux gastro-esofagian, în care 
acizii din stomac ajung în esofag, este, de asemenea, 
agravată de aşezatul în poziţia întins. Acizii provoacă 
senzaţia de arsură şi chiar dacă afecțiunea este tratată 
medicamentos, bebeluşul şi-ar putea aminti durerea, 
devenind agitat şi iritabil când este pus jos. 

Afecţiuni mai serioase determină copiii să doarmă mai 
mult decât este normal. Ei se pot trezi, dar rămân 
somnolenţi, fără a fi activi cum erau în mod obişnuit. Ca o 
regulă bună de reţinut: orice modificare bruscă apărută în 
somnul copilului dumneavoastră, fie în plus, fie în minus, ar 
trebui să constituie un semnal de alarmă pentru a consulta 
medicul copilului, care va dori probabil să-l examineze. 


Sfaturi practice 


e Până în jurul vârstei de şase luni, întotdeauna 
culcaţți bebeluşul pe spate. Această precauţie ajută la 
reducerea riscului de apariţie a sindromului de moarte 
subită a sugarului, aşa cum am menţionat şi în secţiunea 
pentru nou-născuţi. (De fapt, veţi observa că multe dintre 
sfaturile pentru nou-născuţi se aplică şi acestei grupe de 
vârstă.) Când bebeluşul este treaz şi dumneavoastră 
sunteţi acolo să-l urmăriţi, asiguraţi-vă că îi oferiţi destul 
timp de joacă pe burtă pentru a fi siguri că partea 
posterioară a craniului lui nu se aplatizează din cauza 
timpului îndelungat petrecut pe spate. 

e Puneţi-l în pat când este somnoros, înainte însă 
de a adormi complet. Acesta este cel mai bun lucru pe 
care îl puteţi face pentru a vă ajuta copilul să îşi dezvolte 


aptitudinile de care are nevoie pentru a dormi întreaga 
noapte, atât acum, cât şi mai târziu. Faceţi acest lucru atât 
noaptea cât şi înainte de fiecare somn de după-amiaza. 

e Atunci când copilul face gălăgie în mijlocul 
nopţii sau se trezeşte complet, nu vă grăbiţi să 
interveniţi. În schimb, aşteptaţi puţin pentru a-i acorda 
timpul necesar pentru a adormi singur. 

* Ajutaţi-vă copilul să îşi descopere degetul mare 
de la mână dacă nu a făcut-o încă singur. Suptul 
degetului este o metodă puternică prin care bebeluşii de 
această vârstă se liniştesc singuri când sunt supăraţi sau 
plictisiţi. Când se trezesc în toiul nopţii, suptul degetului îi 
poate ajuta să adoarmă la loc. Suptul stimulează reflexe 
care încetinesc ritmul cardiac, îmbunătăţesc digestia, şi, în 
general, linişteşte bebeluşul. Spre deosebire de suzete, 
degetul nu poate fi pierdut. Unii părinţi nu încurajează 
suptul degetului deoarece consideră că va deveni un obicei 
prost. Dar majoritatea copiilor renunţă singuri o dată ce 
cresc şi învaţă alte metode de a se linişti. 

e Începeţi o rutină pentru perioada de dinainte de 
somn, simplă şi liniştitoare. Legănaţi-vă bebeluşul, 
cântaţi-i un cântecel de leagăn, spuneţi o rugăciune sau 
recitaţi-i nişte versuri pentru bebeluşi. Cu timpul, această 
rutină va deveni un semnal puternic care va ajuta un copil 
activ să facă tranziţia spre somn. Aceste momente 
reprezintă şi o bună oportunitate pentru a petrece timp de 
calitate cu copilul dumneavoastră, el bucurându-se mai 
mult ca sigur de aceste interludii liniştitoare şi plăcute cu 
părinţii lui. 

e Începeţi să vă îndreptaţi către momente de 
somn şi de trezire regulate, previzibile. Lăsaţi 
bebeluşul să petreacă un timp singur treaz în pătuţul lui 
pentru a învăţa să se distreze singur. Dacă începe să 
plângă, însă, va trebui să interveniţi prompt, astfel încât să 
înţeleagă că sunteţi acolo să vă asiguraţi că este în regulă 
şi că nu devine prea supărat. 


SFORĂITUL ŞI APNEEA ÎN SOMN 


Dacă bebeluşul începe să scoată sunete ciudate în timp 
ce doarme - sforăie, fornăie sau înghite în gol - cel mai bine 
este să îl consulte un medic pediatru. Câteodată, problema 
nu este cauzată decât de o obstructie nazală, dar în alte 
cazuri zgomotele ciudate ale respirației pot fi semnul unei 
afecțiuni serioase. Sforăitul poate fi semnul unei afecțiuni 
numite apnee obstructivă în somn, boală care de obicei 
este ereditară sau afectează copiii supraponderali. „Apnee” 
înseamnă „nu respiră”; „obstructivă” este explicaţia de ce 
nu respiră copilul. Când bebeluşul este într-o fază adâncă a 
somnului, muşchii care țin deschise căile aeriene se 
relaxează prea mult, iar o parte se prăbuşeşte, cauzând 
obstrucția. Sforăitul este sunetul produs de trecerea aerului 
prin aceste zone blocate. Dacă blocajul este complet, aerul 
nu poate trece. Neputând să respire, copilul se trezeşte 
înghițind în gol. Apoi, pentru că este foarte obosit, de multe 
ori adoarme din nou. Datorită faptului că de fiecare dată 
când adoarme adânc, căile aeriene i se blochează, el nu 
reuşeşte să doarmă cu adevărat şi se trezeşte obosit. Dacă 
bebeluşul dumneavoastră sforăie persistent, adresați-vă 
medicului pentru un control. Dacă nu este tratată, apneea 
obstructivă de somn poate duce la lipsă de atenție, stare de 
dispoziție negativă, probleme la şcoală şi chiar probleme 
cardiace grave mai târziu în viaţă. 


DE LA VÂRSTA DE ŞASE LA ŞAPTE LUNI 


Această perioadă este una foarte plăcută şi grozavă în 
viaţa  bebeluşului dumneavoastră. Acum, majoritatea 
copiilor dorm şase până la opt ore o dată. Dacă bebeluşul 
dumneavoastră nu doarme, atunci este bine să discutaţi cu 
doctorul pediatru sau medicul de familie sau cu un 
specialist în comportamentul copiilor. Problema poate fi că, 
pur şi simplu, bebeluşul dumneavoastră are nevoie de mai 
mult timp pentru a se maturiza şi creşte - aşa cum este 
cazul multora dintre copiii născuţi prematur - sau poate fi 
vorba de o altă cauză care trebuie descoperită şi rezolvată. 


De exemplu, boala de reflux gastro-esofagian (pirozisul sau 
arsurile retrosternale) poate fi câteodată cauza problemelor 
legate de somn. Poate fi de obicei tratată cu metode 
speciale de alimentaţie şi cu medicamente. Aşa cum am 
discutat şi mai devreme, trezirea frecventă poate fi şi un 
obicei pe care copilul şi l-a dezvoltat şi pe care puteţi să-l 
schimbaţi. 


Trataţi plânsul de la ora culcării într-un mod iubitor, 
dar ferm 


Este foarte uşor ca un bebeluş de această vârstă să 
capete o anumită obişnuinţă: îl sărutaţi de noapte-bună şi 
plecaţi din cameră. El începe să plângă. Dumneavoastră vă 
întoarceţi, îl luaţi în braţe, îi spuneţi din nou noapte-bună şi 
ieşiţi din cameră. El plânge din nou. Şi tot aşa. Atât 
dumneavoastră cât şi bebeluşul sunteţi prinşi într-un cerc 
vicios, care le produce tuturor sentimente de frustrare şi, 
desigur, o mare oboseală. 

Sfatul clasic este „să lăsaţi bebeluşul să plângă până îi 
trece”. O dată ce copilul învaţă că plânsul nu face ca 
părinţii lui să apară, vor înceta să mai plângă. O cale mai 
pozitivă de a privi această problemă este să vă gândiţi că 
acest proces îi învaţă pe bebeluşii dumneavoastră 
aptitudinile necesare pentru a putea adormi „pe cont 
propriu”. Majoritatea bebeluşilor care sunt sănătoşi cu 
siguranţă se pot calma singuri şi pot adormi. 

Dar dacă părinţii mereu fac ceva pentru ei, niciodată 
bebeluşii nu vor avea şansa de a-şi dezvolta aceste 
importante abilităţi. 

să vă lăsaţi bebeluşul să plângă la ora de somn 
funcţionează de obicei şi este oricum cea mai rapidă 
soluţie. Dar nu se potriveşte tuturor. Mulţi părinţi nu pot 
suporta nici măcar gândul de a ieşi din cameră când copilul 
lor plânge. Uneori se îngrijorează că nu ar fi sănătos din 
punct de vedere fizic sau psihic să laşi un bebeluş să 
plângă, în special dacă perioadele de plâns durează 30 de 
minute sau mai mult. Eu chiar cred că acest lucru nu este 
adevărat. Nu există nici un motiv notabil că plânsul unui 


copil poate fi periculos sau dăunător dacă acesta este sătul, 
uscat, iubit şi îngrijit când nevoia o cere. Însă, dacă vă 
simţiţi îngrozitor să vă lăsaţi copilul să plângă, atunci ar 
trebui să vă ascultați inima. Există o altă metodă, mai 
blândă, de a vă învăţa bebeluşul să se autocalmeze la ora 
somnului, pe care o vom descrie în continuare. 


„Ferberizing” este o abordare populară 


Metoda plânsului până le trece este câteodată numită 
„ferberizing”, după Richard Ferber, autorul lucrării clasice 
„Solve Your Child's Sleep Problems” (Rezolvaţi problemele 
de somn ale copilului dumneavoastră). Ferberizing-ul se 
bazează pe principii sonor-comportamentale: prin reapariţia 
în cameră, părinţii îşi recompensează (desigur, fără să aibă 
această intenţie) copilul pentru că au plâns. O dată ce 
încetaţi să mai recompensaţi un anumit comportament, 
acesta va dispărea. 

In cele mai bune cazuri, în prima seară bebeluşii plâng 
20 sau 30 de minute, în a doua seară 10-15 minute, iar 
începând cu a treia noapte, plânsul durează foarte puţin 
sau chiar încetează înainte de culcare. Dar principiile 
comportamentale prevăd un alt rezultat al acestei abordări: 
când încetaţi să recompensaţi un comportament (cum ar fi 
plânsul), de obicei se înrăutăţeşte pentru o zi sau două, 
până dispare de tot. 

Părinţii care nu ştiu acest lucru înainte, se îngrijorează 
când nou-născutul lor plânge mai mult în a doua noapte 
decât în prima. Nu este anormal ca un nou-născut să 
plângă timp de 30 sau chiar 45 de minute preţ de câteva 
nopţi înainte de a învăţa să adoarmă „pe cont propriu”. 

Câteodată, însă, plânsul durează chiar mai mult. 
Deseori, fără să aibă această intenţie părinţii îşi învaţă 
copiii să plângă din ce în ce mai mult. Ei fac acest lucru 
deoarece aşteaptă până nu mai pot suporta - să zicem, 
după 15-20 de minute - după care se duc în cameră şi îşi 
leagănă copilul până ce acesta adoarme. A doua noapte, 
acesta îndură mai mult, aproximativ 20-30 de minute, 
înainte de a-şi legăna copilul ca să adoarmă. A treia noapte 


copilul a învăţat deja că dacă plânge destul de mult, va fi 
luat în braţe. 

Morala acestei poveşti este că dacă decideţi să aplicaţi 
această metodă, ar trebui să fiţi pregătiţi să înduraţi plânsul 
copilului dumneavoastră atât cât este nevoie. Trebuie să vă 
pregătiţi pentru câteva nopţi grele, deşi este mult mai 
probabil ca totul să nu fie chiar aşa de greu până la urmă. 
De asemenea, poate fi de ajutor să vă anunţaţi intenţiile 
vecinilor dumneavoastră care ar putea auzi gălăgie şi şi-ar 
putea imagina că vă maltrataţi bebeluşul. De obicei, vecinii 
sunt înţelegători şi vă susţin dacă ştiu ce încercaţi să faceţi. 

A vă lăsa copilul să plângă nu înseamnă, cu toate 
acestea, că nu puteţi să vă duceţi să îl verificaţi din când în 
când. 

Trebuie să faceţi acest lucru atât pentru a vă asigura pe 
dumneavoastră, cât şi pe copilul dumneavoastră. S-ar 
putea să fie nevoie să îi schimbaţi scutecul sau să 
rearanjaţi aşternutul. Dar trebuie să rezistaţi tentaţiei de a 
lua bebeluşul în braţe pentru a se calma (moment în care 
este probabil să adoarmă). Dacă nu vă puteţi abţine, riscaţi 
să îl învăţaţi să plângă din ce în ce mai mult, el aşteptându- 
se „să câştige” de fiecare dată. 


De asemenea, o abordare mai treptată funcţionează 


Dacă toate acestea seamănă pentru dumneavoastră 
mai mult a bătălie decât a relaţie iubitoare copil - părinte, 
aţi putea lua în considerare o altă abordare mai blândă, dar 
de mai lungă durată: la început, puteţi sta lângă pătuţ, 
poate chiar să vă atingeţi bebeluşul cu o mână, dar fără a 
vorbi sau a avea contact ochi în ochi şi fără a legăna 
pătuţul. O dată ce bebeluşul se obişnuieşte cu această 
rutină şi se calmează mai uşor, vă puteţi muta la o mică 
distanţă de pătuţ, dar tot fără a vorbi şi a-l privi în ochi. 
Când se obişnuieşte şi cu acest aranjament, vă puteţi muta 
dincolo de uşă şi apoi chiar să plecaţi. Orice rutină abordată 
în momentul somnului trebuie repetată şi când vă culcaţi 
bebeluşul în timpul zilei şi când acesta se trezeşte în toiul 


nopţii. 


Această abordare mai treptată înseamnă că nu veţi fi 
nevoiţi să staţi în altă cameră când bebeluşul plânge după 
dumneavoastră şi să nu îi răspundeţi. Pe de altă parte, 
poate însemna multe nopţi obositoare, în care staţi în 
camera copilului, nici dumneavoastră nedormind prea mult. 
Aceasta este o problemă dificilă, indiferent cum aţi privi-o. 
Indiferent de metoda pe care o preferaţi - mai rapidă sau 
mai lentă - trebuie ca în mod constant să vă reamintiţi 
scopul dumneavoastră final: minunata noapte în care vă 
veţi aşeza copilul în pătuţ, îl veţi săruta de noapte-bună şi, 
pur şi simplu, veţi ieşi din cameră în timp ce el alunecă 
singur în lumea viselor. 


Îngrijorările părinţilor pot afecta somnul copilului 


Câteodată, problemele copilului legate de somn sunt o 
oglindă a problemelor cu care se confruntă părinţii 
acestora. Dacă, de exemplu, un copil a fost bolnav sau 
sarcina a decurs cu dificultăţi, părinţii ajung să creadă că 
bebeluşul lor este mai fragil şi ar putea avea de suferit 
după atâta plâns. In alte cazuri, plânsul a devenit motiv de 
tensiuni sau supărări între soţi sau parteneri. De exemplu, 
unul dintre părinţi ar putea să simtă că celălalt nu îngrijeşte 
suficient de bine copilul, în timp ce celălalt părinte s-ar 
putea simţi criticat. Dacă realizaţi că vă aflaţi într-o situaţie 
prea dificilă este foarte important să cereţi ajutor. Medicul 
pediatru ar putea confirma sau infirma îngrijorările 
dumneavoastră legate de sănătatea copilului 
dumneavoastră. Un consilier marital, un membru al clerului 
sau un alt profesionist ar putea îmbunătăţi comunicarea 
dintre dumneavoastră şi partener, şi ar putea oferi 
amândurora sprijinul de care fiecare are nevoie. 


Sfaturi practice 


e Introduceţi cărţi cu imagini în rutina de culcare. 
Cărţile cu rime simple pentru copii reprezintă o alegere 
excelentă. Bebeluşii iubesc sunetul vocii părinţilor lui şi 
găsesc ritmul şi rimele ca fiind foarte relaxante. Nu trebuie 
să citiţi ore întregi. Cinci minute reprezintă un timp destul 


de lung pentru ca un bebeluş să rămână atent la o carte, şi 
chiar reprize mai scurte, dacă sunt repetate în mod 
constant sunt suficiente pentru a porni o obişnuinţă ce îl va 
ţine toată viaţa. De asemenea, puteţi inventa propriile 
poveşti sau rime fără sens, sau alegeţi o carte fără prea 
multe cuvinte şi adăugaţi-le pe ale dumneavoastră care să 
se potrivească cu pozele sau ilustrațiile. Dacă bebeluşului 
dumneavoastră încep să îi placă cititul cu voce tare şi 
cărţile de pe acum, va fi mult mai receptiv să asculte o 
poveste întreagă atunci când va fi un prichindel activ. 


DE LA PĂRINTE LA PĂRINTE 


„În prima noapte m-a durut inima să îmi ascult 
copilaşul plângând, dar soțul meu continua să îmi 
spună să aşteptăm 20 de minute. Aşa că am 
aşteptat, şi nici măcar nu a avut nevoie de atâta 
timp pentru a se calma şi a adormi la loc. Acum mai 
plânge doar câteodată, dar se linişteşte rapid şi 
adoarme la loc. Este grozav!” 


— kndcapple, pe site-ul DRSPOCK.COM 


e Menţineţi o rutină cât mai strictă înainte de 
culcare. 

Incepeţi aproximativ la aceeaşi oră, poate după o baie şi 
„spălatul pe dinţi” (mulţi părinţi folosesc o cârpă moale pe 
gingiile bebeluşului pentru a-l obişnui cu spălatul pe dinţi 
înainte de culcare). Păstraţi aceeaşi ordine a evenimentelor 
- de exemplu, poveste, cântec de leagăn, sărutul de 
noapte-bună. 

+ Aşezaţi bebeluşul în pătuţ pentru somn cât 
acesta este încă treaz, dar somnoros. Lăsaţi-l să 
adoarmă singur. In acest fel, când se va trezi în toiul nopţii 
va fi capabil să adoarmă fără a vă deranja. 

e Evitaţi să îi daţi biberonul sau să îl alăptaţi când 
este momentul să se culce. In schimb, daţi-i biberonul 
sau alăptaţi-l ultima dată înainte de a începe rutina de 
dinainte de somn. Alimentatul înainte de somn chiar nu îi 


face pe bebeluşi să doarmă mai bine. 

e Nu vă adormiţi bebeluşul cu biberonul cu lapte 
de sân sau lapte praf. O dată ce îi apar dinţişorii, această 
metodă este o metodă sigură de apariţie a cariilor. Atât la 
copii, cât şi la adulţi, secreția de salivă se reduce în timpul 
somnului, aşa că laptele sau alt lichid dulce rămâne pe dinţi 
şi nu este spălat de salivă. Bacteriile care se hrănesc cu 
carbohidraţii din aceste lichide produc acizi care atacă 
smalţul dinţilor, provocând carii. 


DE LA VÂRSTA DE OPT LA DOUĂSPREZECE 
LUNI 


În jurul vârstei de opt luni, mulţi dintre bebeluşii care 
dormeau toată noaptea încep să se trezească din nou. 
Această schimbare nedorită este atât de previzibilă încât eu 
o menţionez tuturor părinţilor când vin cu bebeluşul lor la 
controlul de la vârsta de şase luni. Astfel, atunci când după 
o lună sau două, sugarul se trezeşte noaptea, părinţii nu 
sunt surprinşi (şi se gândesc că au un pediatru foarte 
inteligent!) 


A nu vedea nu înseamnă a uita 


Cea mai bună explicaţie pe care am găsit-o este că 
acest fenomen este rezultatul dezvoltării capacităţilor de 
memorare şi de gândire ale copilului. Cam în aceeaşi 
perioadă în care începe să strige după mami şi tati, un copil 
arată că ştie de existenţa lucrurilor care se află în afara 
razei lui vizuale. Dacă îi arătaţi bebeluşului o maşinuţă de 
jucărie, de exemplu, după care o ascundeţi sub o cană, el 
se va duce direct la cană şi o va ridica aşteptându-se ca 
jucăria să fie acolo. Incercaţi acelaşi lucru cu un bebeluş 
mai mic, în vârstă de şase luni să zicem. Acesta îşi va 
pierde interesul pentru jucărie imediat ce nu o va mai 
vedea. Dacă, totuşi, se întinde după cană, acest lucru nu se 
datorează decât faptului că ceaşca însăşi i-a atras atenţia şi 
va fi surprins când va găsi jucăria dedesubt. 


Ce legătură are această etapă de dezvoltare cu somnul 
(sau mai corect spus cu lipsa acestuia). O dată ce un copil 
îşi aduce aminte că mama şi tata sunt în camera alăturată, 
chiar dacă temporar sunt în afara razei vizuale, este mult 
mai probabil să strige după părinţii lui, cerându-le să se 
întoarcă. Dacă sunteţi un părinte obosit care bâjbâie să 
ajungă în camera copilului de nouă luni în mijlocul nopţii, 
atunci poate vă veţi simţi mai bine ştiind că un astfel de 
comportament este un semn că bebeluşul dumneavoastră 
devine mai inteligent. De asemenea, s-ar putea să 
observați că bebeluşul dumneavoastră va prezenta o 
schimbare temporară în modul în care doarme, când are loc 
o schimbare de dezvoltare majoră - de exemplu, învaţă să 
meargă sau leagă cuvinte. Este ca şi cum costurile pentru 
astfel de schimbări sunt prea mari pentru a putea dormi. 


Nu încurajați hrănirea în timpul nopții 


Înainte de a vă sugera câteva lucruri pe care să le faceţi 
pentru a ameliora orice probleme cu somnul pe care le-ar 
putea avea un bebeluş la această vârstă, vreau să 
menţionez o greşeală pe care părinţii o fac în mod frecvent: 
hrănitul copilului când acesta se trezeşte în mijlocul nopţii. 

Deşi s-ar putea să fie tentant să oferiţi biberonul sau 
sânul pentru a calma un bebeluş agitat, în jurul vârstei de 
şase sau opt luni, majoritatea bebeluşilor sănătoşi nu au 
nevoie să mănânce în timpul nopţii. Cu toate acestea, sunt 
chiar foarte fericiţi să capete o mică gustare dacă îi oferiţi şi 
acest lucru poate deveni un obicei greu de dezvăţat. De 
asemenea, hrănitul în timpul nopţii este o idee proastă 
pentru că bebeluşul poate adormi cu lapte sau suc pe dinţi, 
fiind astfel predispuşi la formarea de carii. Pentru a preveni 
acest lucru, puneţi în biberon sau în cană doar apă - care 
nu reprezintă nici un pericol pentru dinţi şi este mult mai 
puţin interesantă decât sucul sau laptele, astfel încât nu îl 
va deranja aşa de mult să renunţe la ea. Dacă îi oferiţi 
bebeluşului o sticlă plină cu apă, nu o lăsaţi peste noapte în 
pătuţ. Când bebeluşii beau stând întinşi pe spate, lichidul le 
poate curge în urechi, predispunându-i la apariţia de infecţii 


ale urechii medii (otite medii). 


Sfaturi practice 


e Continuaţi să puneţi bebeluşul în pat cât este 
încă treaz. 

Copilaşii care adorm singuri, vor fi capabili să facă acest 
lucru şi când se trezesc în toiul nopţii. 

e În cazul în care bebeluşul se trezeşte noaptea, 
lăsaţi-l un minut sau două, dându-i şansa să 
adoarmă singur. Nu vă gândiţi că sunteţi nişte părinţi răi, 
ci gândiţi-vă că îl ajutaţi să capete o abilitate importantă. 

e Dacă este neapărată nevoie să vă duceţi în 
camera copilului dumneavoastră, încercaţi să fiţi 
calmi şi chiar indiferenți. 

În cazul în care copilul este complet treaz, s-ar putea să 
fie nevoie să reluaţi un pic din ritualul de dinainte de somn 
înainte de a părăsi camera. 

e Menţineţi ritualurile de dinainte de somn. Rutina 
este importantă în special acum, când bebeluşul este 
capabil să-şi exprime propriile dorinţe şi preferinţe. Copilul 
capătă un sentiment de siguranţă şi de control, care este 
foarte relaxant când ştie că lucrurile se întâmplă în aceeaşi 
ordine în fiecare seară. Aşa că faceţi bebeluşului o baie, 
puneţi-l în pătuţ, uitaţi-vă împreună la o carte cu poze, 
spuneţi-i o poveste sau cântaţi-i un cântecel şi sărutaţi-l de 
noapte-bună, în acelaşi mod în fiecare seară - orice rutină 
liniştitoare la care aţi ajuns şi care îl ajută să facă tranziţia 
de la zi la noapte. 


DE LA VÂRSTA DE UNU LA TREI ANI 


Pe măsură ce copilul intră în aceşti ani ai copilăriei mici, 
apar noi încercări. Adormitul înseamnă să îşi ia la revedere 
de la activităţile din timpul zilei şi, în special, de la părinţi, 
înseamnă să înveţe să fie singuri. Copiii care de-abia au 
învăţat să meargă s-ar putea să fie atât de uimiţi de 
această nouă abilitate încât se chinuie să o stăpânească din 
ce în ce mai bine, aproape fără întrerupere, şi adorm doar 


când sunt extenuaţi. Probabil că şi visează tot la mers! 
Copilaşii mai mari pot deveni neliniştiţi noaptea sau se pot 
trezi frecvent din cauza coşmarelor. 


Aşteptaţi-vă la obstacole în drumul către 
independenţă 


Unul dintre motivele pentru care somnul este atât de 
dificil pentru multe familii este faptul că atât copiii, cât şi 
părinţii ţin foarte mult la independenţă şi la legături. Copiii 
au o nevoie naturală, înnăscută de a se simţi legaţi de 
părinţii lor şi protejaţi de aceştia. Dar, o dată cu împlinirea 
vârstei de nouă luni, îşi dezvoltă şi un puternic simţ al 
explorării şi al independenţei. A se mişca între aceste două 
necesităţi - cea de independenţă şi cea de dependenţă - 
este rezultatul multor toane. Nu este numai vorba că şi-ar 
dori să fie mereu cum vor ei. Ei vor să fie liberi şi să deţină 
controlul, şi vor şi să se simtă complet conectaţi cu ceilalţi 
în acelaşi timp. 

Părinţii au, de asemenea, sentimente confuze în ceea ce 
priveşte independenţa. Dorim ca bebeluşii noştri să ne 
aparţină întotdeauna, dar, în acelaşi timp, dorim ca ei să se 
descurce pe propriile picioare, să se ducă la grădiniţă şi 
apoi la şcoală fără noi - şi să adoarmă singuri. Ne aşteptăm 
de la copiii noştri să suporte aceste separări, dar, foarte 
des, avem îndoielile noastre secrete. Ne întrebăm: „Se vor 
putea oare descurca?” Copiii au tendinţa să fie incredibil de 
sensibili în ceea ce priveşte emoţiile părinţilor lor. Dacă 
simt că suntem neliniştiţi, chiar dacă încercăm să îi 
asigurăm că totul este în regulă şi ne comportăm încrezător 
şi ferm, ei devin şi mai neîncrezători în ceea ce priveşte 
separarea. Şi pe măsură ce ei devin din ce în ce mai 
supăraţi, noi devenim convinşi că nu pot face faţă situaţiei 
singuri. 

De exemplu, un părinte s-ar putea teme că bebeluşului 
său îi este frică să fie lăsat singur în momentul în care 
trebuie să adoarmă. Apoi, la primul semn de nelinişte al 
copilului, părintele devine sigur că acestuia chiar îi este 
frică. Copilaşul observă faţa îngrijorată a părintelui său şi 


acum chiar devine înspăimântat. Bineînţeles că nu susţin să 
ignoraţi un copil căruia chiar îi este frică. Dar părinţii 
trebuie să permită copiilor lor să aibă parte de puţin mai 
multă nelinişte, astfel încât să înveţe să o depăşească 
singuri - o abilitate foarte importantă în viaţă. 

Despărțirea în momentul culcării poate fi extrem de 
dificilă, în special în cazul părinţilor al căror program îi ţine 
departe de copilul lor toată ziua. Dacă aceştia ajung acasă 
la ora 18, iar ora de culcare este 19%, atunci chiar nu este 
timp pentru a sta împreună. In aceste circumstanţe, este de 
înţeles ca un părinte să nu spună noapte-bună copilului pe 
tonul pe care ar trebui să-i transmită acestuia: „Acum este 
timpul să dormi şi ştiu că poţi să o faci, şi totul va fi în 
regulă!”. 

Motivul pentru care mă concentrez asupra modului în 
care unii părinţi ajung să se confrunte cu probleme legate 
de somnul copilului nu este ca să arunc vina asupra lor, ci 
pentru a vă permite să aveţi o altă perspectivă a propriilor 
rutine şi poate să vă ajut să alegeţi să faceţi lucrurile 
diferit. De exemplu, dacă ştiţi că vă simţiţi vinovaţi că vă 
lăsaţi copilul în pat singur, s-ar putea să vă întrebaţi dacă 
această îngrijorare chiar este realistă: „li permit eu oare 
copilului meu oportunitatea de a-şi dezvolta capacitatea de 
a se linişti singur?” Dacă dumneavoastră consideraţi că ora 
de culcare este puţin prea devreme, puteţi să vă culcaţi 
copilul mai târziu, cu condiţia ca acesta să aibă posibilitatea 
să doarmă mai mult dimineaţa. Bebeluşii şi copiii mici au 
nevoie de mult somn, dar nu este nevoie ca acesta să 
înceapă la o anumită oră. 


Fiţi inteligenți cu trucurile şi toanele lor 


Mulţi prichindei încearcă să amâne inevitabila 
despărţire din momentul culcării, solicitând mai multe 
poveşti, căni cu apă, drumuri la baie, şi lista poate 
continua. Aceste dorinţe, deşi uneori drăguţe, pot ajunge să 
ia o întorsătură disperată pe măsură ce copilul inventează 
noi cereri de la părinţii săi deja extenuaţi. Pentru a preveni 
nesfârşitele amânări şi pentru a evita toanele declanşate de 


refuzul dumneavoastră, stabiliţi limite din timp. „Vom citi 
două poveşti, vom bea un pahar cu apă, vom merge la baie 
o singură dată şi vom avea două îmbrăţişări şi trei pupicuri, 
după care ne vom culca”. Pentru ca această strategie 
preventivă să funcţioneze, secretul este consecvenţa - să 
alegeţi o rutină şi să o respectaţi zi de zi. În cazul în care 
copilul dumneavoastră cere mai mult, explicaţi-i că nu 
poate avea decât „două poveşti, un pahar cu apă, un singur 
drum la baie etc.”, cu alte cuvinte repetaţi-vă. Dacă acesta 
insistă să îi explicaţi motivul, răspunsul dumneavoastră ar 
trebui să fie: „Deoarece asta facem noi când ne culcăm”. 
Credeţi-mă sau nu, majoritatea copilaşilor (şi chiar şi 
preşcolarii) sunt satisfăcuţi de această explicaţie. 

O altă tactică eficientă este abordarea în trei paşi. Luaţi 
aminte la ceea ce îşi doreşte copilul dumneavoastră, 
stabiliţi limitele şi încheiaţi pe un ton care să ofere 
speranţă. De exemplu, aţi putea spune: „Ştiu că ai vrea mai 
multe poveşti şi că nu vrei să te culci. Dar acum trebuie să 
dormi şi trebuie să ne oprim din povestit. Vom citi mai 
multe poveşti mâine dimineaţă”. 


Păstraţți-vă calmul 


Poate că vă simţiţi frustrati de dorinţele neîncetate ale 
copilaşului dumneavoastră, dar, dacă vă enervaţi, nu veţi 
rezolva absolut nimic. Nu faceţi decât să îl încurajați să se 
supere, astfel amânând ora somnului (exact ce îşi doreşte 
el). Dacă simţiţi că vă enervaţi, cel mai bun lucru pe care îl 
puteţi face este să spuneţi repede noapte bună, după care 
să vă duceţi într-o parte a casei dumneavoastră cât mai 
departe de camera copilului. Preparaţi-vă o cană cu ceai, 
răsfoiţi o revistă. Ignoraţi plânsetele copilului - atâta timp 
cât ştiţi că nu este nici un pericol sau nu îl doare ceva - şi 
liniştiţi-vă. 

Este foarte probabil că până vă liniştiţi dumneavoastră, 
şi copilul să se liniştească şi să adoarmă. 

In cazul în care copilaşul iese din cameră după 
dumneavoastră, duceţi-l înapoi cu blândeţe în pat şi 
reamintiţi-i cu dragoste, dar ferm, că este timpul să 


doarmă, după care ieşiţi din cameră. S-ar putea să fie 
nevoie să repetaţi acest lucru câteva nopţi la rând până 
când copilaşul va învăţa că nu este bine ce face şi nu va 
mai cobori din pat. Dar dacă sunteţi ferm şi la obiect se va 
plictisi foarte curând de acest joc neinteresant. 


Copiii care se trezesc devreme pot produce probleme 
părinţilor somnoroşi 


Unele persoane sunt în mod normal matinale, în timp ce 
altele sunt mai vioaie seara. În cazul în care copilaşul 
dumneavoastră este o fire matinală, iar dumneavoastră nu, 
atunci s-ar putea să vă confruntaţi cu o problemă. 
Câteodată, această problemă se datorează unui lucru 
simplu, cum ar fi prea multă lumină sau zgomot în camera 
prichindelului dumneavoastră, problemă pe care puteţi să o 
rezolvati relativ simplu. În alte cazuri, problema se 
datorează faptului că bebeluşul se trezeşte parţial şi nu se 
poate linişti îndeajuns încât să adoarmă la loc, deşi este 
încă obosit. Trezitul dis-de-dimineaţă este asemănător cu 
trezitul în toiul nopţii despre care am vorbit mai devreme. 

Câteodată, totuşi, un prichindel este cu adevărat treaz 
şi gata de activitate la ora 5. Cu toate că se culcase la ora 
19, aceste 10 ore de somn au fost tot ce avea el nevoie. In 
cazul în care copilaşul nu este obosit, atunci nu puteţi face 
nimic să îl convingeţi să adoarmă la loc sau să se 
conformeze programului dumneavoastră de somn. In 
schimb, trebuie să vă ajutaţi copilul să înveţe să se distreze 
singur până în momentul în care sunteţi pregătiţi să vă daţi 
jos din pat. lată câteva sugestii: 

e Aşezaţi câteva jucării sau cărţi pentru copii în 
pătuţul lui după ce a adormit. Atunci când se va trezi, el 
le poate descoperi şi, astfel, va fi puţin mai mult timp 
ocupat. Aveţi grijă ca toate jucăriile să fie sigure - fără părţi 
mici detaşabile pe care copilaşul le-ar putea înghiţi, fără 
cureluşe cu care s-ar putea sugruma şi fără păpuşi mari 
care l-ar putea ajuta să iasă din pătuţ. 

e Obişnuiţi-l să fie puţin timp singur. Lăsaţi-l câte 
puţin în fiecare zi să se joace singur în pătuţ sau într-un 


tarc, astfel încât să înveţe să se amuze singur. 

e Setaţi un ceas să cânte muzică în camera 
copilaşului la ora la care trebuie să vă treziţi 
dumneavoastră. Explicaţi-i că trebuie să se joace singur 
până în momentul în care porneşte muzica. 

e Luaţi în considerare să îi mutaţi ora de culcare 
mai târziu. 

In mod normal, acest lucru înseamnă doar să începeţi 
rutina de dinainte de culcare cu câteva minute mai târziu în 
fiecare seară, până când ajungeţi la ora dorită. 


Frica de întuneric este normală 


Este normal ca celor mici să le fie frică de întuneric. 
Imaginaţia lor este foarte puternică şi ei încă învaţă să facă 
diferenţa între ceea ce este real şi ceea ce este închipuit. 
Fricile din timpul nopţii le par foarte reale. 

Câteodată puteţi „stinge focul cu foc”, folosind lucruri 
produse de imaginaţia dumneavoastră pentru a le 
contracara pe cele produse de imaginaţia lor. De exemplu, 
copiii mici îşi consideră părinţii ca fiind atât de puternici. 
Puteţi folosi acest ajutor pentru a calma frica din timpul 
nopţii a copilaşului spunându-i că aveţi puterea de a ţine 
toţi monştrii afară din casă. Puteţi să faceţi ca această 
putere să pară chiar mai reală folosind ceea ce eu numesc 
„Spray-ul pentru monştri”. Ţineţi mâna ca şi cum aţi avea 
un spray magic pentru monştri, care este garantat să ţină 
toţi monştrii la distanţă. Daţi cu spray-ul în toată camera, 
asigurându-vă că daţi şi pe sub pat, şi în dulap (poate cele 
mai frecvente locuri unde se ascund monştrii). Fiţi foarte 
serioşi când faceţi acest lucru. Copilul va şti că vă prefaceţi, 
bineînţeles, dar nu-i va păsa. 

Monştrii care nu sunt alungaţi cu astfel de măsuri 
magice, câteodată sunt semne ale îngrijorării copilului 
dumneavoastră de către un lucru real, nu doar un rezultat 
al imaginaţiei sale. Deoarece copiii nu pot aşeza prea uşor 
conceptele în cuvinte, îngrijorările lor pot lua forma unor 
monştri. De exemplu, un băieţel este foarte supărat pe 
frăţiorul său mai mic, dar ştie că este greşit să fie supărat - 


el ar trebui să-şi iubească fratele. Un monstru este 
supărător, dar măcar este o ţintă mai acceptabilă a 
sentimentelor negative, iar câteodată poate chiar cere 
ajutorul părinţilor săi. Asigurarea că este în regulă să fie 
supărat pe fratele său (deşi nu este în regulă să îl 
pocnească) ar putea fi tot ceea ce are nevoie băieţelul 
pentru a se simţi mai bine şi a alunga monştrii, cel puţin 
pentru moment. 

Dacă unui copil îi este, într-adevăr, frică noaptea, atunci 
adoptarea unei feţe serioase şi cererea să rămână în 
camera sa nu îi va face deloc bine. Aceste lucruri îl vor face 
să se simtă şi mai singur şi mai speriat, aşa că va trebui să 
învăţaţi să vă daţi seama dacă îi este cu adevărat frică sau 
doar foloseşte această replică: „Îmi este frică!” pentru a vă 
readuce în camera sa. 

Pentru frica adevărată, s-ar putea să fie nevoie să 
rămâneţi o vreme în camera copilului pentru a-l asigura că 
totul este în regulă. Dacă frica persistă în ciuda eforturilor 
dumneavoastră, ar trebui să vorbiţi cu medicul pediatru sau 
cu un psiholog pentru copii, cu scopul de a vă ajuta copilul 
să treacă peste fricile sale. 


Coşmarurile încep să apară în jurul vârstei de trei ani 


În jurul acestei vârste, dacă nu chiar mai devreme, 
fiecare copil începe să aibă visuri urâte din când în când. 
Inclinaţia naturală a dumneavoastră este să vă reasiguraţi 
copilul că totul este în regulă şi că este în siguranţă. Și 
acesta este şi lucrul corect pe care trebuie să îl faceţi. De 
obicei, nu este de prea mare ajutor să spuneţi sau să 
sugeraţi că se comportă „ca un bebeluş” pentru că îi este 
frică de coşmaruri. Acest lucru nu-l face pe copil decât să 
se simtă ruşinat şi chiar mai speriat. De asemenea, să 
spuneţi „este doar un coşmar” ar putea face să pară că nu 
prea sunteţi interesat dacă celui mic îi este frică. O mai 
bună abordare ar fi să îl faceţi să înţeleagă că ştiţi că într- 
adevăr coşmarurile sunt înspăimântătoare şi neplăcute. Ar 
trebui, de asemenea, să îi explicaţi că visele nu sunt reale 
şi că dumneavoastră sunteţi acolo să fiţi siguri că totul este 


în regulă. 

S-ar putea să fie nevoie să staţi cu copilaşul 
dumneavoastră până în momentul în care este pe cale să 
adoarmă. Ar putea fi de folos să vă aduceţi o carte sau ceva 
de croşetat pentru a trece timpul mai uşor. Unii părinţi îşi 
iau copilaşul la ei în pat, fapt care este foarte liniştitor. Dar 
acest lucru se poate întoarce asupra părinţilor în cazul în 
care copilul se obişnuieşte să doarmă în patul lor. Eu cred 
că este la fel de folositor ca un părinte să se întindă lângă 
copil în pătuţul acestuia, oferindu-i asigurare în propria 
cameră. 


SPOCK CLASIC 


„Când copilul se trezeşte dintr-un coşmar, plângând 
sau ţipând, trebuie să-l liniştiţi asigurându-l că totul 
este în regulă, că a avut un vis urât şi că visele nu 
sunt reale. Apoi, puteţi să încercaţi să-l determinati 
să vă povestească câte ceva despre visul lui. 
Asigurați-l din nou că totul a fost un vis şi că n-o să 
permiteti să i se întâmple nimic rău.” 


— Dr. Benjamin Spock, Îngrijirea sugarului şi a 
copilului 


În cazul în care coşmarurile apar mai frecvent de o dată 
sau de două ori pe lună, cu toate reasigurările din partea 
dumneavoastră, va trebui să reduceţi orice expunere la 
imagini violente sau înspăimântătoare sau idei care ar 
putea reprezenta cauza coşmarurilor. Câteodată, prescriu o 
„reţetă de nonviolenţă” care înseamnă, pe lângă altele, 
protejarea copilului dumneavoastră de ştirile de la 
televizor, de majoritatea desenelor animate şi poveştilor de 
groază. O parte foarte importantă a acestei „reţete” constă 
în revizuirea de către părinţi a modului în care îşi rezolvă 
conflictele sau diferenţele de opinie acasă. Dacă aceştia 
folosesc cuvinte urâte, ţipete, ameninţări sau forţă fizică, 
este foarte probabil ca aceste lucruri să ridice nivelul de 
stres al copilului şi să contribuie la apariţia coşmarurilor. 


Coşmarurile care apar mai frecvent de două pe 
săptămână şi de care nu se scăpă cu reasigurări şi „reţeta 
de nonviolenţă” ar putea fi un semn că există destul de 
mult stres în viaţa copilului. Deseori, o vizită la un medic 
pediatru vă poate ajuta să găsiţi cauza acestor coşmaruri şi 
să o rezolvati. 


Pavorul nocturn este o afecţiune înspăimântătoare şi 
pentru părinţi 


Este ora 23%, iar copilul dumneavoastră în vârstă de trei 
ani stă în şezut în pat, cu o privire terifiată şi cu ochi 
sticloşi. Când încercaţi să îl alinaţi, se zbate şi vă împinge. 
În aproximativ 10 minute (care, probabil, vă par mult mai 
multe) adoarme. Se trezeşte de dimineaţă şi nu îşi 
aminteşte nimic. 

Aceasta este o scenă de pavor nocturn clasic. Spre 
deosebire de coşmaruri, pavorul nocturn apare atunci când 
copilul se află într-un stadiu mai adânc de somn. Ceea ce 
pare a fi frică sau agitaţie în timpul unei crize de pavor 
nocturn nu vine de la imagini din mintea copilului - în 
somnul adânc, mintea nu focalizează pe imagini clare, 
înspăimântătoare sau nu - ci de la activitatea altor părţi ale 
creierului care au legătură cu frica. Acestea sunt părţile 
creierului care determină creşterea frecvenţei cardiace, 
transpiraţia mâinilor şi „ieşirea ochilor din orbite”. Copilul 
nu-şi aminteşte nimic de aceste episoade, deşi câteodată 
se trezeşte şi îşi găseşte părinţii părând confuzi şi supăraţi. 

Mulţi copii mici care sunt perfect sănătoşi au astfel de 
crize din când în când. Un copil poate avea de la un astfel 
de episod pe lună până la unul sau două pe săptămână. 
Majoritatea copiilor încetează să le mai aibă pe la vârsta de 
şase-şapte ani. Copiii care au fost supuşi unui stres major - 
de exemplu, au avut experienţa unui cutremur - câteodată 
reacţionează la acesta prin apariţia episoadelor de pavor 
nocturn mult mai des ca înainte. Dar majoritatea copiilor 
care au astfel de episoade au fost supuşi unei cantităţi de 
stres normală şi sunt sănătoşi atât din punct de vedere 
fizic, cât şi psihic. 


Pavorul nocturn nu este periculos. A încerca să îi calmaţi 
luându-i în braţe nu face altceva decât să le crească 
agitația. A încerca să îi treziţi este dificil pentru că se află 
într-o fază foarte adâncă a somnului. Dacă rămâne în pat şi 
nu se mişcă suficient de mult încât să se rănească, probabil 
cel mai bine este să îl lăsaţi în voia lui. Dacă observați că 
aceste episoade se întâmplă de fiecare dată aproape la 
aceeaşi oră - de obicei, în primele ore de somn - încercaţi 
să îl treziţi pentru un scurt timp înainte de această oră. 
Deseori, întreruperea ciclului somnului în acest fel este 
suficientă pentru a preveni criza. În cazuri mai grave se 
administrează medicamente, dar majoritatea specialiştilor 
încearcă alte metode mai întâi. În mod cert, trebuie să vă 
gândiţi la sursele de stres din viaţa copilului 
dumneavoastră şi să faceţi astfel încât să îl mai eliberaţi pe 
cât posibil cel puţin de o parte din presiune. Acest lucru 
poate fi de folos uneori în prevenirea apariţiei pavorului 
nocturn. 


Păziţi copiii somnambuli 


Somnambulismul se aseamănă cu pavorul nocturn prin 
faptul că amândouă afecțiunile se produc într-o fază adâncă 
a somnului, lipsită de vise. 

De asemenea, în amândouă, copilul este doar vag 
conştient despre ceea ce se petrece în jurul lui, şi după ce 
adoarme la loc, nu îşi mai aminteşte nimic. Principala 
problemă a somnambulismului este că în somn, copilul 
poate face lucruri potenţial periculoase, cum ar fi să iasă 
din casă şi să se plimbe pe stradă. Dacă descoperiţi că 
prichindelul dumneavoastră suferă de somnambulism, 
puteţi încerca aceleaşi metode ca în cazul pavorului 
nocturn. De asemenea, s-ar putea să fie necesar să 
asiguraţi camera copilului (un zăvor sau o portiţă) pentru a- 
| împiedica să se rănească. 


Reluați rutina de dinainte de somn imediat după o 
boală 


Când un copil este bolnav, el îşi pierde o parte din 
abilitatea de a face faţă excesului de stres cauzat de 
adormit. Aşa că este normal ca unui prichindel care până în 
acel moment se descurcase de minune la momentul culcării 
să îi fie mai frică de întuneric şi să aibă nevoie de mai multă 
atenţie când este bolnav. De asemenea, în cazul unor boli, 
cum ar fi infecțiile urechii (otite), durerea se poate 
accentua în poziţia culcat. 

În cazul în care copilul este bolnav, este normal ca şi 
dumneavoastră să mai relaxaţi regulile. Puteţi decide să 
rămâneţi cu bebeluşul dumneavoastră până când acesta 
adoarme sau să îl luaţi să doarmă cu dumneavoastră. Pe 
termen scurt, aceste schimbări par logice. Luaţi aminte însă 
ca problemele pe termen lung legate de somn încep de 
obicei după ce copilul primeşte „tratament preferenţial” 
după o boală minoră. Copilul se obişnuieşte să fie alintat şi 
se aşteaptă ca aceste încălcări ale regulilor să fie pe 
termen nelimitat. De aceea, cea mai bună idee este să 
reveniţi la vechile rutine cât de repede posibil după o boală 
pe termen scurt. 


Sfaturi practice 


e Antrenaţi-vă copilul în timpul zilei şi seara în 
activităţi multiple, dar nu chiar înainte de culcare. |n 
schimb, plănuiţi în acest moment activităţi liniştite, cum ar 
fi să-i citiţi, să-i recitaţi nişte versuri sau să-i cântaţi. 


LĂUDÂND PĂTURICILE 


Părinții se îngrijorează câteodată de ataşamentul pe 
care îl poate dezvolta un bebeluş fată de o păturică sau de 
un alt obiect, considerându-l şi copilăresc, şi încearcă să 
împiedice un astfel de obicei prin înlăturarea obiectului la o 
vârstă cât mai fragedă. Dar acest obicei frecvent întâlnit nu 
este cu nimic copilăros. Majoritatea bebeluşilor nu creează 
obiecte speciale pentru propriul confort. Doar când ajung la 


vârsta de un an şi jumătate sau chiar doi, copiii sunt 
capabili de un astfel de comportament. De asemenea, s-ar 
putea să vă îngrijorați şi că bebeluşul o dată ce se va ataşa 
de o păturică sau de o păpuşă de care nu se va mai 
despărți, o va lua pretutindeni cu el, aşa cum face Linus din 
desenele animate „Peanuts”. De fapt, mulți copii folosesc 
obiectul preferat doar noaptea şi uneori înainte de somnul 
de după-amiază. Altii păstrează păturica tot timpul. Dar în 
jurul vârstei de cinci sau şase ani, dacă nu chiar mai 
devreme, ei işi dau seama că mulți dintre prietenii lor nu îşi 
poartă cu ei păturicile, de obicei lăsându-le în pătuț. De 
fapt, am cunoscut adolescenți foarte inteligenți şi cu succes 
care îşi iau după ei un ursulet de pluş când merg la colegiu. 
Nu le face nici un rău! 

* Nu-l lăsaţi să doarmă prea mult în timpul zilei. 
Asiguraţi-vă că somnul de după-amiază nu durează mai 
mult de o oră şi copilul se trezeşte cu cel puţin trei - patru 
ore înainte de ora de culcare. 

e Nu vă abateţi de la rutina de dinainte de culcare 
pe care aţi stabilit-o astfel încât  copilaşul 
dumneavoastră să cunoască ce urmează să se 
întâmple. De exemplu, cititul cu voce tare ar putea fi 
primul, urmat de un ritual special de învelire, iar în final un 
sărut de noapte-bună înainte de a pleca din cameră. 

e În cazul în care copilaşul dumneavoastră se 
trezeşte în toiul nopţii, acordaţi-i câteva minute să 
se liniştească singur. Dacă nu se întâmplă acest lucru, 
va trebui să verificaţi dacă totul este în regulă - dacă nu 
cumva trebuie să îi schimbaţi scutecul, de exemplu. Apoi, 
folosiţi o versiune mai scurtă a rutinei de dinainte de somn, 
poate doar ultimele două lucruri, înainte de a părăsi 
camera. 

e Ajutaţi-vă copilaşul să-şi găsească un animăluţ 
de pluş, o păturică sau o pernuţă pentru a-i fi 
companion de somn. 

Copiii mici, cu imaginaţia lor bogată, sunt capabili să 
confere puteri magice liniştitoare unui astfel de obiect, care 
devine aproape un substituent al dumneavoastră, părintele. 


Dar spre deosebire de dumneavoastră, acest obiect drag 
petrece toată noaptea cu copilaşul şi îi rămâne alături atâta 
timp cât el doreşte şi cât are nevoie de el. 

e jucăriile din pătuţ ar trebui să fie mici. Dacă 
prichindelul dumneavoastră încă doarme într-un pătuţ, 
asiguraţi-vă că jucăria nu este destul de mare pentru ca 
acesta să o folosească pentru a cobori din pătuţ. Cărţile cu 
poze ale căror pagini sunt din carton sau material textil 
reprezintă o bună alegere pentru a însoţi copilul în pătuţ. 

e În cazul în care copilaşul dumneavoastră este 
deranjat de gândul că sub patul lui ar putea fi 
monştri sau alţi vizitatori nocturni care să-l sperie, 
încercaţi să-i oferiţi asigurarea magică. De exemplu, 
aţi putea folosi „spray-ul pentru monştri” sau „bagheta de 
vrăjitor” pentru a elimina aceste creaturi nesuferite. În 
cazul în care bebeluşul are coşmaruri dese încercaţi să îl 
puneţi la o „dietă de nonviolenţă” care elimină expunerea 
lui la imagini violente sau înfricoşătoare de la televizor sau 
din cărţi şi filme. 


Opţiuni pentru somn 


Deşi oamenii au frecvent opinii puternice în această 
problemă, nu există o singură cale „bună” privind modul în 
care ar trebui să doarmă. Oamenii din diferite culturi dorm 
în moduri diferite, tot aşa cum trăiesc în moduri diferite 
când sunt treji. Diferite persoane fac, de asemenea, alegeri 
diferite în ceea ce priveşte modul în care să îşi adoarmă 
copiii. Ceea ce veţi alege dumneavoastră va depinde de 
propriile valori şi obiceiuri, cât şi de temperamentul 
copilului dumneavoastră. 


Patul familial este etalonul în multe culturi 


Mulţi părinţi aleg să îşi împartă patul cu bebeluşul lor, în 
special cu nou-născuţii. In cea mai mare parte a lumii, 
acesta este singurul mod în care s-ar gândi vreodată 
părinţii să-şi culce copiii. 


Şi mulţi părinţi din Statele Unite ale Americii au 
sentimente puternice în ceea ce priveşte această idee, într- 
un fel sau altul. Dar în afară de câteva probleme importante 
legate de siguranţă, nu există argumente clare care să 
justifice dacă este bine sau nu să culcăm bebeluşul cu noi 
în pat. lată câteva argumente pro şi contra: 


Pro: 


e Copiilor mici pare să le placă să doarmă cu 
părinţii lor dacă au ocazia. Chiar şi nou-născuţii 
prematuri aflaţi în incubator s-a observat că treptat se 
mută lângă un obiect cald, moale, care se mişcă ritmic, 
urmând parcă o dorinţă înnăscută de a dormi lângă un alt 
Corp. 

e Pentru  mămicile care alăptează, a avea 
bebeluşii lângă ele face momentul hrănirii din timpul 
nopţii să fie mai uşor. 

e Metoda ca bebeluşii să doarmă separat de 
părinţii sau de fraţii lor este relativ nouă în ceea ce 
priveşte istoria umană. 

În multe părţi ale lumii, dormitul împreună cu bebeluşul 
este un lucru obişnuit. 

e Este posibil ca dormitul împreună să promoveze 
apropierea familială, dar cu siguranţă mai există 
multe alte moduri de a realiza acelaşi lucru. 


Contra: 


e A avea un copil în pat înseamnă că părinţii 
trebuie să găsească un alt loc şi moment pentru 
relaţiile lor sexuale. 

e Dormitul împreună trebuie să fie o alegere 
voită. Dacă un soţ, de exemplu, este de acord numai 
pentru că soţia sa insistă, patul familial va fi dominat de 
resentimente şi nu de armonie familială. 


ŞASE REGULI DE SIGURANŢĂ PENTRU PATUL 
FAMILIAL 


Dacă  decideţi ca bebeluşul să doarmă cu 
dumneavoastră in pat este foarte important să urmaţi 
aceste reguli de bază pentru siguranța copilului: 

1. Bebeluşul ar trebui să doarmă pe spate cu excepția 
cazului în care există un motiv medical să nu o facă. 

2. Bebeluşul ar trebui să doarmă pe o suprafață fermă: 
fără saltele cu fulgi sau cu apă. 

3. Bebeluşul ar trebui să fie îmbrăcat subțire şi 
confortabil, nu încotoşmănat. 

4. Nu trebuie să se fumeze în preajma lui fie că este 
treaz sau adormit. 

5. Academia Americană de Pediatrie recomandă ca 
bebeluşii să nu doarmă în pat cu adulții care nu le sunt 
părinți sau cu alţi copii, deoarece aceştia s-ar putea să nu 
fie la fel de atenti în respectarea condiţiilor de siguranţă. 

6. De asemenea, Academia Americană de Pediatrie 
recomandă evitarea dormitului cu un copil pe canapea, 
deoarece există riscul ca acesta să fie prins între părinte şi 
spătarul canapelei. 

e Dacă un copil se mişcă mult în timpul somnului, 
s-ar putea să-i deranjeze pe părinţi care se vor trezi 
din cauza mânuţelor sau picioruşelor care îi lovesc în 
timpul nopţii. 

De asemenea, copiii nu sunt cei mai tăcuţi somnoroşi 
din lume, iar gemetele, respiraţia sau gânguritul lor i-ar 
putea face nişte parteneri de pat nu prea doriţi. 

e. O dată început, somnul împreună ar putea fi 
greu de întrerupt, cel puţin pentru câţiva ani. De 
aceea, este o decizie care trebuie luată cu implicaţiile pe 
termen lung clare în minte. 


Rostogolirea peste copil este o problemă de 
siguranţă în unele cazuri 


Unii doctori se împotrivesc hotărât dormitului împreună 
cu părinţii. Principala grijă este că părintele se poate 


întoarce peste copil, sufocându-l. Majoritatea părinţilor 
dorm foarte uşor când au un copil lângă ei, se trezesc chiar 
şi la cel mai mic semn de pericol. Dar există un pericol 
foarte real ca acest lucru să se întâmple dacă: 

e dormiţi de obicei adânc sau sunteţi câteodată 
atât de obosiţi încât cădeţi într-un somn profund; 

e luaţi medicamente sau droguri care vă fac să 
dormiţi zgomotos; 

e consumaţi suficient alcool încât să vă facă să 
dormiţi zgomotos şi sunteţi foarte greu de trezit. 

Dacă oricare dintre cele de mai sus sunt adevărate în 
cazul dumneavoastră, atunci dormitul împreună cu copilul 
dumneavoastră este prea periculos pentru a-l experimenta. 


Împărţind dormitorul, dar nu patul cu bebeluşul 
dumneavoastră 


Puteţi să aveţi copilul în camera dumneavoastră fără a-l 
avea neapărat în patul dumneavoastră, punându-l într-un 
leagăn, un coş pentru copii, cărucior sau co-sleeper (vezi 
pagina 57). De fapt, majoritatea americanilor aleg probabil 
această variantă pentru nou-născuţii şi copiii lor mici 
datorită mai multor argumente pozitive: 

e Nou-născuţii se trezesc frecvent noaptea, 
pentru a fi alăptaţi, schimbaţi sau doar pentru a fi 
luaţi în braţe. Dacă trebuie să vă ridicaţi şi să traversaţi 
holul de fiecare dată atunci această variantă vă va scuti de 
mult efort nedorit. 

e Este de înţeles dacă vreţi să verificaţi nou- 
născutul de mai multe ori pe noapte, doar pentru a 
vă asigura că totul este în regulă. Nou-născuţii nu sunt 
chiar atât de delicaţi pe cât cred părinţii lor că sunt, dar 
instinctul de a ne proteja copilul este foarte puternic. Nu 
are rost să ne împotrivim naturii noastre. 

e Nou-născuţii nu ocupă mult spaţiu. De obicei, 
este loc pentru un leagăn sau un coş, chiar şi într-un 
dormitor mic. 

e Copiii mici nu sunt deranjaţi în nici un fel dacă 
observă comportamentul intim al părinţilor lor. 


Îngrijorări le privind acest lucru devin realiste probabil în 
jurul vârstei de nouă luni sau mai mult (deşi nici atunci nu 
este clar dacă astfel de scene sunt dăunătoare). 

Intr-un final, bineînţeles, veţi dori să vă mutaţi copilul în 
propria lui cameră. Momentul în care faceţi acest lucru va 
depinde şi de spaţiul de care dispuneţi, cât de bine puteţi 
dormi în aceeaşi cameră cu copilul dumneavoastră (este 
uimitor cât de mult zgomot pot face aceste mici fiinţe în 
somn), şi de când sunteţi dumneavoastră convinşi că 
bebeluşul este pregătit pentru schimbare. 

Mulţi părinţi decid să facă această schimbare în jurul 
vârstei de trei sau patru luni. La această vârstă, bebeluşii 
dorm noaptea perioade destul de lungi, astfel încât 
părinţilor nu le pare că se tot plimbă pentru a-i îngriji. 
Schimbarea are sens şi din punctul de vedere al copilului. 
Un copil care se trezeşte noaptea şi îi vede pe mami şi pe 
tati chiar acolo este mai probabil să îi cheme sau să plângă 
până părintele se trezeşte şi face ca totul să fie în regulă. 
Un copil care se trezeşte singur într-o cameră este mult mai 
predispus să se liniştească singur. Autoalinarea este una 
dintre calităţile pe care un bebeluş le stăpâneşte pe la 
vârsta de patru luni. 


Făcând trecerea la patul de copil mare 


Când este momentul să faceţi trecerea de la leagăn la 
„patul de copil mare”? In mod cert este momentul potrivit 
când copilaşul este capabil să iasă din el chiar dacă arcurile 
sunt în poziţia cea mai joasă, iar grilajul în poziţia cea mai 
ridicată. De obicei, acest lucru se întâmplă când bebeluşul 
are o înălţime de 87-90 cm. Trecerea la pat reduce riscurile 
de lovire gravă a copilului în cazul în care ar cădea. 

Un alt motiv pentru care mulţi părinţi fac acest schimb 
este acela că un alt copil este pe drum şi acesta va avea 
nevoie de leagăn sau coşuleţ. Este cel mai bine să faceţi 
schimbarea înainte de naşterea noului bebeluş. Pentru 
copilul mai mare, a avea un nou frăţior sau surioară 
înseamnă să renunţe la multe lucruri, în special la atenţia 
pe care o primea în calitatea de „cel mai mic” sau de 


singurul copil. A trebui să renunţe şi la leagăn ar fi prea 
mult pentru el. Aşa că dacă reuşiţi să faceţi această 
schimbare înainte de apariţia noului membru al familiei, 
sentimentele copilului mai mare vor fi menajate. 

Ca şi cu toate celelalte, şi trecerea aceasta diferă de la 
copil la copil, în funcţie de temperamentul fiecăruia. Un 
copil care acceptă rapid schimbările va face şi această 
tranziţie repede; un copil care se obişnuieşte greu cu 
schimbările s-ar putea plânge şi ar putea avea dificultăţi să 
doarmă. Un copilaş foarte activ ar putea să profite de 
această oportunitate pentru a se ridica deseori din pat şi va 
fi nevoie să fiţi fermi şi convingători în a stabili limitele. lată 
câteva sfaturi pentru a face tranziţia cât mai uşoară: 

e incepeţi să vorbiţi despre noul pat cu câteva 
zile înainte de a-l achiziţiona. Acest lucru oferă 
posibilitatea copilului dumneavoastră să devină 
entuziasmat de idee. Dacă este posibil, lăsaţi-l şi pe el să 
ajute în alegerea patului. 

e Poziţionaţi patul astfel încât copilul să se simtă 
în siguranţă. 

Puneţi patul într-un colţ şi folosiţi o bară de siguranţă 
pentru partea liberă, astfel încât copilul să se simtă în 
siguranţă. 

e Transferaţi cât mai mult din leagăn. Mutaţi 
păturica specială, perna şi jucăriile în noul pat, astfel încât 
să aibă un aer familiar. 

e Lăsaţi copilul să aleagă un set special de 
aşternuturi, care să facă patul să pară în mod special 
deosebit. Nu contează dacă setul este nou sau mai vechi 
atâta timp cât este nou şi frumos pentru el. 

e Atunci când încearcă patul, lăsaţi-l să ştie că 
sunteţi mândri de faptul că a crescut. Dar nu îi oferiţi 
recompense mari sau să faceţi chiar mare caz. Lăsaţi 
propria mândrie şi plăcere să fie recompensa lui. 

e Dacă nu se simte confortabil în primele nopţi, 
ascultaţi-i sentimentele şi înţelegeţi-le. Dar, totuşi, 
insistaţi în mod blând că noul pat este locul unde trebuie să 
doarmă acum. 


e Nu vă abateţi de la rutina normală dinainte de 
culcare. În cazul în care copilul se ridică din pat şi vine în 
camera dumneavoastră, fiţi blânzi, dar fermi. Mergeţi cu el 
înapoi la pat, spuneţi-i că acela este locul unde trebuie să 
fie şi că în curând se va obişnui. Increderea dumneavoastră 
în această privinţă este foarte importantă. Dacă 
dumneavoastră sunteţi încrezători că va fi capabil să se 
descurce să doarmă într-un pat nou, atunci probabil că aşa 
va fi. 

e Chiar dacă sunteţi obosiţi la un moment dat, nu 
cedaţi impulsului de a vă lăsa copilul să doarmă în 
patul dumneavoastră „doar de data aceasta”. In 
schimb, fiţi fermi dacă aceasta înseamnă ca uneori să îl 
duceţi de mână de douăsprezece ori pe noapte la pat. După 
scurt timp, vizitele nocturne la dumneavoastră în dormitor 
vor înceta, iar dumneavoastră veţi putea să dormiţi mai 
bine. 

e Acordaţi-i totuşi puţin credit. În timp ce se 
obişnuieşte cu noul pat, nu fiţi surprinşi dacă rămâne puţin 
în urmă în alte lucruri cum ar fi manierele la masă etc. 


Accesorii pentru dormit 


De ce are nevoie copilul dumneavoastră pentru a dormi 
în linişte şi siguranţă? Posibilităţile par nelimitate: leagăne, 
pătuţuri, coşuri şi noua invenţie, denumită co-sleeper, 
ţarcuri de joacă, monitoare şi multe altele. Toate acestea 
sunt atrăgătoare, multe sunt costisitoare şi doar câteva 
sunt cu adevărat necesare. Câteva principii de bun-simţ vă 
pot ajuta să alegeţi dintre toate acestea. In primul rând 
siguranţa este în fruntea listei de priorităţi. Ştim multe 
despre cum să menţinem siguranţa copilului când se joacă 
şi când doarme. |n al doilea rând, nici un echipament, 
indiferent cât de grozav este, nu poate lua locul unui 
părinte iubitor şi responsabil. 


PATURI ŞI AŞTERNUTURI PENTRU COPII 


Dormitul împreună dă un sentiment foarte reconfortant, 
atât pentru părinţi, cât şi pentru bebeluşi. Aţi putea să 
aduceţi copilul în patul dumneavoastră dar nu toţi părinţii 
sunt de acord cu un astfel de aranjament. De asemenea, aţi 
putea să aduceţi  pătuţul copilului în camera 
dumneavoastră, dar acesta s-ar putea dovedi prea mare, 
sau s-ar putea să nu doriţi să fiţi separați de nou-născutul 
dumneavoastră de către bare. Soluţia tradiţională la 
această problemă este reprezentată fie de un leagăn, fie de 
un coş sau de un mic pătuţ ce stă lângă al dumneavoastră. 
Co-sleepers sunt o nouă soluţie care oferă un spaţiu de 
dormit copilaşului dumneavoastră; acosta este ataşat de 
pat, dar separat. Oricare ar fi alegerea dumneavoastră, se 
aplică toate regulile de siguranţă legate de spaţiile de 
dormit (vezi pagina 59) şi chiar unele în plus. 


Leagănele şi coşurile 


Leagănele se  balansează, coşurile tind să se 
rostogolească (făcând  adormitul copilului mai uşor 
indiferent de camera unde se află). In toate celelalte 
privinţe sunt în mare la fel: compartimente de adormit 
confortabile, compacte, cu marginile suficient de înalte 
pentru a preveni căderea copilului. (In această idee, o cutie 
de carton tare sau un sertar mare echipat cu o salteluţă 
tare şi bine fixată ar servi aceluiaşi scop, evitând însă 
cheltuielile.) Cu excepția cazului în care  copilaşul 
dumneavoastră este foarte activ, un leagăn sau un coş ar 
putea fi tot ce aveţi nevoie în primele două - trei luni. 
Asiguraţi-vă că au o bază destul de lată încât să nu se 
răstoarne. Unele sunt prevăzute şi cu picioruşe astfel încât 
să nu se legene când nu doriţi. Verificaţi eticheta produsului 
pentru a vă asigura care este limita de greutate. Şi dacă 
folosiţi un leagăn sau un coş „moştenit” fiţi în mod special 
atenţi la margini ascuţite, aşchii sau alte pericole. 


Co-sleeper 


Aceste dispozitive inteligente şi relativ noi funcţionează 
asemănător unui leagăn care se ataşează de patul 
dumneavoastră. Au o parte care se poate scoate, 
permițându-vă accesul uşor la copilul dumneavoastră în 
mijlocul nopţii. Asiguraţi-vă că nu există spaţiu între co- 
sleeper şi patul dumneavoastră, în care copilul ar putea 
cădea, şi că patul şi co-sleeper-ul sunt la aceeaşi înălţime. 
Aceste dispozitive sunt simpatice, dar în nici un caz nu sunt 
necesare şi tind să fie un pic mai costisitoare. Unele, care 
se pot transforma în alte piese de mobilier, cum ar fi o 
masă pentru înfăşat, s-ar putea dovedi investiţii mai 
avantajoase. 


Pătuţuri 


Când vine vorba de alegerea unui pătuţ, singurul lucru 
cu adevărat important care trebuie luat în calcul este să fie 
sigur pentru copilul dumneavoastră (vezi pagina 59). 
Bineînţeles, veţi dori să găsiţi unul care să fie şi drăguţ 
pentru că veţi petrece multe ore privind cum copilul 
doarme liniştit - şi multe altele când nu va fi aşa de liniştit! 
Dar copiii nu au simţ estetic. Copilaşul dumneavoastră se 
va simţi ca acasă în orice pătuţ sigur. lată însă câteva 
lucruri practice de care ar trebui să dispună: 

e Bara laterală ar trebui să se mişte în sus şi în 
jos cu uşurinţă şi fără zgomot. Nimic nu se compară cu 
momentul în care aşezaţi copilul aproape adormit doar ca 
el să fie trezit de o bară care scârţâie. 

e.O bară care poate fi manevrată doar cu o 
singură mână este foarte convenabilă, în special în 
momentele în care ţineţi în braţe un copil, scutece 
sau o cârpă umedă. 

* Un pătuţ robust, care nu scârţâie sau zornăie 
este o binecuvântare în momentul în care copilul 
dumneavoastră se hotărăşte să exerseze mişcări de 
gimnastică în toiul nopţii. 

e Pătuţurile din metal sunt câteodată şubrede sau 


au porţiuni ascuţite sau aspre la suduri, aşa că 
inspectaţi-le cu atenţie înainte să le cumpăraţi. 

e in final, căutaţi un pătuţ care se asamblează 
uşor şi pentru care nu este nevoie de prea multe 
unelte. 

Un cuvânt despre pătuțurile convertibile: un pătuţ care 
poate fi transformat într-un pat pentru copilul mic (vezi 
secţiunea despre copilul mic de la pagina 66) costă, de 
obicei, mai mult. Dacă ştiţi că veţi dori un astfel de pat mai 
târziu, acest model se poate dovedi o investiţie bună, dar 
dacă plănuiţi să aveţi mai mult de un copil, s-ar putea să 
doriţi atât un pătuţ pentru nou-născuţi, cât şi unul pentru 
copilul mai mare în acelaşi timp, sau aţi putea decide să vă 
descurcaţi chiar fără un pat pentru prichindei. Majoritatea 
bebeluşilor se descurcă grozav la trecerea directă la un pat 
dublu. 


Principii de siguranţă la pătuţțuri 


American Academy of Pediatrics (AAP), Consumer 
Products Safety Commission (CPSC) şi alte organizaţii din 
Statele Unite au o lungă listă de standarde şi recomandări 
pentru siguranța  pătuţurilor, leagănelor, coşurilor şi 
ţarcurilor, cât şi în ceea ce priveşte alte echipamente 
pentru copii. 

Chiar dacă numărul şi varietatea recomandărilor pot fi 
puţin intimidante, utilizarea unei astfel de liste vă poate fi 
de folos (vezi pagina 62). O altă modalitate de a ţine minte 
recomandările cele mai importante de siguranţă este să 
aveţi în gând pericolele pentru care sunt făcute să le 
prevină. Există multe recomandări, dar doar patru categorii 
mari de pericole - sufocarea, strangularea, asfixierea şi 
căzăturile. Şi cu toate că probabil nici nu doriţi să vă gândiţi 
la astfel de lucruri, a înţelege riscurile este primul pas 
pentru păstrarea siguranţei copilului dumneavoastră. 


Sufocarea 


Unii bebeluşi nu au bine dezvoltat reflexul care vă face 
să vă pară că aveţi nevoie de aer după ce v-aţi ţinut 


respiraţia un timp mai îndelungat. Un copil fără un bun 
astfel de reflex s-ar putea să nu se străduiască să respire 
dacă o păturică sau un alt obiect îi blochează căile 
respiratorii. Pentru copiii cu vârsta de până la un an, folosiţi 
aceste sfaturi pentru a preveni sufocarea: 

e Întotdeauna adormiţi copilul cu faţa în sus, pe 
spate (vezi pagina 6). 

e Nu puneţi în pătuţ cuverturi, perne, plăpumi 
pufoase, animale de pluş etc. Acele apărători moi care 
împiedică bebeluşul să se lovească de marginile de lemn 
ale patului ar putea reprezenta de asemenea şi un pericol 
de sufocare, deşi recomandările experţilor nu sunt 
niciodată clare în ceea ce priveşte acest subiect. Este 
îndoielnic că sunt folositoare, deşi părinţilor le place cum 
arată. 

e Folosiţi o saltea tare. Suprafeţele moi, pufoase, 
cum sunt cele de lână, saltelele umplute cu fulgi sau cu apă 
pot bloca respiraţia unui copil mult mai uşor decât o saltea 
fermă, confortabilă. 

* Asiguraţi-vă că salteaua se potriveşte perfect 
patului. Dacă între saltea şi marginea patului este un 
spaţiu mai mare de 2,5 centimetri, faţa copilului ar putea 
rămâne blocată şi copilul s-ar putea sufoca. Această 
problemă reprezintă o îngrijorare în special în cazul 
paturilor cu apă unde există un spaţiu mare între saltea şi 
marginea patului. 


Strangularea 


Bebeluşii nu au forţa şi îndemânarea să se elibereze 
dacă ceva se prinde în jurul gâtului lor. lată câteva sfaturi 
pentru a preveni strangularea: 

* Asiguraţi-vă că spaţiile dintre barele pătuţului 
nu sunt mai mari de 6 centimetri. Acest lucru nu 
constituie nici o problemă pentru un pătuţ nou cumpărat de 
la un producător american. Dar aveţi grijă cu pătuţurile mai 
vechi. Verificaţi, de asemenea, ca nici una dintre bare să nu 
fie slab fixată, ruptă sau cu aşchii. 

* Verificaţi dimensiunile oricărei decorațiuni 


decupate de la capetele pătuţului. Asiguraţi-vă că 
diametrul nici uneia nu depăşeşte 6 centimetri astfel încât 
să nu existe vreo şansă ca bebeluşul să-şi bage capul pe 
acolo. 

* Asiguraţi-vă că stâlpii de la colţuri nu sunt mai 
înalţi cu mai mult de 1,5 mm decât restul pătuţului. 
Păturile şi alte obiecte din pânză ar putea să rămână 
agăţate de aceşti stâlpi şi apoi să se înfăşoare în jurul 
gâtului copilului. Dacă pătuţul are aceşti stâlpi sculptați, s- 
ar putea să puteţi pur şi simplu să îi deşurubaţi. 

e Ţineţi jucăriile mobile care se agaţă deasupra 
patului la distanţă. Asiguraţi-vă că bebeluşul nu poate 
ajunge la ele şi înlăturaţi-le o dată ce bebeluşul poate sta în 
fund. 

+ Verificaţi lungimea corzilor. Dacă folosiţi apărători 
moi sau jucării ataşabile la pătuţ, asiguraţi-vă că legăturile 
sunt făcute astfel încât să nu permită formarea unor bucle 
cu diametrul de 35 centimetri sau mai mult. 

* Nu aşezaţi pătuţul lângă ferestre cu perdele sau 
jaluzele de la care atârnă sfori. Un copil curios se poate 
întinde şi apuca o astfel de sfoară, încurcându-se în ea. 


LISTĂ DE VERIFICAT PENTRU SIGURANȚA PĂTUTULUI 


O Pătuţul nu se clatină (toate şuruburile şi cuiele sunt 
bine prinse). 

O Nu există margini ascuţite, crăpături sau piese care 
se pot rupe 

O Nu există stinghii sau bare lipsă, sparte sau care se 
mişcă. Nu trebuie să fie la mai mult de 6 centimetri distanţă 
una de alta. 

LD] Când sunt ridicate, barele trebuie să fie la cel puţin 
60-65 centimetri deasupra suprafeţei pe care se află 
salteaua (în poziţia ei cea mai joasă). Când sunt lăsate jos, 
ele trebuie să fie la cel puţin 22 centimetri deasupra 
suportului saltelei. 

O Salteaua este bine prinsă în suport, între marginea ei 
şi marginea suportului nu trebuie să încapă două degete. 

O Suportul saltelei este bine prins de partea din faţă şi 


de cea din spate a patului. 

O Stâlpii din colţuri nu sunt cu mai mult de 1,5 mm mai 
înalţi decât restul. 

L] Decoraţiunile decupate din partea din faţă şi din 
partea din spate ale patului nu sunt destul de mari pentru a 
permite capului copilului să rămână blocat. 

O Zăvoarele părţilor laterale sunt bine asigurate. 

O Pătuţul nu a fost fabricat înainte de anul 1975, iar în 
cazul în care a fost fabricat anterior acestui an, toată 
vopseaua originală a fost înlăturată şi înlocuită pentru a 
evita intoxicația cu plumb. 


Asfixierea 


Bebeluşul care încă nu poate ţine în mână o zornăitoare 
câteodată reuşeşte să se înece cu o varietate de obiecte 
incluzând nasturi, bucăţi de plastic, pietricele etc. Cel mai 
bun lucru pe care îl puteţi face este să presupuneţi că orice 
obiect aflat în raza de apucat a copilului ar putea ajunge în 
gura sau gâtul copilului. lată câteva sfaturi pentru a preveni 
asfixierea bebeluşului: 

e Nu daţi copilului jucării cu bucăţi mici care s-ar 
putea desprinde sau rupe, cum ar fi ursuleţi de pluş 
cu ochi de plastic sau maşinuţe cu roţi detaşabile. 
Ţineţi astfel de jucării în afara pătuţului. Orice obiect cu 
diametrul mai mic de 4,5 cm este suficient de mic să 
blocheze căile respiratorii ale copilului. 

* Verificaţi ca părţile de plastic ale pătuţului să 
nu aibă aşchii sau asperităţi (în special bucățele de 
plastic de pe barele de sus, puse pentru a împiedica 
bebeluşul să roadă direct lemnul). 


Căderile 


Bebeluşii se pot răni în cazul unei căzături sau în cazul 
în care cad obiecte pe ei. lată câteva sfaturi pentru a 
preveni loviturile cauzate de căzături: 

* Aveţi grijă unde aşezaţi pătuţul. Nu îl plasați lângă 
o bibliotecă, sub un tablou sau sub orice alt ornament care 
atârnă pe perete şi care ar putea cădea. 


* Asiguraţi-vă că suportul pentru saltea este bine 
prins, altfel acesta ar putea aluneca şi cădea. 
Verificaţi şi asiguraţi-vă că pătuţul este bine prins, că toate 
cuiele sunt bine bătute şi şuruburile bine prinse. 

* Ţineţi salteaua în poziţie corectă. O dată ce 
bebeluşul a crescut destul de mult încât stă în fund, 
coborâţi salteaua în poziţia cea mai joasă şi toate lucrurile 
de care s-ar putea agăța. Mai devreme sau mai târziu, va 
cădea încercând să se caţere afară. 

* Fiţi pregătiţi să realizaţi trecerea la un pat 
adevărat. 

Odată ce copilul depăşeşte înălţimea de 85-90 
centimetri sau poate ridica un picior peste barele laterale, 
atunci este timpul să îl treceţi la un pat normal. 


Opţiuni pentru aşternuturi 


Deşi aşternuturile frumoase, la modă, s-ar putea să vă 
ofere un sentiment plăcut, potrivirea culorilor, numele de 
firmă al aşternuturilor, pernelor, păturicilor nu vor însemna 
nimic pentru bebeluşul dumneavoastră. Ceea ce este cu 
adevărat important este ca materialele să fie bune şi 
sigure. lată câteva considerente practice pe care să le luaţi 
în calcul când hotărâți ce să luaţi - şi ce să nu luaţi: 


PATURILE MAI VECHI AR PUTEA FI VOPSITE CU 
VOPSEA PE BAZĂ DE PLUMB 


Înainte de anul 1975, majoritatea vopselelor conţineau 
plumb, care, ingerat, produce anemie şi probleme legate de 
învățat şi de comportament. Dacă aveti un pătuț mai vechi, 
asigurați-vă că vopseaua a fost complet înlăturată şi 
înlocuită. Altfel nu folosiți pătuțul. 

e Nu sunt adeptul volănaşelor sau pernuţelor de 
protecţie, deoarece o dată cu creşterea cantităţii de 
pânză din jurul copilului cresc şi oportunităţile de 
sufocare şi expunere la acarienii de praf. (Acarienii de 
praf sunt creaturi microscopice care îşi fac casă în pânză şi 
covoare. Nu muşcă dar pot cauza alergii la unele persoane.) 


În cazul în care folosiţi pernuţe de protecţie, în momentul în 
care copilul dumneavoastră începe să stea în picioare, 
înlăturaţi-le deoarece ar putea „evada” cu ajutorul lor. 

* Alegeţi materiale pe care să le puteţi spăla în 
mod repetat la temperaturi ridicate. Nylon-ul sau alte 
materiale sintetice se pot topi, putând deveni, astfel, un 
pericol de asfixiere. 

e Culoarea albă arată grozav, dar scoate în 
evidenţă petele. 

Dacă puteţi evita înălbitorul cu clor, vă puteţi scăpa 
copilul de iritaţii nedorite. 

e Bebeluşii activi se freacă mult de aşternuturi, 
aşa că alegeţi materiale moi şi delicate. 

e Majoritatea saltelelor au huse din material 
plastic, aşa că s-ar putea să doriţi una sau două din 
pânză. O husă din material mai fin este suficientă; unele 
groase şi moi s-ar putea să nu fie prea sigure. 

e Veţi avea nevoie, de asemenea, de mai multe 
rânduri de cearşafuri, în funcţie de cât de des 
plănuiţi să spălaţi. 

e Vă poate fi de folos să aveţi la îndemână câteva 
păturici mai mici. Acestea tind să se murdărească foarte 
uşor şi vă sunt de folos nu numai pentru somn, dar şi 
pentru când schimbaţi scutece sau ieşiţi din casă. 

e Pentru copiii cu vârsta peste 12 luni, o 
cuvertură sau o plăpumioară poate fi suficient de 
confortabilă. Dar trebuie să aveţi grijă ca bebeluşul să nu 
se supraîncălzească, deoarece acest lucru măreşte riscul de 
moarte subită a sugarului (SIDS). Un sac de dormit sau o 
pătură subţire este de obicei de ajuns, în afara cazului în 
care la dumneavoastră în casă este mai răcoare. 

e Pernele nu sunt considerate sigure în pătuţul 
bebeluşului până după vârsta de un an, când orice risc de 
apariţie a sindromului de moarte subită a sugarului a 
trecut. 


PATURI DUBLE ŞI PATURI SUPRAPUSE 


Când copilul este gata să se mute din pătuţul pentru 
bebeluşi - de obicei acest lucru se întâmplă în jurul vârstei 
de 18-36 de luni - aveţi o mulţime de opţiuni. Unele 
pătuţuri sunt astfel fabricate încât pot fi transformate în 
paturi pentru copii ceva mai mari; sau puteţi cumpăra unul 
nou. Aţi putea fi tentat să treceţi direct la un pat suprapus 
(vă rog să vă uitaţi la secţiunea despre aceste paturi de la 
pagina 68, pentru a afla de ce aceasta nu este cea mai 
bună idee) sau, ca majoritatea oamenilor, aţi putea trece 
direct la un pat dublu. 


Paturi pentru copilaşi versus paturi duble 


Paturile pentru prichindei nu sunt absolut necesare dar 
au farmecul lor. Până în momentul în care va fi destul de 
mare încât să treacă la un pat normal, copilul ar putea fi 
încântat de un pat care să arate ca Arca lui Noe sau ca o 
maşină de curse - doar două din modelele existente în 
momentul de faţă pe piaţă. Deşi astfel de design-uri pot fi 
distractive, un pat care nu are o anumită temă este mai 
flexibil. Un pat simplu poate permite imaginaţiei copilului, 
ajutată de o recuzită adecvată, cum ar fi cearşafuri şi 
perne, să îl transforme în orice îşi doreşte, de la un fort în 
Vestul Sălbatic până la o rachetă cosmică sau un vapor cu 
pânze. 

Paturile pentru copilaşi au şi câteva atuuri în favoarea 
lor. Ocupă mai puţin spaţiu decât un pat dublu, lucru 
folositor dacă spaţiul este o problemă în camera copilului. 
De asemenea, puteţi folosi un timp vechile aşternuturi şi 
vechea saltea, ceea ce este convenabil, iar faptul că este în 
continuare înconjurat de aşternuturile familiare i-ar putea 
uşura tranziţia. Multe astfel de paturi sunt livrate cu bare 
laterale, reducând riscul ca bebeluşul să cadă. Chiar dacă 
nu au astfel de laterale, paturile sunt joase, astfel încât vă 
faceţi mai puţine griji în ceea ce priveşte căzăturile. 


DE LA PĂRINTE LA PĂRINTE 


„Prichindelul nostru se lupta cu noi când venea ora 

culcării. Singurul lucru la care mă puteam gândi era 

că el işi spunea în gând 'oh, nu mai sunt un bebeluş, 

şi poate că nu îmi place toată treaba asta cu 
crescutul'. Menţineţi-vă pe poziţii - merită efortul. 
Independenţa este unul dintre lucrurile care oferă 
cele mai mari recompense dintre cele pe care îi 
putem învăța pe copiii noştri.” 


— chelsea, pe site-ul DRSPOCK.COM 


Pe de altă parte, deoarece copilul dumneavoastră creşte 
mai mare decât patul, va trebui oricum să îl mutaţi într-un 
pat dublu în viitorul nu prea îndepărtat. Acest lucru ar 
putea face ca patul pentru copii mici să nu îşi justifice 
costul. Dacă vă îngrijorează pericolul căzăturilor puteţi 
cumpăra bare laterale care să se potrivească pe paturi 
duble - asiguraţi-vă doar că sunt bine prinse şi că nu există 
un spaţiu prea mare între ele şi marginea patului în care 
copilul dumneavoastră ar putea rămâne prins. Puteţi pune, 
ca măsură de siguranţă, salteaua dublă direct pe podea. 

Indiferent de tipul de pat ales, încercaţi să limitați 
numărul animalelor de pluş cu care copilaşul împarte patul. 
La această vârstă, riscul de sufocare este foarte redus, dar 
dacă alergiile sau astmul bronşic sunt frecvente în familia 
dumneavoastră, animalele de pluş sunt grozave ca adăpost 
pentru acarienii de praf, una dintre cele mai comune surse 
alergenice. 


Paturile suprapuse 


Acest tip de paturi sunt de obicei pentru copiii mai mari, 
dar s-ar putea să vă gândiţi să luaţi unul pentru copilaşul 
dumneavoastră. Vă rog, mai gândiţi-vă o dată. Paturile sunt 
grozave pentru copii şi pot ocupa mai puţin spaţiu, dar sunt 
şi foarte periculoase. In fiecare an sunt raportate mii de 
astfel de accidentări datorate paturilor suprapuse. Copiii se 
rostogolesc de pe ele şi îşi rup mâinile. Cad de pe scară. 


Rămân blocaţi între patul superior şi perete. Au existat 
chiar cazuri în care patul de sus s-a prăbuşit, cu rezultate 
fatale. Probabil, cel mai bun sfat în ceea ce le priveşte este 
să le evitaţi pe cât posibil. 

Dacă vă place ideea existenţei unui alt pat în cameră 
pentru nopţile dormite acolo de alţi copii, poate un pat 
extensibil (în care un al doilea cadru şi saltea se potrivesc 
sub primul şi se pot trage afară la nevoie) este o opţiune 
mai sigură. 


ALTE ACCESORII PENTRU DORMIT 


Ţarcurile de joacă fixe sau portabile 


Aceste invenţii grozave oferă o suprafaţă sigură în care 
bebeluşii (şi copiii mici) se pot juca şi dormi. Toate regulile 
de siguranţă pentru pătuţuri trebuie aplicate şi ţarcurilor. 
De exemplu, trebuie să vă asiguraţi că salteaua se 
potriveşte şi că nu este prea moale, să evitaţi pernele moi 
şi alte posibile pericole de sufocare (până în jurul vârstei de 
12 luni, când dispare riscul de apariţie a sindromului de 
moarte subită a sugarului), să vă asiguraţi că nu există 
corzi sau bucle în care s-ar putea prinde etc. Pentru 
ţarcurile mai mari, cu plase laterale, acestea nu ar trebui să 
aibă ochiurile mai mari de 0,8 centimetri în diametru (astfel 
încât bebeluşul să nu poată prindă un nasture sau un alt 
obiect mic în ele), şi materialul din care sunt confecţionate 
să nu aibă nici o ruptură. Nu toate ţarcurile sunt la fel de 
sigure. Inainte de a cumpăra unul, verificaţi dacă vreun 
model a fost retras de pe piaţă. Puteţi face această 
verificare pe site-ul internet www.cpsc.gov. 


Jucăriile pentru pătuţ 


Bebeluşii petrec un timp destul de îndelungat în pat 
treji, aşa că este bine să aibă cu ce să se distreze. O jucărie 
colorată poate menţine treaz interesul unui copil pentru 
câteva ore. In mod evident, din punctul său de vedere, o 


jucărie agăţată chiar deasupra lui pare mai interesantă 
privită de dedesubt decât din lateral, aşa că apreciaţi-o 
corespunzător. Pentru bebeluşii mai mari, jucăriile pentru 
pătuţ, care pot avea o serie de imagini interesante sau cu 
texturi diferite, cu butoane şi manete, scot sunete când 
sunt apăsate etc., sunt foarte apreciate. 

Când alegeţi o jucărie de agăţat (sau alte jucării 
ataşabile de pătuţ) aveţi grijă ca sforile să nu fie mai lungi 
de câţiva centimetri (dacă pot forma o buclă de cel puţin 35 
de centimetri, reprezintă un pericol de strangulare). 
Asiguraţi-vă că jucăria se ataşează ferm cu cleme, sfori sau 
chingi astfel încât să nu poată cădea pe bebeluşul 
dumneavoastră. lar când bebeluşul a împlinit vârsta de 
cinci luni sau se poate ridica, cel mai bine este să înlăturați 
orice astfel de jucărie. 

Bebeluşilor le place să privească. Dacă nu folosiţi 
pernuţe de protecţie pentru pătuţ, bebeluşul va putea privi 
prin cameră atunci când stă întins pe spate - o altă sursă 
de divertisment. Unora le place să se privească în oglindă 
(cumpăraţi una care nu se poate sparge, găsiţi în 
magazinele pentru bebeluşi). Nu vor şti cine este „celălalt” 
copil până în jurul vârstei de 18 luni. Dacă bebeluşului îi 
plac fotografiile alb-negru cu contrast ridicat este foarte 
bine, dar nu există nici un motiv să credeţi că îl face mai 
inteligent. Şi am văzut unii bebeluşi înconjurați de poze, 
oglinzi, jucării şi zornăitori încât păreau copleșiți. Unul sau 
două obiecte interesante reprezintă tot ce au nevoie sau de 
cât se poate bucura la un singur moment un bebeluş. 

Până la vârsta de trei-patru luni, majoritatea bebeluşilor 
şi-au descoperit mânuţele şi picioarele, precum şi alte părți 
ale corpului. Pentru un timp, „jucăria” preferată va fi el 
însuşi. 

Pe la cinci sau şase luni, o dată ce reuşesc să se întindă, 
pot apuca şi da drumul, vor fi captivaţi de zdrăngănitoare, 
mici animale din pluş, cărţi cu paginile din material textil 
sau carton. Este cel mai bine să nu puneţi în pătuţ perne 
sau animale de jucărie mari şi moi. De ce să riscaţi? Până în 
jurul vârstei de 12 luni aceste obiecte măresc riscul de 


apariţie a sindromului de moarte subită a sugarului, iar 
după aceea, jucăriile mari pot deveni baza pentru 
„evadările” unui copil mai aventuros. (În cazul în care 
folosiţi pernuţe de protecţie la pătuţ, îndepărtaţi-le în 
momentul în care copilul se poate ridica tocmai din aceleaşi 
motive.) 


Lumina de veghe 


Veiozele de veghe ce se introduc direct în priză par utile 
şi simplu de utilizat, dar ele pot deveni periculoase. O dată 
ce bebeluşul poate merge de-a buşilea, el şi-ar putea face 
drum până la priză şi să tragă de o astfel de veioză, 
putându-se electrocuta sau arde. Dacă optaţi pentru alte 
tipuri de lumini, de exemplu o lampă mică ce luminează cu 
intensitate redusă pusă pe o noptieră sau pe o masă - aveţi 
grijă deoarece copilaşul poate trage de cablu, dărâmând-o. 
Ambele tipuri sunt cunoscute a produce incendii, de obicei 
după ce becul a venit în contact cu un material textil sau o 
hârtie. 

Instalarea unui comutator de faze pentru lustra din 
tavan sau să lăsaţi lumina de pe hol aprinsă şi uşa deschisă 
reprezintă opţiuni mai sigure. Cu toate acestea, dacă vă 
hotărâți să folosiţi o lampă de veghe, există câteva lucruri 
de care trebuie să ţineţi seama pentru a o face mai puţin 
periculoasă. Dacă folosiţi una dintre cele care se bagă 
direct în priză, instalaţi-o într-o priză de perete care este 
situată mai sus şi la care copilul nu poate ajunge. Dacă 
folosiţi o lampă cu cordon, treceţi-l prin spatele unei piese 
de mobilier mai grea astfel încât copilul să nu îl poată 
trage. Oricare dintre tipuri folosiţi, ţineţi-le departe de 
draperii, aşternuturi şi alte materiale inflamabile. 

Căutaţi modelele care să poarte inițialele unui centru de 
testare (de exemplu, „UL” de la Underwriters Laboratories 
în SUA.) Aţi putea, de asemenea, să folosiţi noile minibecuri 
cu neon în locul clasicelor becuri. 


Muzică, vibrații şi „zgomot alb” 
Unii bebeluşi par a adormi mai uşor dacă există un 


zgomot de fond sau „zgomot alb”. Pentru nu foarte mulţi 
bani puteţi cumpăra un generator de „zgomot alb”. Sau 
puteţi porni radioul sau televizorul pe un canal unde nu 
este nici un program şi să lăsaţi volumul scăzut. Se face 
reclamă la vibratoare ataşabile de pat care i-ar ajuta pe 
copiii cu colici să doarmă mai bine, creând o senzaţie 
asemănătoare cu mersul în maşină, dar să nu credeţi 
afirmaţiile de genul că ar fi fost dovedite ştiinţific. Pe de 
altă parte, este destul de inofensiv. Muzica în surdină ar 
putea avea acelaşi efect. Dar aveţi grijă dacă bebeluşul se 
obişnuieşte să adoarmă cu aceste sunete sau senzaţii, căci 
va avea nevoie de ele de fiecare dată când trebuie să 
adoarmă atât la ora de culcare, cât şi în momentul când se 
trezeşte în timpul nopţii. 


CAPITOLUL 2 
Alimentatia 


„În primul an de viaţă, suptul reprezintă pentru 
bebeluş cea mai mare fericire. Sugarul îşi formează 
primele impresii proprii despre viață după modul în 
care decurge alăptarea şi primele idei despre lumea 

înconjurătoare după persoana care îi dă să 
mănânce.” 


— Dr. Benjamin Spock, Îngrijirea sugarului şi a 
copilului 


Când vorbim despre alimentaţia unui copil, se ştie că 
nu există o singură cale spre succes. În urmă cu 100 de ani, 
femeile erau învăţate să îşi hrănească bebeluşii conform 
unui program fix. In urmă cu 50 de ani, specialiştii au 
început să promoveze ideea hrănirii la cerere. Astăzi, noi 
înţelegem că diferiţi copii au nevoi diferite. Cheia către 
succes nu este o regulă generală pentru toţi ci o abordare 
flexibilă care se poate modifica astfel încât să se 
potrivească fiecărui copil şi fiecărei familii. 

Alimentaţia cu succes este un parteneriat. Cu un nou- 
născut, partea dumneavoastră din „înţelegere” constă în a 
oferi copilului un sân sau un biberon, în a-l ajuta să stea 
confortabil când mănâncă, a-l ajuta să eructeze când este 
nevoie, a se opri când este sătul. Partea copilului constă în 
a transmite semnale clare pentru atunci când îi este foame 
sau este sătul, şi să vă lase să înţelegeţi ce merge şi ce nu. 
Chiar şi bebeluşii foarte mici sunt pricepuţi în a comunica 
această informaţie crucială prin limbajul corpului şi prin 
comportament. Fiind atenţi la acest feed-back, veţi învăţa 
încetul cu încetul să faceţi micile ajustări de moment ce vor 
face ca momentul hrănirii să pară un dans bine repetat. 
Bineînţeles că nu întotdeauna merge aşa de uşor. 


Câteodată feed-backul este că „primiţi” hrana înapoi. Acest 
lucru înseamnă că bebeluşul a mâncat prea mult o dată. 

Ca şi în cazul somnului, un „mâncăcios” îşi poate face 
părinţii să se simtă foarte competenţi. Un copil care are 
cicluri de foame mai puţin regulate, care reacţionează 
intens la disconforturi fizice (cum ar fi gazele intestinale) 
sau care are sensibilităţi alimentare sau alte afecţiuni 
cronice ar face şi pe cel mai încrezător părinte să se simtă 
ca un ratat, pentru că, înainte de toate, fiind cea mai 
elementară dintre nevoi, alimentaţia stă la baza relaţiei 
dintre părinte şi copil. Dar atunci când devine scopul 
principal - modul principal prin care un părinte îşi exprimă 
dragostea sau oferă confort - rezultatul poate fi un copil 
supraponderal sau chiar obez. Dar dumneavoastră doriţi ca 
bebeluşul să se bucure de hrană, dar, la fel de bine, doriţi 
să aibă şi alte interese. 

Scopul acestui capitol este să vă prezinte toată 
gândirea actuală în ceea ce priveşte acest subiect de 
importanţă vitală, de a vă ajuta să faceţi alegerile potrivite 
pentru familia dumneavoastră, de la prima mare decizie pe 
care trebuie să o luaţi - alegerea dintre alăptatul la sân şi 
biberon - şi până la alcătuirea unei strategii de alimentaţie 
pentru un copil în vârstă de trei ani. Pe măsură ce vă hrăniţi 
copilul din stadiul de nou-născut până când se face mare, 
ţineţi minte că unul dintre cele mai importante lucruri 
despre alimentaţia sănătoasă este că aceasta vă face să vă 
simţiţi bine. Distraţi-vă! 


Bazele nutriţionale 


|nainte de a începe să vorbim despre cum să vă hrăniţi 
bebeluşul, aş vrea să petrec câteva momente explicându- 
vă cu ce o să-l hrăniţi. Atunci când veţi înţelege câteva 
lucruri despre fundamentele nutriţiei sănătoase, veţi fi mai 
capabili să alcătuiți o dietă sănătoasă pentru copilul 
dumneavoastră şi să o ajustaţi după nevoile lui 
schimbătoare pe măsură ce creşte. 


O dietă sănătoasă conține mulţi nutrienți 


Cărămizile de bază ale nutriţiei sunt proteinele, 
carbohidraţii (glucidele), grăsimile (lipidele), vitaminele, 
mineralele şi apa. Proteinele se găsesc în carne, ouă şi 
peşte, şi, de asemenea, în multe vegetale (în special 
legume) şi în produsele din cereale integrale. Carbohidraţii 
- zaharurile şi amidonul - provin, în general, din fructe, 
legume, cereale şi din alte surse vegetale. Grăsimile provin 
atât din surse animale, cât şi din plante. Grăsimile animale 
sunt mult mai probabile să contribuie la apariţia afecţiunilor 
cardiace, accidentului vascular cerebral şi altor boli 
înrudite, şi doar produsele de origine animală conţin 
colesterol. 

Proteinele, carbohidraţii şi grăsimile furnizează energie 
sub formă de calorii, dar gram pe gram, grăsimile 
furnizează cam dublul energiei eliberate fie de proteine, fie 
de carbohidrați. (Desigur, dietele sărace în grăsimi nu sunt 
neapărat sărace în calorii; 60 de grame de carbohidrați 
îngraşă la fel de mult ca 30 de grame de grăsimi.) 
Vitaminele şi majoritatea mineralelor sunt substanţe 
necesare doar în cantităţi mici pentru o viaţă sănătoasă. 

Cu toate acestea, copiii în creştere au nevoie de o 
cantitate relativ mare din două minerale: calciu şi fier, 
deoarece acestea sunt ingrediente fundamentale pentru 
oase, muşchi, sânge şi creier. 

In primele şase luni de viaţă, dietele bazate pe lapte de 
sân sau lapte praf asigură un echilibru sănătos al acestor 
nutriente. După această perioadă, bebeluşii învaţă să 
consume o varietate crescândă de alimente şi încep să aibă 
preferinţe. Până în jurul vârstei de doi ani, dieta sănătoasă 
a unui copil se aseamănă cu dieta sănătoasă a unui adult, 
cu componente din toate grupele, multe legume şi cereale 
integrale, cantități relativ moderate de proteine şi 
carbohidrați, şi relativ puţine grăsimi. 

Cu aceste linii largi de ghidare, există mult spaţiu 
pentru varietate. Copiii se pot dezvolta având diete 
vegetariene, şi chiar diete din care lipsesc complet 
produsele lactate, dacă sunt atent planificate să 


compenseze necesarul de nutrimente din alte surse. (De 
fapt, există chiar unele dovezi cum că astfel de diete ar 
oferi beneficii nutriţionale pe termen lung.) Pe de altă 
parte, există îngrijorări în legătură cu faptul că prea mulţi 
copii americani consumă aşa-numita „junk food”, bogată în 
zahăr, sare şi grăsimi procesate, şi fac prea puţine exerciţii 
fizice. Rezultatul acesteia este creşterea numărului de 
persoane supraponderale şi afectate de diabet zaharat, 
fiind o preocupare şi îngrijorare naţională în Statele Unite. 


Controalele medicale regulate vă asigură că 
bebeluşul dumneavoastră este bine hrănit 


Scopul principal al hrănirii este, bineînţeles, să aveţi un 
copil sănătos din punct de vedere fizic. În general, doriţi un 
copil care creşte normal, are multă energie, se bucură de 
viaţă şi are scaune normale. S-ar putea să vă pară uşor să 
vă daţi seama dacă bebeluşul dumneavoastră se 
încadrează în această imagine, dar, de fapt, acest lucru 
poate fi surprinzător de dificil. 

Aceasta se întâmplă datorită faptului că vă vedeţi 
copilul zi de zi şi, astfel, vă este greu să observați schimbări 
minime, care se acumulează în timp. Ca un rezultat al 
acestui lucru, bebeluşii ar putea fi destul de mult peste sau 
sub greutatea normală fără ca părinţii lor grijulii şi implicaţi 
în creşterea lor să observe. 

Aceasta nu înseamnă că nu ar trebui să vă 
supravegheați atent copilul. Dar pe lângă acest lucru, este 
bine să aveţi şi o părere obiectivă din exterior din când în 
când. Cea mai bună cale de a şti dacă primeşte o 
alimentaţie corespunzătoare este vizita la medic pentru 
controale regulate. Medicul copilului dumneavoastră are 
trei instrumente de măsurat, care sunt vitale pentru a 
observa creşterea, instrumente de care dumneavoastră, 
probabil, nu dispuneţi acasă: un cântar precis, o placă 
pentru măsurarea copilului cât stă întins şi un stadimetru, 
pentru măsurarea înălţimii la verticală. (Stadimetrul este 
unul dintre acele bețe verticale de măsurat, prevăzut cu o 
bară orizontală ce se poziţionează pe creştetul copilului). 


Cealaltă unealtă necesară este un set de tabele cu indici de 
creştere. Cu ajutorul acestora, doctorul vă poate spune 
dacă bebeluşul sau copilul dumneavoastră se află în rata 
normală de creştere pentru greutate şi înălţime (de multe 
ori numită şi curba de creştere) şi, chiar mai important, vă 
poate arăta dacă evoluţia creşterii copilului este normală. 

Semnul unei creşteri normale, sănătoase este în funcţie 
de staționarea mai mult sau mai puţin timp la acelaşi nivel, 
raportat la alţi copii de aceeaşi vârstă şi sex. De exemplu, 
un băiat în vârstă de 9 luni, care cântăreşte 8 kilograme 
este în percentila 10 pentru vârsta sa; aceasta înseamnă că 
10% dintre băieţii de vârsta sa cântăresc mai puţin decât 
el, iar 90% cântăresc mai mult. Dacă acelaşi băiat la vârsta 
de 1 an cântăreşte 9 kilograme, el se află tot în percentila 
10. Aceasta înseamnă o creştere sănătoasă. El este mai 
slăbuţ, dar se menţine pe propria curbă de creştere 
corespunzătoare şi este foarte probabil, de asemenea, că 
mănâncă bine. 

Doctorii se bazează şi pe examinările fizice pentru a 
determina starea nutriţională a copilului. Ei examinează 
tegumentele, părul şi unghiile, dezvoltarea musculaturii şi 
aspectul şi comportamentul general. Pentru a detecta 
deficienţa de fier, între 6 şi 12 luni se face un test de sânge. 
Aceste teste se indică doar dacă există vreun motiv specific 
de îngrijorare. 


Alimentatia şi creşterea la diferite vârste 


Pe măsură ce copilul creşte, problemele apărute se 
schimbă. 

La început, dumneavoastră şi copilul dumneavoastră 
trebuie să dezvoltați un parteneriat în ceea ce priveşte 
alăptatul la sân sau, dacă vă decideţi să folosiţi biberonul, 
s-ar putea să fie nevoie să experimentați până veţi găsi 
formula potrivită. Şi tocmai când aţi reuşit să stabiliţi 
aceste baze va fi timpul să vă treceţi bebeluşul pe alimente 
solide, fapt ce aduce o rutină cu totul nouă. Şi mai există şi 
probleme legate de dezobişnuitul de biberon şi ceea ce vor 


părea mereu schimbătoare preferinţe şi refuzuri faţă de 
alimente. Înţelegând în ce fel creşterea şi dezvoltarea 
copilului dumneavoastră afectează obiceiurile legate de 
hrană, ar putea să facă întregul proces mai puţin misterios 
şi vă va ajuta să vă descurcaţi cu problemele ce vor apărea, 
mai mult ca sigur, pe parcurs. 


NOU-NĂSCUTUL 


Majoritatea bebeluşilor nu se hrănesc bine în primele 
zile. Unui copil alăptat la sân s-ar putea să îi ia câteva zile 
pentru a-şi da seama cum să prindă de mamelon şi să 
sugă, iar un nou-născut căruia i se dă un biberon, s-ar 
putea să ia câteva înghiţituri, după care să îşi piardă 
interesul şi să adoarmă la loc. 

În primele şapte până la zece zile de viaţă, nu este 
neobişnuit ca un bebeluş să piardă puţin în greutate - până 
la 5-10% din greutatea pe care a avut-o la naştere - înainte 
de a începe să ia în greutate. Copiii născuţi la termen se 
nasc cu destule rezerve de grăsime şi lichide astfel încât să 
treacă cu bine prin această perioadă iniţială. Un nou-născut 
prematur s-ar putea să nu aibă toate aceste rezerve, şi 
astfel ar avea nevoie de o supraveghere mai atentă pentru 
a nu se deshidrata. 

În jurul vârstei de 5-10 zile, un bebeluş ar trebui să 
înceapă să crească cu aproximativ 30 g pe zi. Acesta este 
cel mai accelerat ritm de creştere al unui copil sănătos din 
momentul în care a părăsit uterul. Un bebeluş care 
cântăreşte mai mult la naştere, s-ar putea să crească la 
început mai puţin, în timp ce unul care se naşte cu o 
greutate mai mică s-ar putea să crească ceva mai repede 
în timp, până când îşi atinge potenţialul genetic. Cu un spor 
de 30 g pe zi, un copil creşte cam 300-400 g pe 
săptămână. 

Cam pe la 3 luni, ritmul încetineşte, ajungând la 60 g la 
fiecare 3 zile. Chiar şi aşa, la 4 luni, majoritatea copiilor şi- 
au dublat greutatea de la naştere. 

De la naştere până la vârsta de 6 luni, bebeluşii nu au 


nevoie de alimente solide. Ei pot creşte foarte bine cu 
laptele de mamă sau cu formule de lapte bogate în fier 
(vezi paginile 83-119, pentru informaţii despre: avantajele 
şi dezavantajele fiecărei metode). Unii părinţi consideră că 
dacă încep mai devreme cu alimente solide, aceasta îl va 
ajuta pe copil să doarmă mai bine noaptea, dar cercetările 
efectuate în acest sens nu au susţinut această idee. Mulţi 
bebeluşi sunt capabili să consume alimente solide încă de 
la vârsta de 3 luni sau chiar mai devreme. Dar un start 
timpuriu nu pare să prezinte nici un avantaj real, crescând 
însă şansele ca bebeluşul să devină supraponderal. Copiii 
supraponderali, după cum ştim acum, cresc şi vor deveni 
adulţi supraponderali, cu toate problemele de sănătate pe 
care le implică acest lucru. De asemenea, bebeluşii care 
consumă alimente solide, au scaune abundente şi urât 
mirositoare. 


DE LA VÂRSTA DE PATRU LA DOUĂSPREZECE 
LUNI 


Vârsta de patru luni este o vârstă de cumpănă din multe 
motive. Este momentul în care bebeluşii încep să doarmă 
întreaga noapte, iar perioada plânsului nou-născutului şi a 
colicilor este, în mare parte, depăşită. Un bebeluş în vârstă 
de 4 luni îşi poate ţine capul drept, atâta timp cât şi corpul 
îi este susţinut. Vederea i se îmbunătăţeşte astfel încât 
devine mai interesat de oamenii şi obiectele din cameră, şi 
nu doar de cele din imediata lui apropiere. Din punct de 
vedere nutriţional, este perioada când majoritatea părinţilor 
încep să introducă alimentele solide în alimentaţia copilului 
lor. 

Bebeluşii mici au un răspuns reflex la introducerea 
lucrurilor solide în gura lor: au tendinţa să le elimine 
împingându-le cu limba. Pentru majoritatea, acest reflex 
începe să dispară în jurul vârstei de trei sau patru luni. 
Inainte de această vârstă, dacă încercaţi să îi daţi alimente 
solide, nu faceţi decât un lucru inutil. Chiar dacă mulţi 
părinţi încep devreme introducerea alimentelor solide, 


bebeluşii nu au nevoie de ele decât după vârsta de 6 luni. 
Academia Americană de Pediatrie recomandă laptele de 
sân ca singurul aliment în primele şase luni de viaţă. 
Formulele comerciale pot oferi de asemenea nutriția 
necesară. 

Dacă începeţi să hrăniţi bebeluşul cu alimente solide la 
patru, cinci sau şase luni, nu va conta probabil în final. 

Hrana solidă are avantajele sale. Cerealele pentru 
bebeluşi reprezintă o sursă bună de fier, care este un 
element esenţial nu doar pentru sinteza sângelui, dar şi 
pentru creier şi alte ţesuturi. Alimentele solide conţin mai 
multe calorii într-un volum mai mic, lucru care este un 
adevărat avantaj pentru un copil a cărui nevoie energetică 
creşte mai repede decât stomacul său. Bebeluşilor care 
încep mai târziu de şase luni, câteodată le este mai greu să 
se adapteze la diferitele gusturi şi consistenţe, astfel că să 
înveţe mai târziu să mănânce poate fi ceva mai dificil. 

În această perioadă, bebeluşii cresc încă într-un ritm 
foarte rapid, deşi nu la fel de rapid ca în primele trei luni. 
Un copil normal îşi dublează greutatea de la naştere până 
la 4 luni şi şi-o triplează până la 12 luni. 


DE LA VÂRSTA DE UN AN LA TREI ANI 


Până la vârsta de un an, copilul dumneavoastră îşi 
poate satisface nevoile nutriţionale cu laptele mamei sale 
sau cu o formulă de lapte. Dar pe măsură ce hrana solidă 
devine o parte din ce în ce mai importantă a dietei, 
îngrijorările legate de nutriţie tind să se înmulțească. 
Dietele multor copii mici sunt sărace în fier, calciu şi fibre. 
Ingrijorările în ceea ce priveşte sursele de hrană - şi câtă 
mâncare este consumată - sunt foarte des întâlnite în 
această perioadă. Dar al doilea an de viaţă al copilului 
poate fi şi o perioadă în care descoperă o gamă largă de 
lucruri care îi plac şi începe să îşi formeze obiceiuri de 
hrănire sănătoase, care îi vor servi de-a lungul vieţii. 

Copiii mici pot mânca aproape orice - şi dacă le veţi 
oferi şansa, probabil că aşa vor face. Aveţi grijă la 


mâncărurile cu care se pot îneca. Acestea includ orice 
conţine alimente mici, tari sau rotunde, şi orice se sfărâmă 
în bucăţi ce ar putea rămâne blocate în căile aeriene ale 
copilului. De exemplu, bananele nu prezintă pericol, în 
schimb strugurii sunt riscanţi, dacă nu îi tăiaţi în două. 
(Pentru o listă corespunzătoare, vezi pagina 125). Riscurile 
sufocării cu alimente nu dispare niciodată, dar copiii în 
vârstă de 5-6 ani sunt mai atenţi să mestece alimentele, 
fiind astfel capabili să consume în siguranţă mâncărurile 
obişnuite. 

Undeva între 9 şi 14 luni, creşterea încetineşte pentru 
majoritatea bebeluşilor, astfel încât cresc cu 30 g la 
aproximativ 4 zile - o pătrime faţă de perioada de nou- 
născut. In acelaşi timp, multora le scade şi pofta de 
mâncare, motiv pentru care mulţi părinţi se îngrijorează. 
Dacă observați acest lucru la copilaşul dumneavoastră, 
este foarte uşor să cădeţi în plasa de a vă forţa copilul să 
mănânce mai mult pentru că nu mai creşte. Din nefericire, 
copilaşii, fiind ceea ce sunt, există foarte multe şanse ca să 
se opună încercării dumneavoastră de a controla ce 
mănâncă şi vor mânca de fapt mai puţin. 

O idee mai bună ar fi mai degrabă să întrebaţi medicul 
copilului dumneavoastră. Dacă prichindelul creşte bine, s-ar 
putea să vă mai relaxaţi în privinţa alimentaţie lui. Cel mai 
bine este să evitaţi „luptele pentru putere” pe care, oricum, 
nu le puteţi câştiga. Există mai multe moduri în care puteţi 
să vă descurcaţi cu un copil dificil, pe care le voi discuta în 
continuare, dar nici una nu include să vă forţaţi sau să vă 
păcăliţi copilul să mănânce când nu îi este foame. 


Alăptatul la sân 


Există femei care nici nu se gândesc de două ori când 
vine vorba de alăptat - sunt absolut sigure că doresc să îşi 
alăpteze la sân bebeluşul. Altele sunt sigure că cel mai bun 
lucru pentru ele este hrănitul cu biberonul şi nici nu iau în 
considerare alăptatul. Dar majoritatea se gândesc mult 
înainte de a lua o decizie. Dacă vă aflaţi în această situaţie, 


veţi avea nevoie de mai multe informaţii despre acest 
subiect. Scopul acestei secţiuni nu este de a vă impune 
alăptatul la sân sau hrănirea cu biberonul, ci de a vă ajuta 
să alegeţi soluţia cea mai potrivită pentru dumneavoastră. 


Avantajele alăptatului la sân pentru copii şi pentru 
mame 


Nu există nici o îndoială că din punct de vedere 
nutriţional, laptele de mamă este superior formulei 
comerciale. Toate femelele de mamifere secretă lapte, dar 
reţeta, ca să zic aşa, diferă de la specie la specie. Laptele 
femeilor este bun pentru copiii umani, iar laptele de vacă 
este hrana perfectă pentru viţeluşi. 

De fapt, copiii hrăniţi direct cu lapte de vacă tind să se 
îmbolnăvească grav. Proporţiile nutrienţilor sunt total 
greşite. Pentru a face laptele de vacă acceptabil pentru 
bebeluşi, acesta trebuie să fie procesat pentru a i se 
schimba conţinutul în grăsimi, proteine, fier şi sare. 
Rezultatul este laptele praf. Bebeluşii sunt capabili să 
digere laptele praf destul de bine, dar acesta tot nu se 
poate compara cu cel al mamei. 

Laptele uman conţine exact cantitatea de proteine, 
grăsimi, carbohidrați şi sare de care are nevoie un bebeluş. 
Există şi multe alte beneficii. 


DE LA PĂRINTE LA PĂRINTE 


„Când am alăptat prima oară, prima săptămână am 
plâns continuu deoarece nu reuşeam să-mi dau 
seama dacă bebeluşul meu mănâncă destul. Fiul 

meu, şi sânii mei, nu făceau absolut nimic din ceea 

ce îmi spuseseră prietenii şi familia că ar trebui să 
facă. A durat ceva timp, dar cu fiecare zi care trecea, 
lucrurile s-au îmbunătățit. Le doresc noilor mămici 
mult noroc şi ţineţi minte că peste o lună veţi avea 
un nou motiv de îngrijorare şi îl veţi uita pe cel de 
astăzi. Nu este niciodată plictisitor.” 


— evesmom, pe site-ul DR.SPOCK.COM 


e Protecţie împotriva infecțiilor. Laptele de sân ar 
putea ajuta bebeluşul să lupte împotriva unor infecţii 
obişnuite care provoacă diaree şi vomă, cât şi împotriva 
infecțiilor urechii, nasului, sinusurilor şi plămânilor. 
Cercetările nu au arătat de cât timp este nevoie ca mama 
să-şi alăpteze copilul pentru a-i oferi aceste beneficii, dar, 
mai mult ca sigur, chiar şi perioade scurte oferă o parte din 
aceste avantaje. De fapt, deşi mai mult este mai bine, 
primele săptămâni şi luni sunt cele mai importante. 

e Protecţie împotriva alergiilor alimentare. 
Expunerea la factori alergeni de timpuriu în viaţă reprezintă 
una dintre cauzele principale ale alergiilor. Mulţi bebeluşi 
devin alergici la proteinele din laptele praf de vacă sau 
soia. Dar alergiile la laptele de mamă nu există. Unii 
cercetători consideră că bebeluşii hrăniţi timp de 6 luni sau 
mai mult doar cu laptele mamei au o rată a alergiilor mai 
mică şi la alte alimente. 

e Risc mai scăzut de obezitate. Bebeluşii hrăniţi la 
sân tind să fie mai supli decât cei hrăniţi cu biberonul, în 
special în a doua jumătate a primului an de viaţă. Unii 
experţi consideră că aceştia au şanse mult mai scăzute de 
a deveni obezi mai târziu. 

e Risc mai scăzut de diabet zaharat. Conform unor 
studii, copiii alăptaţi la sân ar putea avea mai puţine şanse 
să sufere de boli autoimune, care apar atunci când sistemul 
imunitar atacă propriul corp. Printre acestea se numără 
diabetul juvenil, scleroza multiplă şi două afecţiuni grave 
care afectează intestinele: boala Crohn şi colita ulcerativă. 

e Îmbunătăţirea dezvoltării intelectuale (IQ mai 
ridicat). Mai multe studii au arătat că bebeluşii hrăniţi la 
sân au dezvoltat un IQ mai ridicat. Dar votul ştiinţific nu a 
fost încă dat pentru că nu se ştie cu siguranţă dacă chiar 
laptele este responsabil de această diferenţă. Laptele de 
mamă conţine, într-adevăr, substanţe care ajută la 
dezvoltarea creierului, pe care formulele de lapte nu le 
conţin. Capacitatea laptelui de mamă de a ajuta la 
dezvoltarea creierului ar putea fi cea mai importantă pentru 
bebeluşii născuţi prematur care au riscul de a avea 


probleme legate de învăţare mai târziu. 


De asemenea, şi mamele au beneficii 


Bebeluşii nu sunt singurii care beneficiază de pe urma 
alăptării. Există şi multe avantaje sănătoase pentru 
mamele care alăptează. Acestea includ: 

e Pierderea în greutate. Alăptatul consumă multe 
calorii, ajutând mămicile să revină mult mai repede la 
greutatea pe care o aveau înainte de sarcină. 

e O mai rapidă micşorare a uterului, cu sângerare 
mai scăzută. În timpul alăptării, creierul secretă un 
hormon numit oxitocină, care are multe efecte pozitive: 
determină uterul să se contracte şi, astfel, să sângereze 
mai puţin, în timp ce organismul dumneavoastră, îşi revine 
după naştere. 

Întrebare: Laptele de mamă conține toţi nutrientii 
necesari copilului meu la începutul vieţii? 

Răspuns: Laptele de mamă este singurul care conține 
tot ce are nevoie copilul dumneavoastră în primele 6 luni 
de viaţă, cu o excepţie: bebeluşii cu pielea închisă la 
culoare sau cei care sunt puțin expuşi la soare ar trebui să 
primească suplimente de vitamina D, prescrise de medic. 
După vârsta de 6 luni s-ar putea să aibă nevoie de fluor 
picături (vezi pagina 120). De asemenea, ar putea avea 
nevoie de suplimente cu fier; adăugarea de alimente 
bogate în fier, de exemplu cereale pentru bebeluşi, ar 
putea rezolva acest lucru important. 

e Beneficii psihologice.  Oxitocina produce, de 
asemenea, stări de fericire şi împăcare, sentimente pe care 
multe mame le trăiesc în timpul alăptatului. (Probabil că nu 
este o coincidenţă că oxitocina este eliberată şi în timpul 
orgasmului). 

e Rolul  anticoncepţional. În timp ce mamele 
alăptează, hormonii eliberaţi au efect anticoncepţional 
pentru cel puţin 6 luni. Efectul nu este însă garantat 100% 
astfel încât este recomandată folosirea şi a altor metode 
anticoncepţionale. 

e Risc mai scăzut de apariţie a cancerului. Femeile 


care alăptează ar putea, de asemenea, avea o şansă mai 
mică de a se îmbolnăvi de cancer de sân sau de ovare. 


Argumente practice pro şi contra 


Un avantaj al laptelui de mamă pe care nu mulţi îl iau în 
considerare este reprezentat de costuri. Cheltuielile cu 
laptele praf în primele 12 luni se ridică până la aproximativ 
800 de dolari (în SUA). Mamele care alăptează trebuie doar 
să mănânce mai mult decât normal, dar costurile estimate 
sunt de doar 400 de dolari pe an. Aşa că aceasta înseamnă 
economii serioase. 

Un alt avantaj de la sine înţeles este acela că laptele de 
mamă este tot timpul disponibil. Nu va trebui ca în toiul 
nopţii să staţi în mijlocul bucătăriei preparând biberonul. 
Dacă vă mulgeţi pentru a utiliza mai târziu laptele, tot va 
trebui să curăţaţi biberoane şi tetine, dar cu mult mai 
puţine decât în cazul în care aţi folosi exclusiv biberonul. 
Când plecaţi de acasă nu trebuie să luaţi provizii de 
biberoane, tetine şi lapte praf. Şi nici nu trebuie să vă faceţi 
griji că bebeluşul se va îmbolnăvi de la apa folosită la 
dizolvarea laptelui praf. 

Există, bineînţeles, şi dezavantaje ale alăptatului. Cu 
excepţia cazului în care puteţi fi cu bebeluşul 
dumneavoastră 24 de ore din 24, un lux pe care din ce în 
ce mai puţine mămici şi-l permit, trebuie să vă mulgeţi 
pentru a menţine secreția de lapte. Acest lucru nu este 
dificil, dar necesită echipament special (vezi pagina 136). 
Dacă sunteţi la serviciu, va trebui să găsiţi un loc în care să 
fiţi singură şi în care să vă simţiţi confortabil. Mamele care 
alăptează au nevoie de echipamente speciale cum ar fi 
sutienele de alăptat şi tampoanele pentru sâni, pe care le 
vom descrie mai detaliat mai târziu în acest capitol. În final, 
este nevoie de energie fizică pentru a produce lapte; o 
mamă care alăptează s-ar putea să aibă mai puţină energie 
pentru a mai face şi alte lucruri cum ar fi treburile 
gospodăreşti sau munca la serviciu. 


Alăptatul şi reluarea serviciului 


Necesităţile slujbei în afara casei exercită multă 
presiune asupra mamelor pentru a renunţa la alăptatul de 
timpuriu sau nici să nu înceapă. Deşi în Statele Unite, 
Family Medical Leave Act garantează că femeile îşi pot lua 
până la 12 săptămâni de concediu neplătit - mult mai 
puţine decât în alte ţări dezvoltate - o mulţime de femei 
consideră că, pur şi simplu, nu îşi pot permite să lipsească 
atât de mult de la muncă. Mamele care ştiu că trebuie să se 
întoarcă la serviciu la scurt timp după naştere ar putea să 
nu se gândească să înceapă să alăpteze deoarece 
perspectiva de a înceta în curând este descurajatoare. 

Femeile întâlnesc adesea la slujbă obstacole mari dacă 
decid să continue să alăpteze. Printre acestea se numără 
lipsa intimităţii şi a timpului pentru a se mulge, frică de 
scurgeri care pot fi stânjenitoare, angorjarea dureroasă a 
sânilor, şi presiunea din partea colegilor de a-şi dedica 
întreaga energie muncii. 


CUM LUPTĂ CU INFECŢIILE LAPTELE DE MAMĂ 


Sistemul imunitar al bebeluşilor este imatur luni de zile 
după naştere. Infectiile apărute în această perioadă sunt 
îngrijorătoare, de vreme ce bebeluşii mici se îmbolnăvesc 
mult mai repede decât copiii mai mari. Laptele de mamă 
conține multe substanțe care acționează asupra diferiților 
germeni, fie atacându-i direct, fie împiedicându-i să se 
ataşeze de celulele bebeluşilor. De asemenea, substanțele 
din laptele de sân stimulează dezvoltarea populației 
bacteriene benefice din intestinul bebeluşului, prevenind 
dezvoltarea bacteriilor dăunătoare. Mai sunt şi alte 
componente care au o funcţie de control, asigurându-se că 
diferite părti ale sistemului de luptă împotriva bolilor 
acționează impreună cu succes. Cu totul, există mai mult 
de 1 000 de componente diferite în laptele uman, multe 
dintre ele putând avea un rol în lupta cu infecțiile. 

În ciuda tuturor acestor dificultăţi, multe femei găsesc 
soluţii. În unele companii există locuri unde mămicile pot 


lua o pauză şi alăpta periodic. Alte mame reuşesc să se 
mulgă în timpul zilei şi continuă să alăpteze la sân în restul 
timpului. Având eficienţă ridicată, pompele duble pot fi de 
mare ajutor. 

O altă soluţie ar fi aceea în care opriţi alăptarea la sân 
în timpul zilei, folosind laptele praf pentru mesele din 
această perioadă, şi poate să alăptaţi la sân mai frecvent în 
timpul nopţii. Această soluţie se poate dovedi funcţională 
pentru unele mame, altele însă consideră că sânii se 
măresc şi devin sensibili (angorjarea sânilor), şi nu se simt 
confortabil ziua, sau că producţia lor de lapte scade atât de 
mult încât nu au îndeajuns pentru a-şi sătura copilul. 
Deseori, aceste femei opresc definitiv alăptatul. Soluţiile 
diferă de la femeie la femeie. Ceea ce este cel mai 
important este să luaţi în considerare toate variantele 
posibile, şi să fiţi sinceră cu dumneavoastră înşivă în 
legătură cu ceea ce contează cu adevărat pentru 
dumneavoastră. 


DE LA PĂRINTE LA PĂRINTE 


„Unul din lucrurile care l-au făcut pe soțul meu să fie 
total de acord cu hotărârea mea de a alăpta a fost 
momentul în care l-am luat cu mine la una din lecţiile 
despre alăptat oferite de spitalul nostru. Acolo erau 
la fel de multe femei câţi bărbaţi, aşa că nu s-a 
simţit singur. A fost atât de atent la toate poziţiile şi 
la toate celelalte încât a devenit cel mai mare ajutor 
al meu. lar când mama lui şi-a exprimat dezacordul 
cu faptul că eu alăptez, a informat-o că mă susține în 
totalitate.” 


— evesmom, pe site-ul DR.SPOCK.COM 


Alăptatul şi sexualitatea 


Uitaţi-vă la orice emisiune de televiziune sau citiţi în 
orice revistă: sânii sunt pretutindeni, vânzând orice, de la 
automobile la produse de curăţat. O imensă industrie din 


SUA se bazează pe sânii văzuţi într-o lumină sexuală, în loc 
de o parte a sistemului reproducător feminin şi 
echipamentului de alăptare. Bineînţeles că sânii sunt şi una 
şi alta. Dar atenţia acordată de media asupra părţii sexuale 
face ca multor femei să le fie greu să gândească altfel. Ca 
rezultat, întrebări legate de alăptatul la sân se încurcă cu 
problemele legate de sexualitate. 

De exemplu, alăptatul face ca sânii să nu mai fie 
atrăgători? Multe femei sunt îngrijorate de faptul că 
alăptatul le va face sânii să se lase şi să devină urâţi. Dar 
schimbările de formă ale sânilor sunt legate mai mult de 
sarcină decât de alăptat. Sânii cresc în timpul sarcinii pe 
măsură ce țesutul care va produce lapte se dezvoltă. 
Această dezvoltare întinde țesutul de susţinere al sânilor. 
Dacă acest ţesut îşi va reveni ulterior la forma de dinainte 
de sarcină este în mare parte o chestiune de noroc - sânii 
unora dintre femei sunt mai elastici ca ai altora. Femeile cu 
sâni foarte elastici pot alăpta, iar câteva luni mai târziu să 
aibă sânii exact ca înainte de sarcină. Sânii altor mame, 
care nu alăptează, pot suferi schimbări de lungă durată 
cauzate exclusiv de sarcină. 

Alăptatul face ca femeile să fie mai atractive sau mai 
puţin atractive pentru soţii sau partenerii lor? Acest lucru 
variază de la persoană la persoană. Unor bărbaţi nu le plac 
sânii femeilor care alăptează, în vreme ce alţii sunt atraşi, 
considerându-i interesanţi şi atractivi. Faptul că partenera 
lor de viaţă hrăneşte copilaşul din propriul corp îi uimeşte 
pe unii bărbaţi, iar pe alţii îi face să simtă dorinţă. Multe 
mame care alăptează simt că sânii lor sunt mai puţin 
sensibili la stimulările erotice; altele simt că a avea sânii 
mai mari le face mai senzuale. 

Este alăptatul excitant din punct de vedere sexual? 
Multe mame recunosc că alăptatul le dă o senzaţie de bine, 
dar nu consideră că aceasta are o tentă sexuală. Le este 
clar că sânii şi-au dezvoltat o funcţie specializată ca sursă 
de nutriţie pentru bebeluşul lor. 

Alăptatul va face ca partenerul dumneavoastră să se 
simtă exclus sau să fie gelos? Acest lucru se întâmplă 


câteodată, deşi nu ar trebui. Bărbaţii pot să îşi facă 
partenerele să se simtă confortabil în timp ce alăptează, şi 
pot prelua multe ale responsabilităţi părinteşti cum ar fi 
schimbatul scutecelor, ţinutul în braţe, cântatul şi jucatul cu 
copilul. Multe mame care alăptează se pot mulge în mod 
regulat, iar taţii pot să îşi hrănească bebeluşii cu laptele 
mamei folosind biberonul, o linguriţă sau o cană. 


Găsiţi sprijin încă de la început 

Cât încă sunteţi însărcinată, este o idee bună să 
discutaţi planurile dumneavoastră în ceea ce priveşte 
alăptatul la sân cu obstetricianul dumneavoastră. Acest 
lucru este în mod special important dacă aveţi motive să 
credeţi că alăptatul va fi dificil datorită unor motive cum ar 
fi: 

e O intervenţie chirurgicală la sân în antecedente. 
Dacă aţi suferit o intervenţie chirurgicală de mărire sau 
micşorare a sânilor, există o şansă ca aceasta să fi afectat 
capacitatea acestora de a produce lapte. Aceasta se 
întâmplă în special dacă incizia chirurgicală s-a făcut în 
jurul mamelonului, unde se află canalele galactofore. 
Biopsiile şi operaţiile de înlăturare a nodulilor în general nu 
cauzează o astfel de problemă. Dar dacă sunteţi îngrijorată, 
este întotdeauna mai bine să întrebaţi. 

e Mameloane retractate sau plate. Sugarii trebuie 
să fie capabili să poată prinde mameloanele pentru a se 
hrăni. Dacă mameloanele sunt plate sau retractate, există 
de multe ori lucruri ce pot fi făcute pentru a le face apte 
pentru alăptare. 

e Sâni foarte mari sau foarte mici. În general, 
aceasta nu reprezintă o problemă, dar femeile cu sâni 
tubulari ar putea avea probleme la alăptat. Dacă sânii 
dumneavoastră nu s-au mărit vizibil în timpul sarcinii, ar 
putea fi un semn că glandele care produc lapte nu s-au 
dezvoltat. Întrebaţi obstetricianul dacă sunteţi îngrijorată în 
legătură cu mărimea sânilor dumneavoastră. 


Verificaţi regulile din spitalul dumneavoastră 


Dacă decideţi să alăptaţi, asiguraţi-vă că spitalul în care 
veţi naşte: 

e Vă aduce nou-născutul imediat după ce aţi 
născut. Cu excepţia cazurilor în care sunt bolnavi sau sunt 
adormiţi din cauza analgezicelor primite de mamă în timpul 
travaliului, bebeluşii tind să rămână treji şi gata să se 
socializeze şi să se hrănească imediat după naştere. Mulţi 
dintre nou-născuţii care nu fac acest lucru, totuşi, se 
hrănesc foarte bine. Dar aceasta este o oportunitate 
specială de a începe alăptatul în condiţii optime. 

e Permite copilului să fie cu dumneavoastră tot 
timpul. Fără surprindere, nou-născuţii se hrănesc mai des 
când sunt mai mult timp cu mamele lor. Şi cu cât se 
hrănesc mai des, cu atât mamele produc mai mult lapte. _ 

e Evitaţi să daţi copilului apă sau lapte praf. In 
primele 6 luni de viaţă, bebeluşii sănătoşi nu au nevoie de 
nimic altceva în afară de laptele mamei. Laptele de mamă 
este constituit de 87% apă, aşa că un copil care este 
alăptat la sân primeşte o sticlă cu apă chiar şi în zonele 
calde. Oferind lapte praf sau apă în această perioadă face 
ca sugarului să îi scadă apetitul pentru laptele de mamă. 
Bineînţeles că dacă nu există un motiv medical pentru care 
îi daţi lichide suplimentare, atunci aşa ar trebui să faceţi. 
Medicul copilului dumneavoastră vă va informa dacă este 
cazul. 


SPOCK CLASIC 


„Cred că există un singur motiv pentru care atât de 
multe americance renunţă la alăptatul la sân atât de 
timpuriu: mama care încearcă să alăpteze la sân, în 
loc să simtă că face cel mai normal lucru din lume şi 
să aibă credinţa că va reuşi asemenea oricărei alte 
femei, are senzația că alege calea cea mai dificilă şi 
mai neobişnuită. ” 


— Dr. Benjamin Spock, Îngrijirea copilului şi a 
sugarului 


e Să ofere cursuri ţinute de experţi despre 
alăptatul la sân. 

Cu excepţia cazului în care sunteţi o mamă cu 
experienţă în alăptatul la sân, mai mult ca sigur că veţi 
avea numai de câştigat din sfaturile directe ale unui expert 
în alimentarea la sân. Cărţile şi casetele video vă pot fi de 
ajutor, dar nimic nu se compară cu supravegherea şi 
sfaturile unui profesionist. 

e Să vă permită să rămâneţi în spital până când 
alăptatul este bine pus la punct sau să trimită pe 
cineva să vă viziteze acasă. De obicei, durează câteva 
zile, câteodată chiar patru sau cinci, înainte ca sânii să 
producă lapte în mod corespunzător. Majoritatea tipurilor 
de asigurări de sănătate (în SUA) nu vor permite mamelor 
să stea atâta timp în spital (şi probabil, nici dumneavoastră 
nu veţi dori, oricum). Următorul lucru bun ar fi ca spitalul să 
trimită o asistentă sau un specialist în lactaţie să vă 
viziteze acasă, care să evalueze cum vă descurcaţi cu 
alăptatul şi, în cazul în care este nevoie, să vă ofere sfaturi. 


Sfaturi practice 


e Durează un timp până începeţi. Multe proaspete 
mămici sunt surprinse când află că primul lichid pe care 
sânii lor îl produc nu este lapte, ci colostru. Acesta este un 
lichid gălbui, bogat în proteine, anticorpi şi celule imunitare, 
care este uşor de digerat de către nou-născut. Intre ziua a 
doua şi a cincea, colostrul începe să se modifice, crescând 
în volum şi conţinut de grăsimi. La 10-14 zile, sânii 
dumneavoastră ar trebui să producă o cantitate apreciabilă 
de lapte matur. Pe lângă acestea, mulţi bebeluşi au nevoie 
de 2-3 zile pentru a se obişnui cu alăptatul. Un bebeluş 
născut la termen se poate descurca foarte bine şi fără a se 
hrăni efectiv în primele câteva zile, dar alăptatul va începe 
să decurgă normal cam din ziua a cincea. 

e Folosiţi sau pierdeţi. Legea „cererii şi a ofertei” 
pentru laptele matern este: cu cât cererea este mai mare, 
cu atât mai mult vor produce sânii dumneavoastră. 
Reversul este că odată ce veţi înceta să vă goliţi sânii, nu 


va dura mult până ca ei să încetinească secreția şi în final 
să înceteze complet. Astfel încât cea mai bună metodă de a 
vă asigura că aveţi „ofertă” de lapte consistentă este ca 
bebeluşul dumneavoastră să se hrănească des şi bine. 

e Alternaţi sânii. Fiecare sân funcţionează 
independent de celălalt. Dacă alăptaţi întotdeauna mai 
mult de la unul dintre ei, acesta va produce mai mult lapte 
în timp ce celuilalt îi va scădea secreția. Pentru a menţine 
un echilibru, alternaţi sânul oferit bebeluşului pentru hrănit. 

e Fiţi atentă la durată. Sugarii vor goli un sân în 10 
până la 15 minute. O hrănire completă va dura, deci, 20-30 
minute. Dacă observați că bebeluşul dumneavoastră este 
mult mai încet sau pare să obosească uşor în timpul 
alăptatului, întrebaţi-vă medicul ce este de făcut. 

e Aveţi grijă de dumneavoastră şi nu vă fie teamă 
să cereţi ajutor. Alăptatul vă solicită mult organismul; de 
aceea, va fi nevoie să mâncaţi mai mult (vezi pagina 98) şi 
să vă odihniţi mai mult. Rugaţi soţul (sau partenerul) sau 
alţi membri ai familiei dumneavoastră să vă ajute la 
treburile gospodăreşti. Dacă aveţi probleme în a stabili un 
program lejer de alăptare, consultaţi un expert în lactaţie. 


Semne-cheie ale succesului alăptării 


Până în momentul în care bebeluşul va împlini o 
săptămână, alăptatul ar trebui să meargă bine. Dacă acest 
lucru nu se întâmplă, atunci va trebui să cereţi imediat 
ajutor, înainte ca problemele să se agraveze. Semnele care 
arată că alăptatul merge bine includ: 

e Aveţi un reflex bun de „eliberare” - o senzaţie de 
furnicătură când canalele lactifere din sân se contractă 
pentru a elibera laptele. Dacă eliberarea este puternică, 
laptele ar putea chiar ţâşni, spre surpriza bebeluşului 
dumneavoastră. 

e Bebeluşul vă goleşte sânii, hrănindu-se timp de 
10 minute sau mai mult. Ar trebui să vă simţiţi sânii plini 
înainte de o alăptare şi confortabil de goi după. 

e Când bebeluşul se hrăneşte, îi  auziţi 
înghițiturile. După alăptare, bebeluşul este sătul şi 


satisfăcut. 

e Bebeluşul ar trebui să schimbe 6 sau mai multe 
scutece pe zi şi să aibă cel puţin 4 scaune de 
culoarea muştarului, subţiri şi acoperite cu pete 
albe. 

e Sugarul ar trebui să se hrănească la fiecare 2-3 
ore în timpul zilei şi de cel puţin 2 sau 3 ori noaptea 
(un total de 8 sau mai multe mese în 24 de ore). Un 
sugar hrănit la sân nu ar trebui să doarmă toată noaptea. 

e Bebeluşul este activ şi fericit când este treaz. 

e Vă simţiţi bine că alăptatul decurge cum 
trebuie. 

Este foarte important să cereţi ajutor dacă oricare dintre 
aceste lucruri din lista de mai sus nu sunt aşa cum artrebui 
să fie. Probleme timpurii cu alăptatul apar şi se agravează 
doar dacă nu sunt luate măsuri de a le corecta. Un bebeluş 
care nu primeşte destul lapte se poate îmbolnăvi foarte 
repede. Aşa că dacă există vreun motiv de îngrijorare că 
alăptatul nu decurge corespunzător este foarte important 
să primiți ajutor din timp din partea medicului 
dumneavoastră, nu să aşteptaţi până la următorul control 
periodic. 


Dieta dumneavoastră în perioada alăptatului 


Nu trebuie să beţi lapte pentru a produce lapte, dar 
trebuie să consumaţi multă apă, calciu, proteine, vitamine 
şi fibre vegetale, pentru a vă menţine sănătoasă în timp ce 
satisfaceţi nevoile nutriţionale ale bebeluşului 
dumneavoastră. O mamă care alăptează are nevoie de 
aproximativ 500 de calorii în plus pe zi, care nu înseamnă 
de fapt foarte multă hrană. Dacă chiar „mâncaţi pentru 
doi”, după cum se spune, există şanse să vă îngrăşaţi. 

Incercaţi să mâncaţi alimente de înaltă calitate, de 
exemplu multe fructe şi legume. Carnea fără grăsime 
reprezintă o sursă bună de fier, zinc şi alte minerale. 
Legumele cu frunze de culoare verde închis sunt surse 
bune atât de fibre, cât şi de fier. Produsele lactate sunt 
bune, dar proteinele din laptele de vacă trec în laptele 


matern şi pot provoca reacţii alergice. Dacă suspectaţi că 
acest lucru provoacă O problemă bebeluşului 
dumneavoastră, încercaţi alte mâncăruri şi sucuri bogate în 
calciu. Medicamentele antiacide ce conţin calciu sunt o altă 
sursă bună, aşa cum sunt şi caramelele îmbogăţite cu 
calciu şi vitaminele D şi K. 

lată câteva alimente de evitat: cafeaua, cola şi 
ciocolata; acestea conţin toate cofeină, care provoacă 
iritabilitate bebeluşului (pe de altă parte, puţină ciocolată ar 
putea fi o necesitate pentru viaţa dumneavoastră şi 
probabil nu produce nici un rău). Alcoolul trece în laptele 
matern şi orice în afară de băuturile slab alcoolizate nu 
reprezintă o idee prea bună. Mâncărurile foarte aromate 
sau picante pot produce modificări ale gustului laptelui; 
multor bebeluşi chiar le place gustul de usturoi, dar ardeiul 
iute ar putea face laptele neplăcut la gust. 


Probleme frecvente în timpul alăptatului 


Când apar probleme, este foarte bine să aveţi o sursă 
de informaţii în care să aveţi încredere. Medicul 
dumneavoastră ar trebui să fie bine informat despre aceste 
probleme şi pregătit cu recomandări pentru specialiştii în 
lactaţie. Grupuri de suport pentru alăptare, cum ar fi Liga 
Internaţională La Leche, reprezintă de asemenea o bună 
sursă de informaţii. lată în continuare câteva dintre cele 
mai des întâlnite probleme, împreună cu sfaturi despre cum 
să le rezolvaţi: 

e Producerea întârziată a laptelui. Este normal 
pentru o proaspătă mămică să producă doar o cantitate 
mică de colostru, prima secreție gălbuie, dar în a treia sau 
în a patra zi începe să fie produs laptele şi să crească şi 
cantitatea produsă. Dacă acest lucru nu se întâmplă, 
discutaţi cu medicul dumneavoastră. S-ar putea să fie 
nevoie să suplimentaţi cu lapte praf până când organismul 
dumneavoastră revine la normal. Folosirea unei pompe 
pentru sâni stimulează producţia de lapte, în special în 
cazul bebeluşilor care sug viguros la început. 

e Mameloane dureroase şi crăpate. Utilizaţi o cremă 


hidratantă, de exemplu lanolină 100%. Spălaţi mamelonul 
doar cu apă; săpunul usucă; lăsaţi-le să se usuce de la sine 
când puteţi. Asiguraţi-vă că bebeluşul prinde mamelonul 
corespunzător, luând în gură toată areola (partea închisă la 
culoare din jurul mamelonului) şi nu doar mamelonul. Când 
a terminat de mâncat sau când trebuie să schimbaţi sânul, 
întrerupeţi bebeluşul din supt introducându-i un deget în 
gură de-a lungul mamelonului, înainte de a i-l scoate din 
gură. Câteodată, o infecţie micotică numită stomatită 
candidozică (mărgăritărelul) produce durerea şi crăparea 
mameloanelor. Uitaţi-vă în gura copilului căutând pete albe 
pe mucoasa bucală sau membrane albe pe limbă. 
Tratamentul medicamentos al mameloanelor 
dumneavoastră şi al gurii copilului poate fi de ajutor. 

e Producerea de lapte în cantitate scăzută. Dacă vi 
se întâmplă şi dumneavoastră acest lucru, înseamnă că 
sugarul nu suge destul pentru a stimula secreția de lapte - 
ţineţi minte legea „cererii şi a ofertei”. Încercaţi să folosiţi o 
pompă după fiecare hrănire, pentru a vă goli complet sânul. 
Consumaţi apă în cantitate suficientă (2-2,5 | pe zi). Cereţi 
ajutor familiei, astfel încât să vă puteţi odihni mai mult. 
Există, de asemenea, medicamente care sporesc producţia 
de lapte. Cu cât această problemă se prelungeşte, cu atât 
va fi mai greu să vă reveniţi, aşa că este o idee bună să 
cereţi sfaturi unui consultant în lactaţie sau unui medic, mai 
devreme decât mai târziu. 

e Angorjarea sânilor. Deseori, cauza acestei 
probleme este aceeaşi ca şi pentru problema de mai sus - 
adică bebeluşul dumneavoastră nu goleşte suficient sânii. 
Folosirea unei pompe pentru sâni este remediul principal. 
Relaxarea pentru câteva minute cu o ceaşcă de ceai cald 
de plante sau o muzică relaxantă vă poate îmbunătăţi 
reflexul „de eliberare”. Un prosop umed încălzit pus pe sâni 
sau un duş cald poate fi de asemenea de ajutor. 
Exprimarea unei cantităţi mici de lapte înainte de începerea 
alăptatului poate înmuia sânul, făcând alimentarea mai 
uşoară. Puteţi încerca de asemenea să alăptaţi mai 
frecvent. Sunaţi-vă doctorul dacă problema persistă mai 


mult de o zi. 

e Scurgerea laptelui. Aceasta este, de obicei, un 
semn că aveţi o rezervă bună de lapte. Tampoanele purtate 
în interiorul sutienului de alăptat pot ajuta să vă menţineţi 
hainele uscate. 

e Dureri, febră şi oboseală neobişnuită. Acestea 
pot fi semnele unei infecţii a sânului (mastită). Această 
afecţiune serioasă necesită tratament imediat. Doctorul 
dumneavoastră vă va prescrie antibiotice cu administrarea 
pe cale orală pentru a vindeca infecția. 


Înțărcarea 


Probabil că nu trebuie să stopaţi alăptatul înainte ca 
bebeluşul dumneavoastră să fi împlinit o anumită vârstă. 
Academia Americană de Pediatrie recomandă alăptatul la 
sân până la vârsta de 1 an, şi peste această vârstă dacă 
mama doreşte. Unele mame aleg să-şi alăpteze copilul o 
dată sau de două ori pe zi, timp de mai mulţi ani, şi aceşti 
copii se dezvoltă bine. Dacă vă place apropierea fizică şi 
legătura emoţională care se creează la alăptat, nu există 
nici un motiv să renunţai în totalitate când copilul 
împlineşte un an. 

e Alimentaţia mixtă (naturală şi artificială). Deşi 
laptele mamei merge grozav pentru primele 6 luni, marea 
majoritate a mamelor ajung să suplimenteze această 
alimentaţie cu lapte praf, mult mai devreme. Mulţi copii se 
descurcă cu această alimentaţie mixtă, deşi la unii apare 
temuta „confuzie a mamelonului”; adică refuzarea alăptării 
la sân atunci când şi-au dat seama cât de uşor este să bea 
lapte dintr-un biberon. Pentru a preveni apariţia acestei 
probleme cel mai bine este să alăptaţi cel puţin 6 
săptămâni înainte de a introduce în alimentaţie biberonul. 
Un bebeluş căruia îi place să sugă la sân s-ar putea să 
refuze biberonul la început; pentru a face mai uşoară 
această tranziţie pentru bebeluşul dumneavoastră s-ar 
putea să doriţi să introduceţi alimentul cu biberonul o dată 
pe zi, începând din jurul vârstei de 2 luni (devreme, dar 
totuşi după ce alăptatul a fost bine stabilit). Când vine 


momentul să vă înţărcaţi copilul, pur şi simplu înlocuiţi pe 
rând mesele, începând cu cea la care copilul 
dumneavoastră pare cel mai puţin înfometat. Este cel mai 
uşor să faceţi acest lucru treptat, înlocuind fiecare masă cu 
biberonul, la fiecare două sau trei zile până când acesta 
este complet înţărcat. Ar trebui să lăsaţi propriul nivel de 
confort şi pe cel al copilului să decidă cât de rapid să 
decurgă acest proces. 

e inţărcatul unui copil mai mare. Dacă bebeluşul 
dumneavoastră are 9 sau mai multe luni, aţi putea trece 
direct de la sân la cană. Până la vârsta de 1 an, ţineţi minte 
să puneţi în cană lapte praf şi nu lapte obişnuit. Un alt sfat: 
rugaţi tatăl sau alt adult să vă ajute cu trecerea direct la 
cană. Bebeluşii ar putea fi mai predispuşi să refuze laptele 
praf sau pe cel de vacă dacă sursa lor preferată (sânul 
mamei) este chiar în faţa lor. Am tot vorbit despre înţărcat, 
ca şi cum aceasta ar fi doar o provocare practică. Dar 
pentru multe mame şi mulţi bebeluşi, înţărcatul are, de 
asemenea, şi semnificaţii emoţionale. Pot simţi că pierd o 
legătură specială şi plină de dragoste. A învăţa să se 
bucure de legături în diferite moduri - împărțind hrana, 
jucându-se, uitându-se pe aceeaşi carte cu poze sau 
îmbrăţişându-se - este la fel de important ca şi a învăţa să 
treacă de la un tip de alimentaţie la altul. 


Alimentaţia cu biberonul 


Hrănirea cu ajutorul biberonului ar putea să fie o 
alegere pe care o faceţi dumneavoastră sau poate chiar 
singura opţiune pe care o aveţi. In orice caz, este bine să 
ştiţi că laptele praf poate fi o hrană potrivită pentru 
bebeluş. Desigur, laptele de mamă are unele avantaje faţă 
de laptele praf, pe care acesta nu le poate egala (vezi 
pagina 83), dar este important să nu le exagerăm. 
Majoritatea bebeluşilor crescuţi cu lapte praf se dezvoltă 
foarte sănătos, cel puţin în ţările dezvoltate cum sunt 
Statele Unite ale Americii, unde majoritatea familiilor au 
acces la apă curată şi cantităţi adecvate de lapte praf. 


În trecut, femeile care alegeau alăptatul la sân erau 
criticate pentru faptul că erau considerate demodate şi în 
urma ştiinţei, în zilele noastre, femeile care decid să-şi 
hrănească bebeluşul cu biberonul ar putea fi criticate 
pentru că nu-şi iubesc îndeajuns copiii, deoarece neagă 
beneficiile laptelui de mamă. Dar acest tip de atitudine nu 
este neapărat corect. Alegerea de a alăpta la sân sau de a 
hrăni cu biberonul nu are nici o legătură cu iubirea 
dumneavoastră faţă de copil. Hrănirea copilului este o parte 
importantă din viaţa dumneavoastră, dar trebuie să fiţi 
capabilă să vă descurcaţi având în vedere timpul şi energia 
de care dispuneţi. Dar mult mai important este să vă simţiţi 
bine cu alegerea pe care o faceţi. 

Deşi majoritatea femeilor sunt capabile să alăpteze la 
sân, există unele afecţiuni medicale care fac alăptatul 
dificil, imposibil sau contraindicat. De exemplu unele femei 
au infecţii sau trebuie să ia medicamente care trec în lapte 
şi pot îmbolnăvi copilul (analgezicele eliberate fără reţetă 
sunt sigure). Dacă trebuie să luaţi un medicament, 
asiguraţi-vă că aţi întrebat medicul dacă este în regulă să 
alăptaţi. Intervenţiile chirurgicale la nivelul sânilor pot 
întrerupe canalele lactifere. Sânii de formă tubulară şi cei 
mici, care nu se măresc în timpul sarcinii, s-ar putea să nu 
producă destul lapte. (Sânii mici care se măresc în timpul 
sarcinii produc însă la fel de mult lapte ca şi cei în mod 
normal mari). 

Realităţile economice ar putea, de asemenea, împiedica 
femeile să-şi alăpteze copiii cât de mult ar dori; nu există 
dubii că revenirea la muncă după sarcină poate face 
continuarea alăptatului dificilă. Fie că hrănirea cu biberonul 
este o alegere sau o necesitate, ar trebui să fiţi sigură că 
bebeluşul poate creşte şi se poate dezvolta bine atât din 
punct de vedere fizic cât şi emoţional. Alăptatul poate fi 
plăcut, dar nu este magic. Puteţi să vă comunicaţi 
dragostea şi să vă hrăniţi bebeluşul la fel de bine şi când 
ţineţi în mână un biberon. 


Avantajele hrânirii cu biberonul 


Deşi cei care susţin alăptatul la sân nu admit acest lucru 
întotdeauna, hrănitul bebeluşului cu biberonul prezintă şi 
unele avantaje. 

e Atât mama cât şi tatăl pot să hrănească 
bebeluşul. Hrănirea copilului este o experienţă foarte 
satisfăcătoare şi care ajută la stabilirea unor legături 
puternice. Bebeluşul poate învăţa cu uşurinţă să fie hrănit 
de mai multe persoane. În familia modernă, mama, tatăl şi 
poate chiar o altă persoană pot avea un rol activ în hrănire. 

e Este uşor să vă daţi seama cât mănâncă 
bebeluşul. A fi capabil să măsuraţi cu exactitate cât 
mănâncă el la fiecare masă vă oferă câteodată un 
sentiment de siguranţă. 

e Hrănirea în public este mai confortabilă dacă 
folosiţi un biberon. Deşi nu ar trebui să fie aşa, alăptatul 
în public poate fi jenant atât pentru dumneavoastră, cât şi 
pentru cei din jurul dumneavoastră - cel puţin în cultura 
americană. 

e Hrănirea cu lapte praf poate face revenirea la 
serviciu să fie mai uşoară. Deşi multe femei reuşesc să 
îşi facă timp şi să găsească spaţiul pentru a folosi pompa 
pentru sâni, acest lucru este deseori dificil, dacă nu chiar 
imposibil. Hrănirea cu biberonul rezolvă acest lucru. 


Alegerea formulei de lapte 


S-ar putea să pară complicat, dar această alegere 
pentru copilul dumneavoastră poate fi chiar uşoară. 
Majoritatea tipurilor de lapte praf sunt făcute din lapte de 
vacă sau din soia. Puteţi folosi formulă praf, concentrată, 
gata preparat sau orice combinaţie a celor trei. Nu 
contează ce marcă folosiţi, atâta timp cât vă hotărâți la una 
consacrată. Asiguraţi-vă că tipul de lapte este îmbogăţit cu 
fier - cele sărace în fier nu reprezintă niciodată o alegere 
bună. Fierul din lapte nu produce constipaţie, dar prea 
puţin fier în dietă poate cauza anemie, cât şi ulterioare 
probleme de învăţare. 


Laptele praf din lapte de vacă 


Acesta este standardul între formulele pentru sugari. 
Pentru a-l fabrica, producătorul îndepărtează grăsimile şi le 
înlocuieşte cu ulei vegetal, modifică proporţiile de proteine 
astfel încât să conţină mai puţină cazeină (cheag) şi mai 
mult zer, reduce conţinutul de sare, măreşte conţinutul de 
zaharuri şi adaugă fier şi vitaminele necesare. După toate 
aceste schimbări, laptele praf oferă aproape aceleaşi 
cantităţi de calciu, proteine, carbohidrați şi grăsimi ca şi 
laptele uman. 

Bineînţeles, laptele uman îşi schimbă compoziţia de la o 
zi la alta, mult mai rapid în primele săptămâni de viaţă ale 
copilului. In mod remarcabil, majoritatea bebeluşilor din 
Statele Unite se descurcă foarte bine fără aceste lucruri în 
plus. In ţările mai puţin dezvoltate avantajele laptelui de 
mamă sunt mult mai dramatice şi critice. Dar chiar şi în 
ţările dezvoltate există unii specialişti care consideră că 
laptele de vacă în orice formă este un risc pentru sănătatea 
bebeluşilor şi a copiilor. Vom analiza această controversă, 
cu mai multe detalii, în cele ce urmează, dar concluzia este 
că marea majoritate a  nutriţioniştilor şi  pediatrilor 
recomandă laptele praf din lapte de vacă ca opţiune ce 
trebuie luată pentru majoritatea copiilor hrăniţi cu 
biberonul. 


Laptele praf din soia 


Pentru a produce lapte praf din soia, producătorul 
porneşte de la proteinele din soia, adaugă uleiuri vegetale, 
sare şi carbohidrați. Produsul final conţine aproximativ 
aceleaşi cantităţi de calorii, proteine, grăsimi şi sare ca şi 
laptele de mamă sau ca cel din lapte de vacă. Principala 
diferenţă este reprezentată de proteinele din soia, iar 
carbohidratul este sucroza şi nu lactoza. Unii copii, care 
sunt alergici la proteinele din lapte de vacă, reacţionează 
bine la proteinele de soia; dar mulţi dintre cei care sunt 
alergici la una dintre ele sunt alergici la amândouă (vezi 
pagina 116). 


Formulele elementale 


Aceste formule sunt denumite elementale deoarece în 
loc să folosească ca bază proteinele din laptele de vacă sau 
din soia, utilizează un amestec de aminoacizi („elementele” 
din care sunt alcătuite proteinele). Carbohidratul din aceste 
formule este sucroza, iar grăsimile sunt fie uleiuri vegetale, 
fie uleiuri speciale înalt digerabile. Aceste formule de lapte 
sunt indicate copiilor alergici la proteinele din lapte de vacă 
şi din soia, sau pentru cei care au probleme digestive 
speciale. Sunt destul de costisitoare şi au ca rezultat un 
scaun neobişnuit de mirositor. În orice altă privinţă, din 
punct de vedere nutriţional, sunt similare cu celelalte tipuri. 
Formulele elementale sunt foarte bune pentru copiii care 
au nevoie de ele şi nu prezintă nici un beneficiu pentru cei 
care nu au nevoie de ele. 


Alte tipuri de formule de lapte 


Există multe variante de formule ale acestor tipuri 
principale cât şi formule speciale pentru copii cu diferite 
afecţiuni medicale. Unele tipuri din laptele de vacă conţin 
sucroză în loc de lactoză. Există, de asemenea, şi formule 
elementale parţiale pentru copiii ce nu pot consuma 
formule normale, dar care nu au nevoie nici de formule 
elementale complete. Lăsaţi medicul copilului 
dumneavoastră să vă îndrume către una dintre aceste 
formule dacă este nevoie. Un mic avertisment: dacă vă 
gândiţi să vă hrăniţi copilul cu lapte de capră, asiguraţi-vă 
că menţionaţi acest lucru medicului copilului deoarece va 
trebui să vi se prescrie suplimente speciale. In final, 
formulele preparate acasă din lapte condensat nu sunt 
sigure pentru bebeluşi. Ele produc deseori anemie, 
hemoragii intestinale şi alte probleme. 


Formule premixate, concentrate sau pudră 


Din punctul de vedere al copilului dumneavoastră, nu 
contează care dintre aceste trei tipuri folosiţi. Au aceeaşi 
valoare nutriţională şi gustul nu diferă foarte mult. Puteţi 


chiar să le amestecați între ele, după cum doriţi, dar luaţi în 
considerare şi următoarele lucruri: 

e Formulele premixate. Acestea sunt gata preparate: 
doar deschideţi cutia şi turnaţi. Sunt de asemenea, cele mai 
costisitoare şi ocupă cel mai mult loc când le cumpăraţi de 
la magazin. Cutia pentru o singură porţie este foarte utilă în 
drumurile cu maşina sau alte ocazii când nu aveţi acces 
uşor la apă sau la un frigider. Dacă folosiţi acest tip, s-ar 
putea să fie nevoie să daţi copilului şi fluor (vezi pagina 
120). 

e Formulele concentrate. Pentru a folosi acest tip de 
formulă, amestecați o cană de concentrat cu o cană cu apă. 
Mărimea unei porţii de 400 g ajunge după amestecul cu 
apă să fie de 800 g, care este cantitatea de lapte necesară 
unui bebeluş într-o zi. Un singur sfat: amestecați cu 
exactitate o cană de apă, nici mai mult, nici mai puţin. 
Dacă puneţi prea multă apă, bebeluşul va fi subnutrit şi nu 
va creşte corespunzător. Dacă nu puneţi apă, laptele va fi 
prea concentrat şi vă va îmbolnăvi copilul. O greşeală din 
când în când nu va face rău, dar folosirea unor cantităţi 
prea mari sau prea mici de apă în mod regulat este 
periculoasă. 

e Laptele praf. Acest tip de lapte este cel mai ieftin şi 
cel mai uşor de transportat de la magazin. Puteţi lua 
pachete cu astfel de lapte, astfel încât să-l aveţi în 
permanenţă, atât timp cât există şi o sursă de apă curată. 
Urmaţi cu atenţie instrucţiunile de preparare de pe pachete 
şi folosiţi lingurita de măsurare inclusă în fiecare pachet. Ca 
şi în cazul laptelui concentrat, trebuie să fiţi atenţi în ceea 
ce priveşte cantităţile de lapte praf şi apă, sau bebeluşul se 
poate îmbolnăvi grav. Dacă nu sunteţi sigură în ceea ce 
faceţi, rugaţi doctorul copilului să vă arate cum este exact. 
O dată ce vă veţi obişnui cu prepararea laptelui praf, 
aceasta va deveni o a doua natură. 


Prepararea şi depozitarea laptelui 


e Nu vă obosiţi să fierbeţi apa. Dacă apa de la 
robinet provine din reţeaua municipală, nu este nevoie să 


fierbeţi apa. Este destul de curată direct de la robinet. Dacă 
aveţi dubii în ceea ce priveşte calitatea apei, o puteţi fierbe 
timp de 10 minute sau, şi mai bine, folosiţi apă îmbuteliată. 
Va trebui, în acest caz, să folosiţi apă fiartă şi pentru 
curăţarea şi spălarea biberoanelor şi a suzetelor. 

e Folosiţi apă rece. Este mult mai probabil ca apa 
caldă de la robinet să antreneze plumbul de pe conducte. 
Bineînţeles, nu toate locuinţele au conducte de plumb, dar 
nu puteţi şti acest lucru cu siguranţă. Dacă lăsaţi apa rece 
să curgă pentru câteva minute, până când este foarte rece, 
în acel moment apa vine direct din conducta principală şi 
nu conţine plumb. Fierberea apei nu rezolvă problema 
conţinutului de plumb. Fierberea nu face decât să mărească 
concentraţia de plumb deoarece apa se evaporă în vreme 
ce plumbul rămâne în recipient. 

e Daţi-i bebeluşului laptele cald sau rece. Unii 
bebeluşi preferă laptele rece din frigider, alţii încălzit. Nu 
există nici o diferenţă, din punct de vedere al sănătăţii. 
Dacă trebuie să încălziţi biberonul, însă, asiguraţi-vă că nu 
este prea fierbinte. O picătură pe încheietura mâinii ar 
trebui să fie călduţă, nu fierbinte. 

e Nu încălziţi biberonul la cuptorul cu microunde. 
Deoarece microundele nu încălzesc în mod egal, acestea 
pot crea zone fierbinţi care pot opări bebeluşul chiar dacă 
sticla este rece. O soluţie la această problemă ar fi să 
amestecați sau să agitaţi biberonul după ce l-aţi încălzit. 
Dar acest pas poate fi uşor de uitat. Este mai uşor, pur şi 
simplu, să evitaţi cuptorul cu microunde. 

e Aruncaţi laptele care rămâne în biberon. O dată 
ce bebeluşul a supt dintr-un biberon, laptele care a rămas 
conţine bacterii din cavitatea lui bucală. Dacă puneţi 
biberonul deoparte pentru a fi folosit mai târziu, nu faceţi 
altceva decât să oferiţi bacteriilor timp să se dezvolte. Este 
mai sigur să aruncaţi laptele rămas şi să pregătiţi o nouă 
sticlă. 

e O cutie o dată desfăcută, trebuie folosită în 
maxim 2 zile. 

Laptele din cutie este un loc foarte propice pentru ca 


bacteriile să se poată dezvolta. O dată ce aţi deschis o 
cutie, cel mai bine este să-i epuizați conţinutul în una-două 
zile, chiar dacă aceasta este păstrată în frigider, iar în cazul 
în care este ţinută la temperatura camerei, laptele se poate 
strica în câteva ore. 

e Spălaţi bine biberoanele, dar nu este nevoie să 
le sterilizaţi. Spălatul manual cu apă caldă şi săpun este 
cel mai indicat. Sticlele nu trebuie să fie sterilizate, ci doar 
curățate. Majoritatea maşinilor de spălat vase fac o treabă 
bună (unele dintre ele chiar „prea bună” topind sticlele din 
material plastic). Sterilizarea este importantă doar dacă 
ştiţi că sursa dumneavoastră de apă este contaminată sau 
bebeluşul are o deficiență imunitară. 


Cât de des şi cât de mult? 


Un program de masă flexibil este probabil cel mai bun 
lucru. Alăptatul reprezintă, desigur, cea mai bună alegere 
când bebeluşului dumneavoastră îi este foame, dar nu este 
foarte înfometat. Acest lucru se întâmplă în mod normal 
când atât dumneavoastră, cât şi bebeluşul aveţi 
aproximativ acelaşi orar. O modalitate de a vă sincroniza 
este să urmăriţi ceasul. Dacă îi oferiţi un biberon la fiecare 
patru ore, bebeluşul se va adapta acestui ritm şi i se va 
face foame cam la fiecare patru ore. 

Acest plan funcţionează în majoritatea timpului cu două 
excepţii. Prima este reprezentată de bebeluşii care au 
cicluri de foame variabile. Câteodată li se face foame la 
două ore, iar în alte cazuri nu li se face foame timp de 5-6 
ore. Ritmurile unui copil sunt înnăscute. Unor bebeluşi, pur 
şi simplu, le este mai greu să se conformeze unui program. 

Dacă bebeluşul dumneavoastră este unul dintre aceştia, 
este o mare greşeală să încercaţi să-i impuneţi un program 
fix de hrănire. Dacă veţi face acest lucru, atunci puteţi fi 
siguri că de multe ori copilului nu îi va fi foame de fiecare 
dată când îi veţi da biberonul, iar în alte dăţi, va plânge de 
foame cu mult înainte de ora mesei. În orice caz rezultatul 
va fi un bebeluş irascibil, un stomac deranjat şi deseori 
vomă sau diaree. Dacă aveţi un copil care nu se poate 


adapta temperamental la programul dumneavoastră, atunci 
va trebui ca dumneavoastră să fiţi destul de flexibilă pentru 
a vă putea adapta dumneavoastră la al lui. 

Cea de a doua excepţie, în care un program strict de 
hrănire nu va funcţiona, este reprezentată de copilul care 
creşte brusc şi are un apetit mult crescut pentru câteva 
zile. Puseele scurte de creştere bruscă apar în mod 
previzibil, la aproape fiecare 2 săptămâni, pe când puseele 
mai lungi apar la interval de aproximativ 2 luni. Dacă 
bebeluşul pare dintr-o dată înfometat, cel mai bun lucru pe 
care îl puteţi face este să-l hrăniţi şi nu să respectaţi 
programul stabilit. 

Flexibilitatea este importantă, dar aceasta nu înseamnă 
că ar trebui să-l hrăniţi doar când creşte el, în primul rând 
pentru că astfel orice activitate este greu de planificat. În al 
doilea rând deoarece hrănirea doar la cerere nu oferă 
posibilitatea copilului să-şi dezvolte capacităţile importante 
de alinare şi aşteptare. Dacă se agită doar la două ore după 
ce a terminat un biberon mare, este cel mai bine să-i 
distrageţi atenţia, jucându-vă sau conversând cu el, sau 
chiar ajutându-l să-şi găsească un deget pentru a-l suge 
(suptul fără a fi hrănit este denumit „supt nenutritiv” şi este 
o activitate perfect normală pentru un bebeluş). Dar dacă 
plânge tare după 3 ore nu are nici un rost să-l lăsaţi să 
aştepte 4 ore pentru a-l hrăni. 

Lăsaţi-vă bebeluşul să decidă cât de mult să mănânce. 
Este sănătos să mănânce când îi este foame şi să se 
oprească atunci când este sătul. Cu toate acestea, mulţi 
adolescenţi şi adulţi se chinuie pentru a face acest lucru: ei 
mănâncă atunci când sunt supăraţi sau trişti, sau când 
sărbătoresc ceva. Ţin diete ignorând senzaţia de foame, 
pentru ca apoi să se îndoape, trecând de punctul când sunt 
sătui. Autocontrolul sănătos apare din copilărie. Vă puteţi 
ajuta copilul să fie atent la semnele de foame utilizând 
cuvintele „foame”, „sătul” şi „mai mult” pentru a descrie 
ceea ce credeţi că simte bebeluşul. Biberonul nu trebuie să 
fie soluţia oricărui moment de agitaţie, dar atunci când 
bebeluşul are biberonul, lăsaţi-l pe el să decidă cât de mult 


mănâncă. Cu timpul, copilul va învăţa să-şi asculte 
senzațiile organismului, pentru a şti când să mănânce şi 
când să se oprească; va ajunge, de asemenea, să fie sigur 
că hrana va fi acolo când va avea nevoie de ea, darcă nu 
va fi forţat să o mănânce. Aceste lecţii sunt importante şi 
liniştitoare. 

Când părinţii încearcă să-şi forţeze sau să-şi păcălească 
bebeluşii să mănânce mai mult, decizia finală aparţine 
bebeluşului. „Să o ascult pe mama şi să ignor ceea ce simte 
corpul meu sau să-mi ignor organismul şi să o supăr pe 
mama?”. Este o alegere dificilă. Cu timpul mulţi bebeluşi 
învaţă să mănânce pentru a-şi mulţumi părinţii sau să nu 
mănânce pentru a-şi câştiga independenţa. 

A lăsa copilul să decidă cât de mult să mănânce poate 
însemna că în unele momente el nu va bea decât 60-90 ml 
de lapte, iar la alte mese va bea 250 ml sau chiar mai mult. 
Un copil al cărui ciclu de foame este mai regulat va 
consuma mai mult sau mai puţin aceeaşi cantitate la 
fiecare masă. Un copil al cărui ciclu de foame este mai 
puţin regulat nu va avea un consum atât de previzibil. Din 
punct de vedere nutriţional, ambele stiluri sunt la fel de 
sănătoase şi vă pot ajuta copilul să crească, căpătând o 
relaţie sănătoasă atât cu mâncarea cât şi cu propriul său 
organism. 


Sfaturi practice 


e Aşezaţi-vă confortabil.  Bebeluşii sunt foarte 
sensibili la stările adulţilor care îi îngrijesc. Dacă 
dumneavoastră sunteţi relaxată, atunci şi copilul 
dumneavoastră va fi tot aşa. Mulţi copii mici preferă un loc 
liniştit cu o iluminare slabă. Bebeluşii născuţi prematur se 
descurcă mai bine cu o stimulare mai slabă mai ales când 
se concentrează asupra hrănirii. 

e Concentraţi-vă asupra copilului dumneavoastră. 
În multe feluri, hrănirea cu biberonul poate fi o interacţiune 
la fel de apropiată cu bebeluşul dumneavoastră ca şi 
alăptatul. Ţineţi-vă bebeluşul în braţe, în aşa fel încât să vă 
priviţi ochi în ochi. Vorbiţi încet cu bebeluşul. Faceţi asta 


într-o cameră liniştită, în care să nu existe televizor sau 
muzică zgomotoasă. Dacă aveţi şi alţi copiii, nu va fi, 
bineînţeles, prea uşor să evitaţi întreruperile. Dar copiii mai 
mari pot învăţa că în momentul hrănirii nu este bine să 
ceară lucruri care mai pot aştepta câteva minute. 

e Ţineţi biberonul în poziţie fixă. Mulţi părinţi agită 
mult biberonul în timpul alimentării bebeluşului. Acest lucru 
nu este necesar, dar în unele cazuri chiar distrage atenţia 
bebeluşului. Este greu să sugi lapte din ceva care se mişcă 
încontinuu. 

e Eructaţiile sunt opţionale. Deşi acestea ar putea să 
pară un lucru surprinzător pentru mulţi părinţi, nu toţi 
bebeluşii trebuie să eructeze. Mulţi sugari eructează 
singuri. Câteodată este de ajuns ca bebeluşul să stea pur şi 
simplu în poala dumneavoastră pentru câteva minute când 
încă nu şi-a terminat biberonul pentru ca el să eructeze. 
Sau puteţi să îl frecaţi uşor pe spate. Dacă îl bateţi uşor mai 
tare pe spate, nu este chiar de ajutor. Peste umărul 
dumneavoastră este o altă poziţie bună pentru eructare. 
Dacă puneţi în prealabil un scutec pe umăr, nu vă veţi 
petrece toată ziua mirosind chiar ca un eructat de copil. 

e Un biberon ar trebui consumat în 10 până la 20 
de minute. 

Mai încet de atât şi bebeluşul probabil că munceşte prea 
mult. Mai repede de atât şi bebeluşul s-ar putea să scuipe 
mare parte înapoi. 


Probleme frecvente legate de alimentaţia cu 
biberonul 


e Regurgitările sau vărsăturile. Dacă regurgitează 
puţin este normal. Mai mult, însoţit de alte semne de 
disconfort, cum ar fi plânsul sau arcuirea spatelui ar putea 
fi datorată arsurilor esofagiene sau bolii de reflux gastro- 
esofagian (vezi pagina 189). Hrănitul în cantităţi mici şi mai 
des poate fi de ajutor, iar medicul bebeluşului poate sugera 
şi alte tratamente de încercat. 

e Diareea. Bebeluşii hrăniţi cu biberonul au de obicei 
scaune care sunt de aceeaşi consistenţă cu lutul moale. 


Dacă acestea sunt în cantitate neobişnuit de mare şi moi, 
ar mai putea reprezenta un semn de infecţie intestinală (de 
obicei însoţită de febră sau alte semne de boală) sau, pur şi 
simplu, să arate că a mâncat prea mult. Dacă bebeluşul 
pare înfometat, la scurtă vreme după ce a mâncat de ajuns, 
încercaţi să vă jucaţi cu el sau să îi daţi o suzetă în loc să îi 
daţi iarăşi biberonul. Dacă diareea continuă sau bebeluşul 
pare bolnav discutaţi cu medicul. 

e Balonarea. Bebeluşii înghit foarte mult aer dacă sunt 
nevoiţi să sugă prea tare sau dacă laptele curge prea 
repede din biberon. Folosind un ac încălzit puteţi mări 
gaura din tetină sau puteţi înlocui tetina dacă gaura este 
prea mare. De asemenea, puteţi încerca şi tetine de diferite 
forme; şi în timp ce vă hrăniţi bebeluşul, ţineţi sticla la un 
unghi în care tetina să fie plină cu lapte şi nu cu aer. 

e intoleranţa la  lactoză. Unii bebeluşi au 
incapacitatea de a digera lactoza, principalul carbohidrat 
din laptele praf provenit din laptele de vacă. Simptomele 
includ: balonare neobişnuită, diaree şi încetinirea creşterii. 
Un simplu test al scaunului poate confirma acest 
diagnostic. O formulă de lapte bazată pe soia sau oricare 
alta fără lactoză reprezintă o soluţie simplă pentru a evita 
această problemă. 

e Adevăratele alergii la alimente. Aproape 1 din 20 
de bebeluşi are o alergie adevărată la proteinele din laptele 
de vacă - această problemă este total diferită de simpla 
intoleranţă la lactoză. Adevărata alergie la lapte provoacă 
diaree cu sânge, vomă, iritabilitate, urticarie, dificultăţi de 
respiraţie, secreţii nazale şi alte simptome alarmante. 
Aproape o treime dintre aceştia sunt alergici şi la proteinele 
din soia. Tratamentul obişnuit constă în folosirea unei 
formule elementale care nu conţine proteine nici din soia şi 
nici din laptele de vacă. 

e Ataşamentul faţă de biberon. Nu este neobişnuit 
ca un bebeluş mai mare sau un copil în vârstă de 1-3 ani să 
devină ataşat de biberonul său, dar aceasta poate constitui 
o problemă. Bebeluşii care se ataşează de biberoanele lor şi 
vor să le ducă peste tot după ei suferă, de obicei, de carii 


dentare severe deoarece dinţii lor sunt în marea majoritate 
a zilei scăldaţi în formula care conţine zahăr. O dată ce 
bebeluşul a terminat de mâncat, cel mai bine este să îi luaţi 
biberonul. Ajutaţi-l să îşi găsească altă jucărie pe care să o 
care după el toată ziua. 

e Somnul cu biberonul. Şi bebeluşii care adorm cu 
biberonul sunt supuşi riscului apariţiei cariilor, din acelaşi 
motiv. Dacă puneţi apă în biberon cât bebeluşul doarme, s- 
ar putea să evitaţi această problemă. Dar de fiecare dată 
când un bebeluş bea din biberon în timp ce stă întins pe 
spate, există pericolul ca lichidul să i se scurgă în tubul care 
leagă urechea de gură (trompa lui Eustachio), mărind riscul 
apariţiei unei infecţii a urechii (otită). O regulă eficientă de 
respectat este că nu trebuie să rămână biberoane în pătuţ. 


Trecerea de la lapte praf la lapte de vacă 


Bebeluşii ar trebui să continue să bea lapte praf până la 
vârsta de un an. După această vârstă, ei pot bea fără grijă 
lapte de vacă. Cel mai bine este să consume lapte normal 
până în jurul vârstei de doi ani, deoarece astfel îşi asigură 
grăsimile necesare pentru dezvoltarea creierului. După 
vârsta de doi ani, copiii care se obişnuiesc să consume 
lapte degresat (1-2% sau mai puţin) au mai puţine şanse 
ca, mai târziu, să sufere de boli de inimă cauzate de 
colesterolul crescut. 

Laptele de vacă nu este, în ciuda acestor lucruri, un 
necesar al dietei copilului. Unii doctori respectaţi şi 
respectabili (printre care şi regretatul dr. Benjamin Spock) 
consideră că laptele de vacă reprezintă un pericol asupra 
sănătăţii copilului la orice vârstă. De exemplu, există unele 
dovezi cum că şansele apariţiei diabetului zaharat ar creşte 
în cazul folosirii produselor lactate în dieta copilului. Este 
posibil ca nutriția să fie adecvată şi fără folosirea lactatelor, 
dar trebuie să fiţi foarte bine informaţi pentru a realiza 
acest lucru. Aceste informaţii pot fi găsite în cartea „Dr. 
Spock - Îngrijirea sugarului şi a copilului”, dacă sunteţi 
interesaţi. 


SPOCK CLASIC 


„S-a descoperit că sugarilor le place la fel de mult 
laptele praf şi beneficiază la fel de mult ca de pe 
urma alăptării, indiferent dacă biberonul este 
încălzit, la temperatura camerei sau scos direct din 
frigider, atâta vreme cât se păstrează aceeaşi 
temperatură la toate mesele.” 


— Dr. Benjamin Spock, Îngrijirea sugarului şi a 
copilului 


Înțărcarea 


Majoritatea copiilor pot bea cu puţin ajutor dintr-o cană 
cam tot atunci când îşi pot ţine singuri capul drept în timp 
ce se află în poziţie şezândă - cam în jurul vârstei de şase 
luni. La vârsta de nouă luni, majoritatea se descurcă singuri 
cu o cană pentru sorbit (o cană cu un capac ce are un cioc), 
şi pot folosi o cană mică, normală cam pe la vârsta de 12- 
15 luni. Dacă bebeluşul nu s-a ataşat de biberon ca un 
obiect liniştitor, nu ar trebui să vă fie prea greu să îl 
înţărcaţi de la biberon şi să îl obişnuiţi cu cana. Deşi nu 
există nici un avantaj dacă vă înţărcaţi copilul devreme, 
dacă aşteptaţi prea mult nu va face decât să îngreuneze 
procesul. O bună idee este să începeţi undeva între şase şi 
nouă luni să folosiţi din ce în ce mai des cana pe măsură ce 
bebeluşul va deveni din ce în ce mai priceput. La un 
moment dat, atât dumneavoastră, cât şi copilul 
dumneavoastră veţi ajunge la concluzia că biberonul nu 
mai este aşa de folositor şi că este timpul să îl daţi unui alt 
bebeluş care are nevoie de el. 

Nu este, însă, neobişnuit ca prichindeii să aibă un 
conflict cu părinţii din cauza biberoanelor. Copilul vrea să îl 
păstreze; părintele vrea ca el să renunţe. Părintele încearcă 
să facă un târg; bebeluşul, însă, se menţine pe poziţii. 
Părintele ia biberonul; bebeluşul face un acces de furie şi 
refuză să utilizeze cana. Până la urmă, părintele cedează şi 
toată lumea este supărată. 


Dacă ajungeţi să vă aflaţi într-o astfel de situaţie, există 
câteva căi pe care le puteţi urma. Una ar fi ca, pur şi 
simplu, să faceţi biberonul să dispară. Mai mult ca sigur că 
va trebui să înduraţi un acces de furie al copilului, sau mai 
multe, de-a lungul mai multor zile, dar, în final, copilul va 
accepta să bea din cană şi nu va mai plânge după biberon. 

O abordare mai puţin drastică ar fi să insistaţi ca 
biberonul să fie doar pentru hrănire şi nu pentru a fi cărat 
toată ziua şi pentru a fi cel cu care se doarme noaptea. O 
dată ce acestea au fost stabilite, puteţi începe ca treptat să 
îl înlocuiţi cu o ceaşcă, la câte o masă. O altă tehnică ar fi 
ca să începeţi să adăugaţi treptat din ce în ce mai multă 
apă în laptele din biberon în fiecare săptămână până ce 
ajungeţi ca în biberon să nu mai fie decât apă, în toată 
această vreme continuând, însă, să îi serviţi lapte într-o 
cană. De obicei, înainte de a se ajunge în acest punct, 
bebeluşul se va hotărî că ceea ce primeşte cu cana (lapte 
nediluat) are un gust mult mai bun. 


Alimentele solide 


Odată ce bebeluşul începe să consume alimente solide, 
amândoi va trebui să luaţi noi decizii. Trebuie să hotărâți cu 
ce mâncăruri să începeţi, cât să îi daţi şi cum să stabiliţi 
limitele fără a elimina distracţia din hrănire. lar copilul 
trebuie să aleagă ce alimente să accepte, cât să mănânce 
şi cum să se distreze fără a vă enerva pe dumneavoastră 
prea tare! 

Un copil mic va trebui chiar să îşi dea seama cum 
funcţionează mecanica hrănirii cu alimente solide: să ţină 
mâncarea în gură şi să o înghită pe tubul care trebuie. 
Trebuie să i se ofere o varietate cât mai mare de alimente - 
de obicei cereale, vegetale, fructe şi carne, mai mult sau 
mai puţin în această ordine - totuşi cu un timp suficient 
între noi alimente astfel încât să vedeţi dacă este sau nu 
alergic la ele. Este foarte bine ca, în general, copilul să 
participe de bunăvoie la aceste experimente culinare. 

In jurul vârstei de nouă luni, bebeluşul dumneavoastră 


şi-a format deja o conştiinţă proprie - şi un simţ al umorului 
- care reprezintă noi încercări când vine vorba de hrănire. 
Inainte, cerealele îi cădeau din gură pentru că îi lipsea 
coordonarea necesară. Acum, el le scuipă în mod deliberat 
şi râde. Folosindu-şi noile capacităţi motorii fine, el ia boabe 
de mazăre şi se joacă cu ele. 


FLUORUL 


Fluorul este important pentru dezvoltarea unor dinţi 
sănătoşi care să reziste la carii. Până la vârsta de şase luni, 
bebeluşii nu au nevoie de fluor în plus deoarece dinții lor 
încă nu s-au dezvoltat. După această vârstă, bebeluşii 
hrăniţi cu biberonul işi iau necesarul de fluor din apa de 
robinet (dacă este fluorizată) care este folosită pentru 
prepararea laptelui praf sau a cerealelor; mamele celor 
alăptaţi la sân dacă beau apă de la robinet transmit fluorul 
bebeluşilor prin lapte. Dacă folosiți formulă premixată sau 
folosiți apă îmbuteliată sau dintr-o sursă săracă în fluor, ar 
trebui să îi oferiti un supliment de fluor, prescris de doctorul 
său. Doza obişnuită este de 0,25 miligrame pe zi. Mai mult 
nu este însă mai bine! Prea mult fluor are ca efect dinți 
slăbiți, cu pete albe, o afecțiune numită fluoroză. 

Notă: verificați la doctorul dumneavoastră sau la 
departamentul de aprovizionare cu apă curentă pentru a 
vedea dacă apa de la robinet este fluorizată. 

Dacă încercaţi să îl hrăniţi, el încearcă să apuce linguriţa 
deoarece doreşte ca el să fie „şeful”. 

Un bebeluş mai mare are cu siguranţă preferinţe, iar 
acestea se schimbă în fiecare zi. La fel se întâmplă şi cu 
pofta lui, în funcţie de cât de activ este sau dacă în acea 
săptămână are un puseu de creştere sau nu. Hrănirea lui 
fără începerea unor lupte pentru putere necesită multă 
răbdare şi creativitate. Până în momentul în care va pleca 
la grădiniţă, însă, el va fi căpătat multe capacităţi legate de 
hrănire, inclusiv aceea de a fi politicos - cel puţin din 
punctul de vedere al unui preşcolar. 


Cum evoluează hrănirea 


Ca şi alte comportamente, hrănirea cu alimente solide 
implică dezvoltarea fizică şi antrenament. lata câţiva dintre 
paşii ce trebuie făcuţi în acest proces: 

e Postura şi reflexele. Pentru a folosi linguriţa la 
mâncat, bebeluşii trebuie să poată sta singuri, drepţi, 
confortabil, într-un scaun şi să îşi ţină capul pentru mai 
multe minute. Trebuie să poată să anticipeze mişcarea 
linguriţei, să îşi deschidă gura şi apoi să îşi strângă buzele 
împreună pentru a ţine mâncarea în gură. Trebuie, de 
asemenea, şi să se „dezveţe” de câteva lucruri. Nou- 
născuţii se nasc cu un puternic reflex de supt care îi ajută 
să se hrănească eficient. Ei sug orice ajunge în gura lor. 
Reflexul trebuie slăbit - şi de obicei aşa se şi întâmplă până 
la vârsta de patru luni - înainte ca ei să înceapă să se 
hrănească cu alimente solide. 

e Coordonarea limbii. Bebeluşii trebuie să îşi înveţe 
limba nişte trucuri noi. 


DE LA PĂRINTE LA PĂRINTE 


„Am ajuns la concluzia că bebeluşul nostru nu știa 
cum să mănânce. Serios! Nu era vorba că nu era 
interesat de alimente, pur şi simplu nu ştia, însă, că 
există un anumit ritm în hrănire. Deschizi gura, bagi 
mâncarea cu lingurița, închizi gura în jurul linguriţei, 
laşi lingurita să iasă, păstrezi alimentele în gură, 
foşneşti (opţional), înghiţi. Şi apoi repeti până eşti 
sătul.” 


— danzam, pe site-ul DRSPOCK.COM 


La alimentele solide, limba le împinge în lateral către 
gingii sau dinţi, iar apoi gura împinge alimentele înmuiate 
către spatele ei. Când alimentele sunt într-o cantitate mai 
mare în gură, limba separă un cocoloş care este suficient 
de mic pentru a putea fi înghiţit, îl mută către fundul gurii, 
dar păstrează restul în faţă. 

e Pericolul de asfixiere. Deschiderea către trahee se 


află chiar imediat în spatele limbii, în fundul gurii. 
Deschiderea către esofag, tubul prin care trec alimentele 
din gură către stomac, se află în spatele traheei. Alimentele 
trebuie să treacă de trahee pentru a putea ajunge în 
esofag, iar această poziţionare este o adevărată problemă. 
Orice persoană a avut un moment în care alimentele au 
intrat „pe partea cealaltă”; aceasta se întâmplă chiar şi la 
mâncătorii experimentați. Pentru un bebeluş, să înghită pe 
partea care trebuie va fi o adevărată provocare. Pentru a 
facilita trecerea hranei în siguranţă prin esofag, traheea 
prezintă o acoperire parţială. Când limba împinge hrana 
înapoi şi în lateral, epiglota (formațiunea care acoperă 
traheea) protejează traheea, iar esofagul se deschide 
pentru a primi mica porţie de hrană. 

e Învăţatul necesită timp. Când este împărţită în 
etape ca acestea, hrănirea pare a fi un proces complex şi, 
într-adevăr, este nevoie de timp până când bebeluşul va 
pune toate aceste abilităţi cap la cap. La început, mulţi 
împing hrana din gură afară cu limba - un proces numit 
reflex de expulzie. Acesta funcţionează foarte bine când 
bebeluşul se hrăneşte la sân, deoarece ajută la stimularea 
secreției lactate, dar trebuie dezvăţat pentru ca bebeluşul 
să se hrănească cu hrană solidă. 

Senzaţia de a avea alimente solide în gură este la 
început ciudată, iar unii bebeluşi o consideră foarte 
neplăcută. Dacă la început se îneacă, ei pot deveni foarte 
nervoşi la vederea  linguriţei cu hrană, iar această 
nervozitate face ca deschiderea gurii şi acceptarea hranei 
să fie mult mai dificile. 


Sfaturi practice 


* Aşteptaţi până când bebeluşul poate sta 
confortabil într-un scaun pentru bebeluşi. Acesta este 
un indiciu comportamental că bebeluşul este gata să 
înceapă hrănirea cu alimente solide. 

e Începeţi cu o cantitate mică de hrană într-o 
linguriţă mică, pe care o atingeţi de buzele 
bebeluşului. Chiar şi după ce el se obişnuieşte cu linguriţa 


şi începe să deschidă de bună voie gura, continuaţi să îi 
daţi cantităţi mici pentru un timp - nu mai mult decât o 
boabă de fasole de Lima. 

e Nu vă faceţi griji în legătură cu mâncarea care i 
se prelinge printre buze. Dacă bebeluşul împinge hrana 
afară, nu presupuneţi imediat că el nu este interesat. Cu 
toate acestea, însă, dacă face asta în mod repetat, opriţi-vă 
pentru moment, şi încercaţi la următoarea masă. Dacă el 
continuă, însă, încercaţi săptămâna următoare. 

e Dacă bebeluşul se îneacă sau scuipă, încetiniţi 
ritmul puţin. Nu este nici o grabă. 

* Aşteptaţi-vă la dezordine. Hrăniţi-vă copilul într-o 
cameră care să aibă o podea ce se curăţă cu uşurinţă, sau 
puneţi un plastic sau o muşama pentru copii (se găseşte în 
multe magazine pentru copii) sub scaunul lui. 

e Dacă după o lună ajungeţi la concluzia că 
bebeluşul dumneavoastră nu a făcut nici un progres, 
discutaţi cu medicul dumneavoastră. Există mulţi 
specialişti, inclusiv  terapeuţi de vorbire  (logopezi), 
ocupaţionali şi terapeuţi fizici, care pot ajuta bebeluşii care 
au probleme cu acomodarea cu alimentele solide. După 
vârsta de 9-10 luni, bebeluşilor care încă nu s-au obişnuit 
cu alimentele solide le va fi mai greu cu această 
acomodare, aşa că nu este bine nici să aşteptaţi prea mult. 


Ce alimente să îi oferiţi, şi când 


Mâncarea tradiţională pentru bebeluşii în vârstă de 
patru-şase luni sunt cerealele de orez îmbogăţite cu fier, 
speciale pentru copii. Sunt puţin dulci (deşi pentru un copil 
care până atunci nu a consumat decât lapte, aroma este 
chiar exotică) şi le puteţi controla consistenţa. O 
consistenţă moderat de subţire este bună pentru început, 
dar să nu fie chiar lichide. 

Incepeţi doar cu o linguriţă şi, treptat, creşteţi 
cantitatea în funcţie de cât mănâncă bebeluşul. Puteţi 
adăuga diferite cereale la fiecare o săptămână sau două. 
Dacă sunteţi îngrijorată în privinţa alergiilor, s-ar putea să 
fiţi nevoită să amânaţi introducerea grâului pentru un timp, 


deoarece alergiile la acesta sunt destul de des întâlnite. 
Folosirea mâncărurilor cu un singur ingredient vă permite 
să vă daţi seama la ce reacţionează copilul dumneavoastră 
dacă îi apar iritaţii, diaree sau alte simptome de alergie. 

O dată ce bebeluşul dumneavoastră s-a obişnuit cu 
cerealele pentru bebeluşi, puteţi introduce în dietă şi o 
legumă sau un fruct. Bebeluşii care se obişnuiesc cu gustul 
foarte dulce al fructelor s-ar putea să refuze legumele, aşa 
că cel mai bine este să începeţi cu legumele şi să adăugaţi 
fructele ceva mai târziu. Puteţi adăuga, de asemenea, 
sucuri, cum ar fi cel de piersici sau pere, dar în cantităţi 
mici. 


Mâncărurile potrivite pentru „începători” 


Fie că le pregătiţi singură, fie că alegeţi din marea 
varietate comercială de mâncăruri pentru bebeluşi, multe 
mâncăruri sunt potrivite pentru cei mici: 

e Cerealele pentru bebeluşi: orez, ovăz, porumb, orz. 
Lăsaţi-le pe cele din grâu pentru mai târziu. 

e Legumele: mazăre, fasole, morcovi, dovlecei, cartofi 
dulci, sfeclă. Mai târziu, puteţi introduce şi broccoli, ceapa 
şi varza; acestea din urmă sunt alimente grele şi pot 
provoca flatulenţă. 

e Fructe: banane mărunţite, compot de mere, pere, 
piersici, prune, caise, stafide. Ultimele cinci tind să aibă un 
efect laxativ, dar cei mai mulţi dintre bebeluşi le mănâncă 
fără probleme. 

e Carne: orice carne moale fiartă este bună. Tăiaţi-o 
sau fărâmiţaţi-o ca să nu fie aţoasă. Dacă folosiţi foarte 
puţină sare, este mai puţin probabil ca bebeluşii să îşi 
dezvolte o plăcere pentru alimentele sărate care, mai târziu 
în viaţă, ar putea contribui la apariţia hipertensiunii 
arteriale. O altă sursă bună de proteine este reprezentată 
de fasolea fiartă şi mixată. Există o mare varietate din care 
să alegeţi. Ideea generală curentă când vine vorba de 
alimentaţia adulţilor este ca la masă carnea să fie 
consumată doar în cantităţi mici, să nu mai reprezinte 
principalul fel. Este probabil o bună idee ca bebeluşii să se 


obişnuiască încă de pe acum cu acest fel de a mânca. 


Mâncăruri pe care să le evitaţi pentru moment 


Aşa cum am spus şi mai sus, este cel mai bine să evitaţi 
cauzele comune ale alergiilor până când bebeluşul are deja 
vârsta de un an sau mai mult, în special dacă în familia 
dumneavoastră există cazuri de febră de fân, astm bronşic, 
eczeme sau alte probleme cu alergiile. Alimentele care 
trebuie evitate sunt: 

e albuşul de ou; 

e arahidele şi untul de arahide; 

e alunele şi alimentele care le conţin; 

e peşte; 

e fructe de mare; 

* grâu. 

Până la vârsta de un an, bebeluşilor nu ar trebui să li se 
ofere miere sau sirop de porumb. Ambele pot conţine spori 
ai bacteriei botulinice, care sunt inofensivi pentru copiii mai 
mari, dar care pe bebeluşi îi pot îmbolnăvi destul de grav. 
Nu există, de asemenea, nici un motiv pentru a le da 
bebeluşilor acele „deserturi” la borcan preparate cu mult 
zahăr. Acestea nu fac nimic altceva decât să încurajeze 
dezvoltarea cariilor. Este bine dacă bebeluşii consideră 
fructele ca fiind dulciuri. 


Bătălia linguriţelor 


Dacă atunci când lingurita se apropie de gura lui, un 
bebeluş în vârstă de opt-nouă luni o apucă şi întoarce 
capul, atunci s-ar putea ca el să fie sătul. Dar, mai probabil, 
el doar vrea să o controleze. Dacă îi evitaţi mâna şi duceţi 
linguriţa la gura lui, cel mai probabil va scuipa orice era în 
ea şi va începe să se foiască. 

Soluţia nu este să elaboraţi din ce în ce mai creative 
trucuri pentru a-l păcăli (vechiul: „uite avionul... deschide 
uşile hangarului” nu a păcălit niciodată nici un copil, deşi 
mulţi dintre ei au decis să intre în rol deoarece este un joc). 
Ce funcţionează cel mai bine este să faceţi un compromis. 
Dacă îi oferiţi bebeluşului o linguriţă proprie, el poate 


exersa să îşi bage în gură mici cantităţi de hrană în timp ce 
dumneavoastră îl „ajutaţi” cu o altă linguriţă (şi, de fapt, îl 
hrăniţi cu marea parte a mesei). 


De ce par bebeluşii că-şi pierd interesul de a mânca 


În jurul vârstei de un an, copiii par să îşi piardă interesul 
de a mânca. Consumul de hrană scade, iar această scădere 
a apetitului poate fi alarmantă pentru părinţi. Dar este 
perfect normal - ei mănâncă mai puţin deoarece nu mai 
cresc într-un ritm aşa de accelerat ca înainte. Un bebeluş 
care la această vârstă ar continua să ia în greutate în 
acelaşi ritm ca înainte ar deveni în foarte scurt timp obez. 

Intrebare: copilul meu a fost examinat de 
doctorul şi de către nutriţionistul nostru, care ne-au 
spus că are „aversiune faţă de texturi” şi nu a 
învățat să mestece şi să înghită cum trebuie. In rest, 
el este activ şi perfect sănătos. Aţi putea să îmi 
oferiţi mai multe informaţii în legătură cu această 
problemă îngrijorătoare, despre care am aflat că 
este, totuşi, destul de răspândită? 

Răspuns: aveti dreptate, nu este neobişnuit ca unui 
bebeluş să nu îi placă texturile anumitor alimente pentru că 
ele sunt prea crocante, siropoase sau lipicioase. Mulţi copii 
au o anumită aversiune fată de o anumită textură, dar cu 
puțină experimentare, părinții pot găsi o varietate de 
alimente pe care cei mici să le indrăgească. Dar unii copii 
sunt atât de sensibili la texturi încât descoperirea unui 
aliment care să le fie pe plac poate fi o adevărată 
provocare. Chiar dacă nu ştim ce cauzează această 
problemă, putem să ne ajutăm copiii. Medicul pediatru sau 
nutriționistul dumneavoastră vă pot ajuta să lărgitți 
orizonturile alimentare ale bebeluşului dumneavoastră şi, 
totuşi, să îi menţineţi o dietă sănătoasă. Nu vă miraţi dacă 
pediatrul apelează şi la alti specialişti. Deseori, terapeuții 
de comportament sau de vorbire, care înțeleg modul în 
care funcționează gura şi limba, sunt experți în cum să 
înveţe un copil să accepte noi texturi în gură, cât şi cum să 
îşi coordoneze mestecatul şi înghițitul. 


Cum vă puteţi da seama dacă bebeluşul dumneavoastră 
mănâncă destul? Ei bine, în primul rând, el ar trebui să fie 
plin de energie şi curiozitate. O concentrare slabă sau o 
stare sufletească negativă pot fi semne că bebeluşul nu 
primeşte destule calorii. Mai important, copilul ar trebui să 
ia în continuare în greutate conform curbei sale de 
creştere, aşa cum am descris la începutul acestui capitol. 
Atâta timp cât copilul creşte conform curbei, nu trebuie să 
vă îngrijoraţi că mănâncă prea puţin. 

Dacă vă forţaţi copilul să mănânce mai mult decât are 
poftă, nu face nimic altceva decât să aibă un efect negativ. 
Ca un răspuns la insistenţele unui părinte, un copil cu o 
voinţă puternică ar putea să refuze să mănânce, nu pentru 
că ar fi sătul, ci pentru a demonstra cine are controlul. A 
deţine controlul este foarte important pentru unii copii, aşa 
că ei vor „face foamea” dacă simt că părinţii îi forţează să 
mănânce. 

Ce puteţi face ca bebeluşul să mănânce destul, fără a 
intra într-o „bătălie a mâncării”? 

e Puneţi porţii mici pe farfuria lui. În acest fel, el 
poate cere mai mult (şi, astfel, să fie „şeful”). 

e Limitaţi cantităţile de lapte şi sucuri. Bebeluşii nu 
trebuie să consume mai mult de 450-500 ml de lapte pe zi 
şi 180-250 ml de suc. Dacă vor consuma mai mult de atât, 
acestea le vor limita apetitul pentru mâncărurile normale. 

e În timpul meselor limitați distracţiile, cum ar fi 
televizorul. 

Folosiţi un scaun înalt pentru a-i da sentimentul că este 
reţinut acolo. Aşezatul în scaun este un semnal că este 
timpul să mănânce. 

e Aprobaţi-l uşor când mănâncă. De exemplu, 
zâmbiţi-i sau spuneţi-i ceva plăcut. 

e Dacă face o pauză, acordaţi-i câteva minute ca 
să i se facă foame din nou. Când se opreşte, nu îl 
dezaprobaţi şi nu încercaţi să îl forţaţi să mănânce mai 
mult, începând un joc. 

e Dacă începe să se joace cu mâncarea, ignoraţi 
acest lucru. 


Dacă îi spuneţi să înceteze, nu faceţi nimic altceva 
decât să îl încurajați să continue; pentru că ce poate fi mai 
distractiv decât să îi atragă atenţia mamei sau tatălui! Dar 
dacă începe să se joace cu mâncarea de nerăbdare sau 
încearcă să se dea jos din scaun, încheiaţi masa. Dacă nu 
mănâncă destul la o masă, îi va fi mai foame la 
următoarea. 

e Oferiţi-i o varietate de alimente, nu doar pe cele 
care îi plac în mod deosebit. Este foarte bine să 
încurajați un copil să încerce noi alimente, sau să reîncerce 
alimente care în trecut nu prea i-au plăcut, dar nu insistaţi 
ca el să mănânce multe astfel de mâncăruri. În schimb, 
lăsaţi-l pe el să aleagă alimentele care îi îndeplinesc nevoile 
nutriţionale. 

e Dacă sunteţi îngrijorată că bebeluşul nu 
mănâncă destul, aranjaţi o vizită la medic. El îl va 
cântări şi vă va explica modurile în care vă puteţi da seama 
dacă el mănâncă destul. 


Lărgiți orizonturile culinare ale copilului 
dumneavoastră 


De ce sunt, în general, copiii aşa de pretenţioşi când 
vine vorba despre ce mănâncă? Bineînţeles că mâncarea 
nu este neapărat singurul lucru în legătură cu care el este 
pretenţios. 

Probabil că preferă o anumită pijama zi de zi, o anumită 
jucărie cu care se joacă sau un anumit scaun pe care să 
stea. Copiii sunt, în general, pretenţioşi pentru că abia 
descoperă cum să îşi formeze opinii şi să ia decizii 
independente în legătură cu tot felul de lucruri. 

Prichindeii îşi permit să fie mai pretenţioşi cu mâncarea 
deoarece ei nu mai cresc în acelaşi ritm ca atunci când 
erau mai mici, aşa că nu le mai este foame permanent. Pot 
să rabde pentru că vor. Ce puteţi face atunci când această 
mică persoană plină de propria voinţă refuză să mănânce 
orice în afară de unt de arahide şi gem? 

Ca părinte, ultimul lucru pe care trebuie să îl faceţi este 
să  începeţi să vă certaţi pe mâncare cu copilul 


dumneavoastră. Aceasta este o luptă pe care nu aveţi cum 
să o câştigaţi. Nu puteţi să vă forţaţi, în siguranţă, copilul să 
înghită mâncarea (deşi forţa fizică îşi are rolul ei când vine 
vorba de medicamente). 


SPOCK CLASIC 


„Deci, nu forţaţi bebeluşii să mănânce mai mult 
decât doresc. Lăsaţi-i să-şi savureze mesele şi să 
simtă că le sunteți prieteni. Este una dintre 
principalele căi prin care se vor consolida încrederea 
în sine, bucuria de a trăi şi dragostea pentru oameni 
pe parcursul primului an de viață.” 


— Dr. Benjamin Spock, Îngrijirea sugarului şi a 
copilului 


lar mita - „nu poţi mânca desert decât după ce ţi-ai 
terminat mazărea” - tinde să aibă repercusiuni pe termen 
lung. Poate va mânca mazărea, dar după ce o termină, este 
mai mult ca sigur că o va uri chiar mai mult! lată câteva 
strategii care se pot dovedi eficiente: 

e Puneţi pe farfurie o mică porţie dintr-un aliment 
nou, pe care vreţi ca bebeluşul să îl mănânce, mai 
multe mese la rând. O dată ce îl va vedea de mai multe 
ori, nu va mai fi nou (şi, astfel, suspect) şi va fi mult mai 
dornic să îl încerce. 

e Nu faceţi mare scandal când bebeluşul refuză să 
mănânce un nou aliment - şi nici când îl mănâncă. 
Lăsaţi mâncarea să fie propria recompensă. 

e Fiţi un bun model. Lăsaţi-vă copilul să vă vadă 
mâncând şi bucurându-vă de alimente sănătoase. 

e Dacă bebeluşul cere un anumit aliment sănătos 
mai multe zile la rând, oferiţi-i-l. Cel mai probabil se va 
plictisi în curând de el şi va trece la un alt favorit. Dacă de- 
a lungul unei săptămâni el consumă un amestec rezonabil 
de alimente este în regulă, chiar dacă mănâncă un singur 
tip de hrană într-o zi. 

e Este, de asemenea, foarte bine să stabiliţi limite 


asupra alegerilor culinare. Copilul are dreptul să refuze 
orice aliment în orice zi. Dar nu are dreptul să ceară să Îi 
gătiţi ceva special doar pentru el. Dacă meniul include cel 
puţin unul sau două alimente potrivite pentru copii şi copilul 
decide să sară peste o anumită masă, este treaba lui. 

e Fiţi creativi. Dacă bebeluşul refuză o anumită 
mâncare (de exemplu, broccoli) încercaţi să o înlocuiţi cu o 
alta care prezintă aceleaşi calităţi (napi sau spanac, de 
exemplu). 

e În cazul în care copilul refuză o întreagă grupă 
de alimente, de exemplu legumele verzi, puteţi să 
substituiţi cu alimente din alte grupe. De exemplu, 
merele oferă fibre, dovleceii vitamine, fasolea şi alte 
legume, fier şi proteine. Mulţi copii refuză toate vegetalele 
cu excepţia uneia - fie porumb, fie mazăre, de exemplu. 
Este în regulă să îi serviţi mereu aceleaşi vegetale în timp 
ce îi puneţi în farfurie şi altele. 

e Unii copii sunt sensibili la anumite texturi. S-ar 
putea să refuze alimentele care sunt crocante sau 
„unsuroase”. O dată ce ştiţi aceste lucruri, puteţi să vă 
folosiţi imaginaţia şi să faceţi mai multe mâncăruri să fie 
acceptabile. De exemplu, crema de porumb este cam 
unsuroasă, dar porumbul îngheţat (care este o bună 
mâncare de consumat cu degetele pentru un copil de doi 
ani) este crocant. 

e Pentru a înlătura din presiunea care se exercită 
datorită importanţei hrănirii, puteţi folosi 
multivitamine masticabile pentru copii. Ideal ar fi ca 
bebeluşii să îşi ia toate vitaminele şi mineralele din 
alimentele consumate. Dar lucrurile nu merg întotdeauna 
aşa. Dacă îi daţi copilului multivitamine măcar puteţi fi 
sigură că are asigurat cel puţin mare parte din necesarul de 
vitamine şi minerale. Vă puteţi relaxa în privinţa legumelor. 


DE CE FAC BEBELUŞII MIZERIE 


Atunci când mănâncă, bebeluşii şi copiii mici fac 
mizerie. Şi pentru asta nu este de vină doar proasta lor 
țintă şi nesiguranța mâinilor. Ei fac mizerie intenționat. Un 


comportament care îi innebuneşte mereu pe părinţi este 
aşa-numita joacă de-a aruncarea; când ei aruncă 
intenţionat o bucată de mâncare pe jos, aşteaptă ca 
dumneavoastră să o ridicați, şi apoi, râzând, aruncă aceeaşi 
bucată din nou. Acesta ar putea părea un joc grozav, dar, 
de fapt, pentru bebeluş nu este decât un experiment 
ştiinţific, aflând că, da, mâncarea cade mereu în jos şi nu în 
sus. Şi descoperă, de asemenea, că dacă mâncarea dispare 
din raza sa vizuală, ea reapare ulterior. 

Deşi acest comportament este extenuant pentru părinți, 
bebeluşul realizează în acelaşi timp că este un bun mod de 
socializare. Pentru copiii mai mici, există câteva lucruri mai 
distractive decât să vadă pe cineva comportându-se într-un 
mod previzibil, îi oferă un plăcut simt al controlului. Alte 
metode de joacă cu mâncarea - mânjitul pe tava scaunului, 
de exemplu - pot fi, de asemenea, interpretate ca 
experimentarea copilului cu culorile şi texturile, sau doar ca 
o metodă de exprimare creativă în mediul ales de el: cina. 
Recunoaşterea acestor aspecte pozitive ale mizeriei făcute 
nu înseamnă că trebuie să acceptați totul. Este în regulă ca, 
pur şi simplu, să încheiaţi masa şi să sugerati altă 
activitate. 

Mesele vor deveni mult mai plăcute, iar copilul 
dumneavoastră va putea să descopere noi mâncăruri în 
propriul ritm. 

e incercaţi să evitaţi să folosiţi dulciurile ca 
recompense pentru o masă „bună”. Copiii care se 
obişnuiesc să preţuiască dulciurile când sunt mici, mult mai 
probabil că le vor consuma şi când vor fi mai mari şi când 
vor avea un mai mare acces la ele. 


Accesorii pentru hrănire 


Intraţi într-un magazin pentru copii şi veţi rămâne 
surprinşi câte accesorii pentru hrănire există în acest 
moment pe piaţă. Unele sunt practice şi folositoare, altele 
sunt pur şi simplu ingenioase, iar altele, pur şi simplu, 
nostime. Această parte a capitolului este menită să vă ajute 


să vă descurcaţi prin coridoarele aglomerate şi să găsiţi şi 
să alegeţi produsele care vă vor fi cu adevărat de ajutor. 


ACCESORIILE PENTRU ALĂPTATUL LA SÂN 


Pentru o activitate care este 100% naturală şi mai 
veche decât Homo Sapiens însuşi, alăptatul necesită chiar 
foarte multe accesorii! lată câteva foarte populare, pe care 
le puteţi lua în calcul: 

e Îmbrăcămintea. În timpul sarcinii, probabil că v-aţi 
asigurat un stoc de sutiene de suport pentru a se potrivi 
bustului dumneavoastră mărit. Adăugaţi acestora sutienele 
pentru alăptat cu clape ce se coboară pentru a hrăni 
copilul. Bluze cu astfel de clape bine camuflate fac mai uşor 
alăptatul în public şi mai puţin jenant, iar bluzele de noapte 
pentru gravide fac mai uşor alăptatul din timpul nopţii. 
Magazinele pentru gravide şi multe magazine mari au o 
mare selecţie din toate. Deşi s-ar putea să fie puţin cam 
prea multe. Companiile producătoare de produse pentru 
gravide realizează şi şaluri sau pelerine speciale pentru a 
permite mămicilor ceva mai multă discreţie în timp ce 
alăptează în public. 

e Pompe pentru sâni. Un echipament fără de care 
multe mămici ce alăptează nu s-ar descurca este o pompă 
pentru sâni bună, de calitatea celor din spitale, electrică, în 
special dacă ele continuă să alăpteze şi după ce îşi reiau 
serviciul. Cu o pompă eficientă vă puteţi goli sânii în 
aproape 10 minute, menţinându-vă secreția de lapte şi 
evitând angorjarea dureroasă. Puteţi achiziţiona pompe 
manuale sau cu baterii, dar cu acestea mulsul durează mai 
mult, chiar dacă nu cedează mai întâi muşchii mâinilor 
dumneavoastră. O pompă electrică de calitate, cu un 
sistem de recoltare cu două recipiente, vă permite să goliţi 
ambii sâni în acelaşi timp. Reprezintă, pur şi simplu, cea 
mai rapidă metodă de a vă goli sânii şi, astfel, poate 
singura variantă pentru femeile foarte ocupate. Partea 
proastă este că ele sunt destul de scumpe, preţul situându- 
se undeva între 300 $ şi 500 $ sau chiar mai mult (în SUA). 


Multe spitale şi furnizori de produse medicale le închiriază 
contra unor rate rezonabile, iar unele tipuri de asigurare 
medicală acoperă aceste cheltuieli. 

e Tampoane pentru sâni. Aceste tampoane rotunde 
şi moi se pun în sutien pentru a ajuta să se absoarbă orice 
scurgere şi pentru a preveni iritaţiile. Confecţionate de 
obicei din bumbac, ele sunt disponibile atât în variante ce 
se pot spăla, cât şi în variante de unică folosinţă. 


LISTA CU ACCESORIILE PENTRU ALĂPTAT 


O bluză pentru alăptat; 

O cămăşi de noapte pentru alăptat; 

gO sutiene pentru alăptat; 

gO şaluri sau pelerină pentru alăptat; 

[|] prosoape de protecţie (de asemenea, un scutec 
de pânză pus pe umăr funcţionează la fel de bine) 

O tampoane pentru sâni; 

[|] apărători pentru tetine; 

Dl pompă pentru sâni; 

Dl apărători pentru sâni; 

g cutii şi sticle pentru păstrarea laptelui muls; 

L] perii pentru sticle şi tetine; 

O pernă pentru alăptare; 

0O lanolină sau tampoane cu gel de glicerină; 

[] scaun balansoar; 

LD] suport pentru picioare. 

e Lanolină sau tampoane cu gel. Un tub cu lanolină 
pură sau un set de tampoane cu gel de glicerină pot calma 
durerile mameloanelor şi pot contribui o vindecare mai 
rapidă. 

e Apărători pentru sâni şi mameloane. Apărătorile 
pentru sâni sunt bucăţi sferice din material plastic ce se 
potrivesc peste sâni şi oferă un confort sporit în timpul 
mulgerii. Apărătorile pentru mameloane sunt bucăţi din 
material plastic subţire, cu o gaură în mijloc, ce se potrivesc 
în sutiene. Ele protejează mameloanele iritate sau 
dureroase împotriva frecării de haine şi oferă o circulaţie a 
aerului îmbunătăţită pentru a le ajuta să rămână uscate. 


Unii experţi - ca şi unele mame, de altfel, le consideră 
necesare; altele nu. Anumite apărători pentru mameloane 
sunt făcute să scoată în evidenţă mameloanele plate sau 
retractate, uşurându-i bebeluşului prinderea de ele. 

e Pernele pentru alăptare. Pentru a uşura presiunea 
la care sunt supuse spatele şi braţele dumneavoastră, o 
pernă pentru alăptare este un obiect de mare ajutor. Puteţi 
folosi orice pernuţă mai tare, dar s-ar putea să descoperiţi 
că o pernuţă specială, care este făcută să se potrivească 
conturului braţelor dumneavoastră şi care poziţionează 
copilul chiar la înălţimea potrivită, să fie chiar mai 
confortabilă. Acestea se pot găsi la magazinele pentru 
mămici sau puteţi comanda online. 

e Balansoarul. Acest obiect foarte popular când vine 
vorba de alăptare oferă o poziţie ideală pentru alăptare. 
Căutaţi unul cu un spate solid şi braţele de înălţimea cea 
mai potrivită pentru dumneavoastră. Pernele pentru scaune 
îl vor face chiar mai confortabil - şi un mic taburet pentru 
picioare va face minuni pentru picioarele dumneavoastră 
obosite. 


ACCESORII PENTRU HRĂNIREA CU BIBERONUL 


Există foarte puţine accesorii pentru hrănirea cu 
biberonul care nu sunt deja evidente (adică biberoane şi 
tetine). Puteţi opta pentru sticle reutilizabile, care trebuie 
curățate bine după fiecare folosire, sau unele ce pot fi 
aruncate, fabricate din material plastic, ce se pot arunca. 
Există câteva accesorii pe care le puteţi lua în considerare: 

e Perii pentru biberoane. Acestea ar trebui să fie 
folosite exclusiv pentru curăţarea biberoanelor bebeluşului. 
Ar fi cel mai bine să aveţi una pentru sticle şi una ceva mai 
mică pentru tetine. 

e O varietate de tetine. Asiguraţi-vă că aveţi diferite 
forme şi mărimi. Nici una nu este superioară alteia 
(declaraţii de genul „corecte din punct de vedere 
ortodontic” sunt pur şi simplu doar chestii de publicitate), 
dar, pe măsură ce bebeluşul creşte, preferinţele sale s-ar 


putea schimba în ceea ce le priveşte. 

e O sacoşă izolantă termic. Aceasta vă va ajuta la 
menţinerea la temperatură scăzută a laptelui deja preparat 
atunci când sunteţi într-o călătorie. 

e Un raft în maşina de spălat vase pentru 
biberoane şi tetine. 

Nu este neapărat absolut necesar, dar dispozitivul sub 
formă de cuşcă ajută să ţină tetinele mici şi capacele de 
biberoane pe raftul superior al maşinii de spălat. 

e Un încălzitor de biberoane electric sau cu 
baterii. Când sunteţi acasă, acesta este pur şi simplu un 
lux care nu este necesar, deoarece o oală cu apă poate 
îndeplini acelaşi rol. (Ţineţi minte: cuptoarele cu microunde 
pot produce zone calde într-un biberon care ar putea opări 
bebeluşul). Cu toate acestea, atunci când sunteţi în 
călătorie, un încălzitor pe bază de baterii sau unul care se 
poate conecta la bateria automobilului poate fi foarte 
folositor dacă bebeluşului nu-i place laptele său rece. 


LISTA CU ACCESORIILE PENTRU HRĂNIREA CU 
BIBERONUL 


[Dl] o rezervă de lapte praf din lapte de vacă sau 
din soia; 

O biberoane din material plastic sau de unică 
folosinţă; 

O apărători din material plastic pentru biberoane; 
gO o varietate de tetine; 

LD] perii pentru curăţat biberoanele - una mai mică 
pentru curăţat interiorul tetinelor şi una mai mare 
pentru curăţatul biberoanelor; 

[] o sacoşă izolantă termic pentru transportul la 
temperatură scăzută a laptelui gata preparat; 

Dl un încălzitor de biberoane electric sau cu 
baterii; 

Dun raft în maşina de spălat vase pentru 
biberoane şi tetine; 

[|] prosoape de protecţie (de asemenea, un scutec 
de pânză pus pe umăr funcţionează la fel de bine); 


O baveţică (pentru a menţine curate hainele 
sugarului); 

O un scaun balansoar; 

O un suport pentru picioare; 

[lo pernă pentru alăptat (creată special pentru 
alăptatul la sân, dar poate fi folosită şi pentru 
hrănirea cu biberonul). 


ACCESORII PENTRU HRĂNIREA UNUI COPIL 
MAI MARE 


O dată ce bebeluşul trece la cană sau începe să 
mănânce mâncăruri solide, o nouă lume de accesorii pentru 
hrană vă aşteaptă. Unele dintre acestea chiar fac viaţa mai 
uşoară atât pentru dumneavoastră, cât şi pentru copil; 
altele se încadrează cu siguranţă în categoria „drăguţe, dar 
nu neapărat aşa de necesare”. 


Scaunele înalte pentru bebeluşi 


Când începeţi să îi daţi copilului alimente solide este 
foarte bine să faceţi asta într-un scaun pentru bebeluşi sau 
să îl ţineţi în poală (puneţi-vă un şorţ mare sau un halat 
înainte!). O dată ce începe să se mişte pe cont propriu - de 
obicei, pe la vârsta, de şapte-opt luni, dacă nu chiar mai 
devreme - vă va trebui un scaun special. Dacă veţi folosi 
scaunul la fiecare masă, copilul va învăţa în curând că 
atunci când este aşezat acolo, este timpul pentru mâncare. 
Când bebeluşii şi copiii mici ştiu ce se aşteaptă de la ei, 
sunt mult mai receptivi să se conformeze. 


Siguranţa scaunelor înalte pentru bebeluşi 


Deşi extrem de răspândite şi folositoare, scaunele înalte 
pot fi periculoase. De fapt, Consumer Product Safety 
Commission (CPSC) din Statele Unite ale Americii 
raportează că există mii de accidentări datorate lor în 
fiecare an. lată un sumar al recomandărilor de siguranţă ale 
CPSC: 


e Folosiţi curelele fixatoare. Întotdeauna folosiţi 
toate curelele care sunt livrate cu produsul, în special cea 
pentru zona abdomenului inferior. Un copil care poate 
aluneca înainte pe sub tava scaunului poate ajunge să 
atârne de cap în vreme ce corpul este peste marginea 
scaunului. 

e Folosiţi dispozitivele de fixare. Asiguraţi-vă că 
dispozitivele de fixare la scaunele pliante sunt fixate în 
timpul hrănirii; în caz contrar, scaunul s-ar putea prăbuşi. 

e Menţineţi copilul aşezat. Niciodată nu vă lăsaţi 
copilul să se ridice în picioare pe scaun, sau să se caţere pe 
el fără ajutor. 

e Staţi aproape. S-ar putea să fie nevoie să interveniţi 
rapid, mai ales când copilul a descoperit cum să desfacă 
legăturile. 

e Poziţionaţi corespunzător scaunul. [ineţi scaunul 
destul de departe de masă, rafturi sau perete, astfel încât 
copilul să nu se poate împinge în acestea cu mâinile sau 
picioarele şi, astfel, să răstoarne scaunul. 

e Fără căţărări. Nu lăsaţi copiii mai mari să se agaţe 
de scaun atunci când bebeluşul este în el şi asta poate 
provoca răsturnarea scaunului. 

Când cumpăraţi sau împrumutaţi un scaun, uitaţi-vă 
după următoarele măsuri de siguranţă (tot din 
recomandările CPSC): 

e Să aibă o bază de susţinere largă. Aceasta va 
împiedica răsturnarea scaunului. 

e Să aibă un design care să prevină alunecarea 
copilului. 

Dacă scaunul este echipat cu curele fixatoare, nu ar 
trebui să puteţi fixa cureaua de abdomen fără a face 
acelaşi lucru cu cea pentru picioare. Un design alternativ 
este cel în care mai există un mic stâlp între picioare tot 
pentru a preveni ca bebeluşul să nu alunece. Aţi fi miraţi 
cât de repede se poate întâmpla asta. 

e Catarame uşor de folosit. Veţi aprecia foarte mult 
această calitate simplă atunci când veţi încerca să aşezaţi 
un copil care se mişcă în continuu pe scaun. 


Alte lucruri după care să vă uitaţi includ o tavă care se 
poate scoate, uşor de spălat şi suficient de mare încât 
măcar o parte din mâncarea care cade de pe farfurie să nu 
ajungă pe jos. Un scaun căptuşit oferă un plus de confort 
(deşi s-ar putea să credeţi că bebeluşul este deja destul de 
„căptuşit”!). Un scaun pliabil este o necesitate dacă spaţiul 
din bucătărie este limitat - asiguraţi-vă că folosiţi 
dispozitivele de prindere. 


Scaunele ataşabile 


Ca o alternativă la scaunele înalte, unii părinţi preferă 
scaune care se pot prinde de una din marginile mesei, 
permiţând bebeluşului să stea la masă. Un impediment al 
acestui dispozitiv ar fi acela că nu există tava care să ţină 
mâncarea bebeluşului în acelaşi loc. Siguranţa este o altă 
îngrijorare. Toate măsurile de siguranţă prezentate mai sus 
se aplică şi aici. In plus, asiguraţi-vă ca bebeluşul nu poate 
desprinde scaunul de masă şi, de asemenea, că masa nu 
poate fi, la rândul ei, răsturnată dacă bebeluşul se împinge 
în ea cu picioarele. (Personal, aceste scaune mă fac mereu 
să mă simt nervos.) 


Scaunele portabile 


O variantă mai sigură şi mai robustă pentru scaunele 
ataşabile (deşi nu neapărat mai sigure ca cele înalte) sunt 
aceste scaune. 

Ele pot fi folosite singure direct pe podea sau prinse pe 
un scaun normal. Există şi modele pliabile pentru călătorii. 


ALTE ACCESORII PENTRU HRĂNIRE 


Pe lângă scaune, alte accesorii pentru momentul mesei 
includ: 

e Linguriţe pentru copii. Bineînţeles că orice linguriţă 
mică este potrivită, dar există multe linguriţe speciale care 
pot uşura hrănirea. Uitaţi-vă după lingurite care au cupa 
căptuşită sau din material plastic. Acestea sunt mai puţin 


iritante pentru gingiile şi cerul gurii bebeluşilor decât cele 
de metal. Linguriţele cu mânere late şi scurte le permit 
copiilor care au intenţia să se hrănească singuri să şi 
reuşească câteodată. Linguriţele cu cupa la un anumit 
unghi pot face, de asemenea, hrănirea proprie mai uşoară. 
O dată ce bebeluşul a învăţat marea artă a mânuitului 
linguriţei, aţi putea dori să treceţi la furculita pentru copii, 
cu mânere scurte şi dinţi mici şi neascuţiţi. 

e Bavete. Există multe tipuri: din pânză, din material 
plastic, care în partea de jos prezintă reţinătoare pentru 
firimituri, care acoperă pe lângă pieptul bebeluşului şi 
braţele acestuia, bavete care se leagă, care se pun pe după 
cap, chiar şi unele „de lux” garnisite cu catifea şi panglici 
pentru ocazii speciale. Majoritatea nu sunt scumpe, astfel 
că puteţi experimenta, pentru a descoperi care vi se 
potriveşte. 

e Căni. O cană cu cioc are un fund mai greu şi un capac 
cu loc de băut. O cană de sorbit nu are fundul greu, dar 
prezintă acelaşi tip de capac. Amândouă tipurile ajută 
bebeluşul să se obişnuiască să bea din cană şi să nu verse 
prea mult pe lângă. 


LISTA CU ACCESORII PENTRU HRĂNIRE 


[L] castronaşe; 

LD] farfurii compartimentate; 

O linguriţe pentru copii (eventual căptuşite); 

O furculiţe pentru copii (cu dinţi mici şi rotunjiţi); 
O bavete; 

O covoraş din material plastic; 

[] scaun înalt de bebeluş; 

[l scaun ataşabil sau portabil (ideal pentru 
folosire ocazională, nu permanentă); 

[LI] cană cu cioc sau pentru sorbit; 

O râşniţă pentru mâncare. 

e Castronaşe şi farfurii. Castroane mici cu ventuze 
pe fund se prind cu fermitate de tăvile scaunelor sau de 
masă, asigurând o suprafaţă de mâncare mai stabilă (şi mai 
puţine lansări ale castroanelor). O farfurie 


compartimentată, cu zone separate pentru trei sau patru 
tipuri de alimente, poate fi de ajutor în cazul copiilor care 
consideră ca piureul nu trebuie să intre niciodată în contact 
cu sosul de mere. 

e Covoraşe de material plastic. Puse sub scaun, 
aceste covoraşe din material plastic, uşor de curăţat, pot fi 
cel mai bun prieten al dumneavoastră. 

e Râşniţe pentru mâncare. Aceste dispozitive 
manuale vă pot ajuta să transformați mâncărurile normale 
în hrană pentru copii prin tăierea acestora în bucăţi foarte 
mici. Puteţi folosi, de asemenea, un blender sau un robot 
de bucătărie ca alternativă. 


CAPITOLUL 3 
Alinarea 


„În primul rând, plânsul este singura modalitate de 
comunicare a copilului cu exteriorul, cu noua lume, şi 
are multe înţelesuri, nu doar durere sau tristețe. Pe 
măsură ce creşte, plânsul este o problemă mult mai 
puțin serioasă pentru că vă faceţi mai puține griji, 
ştiţi la ce să vă aşteptaţi de la el în anumite 
momente ale zilei, pentru că puteti face diferență 
între tonalitățile diferite ale plânsului, şi copilul are 
din ce în ce mai puţine motive de plâns.” 


— Dr. Benjamin Spock, Îngrijirea sugarului şi a 
copilului 


Alinarea este o necesitate primară, aşa cum sunt şi 
hrana sau siguranţa. Puii de maimuţă crescuţi fără contact 
matern nu supraviețuiesc. Copiii crescuţi în instituţii 
impersonale, fără relaţii iubitoare, cresc marcați atât fizic, 
cât şi psihic. Şi aşa cum bebeluşii au nevoie să primească 
alinare, şi părinţii au nevoie de a oferi alinare. Ce poate fi 
mai frumos decât să iei în braţe un copil care plânge şi să îl 
ajuţi să se relaxeze, să se liniştească şi să cuibărească la 
pieptul tău? Şi ce poate fi mai dezamăgitor decât momentul 
în care iei un copil care plânge în braţe, iar acesta începe 
să ţipe mai tare şi să se agite? 

Alinarea este foarte mult o activitate de „aici şi acum”: 
principalul scop este să vă ajutaţi copilul să treacă printr-un 
moment dificil, după care să meargă mai departe. Dar 
există, de asemenea, şi efecte pe termen lung. De fiecare 
dată când vă alinaţi copilul, aflaţi lucruri noi despre el. 
Ajungeţi să aflaţi mai bine ce îl supără şi ce îl ajută să se 
simtă mai bine. În acelaşi timp, copilul dumneavoastră 
ajunge să vă cunoască mai bine şi să aibă mai multă 


încredere în dumneavoastră, şi, în schimb, să înveţe la 
rândul lui să devină o persoană care ştie să ofere alinare. 
Puteţi observa aceasta la un copil de trei ani care îşi 
leagănă în braţe păpușa şi îi spune: „Nu plânge, 
copilaşule!”. Un copil care a fost alinat bine şi inteligent are 
de-a lungul vieţii o rezervă de resurse interioare la care să 
apeleze când are de-a face cu încercările vieţii mai târziu. 

Alinarea unui copil care plânge este o reacţie naturală, 
dar aceasta nu înseamnă că va fi mereu uşor. Unii copii se 
supără mai uşor decât alţii şi le este mai greu să se 
liniştească. lar copiii care suferă de colici pot plânge ore în 
şir fără ca părinţii să poată face ceva să îi liniştească. Pe 
măsură ce bebeluşii cresc nevoile lor de alinare se schimbă. 
Ei sunt mai capabili să suporte stresul fizic de zi cu zi - 
foamea, de exemplu - dar dau peste noi încercări 
emoţionale, cum ar fi timpul petrecut fără părinţi sau cu 
monştrii imaginari. Aceste noi supărări necesită noi 
abordări din partea părinţilor. 

Fie că abia învăţaţi să interpretaţi diferitele moduri de a 
plânge ale copilului sau aveţi de-a face cu un copil arţăgos, 
informaţiile din acest capitol sunt făcute să vă ajute să 
căpătaţi încredere şi competenţă atunci când vine vorba de 
alinarea copilului dumneavoastră. Sper, de asemenea, că 
oferindu-vă aceste idei despre necesităţile emoţionale şi 
mintale ale bebeluşului dumneavoastră, vă voi ajuta să vă 
descurcaţi în acele momente (care ni s-au întâmplat la 
toţi!) când nu totul merge cum trebuie. 


Bazele alinării 


Copilul nu se va jena să vă anunţe când are nevoie de 
alinare. Cel mai probabil, el va cere atenţie plângând tare şi 
cu poftă. Un copil care plânge este greu de ignorat. 
Plânsetele înnebunesc mulţi adulţi şi, în special, pe cei care 
sunt părinţi. Şi, într-un fel, aşa şi este normal. Plânsul este 
unul dintre puţinele moduri de care dispune un copil prin 
care să ne spună că are nevoie de ajutorul nostru. Este 
foarte probabil că plânsul bebeluşului s-a dezvoltat tocmai 


pentru că este un mod foarte eficient de a căpăta atenţia şi 
protecţia unui adult. Atât plânsul copilului, cât şi nevoia 
părintelui de a răspunde par să fie dirijate de instincte 
puternice. Faptul că plânsul unui copil este atât de 
deranjant arată cât de legaţi sunteţi dumneavoastră şi 
copilul dumneavoastră. 

Fiecare copil plânge câteodată. Nou-născuţii plâng, de 
obicei, foarte puţin în primele două săptămâni de viaţă, dar 
ulterior plâng din ce în ce mai mult. Momentul în care plâng 
cel mai mult în medie este în jurul vârstei de şase 
săptămâni. La acea vârstă, un bebeluş sănătos poate 
plânge trei sau chiar mai multe ore din 24. După aceea, 
perioadele de plâns scad treptat ca durată, astfel încât pe 
la trei sau patru luni, majoritatea bebeluşilor nu plâng 
cumulat mai mult de o oră pe zi. 

Nimeni nu ştie ce cauzează acest vârf al plânsului la 
această vârstă. Un indiciu ar fi că el are loc în multe culturi 
diferite pe tot globul. Aceasta sugerează că este legat de o 
dezvoltare biologică. După cum am spus şi mai înainte în 
capitolul legat de somn, majoritatea bebeluşilor petrec 
primele trei luni din viaţă făcând diferenţa dintre noapte şi 
zi şi stabilindu-şi un program rezonabil de somn. Aşa că 
este posibil ca tot plânsul acela să fie legat de faptul că 
ciclul de somn al copilului este încă desincronizat, cam cum 
se întâmplă în tulburarea somnului datorată schimbării 
fusului orar. Oricare ar fi explicaţia, nu vă miraţi să 
descoperiţi că bebeluşul dumneavoastră plânge foarte 
mult, când are cam o lună sau două, fără nici un motiv 
aparent. 


Plânsul îi învață multe atât pe copii, cât şi pe părinți 


Plânsul este prima experienţă a copilului legată de 
fenomenul de „cauză şi efect”. El învaţă că plânsul va face 
ca un adult în care el are încredere să apară şi să îl facă să 
se simtă mai bine. Chiar şi un copil foarte mic pare să îşi 
dezvolte această aşteptare pozitivă, care şi devine o parte 
de bază a relaţiei lui cu părinţii săi. Ideea adânc 
înrădăcinată că „Mami şi Tati fac ca totul să fie în regulă şi 


au grijă de mine” îl va urma pe copil de-a lungul vieţii şi îl 
va ajuta să treacă prin stresurile copilăriei, cum ar fi 
rămânerea acasă cu o nouă bonă sau momentele în care 
este plecat la şcoală pentru prima dată. 

Bineînţeles că nici un părinte nu poate reacţiona chiar 
întotdeauna perfect, şi cel mai bine este că nici nu trebuie. 
Câteodată, puteţi reacţiona imediat după ce copilul începe 
să plângă, dar cu alte ocazii vă poate lua puţin timp. Aceste 
mici întârzieri nu sunt un lucru rău. În schimb, ele oferă 
copilului motivul şi oportunitatea să înceapă să îşi dezvolte 
abilităţile de auto-liniştire (aşa cum am descris în primul 
capitol al acestei cărţi), doar atunci când părintele îşi face 
un obicei de a răspunde cu întârziere când începe copilul să 
se simtă singur, neajutorat şi deprimat. 

De asemenea, şi părinţii pot învăţa din plânsul copilului. 
Din experienţă veţi fi capabili să deosebiți diferite moduri 
de a plânge ale copilului - de exemplu, foamea faţă de 
oboseală şi faţă de plictiseală - şi, în acelaşi timp, 
răspunsurile care sunt cele mai potrivite. In acest fel, veţi 
ajunge să vă simţiţi din ce în ce mai capabili. In funcţie de 
copilul dumneavoastră, vor exista unele situaţii, sau poate 
mai multe, când orice aţi face, nimic nu poate opri copilul 
din plâns decât trecerea timpului. Din aceste experienţe 
neplăcute veţi descoperi că aveţi unele rezerve de răbdare 
şi de abilitate de educaţie de care nu aţi ştiut până atunci. 
Aceste lecţii dure vă vor fi de folos mai târziu, când copilul 
dumneavoastră va trece prin copilăria mijlocie şi 
adolescenţă. 


DE LA PĂRINTE LA PĂRINTE 


„Am un băiat în vârstă de doi ani şi o fetiță de un an. 
Soţul meu şi cu mine am hotărât că vom fi 
întotdeauna iubitori şi încurajatori față de copiii 
noştri. Acum ei sunt iubitori fiecare cu celălalt şi le 
pasă de sentimentele celuilalt cu adevărat. Cred că 
cu cât suntem mai iubitori şi mai susținători cu copiii 
noştri când sunt mici, cu atât mai mult vor creşte şi 
vor deveni adulţi siguri pe ei şi împliniți. ” 


— sister, pe site-ul DRSPOCK.COM 


STADII DE EXCITABILITATE 


Stadiul 1: somn adânc (excitabilitate foarte 
scăzută) 

Bebeluşul s-ar putea să nu reacționeze la lumini şi 
sunete relativ puternice. 

Stadiul 2: somn uşor (excitabilitate scăzută) 

Bebeluşul reacționează la lumini şi zgomote prin mişcări 
ale mâinilor sau grimase, sau trezindu-se ceva mai mult. 

Stadiul 3: somnoros (excitabilitate moderat de 
scăzută) 

Bebeluşul este pe jumătate adormit şi pe jumătate 
treaz. Puţină stimulare îl va trezi de tot. 

Stadiul 4: treaz şi alert (excitabilitate moderată) 

Bebeluşul este interesat să privească în jurul său şi să 
asculte, în special când părinții săi vorbesc cu el. Pe faţa sa 
se poate citi fericirea sau interesul sau surpriza. 

Stadiul 5: agitat (excitabilitate crescută) 

Bebeluşul pare captivat de propriul disconfort, şi, astfel, 
este mai puțin interesat de cele ce se petrec în jurul său. 

Stadiul 6: plânsul (supraexcitare) 

In acest stadiu, bebeluşul este complet concentrat 
asupra disconfortului propriu. Sunetul propriului plâns şi 
faptul că îşi simte proprii muşchi permanent încordați tind 
să îl menţină în această stare până când adoarme într-un 
final, extenuat. 


Plânsul reprezintă un indiciu asupra nivelului de 
excitabilitate al copilului 


Un alt mod de a privi plânsul este că acesta apare când 
bebeluşul devine supraexcitat. În termeni clinici „excitarea” 
se referă la starea de alertă a unei persoane şi la timpul de 
reacţie la o stimulare. Dr. T. Berry Brazelton, faimosul 
pediatru, a explicat cum bebeluşii trec dintr-o stare de 
excitabilitate la alta de-a lungul fiecărei zile. 

Legătura dintre plâns şi excitabilitate ajută să explice de 


ce în unele momente alinarea dă rezultate, în vreme ce în 
altele nu. Dacă un bebeluş este agitat (stadiul 5), un 
părinte prea hotărât încearcă să îl liniştească - de exemplu, 
cântându-i, mângâindu-l şi legănându-l în acelaşi timp - 
prin acestea nefăcând altceva decât să îl împingă în stadiul 
6. Un bebeluş care plânge necontrolat (stadiul 6) s-ar putea 
să nu răspundă la încercările de alinare blânde (un cântec 
de leagăn, de exemplu) deoarece ar putea fi prea supărat 
ca să le mai bage în seamă; toată atenţia lui este 
concentrată pe sentimentele interioare de disconfort şi 
tensiune. Alinarea care începe prin egalarea excitabilităţii 
copilului - de exemplu, armonizarea ritmului legănatului cu 
cel al plânsului - poate funcţiona uneori pentru a atrage 
atenţia copilului, după care puteţi uşor să scădeţi nivelul de 
excitabilitate. 

Excitabilitatea poate explica, de asemenea, de ce unii 
copii cu nevoi speciale sunt atât de greu de alinat. De 
exemplu, copiii foarte prematuri sunt de obicei 
hipersensibili la stimulare, astfel încât pot atinge 
supraexcitabilitatea cu uşurinţă. Ca rezultat, ei sar din 
stadiul de adormiţi (stadiul 3) direct la agitat sau la țipete 
(stadiile 5 şi 6), fără a trece prin cele de treaz şi alert 
(stadiul 4). Ei s-ar putea să se apere să nu fie 
suprastimulaţi prin închiderea ochilor şi părând să 
adoarmă, dar dacă reduceţi intensitatea luminilor şi 
începeţi să vorbiţi uşor, ei îşi vor deschide ochii şi vor 
începe să se uite în jur. Dacă, însă, încercaţi să stabiliţi un 
contact vizual prelungit în acelaşi timp în care vorbiţi, s-ar 
putea să fie prea multă stimulare pentru ei. Fiţi atenţi la 
reacţiile bebeluşului dumneavoastră - veţi deveni din ce în 
ce mai buni în interpretarea lor. 


Copiii capătă capacităţi de auto-liniştire 


Gândul că sunteţi singura responsabilă în ceea ce 
priveşte mulţumirea bebeluşului dumneavoastră poate fi o 
responsabilitate copleşitoare pentru oricine, dar mai ales 
pentru un proaspăt părinte. Şi, în vreme ce este adevărat 
că bebeluşii mici chiar depind în totalitate de părinţii lor 


pentru a-i alina atunci când sunt supăraţi, chiar de la 
început, bebeluşii au capacitatea de a se calma pe cont 
propriu. Dacă deranjaţi un copil care doarme, el se va foi, 
va deveni agitat, într-un fel sau altul, va duce mâna la gură, 
îşi va suge degetul mare de trei sau patru ori, după care se 
va linişti şi va adormi la loc. În acest fel, el arată cum este 
capabil să se descurce cu stimulările pe care nu le doreşte 
fără a se frustra. 

Mai târziu, s-ar putea să vedeţi un bebeluş care 
„vorbeşte” cu mama sa. Mai întâi, bebeluşul bâlbâie ceva, 
după care mama sa îi gângureşte înapoi. Apoi el scoate un 
scâncet mai vioi la care mama îi răspunde. Şi tot aşa, 
înainte şi înapoi, mama şi bebeluşul „discută”, în vreme ce 
nivelul de excitabilitate creşte. În mod firesc, aceasta nu 
poate dura la infinit. La un moment dat, când nivelul este 
maxim, bebeluşul renunţă. Se întoarce sau priveşte în altă 
parte. Se uită în jos. Mama sa, la rândul ei, devine tăcută. 
Apoi, după o scurtă pauză, jocul reîncepe. 

Acesta este un alt exemplu despre cum bebeluşii se 
calmează singuri, oprindu-se când devin prea excitaţi. Un 
bebeluş mai puţin matur s-ar putea să nu se fi oprit la timp 
şi, în schimb, ar fi izbucnit în lacrimi chiar în momentul în 
care jocul părea să fie cel mai grozav. O mamă mai puţin 
pe aceeaşi lungime de undă ar fi continuat să vorbească, 
chiar după ce bebeluşul se întorsese. Bebeluşul acum 
copleşit s-ar fi putut stresa şi începe să plângă, să tremure 
sau chiar să vomite. Aşa că, după cum vedeţi, bebeluşii şi 
părinţii săi trebuie să funcţioneze ca o echipă, astfel încât 
tot procesul acesta al alinării să fie eficace. 

Într-un final, bineînţeles, bebeluşii învaţă cum să se 
calmeze şi fără a necesita nici un alt ajutor din partea 
părinţilor. Dar acest proces necesită mult timp. La vârsta de 
doi ani, copiii încă sunt uşor de deranjat de emoţii 
puternice, fie ele negative sau pozitive. La vârsta de trei 
ani, ei s-ar putea să fie în stare să se descurce cu 
sentimente moderate, cum ar fi aşteptarea mesei, dar îşi 
pierd firea când sunt puşi în faţa unei încercări mai mari, 
cum ar fi când văd că un frate sau o soră primeşte cadoul 


pe care ei şi-l doresc. Până pe la vârsta de şase ani, unii 
copii îşi dezvoltă foarte bine aceste capacităţi, dar alţii mai 
au nevoie de câţiva ani să se maturizeze. Ajutarea copilului 
dumneavoastră să deprindă aceste capacităţi de auto- 
alinare este într-adevăr un proiect pe termen lung. 


Câteodată obiectele pentru liniştire funcţionează 


Pe măsură ce se maturizează, mulţi copii mici învaţă să 
se bazeze pe un obiect care îi ajută să rămână calmi sau 
care îi ajută să adoarmă. De timpuriu, bebeluşilor pare de 
obicei să le placă să mângâie o cârpă moale sau să îşi 
treacă degetele prin ciucuri. În jurul vârstei de 18 luni, când 
separările de părinţi sunt grele, în general, pentru mulţi 
dintre copii o păturică specială sau un ursuleţ de pluş iubit 
pot fi de ajutor. Părinţii se tem câteodată că bebeluşii vor 
deveni dependenţi de păturică, dar aceasta constituie 
rareori o problemă. De obicei, copiii folosesc obiectele doar 
până când nu mai au nevoie de ele, după care renunţă. 

Există, însă, unele precauţii pe care trebuie să le luaţi în 
considerare: până la vârsta de 12 luni ar trebui să nu puneţi 
în pătuţul bebeluşului nici o păturică, perne pufoase şi 
jucării de pluş, pentru a preveni apariţia sindromului de 
moarte subită la sugar (SIDS - vezi pagina 6). Pentru 
copilaşii mai mari, animalele de pluş mari nu sunt chiar 
recomandate deoarece sunt greu de cărat pretutindeni, iar 
copiii le folosesc câteodată pentru a se căţăra pe ele pentru 
a ieşi din pătuţ. Animăluţele de pluş de mici dimensiuni 
sunt ideale pentru prichindei atâta timp cât ele respectă 
toate standardele de siguranţă, cum ar fi să nu aibă părţi 
lipite sau cusute, de exemplu, ochi sau nasuri, care s-ar 
putea desprinde şi ar putea reprezenta un pericol de 
asfixiere. Biberoanele nu reprezintă bune obiecte de 
liniştire deoarece somnul cu ele în gură poate duce la 
apariţia cariilor şi cresc riscul de producere a infecțiilor de 
urechi. 


Problemele legate de alinarea copilului 
apărute la diferite vârste 


Pentru nişte proaspeţi părinţi toate plânsetele copilului 
vor fi la fel. Când începe să plângă, ei nu ştiu dacă este 
înfometat, obosit, lovit, speriat, supărat sau dacă are 
nevoie să i se schimbe scutecele. De obicei, nu îşi pot da 
seama ce urgenţă reprezintă plânsul - dacă este nevoie să 
se repeadă să îl ajute fiindcă s-a înţepat cu un ac de 
siguranţă, sau dacă el, pur şi simplu, este agitat şi se va 
calma singur dacă vor aştepta câteva minute. Dar, pe 
măsură ce timpul va trece, ei vor începe să înveţe un nou 
limbaj: sunetele distincte şi pline de înţeles ale plânsului 
copilului lor. 


NOU-NĂSCUȚII ŞI SUGARII 


Ca un proaspăt părinte, primele dumneavoastră 
experienţe mai mult ca sigur că se vor baza pe încercare şi 
eroare. Vorbiţi cu bebeluşul dumneavoastră, îl ţineţi în 
braţe, şi îi verificaţi scutecul. Dacă asta nu funcţionează, îi 
oferiţi biberonul sau îl alăptaţi, sau încercaţi una dintre 
celelalte tehnici de liniştire pe care le voi descrie în 
continuare. Pe măsură ce trece timpul, veţi începe să vă 
cunoaşteţi copilul mai bine, şi veţi înţelege mai multe din 
plânsul lui. Veţi învăţa să deosebiți plânsul prin care anunţă 
că îi este foame de cel care spune „Sunt ud!” sau „la-mă în 
braţe”. 


DE LA PĂRINTE LA PĂRINTE 


„Când copilul dumneavoastră are ʻo păturică iubită” 
sau un ursulet de pluş, încercați să vă obişnuiţi să i-o 
lăsaţi dacă se descurcă greu când este separat de 
dumneavoastră. De asemenea, înainte să plecați, 
spuneţi-i că vă veţi întoarce să îl luaţi. Chiar şi mic 
cum este el va învăţa să aibă încredere în 
dumneavoastră deoarece vă întoarceţi de fiecare 


dată. Apoi plecați imediat după ce v-aţi zis la 
revedere...nu are rost să prelungiți momentele 
triste.” 


— jeremysmom, pe site-ul DRSPOCK.COM 


Deoarece sunteţi pe aceeaşi lungime de undă cu 
plânsetele copilului dumneavoastră, plânsetele lui vor fi 
transformate. Nu vor mai fi doar zgomote iritante. Devin o 
metodă de comunicare, iar dumneavoastră veţi învăţa să 
vorbiţi fluent limba bebeluşului. 

Bineînţeles, şi copilul contribuie la acest proces. 
Bebeluşii care anunţă clar ce nu este în regulă - plângând 
în anumite momente într-un anumit fel pentru a indica 
foamea - ajută părinţii să răspundă eficient. Aşa cum este 
şi cazul somnului şi al hrănirii (vezi capitolele 1 şi 2), 
alinarea necesită un parteneriat între copil şi părinţi. 
Aceasta înseamnă că atunci când funcţionează meritaţi 
laude, dar la fel merită şi bebeluşul dumneavoastră. lar 
dacă alinarea nu merge aşa cum aţi dori, aceasta nu 
înseamnă că trebuie să daţi vina numai pe dumneavoastră. 
Aşa cum am discutat şi mai devreme, unii copii sunt prin 
natura lor mai dificil de alinat decât alţii. 


Puteţi răsfăţa un copil? 


Unii părinţi sunt îngrijoraţi că dacă îşi vor lua în braţe 
copilul prea mult sau dacă nu îi vor oferi şansa să plângă, ei 
îşi vor „răsfăţa” copilul. De fapt, această îngrijorare este 
una foarte sensibilă deoarece este posibil să răsfăţaţi un 
copil mai mare oferindu-i tot ce îşi doreşte imediat. Una 
dintre cele mai importante lecţii pe care un copil o poate 
învăţa este să fie capabil să aştepte pentru a primi ceea ce 
îşi doreşte - şi chiar să fie refuzat din când în când. 

Cu toate acestea, acest lucru este diferit când vine 
vorba de bebeluşi. Nu este posibil să răsfăţaţi un bebeluş. 
De fapt, atunci când părinţii răspund prompt la plânsetele 
copilului, acesta este mai puţin predispus să plângă mult 
când va creşte şi mult mai capabil să se calmeze singur. 


(Prin răspunsul la plânsetele unui copil mă refeream la 
schimbarea scutecelor, alăptatul sau oferirea biberonului, 
ţinutul în braţe şi legănatul, sau orice altceva care să 
calmeze copilul.) 

Alinarea unui copil supărat nu îl răsfaţă, ci chiar invers. 
Dacă această concluzie vi se pare ilogică, luaţi în 
considerare următoarele lucruri: 

e Un copil în vârstă de trei luni nu are capacitatea 
de a-şi folosi imaginaţia sau limbajul pentru a se 
menţine ocupat cât timp aşteaptă. Pentru un bebeluş 
aşteptatul înseamnă, pur şi simplu, să suporte umezeala 
scutecului sau foamea ce pare să nu mai înceteze (din 
vreme ce nu îşi poate imagina viitorul). 

e Bebeluşii care sunt lăsaţi să aştepte prea mult 
devin fie foarte agitaţi şi imposibil de satisfăcut, fie 
devin foarte tăcuţi. Ca rezultat, devin mai puţin 
încrezători că în timp, nevoile le vor fi satisfăcute. Când vor 
creşte, aceste lucruri îi vor face mai puţin răbdători. 

e Chiar şi cel mai iubitor şi dedicat părinte nu 
poate reacţiona întotdeauna instantaneu la cererile 
bebeluşului. 

Aveţi şi alte lucruri de făcut, aşa că nu puteţi fi mereu 
lângă el. Astfel, fiecare copil va avea parte de perioade în 
care trebuie să aştepte, în doze mici. Bebeluşii învaţă multe 
din aceste perioade. Pe măsură ce aşteaptă, ei devin 
neliniştiţi. Dar în curând mama sau tata sau bona apare şi 
face ca totul să fie în regulă. În acest fel, copilul ajunge să 
depindă de unele persoane, şi să aibă încredere în ele că au 
grijă de el. Dacă un copil n-ar trebui niciodată să aştepte 
pentru a primi ceea ce îşi doreşte, el nu ar trăi niciodată 
grozavul sentiment de satisfacţie când un adult ar apărea 
în raza lui vizuală. 

e Există şi momente când este mai inteligent din 
partea părintelui să nu intervină chiar imediat atunci 
când un bebeluş este supărat. De exemplu, când un 
bebeluş în vârstă de patru luni se trezeşte în mijlocul nopţii 
şi se agită un pic, este în regulă să îi acordaţi câteva 
minute să încerce să adoarmă singur la loc. Dar în cazul în 


care copilul nu adoarme sau începe să plângă şi mai tare, 
atunci este de înţeles să vă duceţi să îl liniştiţi înainte să 
devină foarte agitat (vezi capitolul 1). 

e Liniştirea unui copil care plânge este o reacţie 
naturală. 

Majoritatea mamelor cu care vorbesc îmi spun că ele 
vor să îşi liniştească bebeluşii când plâng chiar dacă ele 
cred că astfel îi răsfaţă. De fapt, ele trebuie să îşi 
folosească toată voinţa pentru a se împiedica să nu îşi 
ridice copiii în braţe. Eu încerc să le încurajez să îşi urmeze 
instinctele materne şi, în special, puternicul instinct de a-şi 
alina copilul care plânge. 


Alinarea unui copil care se teme 


La copiii mici frica este un instinct. Zgomotele 
puternice, mişcările bruşte, persoanele necunoscute, toate 
declanşează plânsete. În vremurile când oamenii trăiau în 
peşteri (sau poate în copaci), copiii care aveau cel mai 
puternic răspuns la frică erau cei care supravieţuiau. Acest 
lucru poate explica de ce mai există încă frică la copiii mici, 
deşi pericolul de a fi mâncaţi de fiarele sălbatice a dispărut 
în cea mai mare parte. La început, alinarea copiilor temători 
este în mare parte legată de contactul fizic. Dacă vreţi să 
liniştiţi un copil care se teme ţineţi-l în braţe. Pe la vârsta 
de opt sau nouă luni, majoritatea bebeluşilor învaţă să fie 
atenţi la expresiile feţelor părinţilor săi. Dacă părintele pare 
calm şi fericit, atunci şi bebeluşul se relaxează. Bebeluşii 
reacţionează, de asemenea, la un ton al vocii liniştitor chiar 
dacă nu înţeleg cuvintele încă. 


Anxietatea faţă de străini este o reacție naturală 


Când intru într-un cabinet pentru a examina un copil în 
vârstă de patru luni, mă aştept să găsesc acolo o persoană 
micuță, curioasă şi strălucitoare, care mă întâmpină fără 
nici o frică. Câteva luni mai târziu, bebeluşul se agaţă de 
gâtul mamei fiindu-i frică de mine când mă apropii. Ce s-a 
întâmplat? Dezvoltarea normală, asta s-a întâmplat. 
Undeva între şase şi nouă luni, copiii descoperă că există 


două tipuri de persoane: cei pe care îi cunosc şi străinii. 

Primul semn al apariţiei acestei idei în mintea unui copil 
este atunci când îi este prezentată o persoană nouă, iar 
copilul se uită mai întâi la faţa străinului, după care la cea a 
părintelui. Dacă părintele zâmbeşte, în general, copilul 
zâmbeşte la rândul lui; dacă părintele nu pare liniştit sau 
pare supărat, bebeluşul se sperie. Fie că bebeluşul începe 
să ţipe de frică sau, pur şi simplu, priveşte fix la străin, 
acestea sunt doar rezultatul temperamentului înnăscut al 
acestuia. Unii bebeluşi sunt în mod natural mai sperioşi, în 
vreme ce alţii îşi exprimă mai greu sentimentele. Şi 
momentul variază foarte mult de la copil la copil. Pentru 
mulţi, intensitatea maximă a acestei frici de străini este 
atinsă undeva între 15 şi 24 de luni, o perioadă în care 
copilul trece printr-o perioadă intensă de ataşament. 

Când un copil în vârstă de şapte luni reacţionează cu 
teamă, părintele îl poate calma luându-l în braţe şi 
vorbindu-i calm. Un străin inteligent ştie să se apropie 
încet, pentru a-i oferi timp copilului să se obişnuiască cu el. 
Când un copil mai mare se sperie, părinţii sunt mai puţin 
siguri cum ar trebui să îl liniştească. Ei îşi pot da seama că 
trebuie să facă ceva pentru a-şi linişti copilul cât mai 
repede. 


SPOCK CLASIC 


„Răsfăţul nu vine ca un răspuns la a fi prea bun cu 
un copil într-un mod sensibil şi, mai ales, nu apare 
dintr-o dată. Răsfăţul apare treptat, când părinților 
le este prea frică să îşi folosească bunul simţ sau 
când vor cu adevărat să fie sclavii bebeluşului şi îşi 
încurajează copilul să fie exploatatorul.” 


— Dr. Benjamin Spock, Îngrijirea sugarului şi a 
copilului 


Unii părinţi bine intenţionaţi îşi tachinează copilul 
zicându-i că este „fricos” sau chiar se supără pe el pentru 
că se sperie. Pe termen lung, nici una dintre aceste 


abordări nu îl ajută pe copil să devină încrezător şi să nu se 
mai teamă. 

Cel mai adesea, când un copil mai mare nu se simte în 
largul lui în prezenţa străinilor, de vină este 
temperamentul. Aproximativ unul din şapte copii are o 
trăsătură temperamentală denumită „greu de pornit”. 
Primul lor răspuns la o situaţie socială este să încerce să 
dispară într-un colţ. Dar, odată cu trecerea timpului, ei 
devin mai relaxaţi şi se pot alătura petrecerii. Unele 
persoane denumesc asta ca timiditate, deşi cred că această 
denumire are o prea mare conotaţie negativă. 

Calitatea de a fi „greu de pornit” este moştenită. Nu 
este rezultatul unei educaţii greşite şi nici chiar cei mai buni 
părinţi nu o pot înlătura. Cel mai bun lucru pe care îl puteţi 
face este să vă acceptaţi copilul aşa cum este el. Străinului 
amabil (sau poate rudei jignite) îi puteţi spune că bebeluşul 
dumneavoastră se acomodează mai greu cu străinii. Aţi 
putea spune: „Peste câteva minute se va simţi mai în stare 
să zică bună-ziua”. In acelaşi timp, vorbele dumneavoastră 
îl vor asigura pe copil că străinul este o persoană cu care 
părintele este de acord, o persoană care îi va plăcea în 
curând. O mână blândă pe umărul copilului îi reaminteşte 
acestuia că sunteţi acolo, dar nu îl încurajează să fie 
copilăros sau dependent de dumneavoastră. De fapt, îi 
spuneţi: „Mă aştept de la tine să fii sociabil, atunci când te 
vei simţi pregătit”. Intr-un final, ceea ce învaţă copilul din 
toată această experienţă este calmul dumneavoastră, 
prezenţa reconfortantă şi sentimentul de acceptare din 
partea dumneavoastră - o amintire puternică şi stabilă, 
către care se poate reîntoarce în viitor ori de câte ori se va 
simţi neliniştit. 


Suptul degetului şi suzetele au un efect liniştitor 


Unii bebeluşi încep să îşi sugă degetul mare chiar 
înainte de a se naşte. Ştiam acest lucru încă dinainte de a 
avea dovezile fotografice oferite de ecografie, deoarece 
mulţi nou-născuţi veneau pe lume cu pielea ceva mai 
îngroşată pe degetul mare sau pe una din părţile unuia 


dintre braţe. Bebeluşii în vârstă de două săptămâni reuşesc 
câteodată să îşi aducă mâna la gură şi sug degetul pentru 
un timp, dar lipsa lor de coordonare nu le permite să facă 
acest lucru prea mult timp. Pe la patru luni, majoritatea 
sunt capabili să îşi sugă degetele sau braţele când vor. 

Suptul serveşte două scopuri. Este, bineînţeles, modul 
în care se hrănesc sugarii, dar şi un puternic mijloc de a se 
linişti. Suptul declanşează reflexe care fac ca bătăile inimii 
să încetinească şi muşchii să se relaxeze. Acestea sunt 
opusul aşa-numitelor reflexe „luptă sau fugi” cauzate de 
stres. 

De obicei, părinţii se îngrijorează când observă că 
bebeluşul începe să îşi sugă degetul mare. Încerc să îi 
conving că, de fapt, acesta este un lucru bun. Un bebeluş 
capabil să îşi sugă degetul este dotat cu un mecanism de 
auto-liniştire care nu se pierde. Aproape toţi bebeluşii îşi 
sug degetul la un moment dat sau altul, dar numai câţiva 
continuă să facă acest lucru şi după vârsta de trei sau patru 
ani, cel puţin în public. In general, suptul degetului este 
ceva la care copiii apelează când au nevoie şi, în general, 
încetează când aceştia descoperă noi metode de a se 
linişti. 

Suptul degetului rareori cauzează probleme medicale, 
deşi copiii care trăiesc în case mai vechi sunt supuşi unui 
risc mai ridicat de intoxicare cu plumb dacă îşi sug în mod 
regulat degetul. Soluţia cea mai simplă în acest caz este să 
curăţaţi mediul în care trăieşte copilul şi nu să încercaţi să 
schimbaţi comportamentul copilului. Copiilor care 
obişnuiesc să îşi sugă degetul mai multe ore pe zi le pot 
apărea bătături de supt sau degetele lor mari pot ajunge să 
se îndoaie spre înapoi prea mult. La un copil care continuă 
să îşi sugă degetul după vârsta de şase ani, vârstă la care 
deja dantura de lapte i s-a schimbat, pot apărea ocluzie 
dentară incorectă sau alte probleme ortodontice. Rareori, 
doctorii se îngrijorează în legătură cu suptul degetului 
înainte de vârsta de patru ani. 

Tot ce am spus despre suptul degetului se aplică şi 
pentru suzete. Bineînţeles că suzetele nu sunt ataşate la fel 


de bine ca degetele, aşa că pot cădea din pătuţ şi pot 
ajunge sub covor. Trebuie să le clătiţi frecvent fiindcă tind 
să atragă foarte repede praful. Ele pot adăposti uneori 
Candida, o ciupercă (un fung) responsabilă de apariţia 
aftelor (petele albe de pe mucoasa obrajilor care apar ca 
pete de lapte, dar nu pot fi şterse şi, deseori, sunt 
dureroase). Deşi unii producători îşi etichetează produsele 
ca fiind „corecte din punct de vedere ortodontic”, eu 
personal nu cred că este prea mare diferenţă între variatele 
produse existente pe piaţă, deşi copilului s-ar putea să îi 
placă o anumită formă. 

Există şi câteva măsuri de siguranţă pe care este cel 
mai bine să le aveţi în vedere atunci când cumpăraţi o 
suzetă: 

(1) acestea nu ar trebui să se ataşeze de hainele 
copilului prin panglici sau şireturi cu care copilul s-ar putea 
sugruma; 

(2) nu este sigur să folosiţi tetina de la biberon. Ea s-ar 
putea face bucăţi şi bebeluşul se poate asfixia cu acestea; 

(3) părinţii câteodată bagă în suzete bucăţi de hârtie 
sau alte obiecte pentru a împiedica bebeluşul să tragă aer 
prin acestea, dar bucăţile respective pot cădea de acolo şi 
pot reprezenta, de asemenea, un pericol de asfixiere. 


Sfaturi practice 


e Când vine vorba de liniştirea unui copil care 
plânge, încercaţi mai întâi cele mai simple lucruri. În 
primul rând, verificaţi-i scutecul, gândiţi-vă dacă nu cumva 
este timpul să îl hrăniţi, vedeţi dacă nu cumva câteva 
minute în braţele dumneavoastră nu îl vor calma. 

e Alăptatul poate fi de ajutor. Chiar dacă bebeluşului 
nu îi este chiar foame, alăptatul are întotdeauna un efect 
calmant. Într-un studiu, au fost observați nou-născuţii în 
timp ce erau înţepaţi în talpă pentru testul de sânge. Cei 
care în acel moment erau alăptaţi abia dacă au plâns, în 
vreme ce nou-născuţii care nu erau alăptaţi (aşa cum era şi 
de aşteptat) au ţipat cât au putut. Incă nu este clar dacă 
hrănirea cu biberonul are acelaşi efect, din vreme ce 


aceasta nu a fost inclusă în test. 

e infăşaţi copilul. Mulţi bebeluşi în vârstă de două - 
trei luni adoră sentimentul de a fi strâns cuprinşi sau 
înfăşaţi. Când copiii mici se supară, ei tind să înceapă să îşi 
agite mâinile şi picioarele, care nu face altceva decât să îi 
stimuleze şi mai tare. Încercaţi să îi ţineţi ferm, dar blând, 
în braţe sau folosiţi o păturică să îl înfăşaţi ca un micuţ 
pachet cu capul afară, dar destul de strâns pentru a-i ţine 
bine braţele şi picioarele, dar nu prea strâns (mai ales în 
zona pieptului). 

+ Folosiţi-vă faţa şi vocea pentru a capta atenţia 
copilului. 

Dacă bebeluşul este agitat s-ar putea să îi distrageţi 
atenţia folosindu-vă faţa şi vocea. Ţineţi minte că bebeluşii 
mici văd cel mai bine obiecte aflate la distanţe nu mai mari 
de 25-30 cm. Apropiaţi-vă la această distanţă şi spuneţi-i 
ceva pe un ton cât mai calm - puteţi chiar încerca să 
scoateţi limba. Dacă bebeluşul nu se mai agită, atunci l-aţi 
prins. 

e Puneţi-vă bebeluşul în mişcare. Mişcarea ritmică 
este o tehnică de relaxare testată în timp de a vă linişti 
copilul. Leagănele acţionate de vânt sau pe baterii sunt 
foarte eficiente. Dar nimic nu este mai eficient decât 
propriile dumneavoastră braţe care vin la pachet cu căldura 
dumneavoastră, mirosul dumneavoastră şi cu sunetul 
bătăilor inimii. Dacă bebeluşul plânge aţi putea mări un pic 
ritmul legănărilor, egalând ritmul plânsului, după care să 
începeţi treptat să încetiniţi balansul, încetinind şi ritmul 
plânsetelor copilului. 

e Mergeţi la plimbare. Câteodată, o plimbare este 
schimbarea de ritm de care are copilul nevoie pentru a se 
linişti, fie că este într-un cărucior, fie în maşină. Aveţi, însă, 
grijă să nu deveniți dependenţi de plimbările cu maşina 
pentru a vă adormi în mod curent copilul - el ar putea să se 
obişnuiască cu acest obicei (vezi pagina 168 pentru câteva 
sfaturi despre cum să alegeţi scaunul de maşină 
corespunzător). 

e Cântaţi-i cântece liniştitoare. Aceasta este doar o 


variantă a tehnicii cu faţa şi vocea menţionată mai sus. 
Dacă ştiţi un cântec de leagăn, cântaţi-l. Dacă nu ştiţi nici 
unul, inventaţi-vă propriul cântec de leagăn. De exemplu, 
puteţi începe folosind cuvântul „bebe” cântat pe o melodie 
care vă este cunoscută. Când vă plictisiţi de „bebe” 
încercaţi să cântaţi despre ce aţi făcut în ziua respectivă: 
„Ne-am trezit de dimineaţă. Am mâncat şi ne-am plimbat”. 
Nu trebuie să fiţi un compozitor renumit pentru ca 
bebeluşul să fie fascinat de opera dumneavoastră. 

e Dansaţi. Aceasta este o variantă pentru legănare, 
numai că de data aceasta trebuie să staţi în picioare şi să 
vă mişcaţi în ritmul muzicii. Este important să vă ţineţi bine 
în braţe copilul şi să aveţi un spaţiu unde să vă puteţi mişca 
liber fără a vă ciocni de nimic. Am descoperit că, de multe 
ori, bebeluşii au chiar şi preferinţe foarte stricte când vine 
vorba de muzică. Unora le place opera italiană, în vreme ce 
alţii preferă Van Halen. Puneţi diferite tipuri de muzică 
pentru a descoperi pe care o agreează cel mai mult micuțul 
dumneavoastră. 

e Încercaţi diferite poziţii în care să-l ţineţi. 
Fiecare copil pare să prefere un anumit mod în care să fie 
ţinut. Încercaţi diferite poziţii până învăţaţi care este 
preferata lui: ţineţi-l în curbura braţului (poziţie foarte bună 
pentru legănat). Puneţi-l drept ca şi cum el s-ar uita peste 
umărul dumneavoastră. Încercaţi să-l întindeţi cu faţa în jos 
de-a lungul antebraţului dumneavoastră. Puneţi-l în poală 
astfel încât să se uite la dumneavoastră, cu picioarele spre 
abdomenul dumneavoastră. Sau întindeţi-l pe picioarele 
dumneavoastră în vreme ce îl frecaţi uşor pe spate - 
bebeluşilor pare să le placă un pic de masaj din când în 
când. 


ALEGEREA SCAUNULUI DE MAŞINĂ PENTRU BEBELUŞI 


Indiferent că doar vă plimbaţi puțin sau că faceți un 
drum până la casa bunicilor, un scaun de maşină bun, 
instalat corespunzător, reprezintă o piesă esențială de 
echipament. Există două tipuri principale de astfel de 
scaune: cele cu privire spre spatele maşinii şi cele 


convertibile. Majoritatea celor cu privire spre spatele 
maşinii au o limită de greutate de maxim 10 kg, dar pot 
servi şi ca port-bebe. Cele convertibile au deschiderea spre 
înapoi pentru sugari şi bebeluşii mici, şi apoi pot fi 
transformate în scaune cu privirea înainte, spre fata 
maşinii, pentru copiii mici şi preşcolari. Nu achizitionati 
unele dintre acelea cu scuturi sau bare de protecţie - nu 
sunt sigure pentru că în cazul unui accident, copilul se 
poate lovi cu fața de ele; în schimb, căutați unele prevăzute 
cu hamuri. 

lată câteva lucruri de luat în considerare în ceea ce 
priveşte siguranța scaunului de maşină: 

e Copiii ar trebui întotdeauna să călătorească cu 
spatele spre direcția de mers, întotdeauna pe 
bancheta din spate a maşinii. Este în regulă să treceti la 
o poziție cu privirea înainte în momentul când copilul fie a 
împlinit un an, fie a depăşit 10 kg. 

e Nu toate scaunele se potrivesc la toate 
maşinile. 

Înainte de a cumpăra un scaun de maşină pentru copil 
încercați-l pe maşină în parcare sau asiguraţi-vă că îl puteti 
returna în caz de nepotrivire. 

+ Feriţi-vă de scaunele deja folosite. Ele costă mai 
puțin, dar s-ar putea să nu mai fie aşa de sigure. Niciodată 
nu folosiți un scaun care are mai mult de 10 ani sau care se 
afla într-o maşină implicată într-un accident - ar putea ca 
structura sa să fie slăbită, chiar dacă el arată bine. De 
asemenea, fiindcă nu dumneavoastră aţi trimis cardul de 
garanție, nu veti fi anunțați dacă produsul a fost cumva 
retras de pe piaţă de producător. 

e Luaţi în considerare că instalarea unui astfel de 
scaun nu este chiar uşoară. De fapt, patru din cinci 
părinți o fac greşit! Citiţi cu atenţie atât instrucțiunile 
maşinii, cât şi pe cele livrate o dată cu scaunul. Apoi, un 
inspector certificat în scaunele pentru copii ar trebui să 
verifice dacă aveţi tot echipamentul necesar şi dacă îl 
folosiți corespunzător. Multe stații de pompieri şi spitale au 
un tehnician instruit în astfel de echipamente care oferă 


asistență gratuită. Pentru a găsi unul (în SUA), sunati la 
departamentul local de pompieri sau apelati la site-ul foarte 
util al National Highway Traffic Safety Administration la 
www.nhtsa.dot.gQov. 

e Nu faceţi nimic. Acesta este de fapt unul dintre cele 
mai grele lucruri care pot fi „făcute” de părinţi. Dacă aţi 
încercat mai multe tehnici de liniştire şi, totuşi, bebeluşul 
dumneavoastră este încă agitat, s-ar putea ca el să fie, pur 
şi simplu, suprastimulat. Cu cât încercaţi mai tare, cu atât 
se agită mai mult. Pentru a înţelege cum se simte bebeluşul 
în acel moment, încercaţi să vă imaginaţi la sfârşitul unei 
zile grele de muncă, atunci când tot ce vă doriţi nu este 
decât puţină linişte şi pace, iar o persoană energică şi prea 
săritoare continuă să vă întrebe ce este în neregulă şi 
încearcă să vă înveselească. Câteodată, tot ce are nevoie 
bebeluşul este să fie lăsat puţin în pace într-o cameră 
întunecată pentru a se agita în voie fără întrerupere până 
când adoarme. 


DE LA VÂRSTA DE UNU LA TREI ANI 


Pe măsură ce bebeluşii cresc şi învaţă să meargă, 
emoţiile lor devin mai complexe. Pe lângă tristeţe, supărare 
şi frică, apar ruşinea şi gelozia. Din ce în ce mai mult acum, 
scopul alinării nu mai este doar acela de a linişti supărările 
copilului, ci de a vă adresa trăirilor ce se ascund în spatele 
acestora, lucru acum posibil datorită capacităţii tot mai 
sofisticate de înţelegere şi folosire a limbajului. In loc ca, 
pur şi simplu, să ţipe de furie, un copil în vârstă de trei ani 
poate spune „Aia este păpuşa mea!” În acelaşi timp, 
părinţii pot folosi limbajul pentru a-l linişti: „Nu te teme, nu 
îl voi lăsa să îţi ia păpuşa”. 

Ca părinte al unui prichindel, veţi fi capabil să învăţaţi 
mult mai multe lucruri despre personalitatea şi modelele de 
comportament ale lui - ce îl enervează, ce îl supără, ce îl 
face să se teamă. Deseori, veţi reuşi să preveniţi stări de 
supărare sau apariţia lacrimilor prin evitarea situaţiilor care 
le cauzează (un fel de alinare preventivă, dacă vreţi să o 


numiţi aşa). În cazul în care copilul nu vrea să îşi împartă 
jucăriile cu altcineva, de exemplu - un lucru perfect normal 
şi natural din punct de vedere al dezvoltării 
comportamentului - s-ar putea să doriţi să aveţi două 
lopăţele şi găletuşe atunci când vă duceţi la groapa cu nisip 
din parc, una pentru copilul dumneavoastră şi una în cazul 
în care mai apare altcineva. Dacă, din experienţă, ştiţi că 
un drum la magazin pentru cumpărături la amiază nu va 
face decât să vă aflaţi într-o situaţie în care copilul începe 
să plângă de supărare, atunci poate încercaţi să faceţi 
acest lucru de dimineaţă, când „ajutorul” dumneavoastră la 
cumpărături va fi mai vesel şi mai vioi. Veţi descoperi 
moduri în care să folosiţi umorul şi amuzamentul pentru a 
preveni izbucnirile emoţionale, cât şi trucuri cu care să 
evitaţi plictiseala. Este probabil ca instinctul 
dumneavoastră natural să pună mereu copilul în faţa unor 
noi încercări, lucru care este grozav - nu numai că va 
învăţa mai uşor, dar un copil capabil să se bucure de 
diferite tipuri de activităţi va fi mult mai satisfăcut pe 
termen lung. 


Copiii învaţă să utilizeze cuvintele 


Una dintre metodele cele mai bune de a vă ajuta copilul 
să se descurce cu emoţiile negative este să îi oferiţi 
cuvintele de care are nevoie pentru ele. Cuvintele permit 
unui copil să se descurce cu emoţiile fără a fi nevoie să le 
pună în practică în prealabil. În acest mod, cuvintele pun 
emoţiile sub controlul raţiunii. Gândiţi-vă la un copilaş în 
vârstă de doi ani care atunci când un căţel la care se uită 
cu curiozitate trece mai departe pe lângă el, zice „Căţeluş 
dispărut!” Această mini-propoziţie cu siguranţă vrea să 
însemne: „Acel căţel cu care voiam să mă joc a plecat”. 
Răspunsul dumneavoastră ar putea fi: „Vrei să spui că eşti 
trist pentru că acel căţel a plecat”. Când folosiţi cuvântul 
„trist” pentru a descrie ceea ce simte copilul 
dumneavoastră, îi oferiţi o puternică unealtă pe care o va 
putea folosi pe viitor când va avea de-a face cu tristeţea. 
Acum, el are o denumire pentru acel sentiment cunoscut, 


făcându-l mai familiar şi mai uşor de suportat, şi unul pe 
care îl poate comunica cu uşurinţă celorlalţi, astfel încât ei 
să înţeleagă ce se întâmplă cu el. Cuvintele îi ajută şi pe 
părinţi să îşi liniştească bebeluşii atunci când aceştia se 
tem. Să spunem, de exemplu, că nicidecum copilul nu este 
trist că acel căţel a plecat ci, dimpotrivă, el se simte uşurat 
că acesta a plecat fiindcă lui îi este frică de câini. S-ar putea 
să fie nevoie să îi spuneţi: „este în regulă, cățelul acela este 
un căţel cuminte” de mai multe ori înainte ca el să rişte să 
fie lins pe mână de către unul. S-ar putea să dureze ceva 
timp până când cuvintele dumneavoastră de alinare să aibă 
efect, dar, într-un final, ele vor avea efectul scontat. 
(Bineînţeles că puteţi şi exagera când vine vorba de 
etichetarea emoţiilor. Copiii trebuie să poată trăi ceea ce 
simt fără a asculta un comentariu continuu. Aşa că aici, ca 
şi în cazul altor aspecte legate de a fi părinte, trebuie să 
găsiţi un echilibru). 


Anxietatea de separare îl poate atinge chiar şi pe cel 
mai curajos dintre copii 


Între vârsta de 20 şi 24 de luni, mulţi copii trec printr-o 
perioadă de anxietate sporită. În special, lor pare să le fie 
cel mai frică de a fi despărțiți de părinţii lor şi de a se 
pierde de ei. Veţi realiza că micuțul dumneavoastră a intrat 
în acest stadiu în momentul în care vă veţi da seama că el 
s-a ataşat de piciorul dumneavoastră cu un lipici invizibil. El 
nu vă va scăpa din ochi nici o clipă. Nu veţi avea un 
moment de linişte nici măcar în baie. Nu există nici o 
rezolvare rapidă a acestei probleme. Această anxietate de 
separare la un copil mai mare consider că vine din 
realizarea faptului că, într-adevăr, este o persoană 
anxioasă. El îşi poate imagina posibilitatea în care rămâne 
singur. O parte din el îşi doreşte să fie singur, independent, 
propriul şef. Şi, bineînţeles, oricât de incitantă ar fi această 
posibilitate, ea este, de asemenea, foarte, foarte terifiantă. 

Există o carte de copii magică în legătură cu această 
luptă puternică din interiorul minţii unui copil, denumită 
The Runaway Bunny („lepuraşul fugar”). Autoarea este 


Margaret Wise Brown, acelaşi geniu care a scris şi 
Goodnight Moon („Luna noapte-bună”). O altă povestire 
clasică pe aceeaşi temă este şi The Tale of Peter Rabbit 
(„Povestea iepuraşului Peter”) de Beatrix Potter. Citindu-i 
aceste poveşti copilului, s-ar putea să îl mai liniştească. 
Puteţi, de asemenea, să învăţaţi la rândul dumneavoastră 
nişte poveşti despre mici animăluţe curajoase care se 
rătăcesc departe de casa lor, dar care într-un final ajung 
înapoi în siguranţă. Mai important, propria dumneavoastră 
convingere că această fază va trece (sincer, va trece într- 
adevăr!) îl va ajuta pe copil - cât şi pe dumneavoastră - să 
treceţi mai uşor prin aceste luni. 


Părinții îi ţin pe monștrii la respect 


În jurul vârstei de doi ani, copiii ajung să realizeze că 
lumea este mare, iar ei sunt mici. Ei ştiu că poate fi 
periculos acolo afară, şi că în unele ocazii ei sunt singuri. 
Acesta s-ar putea să fie motivul pentru care aproape toţi 
copiii inventează monştrii de care le este frică, aşa cum 
menţionam şi în primul capitol. Poate fi mai uşor să ai de-a 
face cu un monstru pe care tu l-ai creat, şi despre care 
astfel să ştii ceva, decât să ai de-a face cu o întreagă lume 
despre care nu ştii aproape nimic. 

Bineînţeles, copiilor mai mici le este greu să separe 
realul de imaginar. Ei, pur şi simplu, nu au destulă 
experienţă cu ceea ce este cu adevărat şi ceea ce nu este 
cu adevărat posibil. Când priveşte cum Dorothy şi prietenii 
ei sunt purtaţi către palatul vrăjitoarei din „Vrăjitorul din 
Oz”, de exemplu, cum poate un copil în vârstă de trei ani să 
fie sigur că maimuţele zburătoare nu există cu adevărat, 
chiar şi atunci când mama sa îi spune că este „doar un 
film”. 


FRICA ŞI MASS MEDIA 


Datorită mass mediei, un copil american vede mii de 
crime în fiecare an, cât şi nenumărate bătăi, explozii şi alte 
acte de violență. Este foarte greu pentru copiii mici să facă 
diferența dintre real şi imaginar, să ştie ce este 


amenințător şi ce nu, şi să se simtă în siguranță în fata 
acestei violențe. Din acest motiv, trebuie să fiţi atenți la ce 
emisiuni Tv, website-uri, filme şi jocuri are acces copilul 
dumneavoastră. 

Părinții consideră câteodată că ai lor copii trebuie să „fie 
întăriţi pentru a face față lumii reale” şi, astfel, trebuie să 
fie expuşi la cele mai violente şi urâte aspecte ale culturii 
moderne. Eu cred că acest lucru este o greşeală. Copiii care 
sunt expuşi de timpuriu la imagini violente nu devin mai 
duri, ei devin amorțiți, indiferenți. Şi peste toate acestea, 
copiii care văd violenţe sunt mai predispuşi la dezvoltarea 
unui astfel de caracter violent, cel puțin pe termen scurt. 

Academia Americană de Pediatrie recomandă pentru 
Copiii cu vârste de până la doi ani să nu se uite deloc la TV, 
iar cei ceva mai mari să nu aibă acces la acesta mai mult 
de una sau două ore pe zi. Eu aş include şi casetele video şi 
jocurile în acest total de ore. Un alt lucru ce ar putea fi 
benefic este să vă uitati şi dumneavoastră împreună cu 
copilul dumneavoastră pentru a-i da explicații şi a evita 
imaginile ce ar putea reprezenta o problemă. 

De asemenea, copiii sunt şi mândrii. Ei vor ca atât fricile 
lor, cât şi orice alte idei să le fie luate în serios. Tachinarea 
copilului pentru că este prea fricos îl va face să se simtă 
ruşinat, dar nu îi va înlătura frica pe care o are. Spunându-i 
„Nu ai de ce să îţi fie frică” nu va face decât să devină şi 
mai confuz. Un monstru este ceva. Singura chestie este că 
este un ceva imaginar. 

Cea mai bună abordare a acestei probleme este ca în 
mod constant să vă ajutaţi copilul să facă diferenţa dintre 
real şi imaginar. Lăsaţi-l să înţeleagă că ştiţi că lucrurile 
imaginare sunt importante. Dar, în acelaşi timp, şi că 
monştrii imaginari nu-i pot face nimic. Este nevoie de mult 
timp pentru ca ei să facă diferenţa, aşa că va trebui să fiţi 
răbdători şi să vă repetaţi ori de câte ori va fi nevoie. 


Copiii au accese de furie din diferite motive 


Este foarte greu să definim exact ce înseamnă „acces 
de furie” cu exactitate. Pentru unii copii înseamnă să se 


trântească pe podea şi să înceapă să dea din mâini şi din 
picioare, şi să ţipe; pentru alţii ar putea însemna să arunce 
cu jucăriile sau chiar să lovească şi să muşte. Oricât de 
dificil ar fi de definit, părinţii ştiu când au de-a face cu unul. 

Poate că sunteţi tentaţi să credeţi că acest subiect ar 
trebui abordat într-un capitol despre disciplină şi nu în unul 
de alinare. Şi cu siguranţă că atunci când copilul se aruncă 
pe podea într-un supermarket, ţipând cât îl ţin plămânii, 
este de înţeles ca primul impuls să nu fie unul de alinare! 
Accesele de furie ale copiilor noştri ne pun deseori în 
situaţii jenante, şi nasc în noi sentimente de frustrare, 
nemulţumire şi furie. Este uşor să uităm că acest copil de la 
picioarele noastre care ţipă cât poate de tare nu încearcă 
să manipuleze sau să fie rău, ci este, de fapt, supărat. 


DE LA PĂRINTE LA PĂRINTE 


„Când fiica mea a început să aibă accese de furie, 
am învăţat să nu încerc să mă înţeleg în mod raţional 
cu ea sau să folosesc explicaţii pe care ea oricum nu 
le-ar fi înțeles. De exemplu, fiicei mele îi plac pantofii 

(înspăimântător, nu?). Ea făcea o criză de furie 
pentru că nu vroia să plecăm din raionul de pantofi 
al unui magazin, i-am spus: „Iti plac pantofii, nu? 
Este greu să pleci când îţi place ceva aşa de mult. şi 
lui Mami îi plac pantofii”; ea a răspuns „Uh-huh, OK, 
Mami” şi am plecat. 

Sfârşitul crizei. Această abordare a funcţionat de mai 
multe ori în cazul meu.” 


— jeremysmom, pe site-ul DRSPOCK.COM 


Copiii au aceste accese de furie din multe motive. Unii 
prichindei şi preşcolari folosesc accesele de furie ca o formă 
de şantaj pentru a obţine ceea ce îşi doresc. Un indiciu că 
aveţi de-a face cu un astfel de tiran manipulator este acela 
că accesul încetează în momentul în care îi daţi ceea ce 
doreşte, scoțând la iveală un copilaş fericit şi zâmbitor. Dar 
un astfel de copil nu este niciodată fericit deoarece ceea ce 


îşi doreşte el cu adevărat, dincolo de orice jucărie sau 
trataţie, este puterea. El se simte iubit doar în momentele 
în care este în control, iar acest sentiment nu este de lungă 
durată. Din acest motiv am spus că el nu este neapărat 
„rău” ci, într-un anumit sens, supărat. Ceea ce un astfel de 
copil are nevoie nu este alinare, ci stabilirea de limite 
ferme, împreună cu dragoste, care nu este exprimată prin 
lucruri care se pot cumpăra la magazin. 

Din fericire, nu mulţi copii folosesc accesele de furie în 
astfel de moduri malefice. Ei, pur şi simplu, cedează din 
punct de vedere emoţional datorită frustrării, oboselii sau 
fricii. Nu vă pot spune ce vor. De fapt, de multe ori, copiii 
mici cedează nervos tocmai pentru că nici ei nu ştiu ceea 
ce vor sau ceea ce vor este imposibil. Un copil în vârstă de 
un an vrea să fie total independent şi să fie protejat. Un 
copil în vârstă de doi ani vrea să poarte pijamaua lui roşie şi 
pe cea albastră în acelaşi timp. Unul în vârstă de trei ani 
doreşte să aibă un partener de joacă şi, în acelaşi timp, să 
îşi ţină toate jucăriile pentru el. 

Teama, ca element declanşant al acceselor de furie, nu 
este atât de des întâlnită decât probabil într-un context 
medical. În cabinetul meu văd copii cedând în mod frecvent 
când sunt puşi faţă în faţă cu echipamente medicale pe 
care ei le consideră amenințătoare - spatule şi, bineînţeles, 
ace. Mulţi părinţi realizează că ţipetele şi agitația copiilor 
lor nu reprezintă un mod de comportament „rău”, ci doar 
frica şi instinctul de auto-conservare care şi-au intrat în rol. 
Cu toate acestea, ei apreciază când eu reacţionez cu 
simpatie decât enervându-mă. 


Sfaturi practice 


e Folosiţi cuvinte pentru a descrie ce simte copilul 
dumneavoastră. „Ştiu că eşti furios” (când copilul loveşte 
podeaua). „Pari foarte supărat” (în vreme ce el aruncă 
jucăriile prin cameră). Pe măsură ce copiii cresc, ei învaţă 
să utilizeze cuvintele în loc de acţiuni pentru a-şi exprima 
emoţiile. Inainte de a face asta, ei trebuie să audă acele 
cuvinte care le descriu emoţiile - „trist”, „furios”, „supărat”, 


„obosit” - rostite de multe, de foarte multe ori de către 
părinţii lor. 

* Asiguraţi-vă că bebeluşul este în siguranţă, dar 
nu interveniţi dacă nu este nevoie. Dacă bebeluşul are 
un acces de furie pe o suprafaţă de beton s-ar putea să 
trebuiască să îl luaţi şi să-l puneţi pe o suprafaţă moale, 
astfel încât să nu îşi facă vânătăi sau să se rănească. Dacă 
pare să vrea să lovească tare cu capul, s-ar putea să fie 
nevoie să îl ţineţi pentru a nu se răni. În caz contrar, nu 
trebuie neapărat să interveniţi. 

e Daţi-vă la o parte, dar rămâneţi în raza vizuală. 
Cea mai mare frică a unui copil mic este să rămână singur. 
Dacă ieşiţi din raza vizuala a unui copil în vreme ce el are 
un acces de furie, acesta va deveni şi mai supărat, dar şi 
mai speriat. S-ar putea gândi că a fost atât de rău încât 
mami (sau tati) a plecat. Este cel mai bine ca el să ştie că 
sunteţi acolo chiar dacă nu vă uitaţi la el sau nu îi vorbiţi. 

e Asiguraţi-vă copilul că se va simţi mai bine când 
va înceta cu supărarea. Această afirmaţie vă arată 
încrederea dumneavoastră că lucrurile nu vor fi 
întotdeauna la fel de supărătoare ca în acel moment. 
Pentru un copil mic prezentul pare infinit, în special când se 
simte groaznic. Reasigurarea dumneavoastră că viitorul va 
fi mai frumos, chiar în câteva minute, poate fi de mare 
ajutor. 

e Păstraţi-vă calmul. Atenţia intensă din partea unui 
părinte este o recompensă foarte importantă pentru un 
copil mic, fie că vine sub forma unor recompense, vorbe 
bune, ţipete de supărare sau ameninţări - cu alte cuvinte, 
indiferent că rezultatul comportamentului este negativ sau 
pozitiv în ceea ce priveşte reacţia părinţilor. lar 
comportamentul care este recompensat tinde să se repete 
mai des. Aşa că oferindu-i copilului atenţie, părinţii nu fac 
decât să prelungească şi să mărească frecvenţa apariţiei 
acceselor de furie. 


SPOCK CLASIC 


„Dacă simtiti momentul când un acces de furie este 
pe cale să apară, încercaţi să distrageţi atenţia 
copilului: “Oh, uite o păsărică. Zboară. Hai să 
mergem să o vedem!’ Dacă sunteţi norocoşi, atenţia 
copilului va fi deviată de la problema care îl afecta şi 
va trece la altceva. Distragerea atenţiei merită 
încercată - dar să nu sperati că va funcţiona 
întotdeauna. ” 


— Dr. Benjamin Spock, Îngrijirea sugarului şi a 
copilului 


e Nu vă răzgândiţi datorită unui acces de furie al 
copilului. 

După ce părinţii iau o anumită decizie - de exemplu că, 
în acel moment, copilul nu poate mânca îngheţată - ei 
câteodată rămân fermi pe poziţie, în vreme ce în alte dăţi 
se răzgândesc în cazul în care copilul încearcă ceva. 
Greşeală, mare greşeală! In cazul în care copiii descoperă 
că ţipetele şi plânsetele îi ajută să obţină ceea ce vor, 
învaţă să aibă astfel de toane mai dese şi mai lungi, în 
speranţa că aceasta va fi una din dăţile când părintele va 
ceda. 

e O dată ce s-a terminat un acces de furie, lăsați- 
vă copilul să afle că sunteţi mândru de el că a reuşit 
să îşi recapete controlul. După un acces de furie al 
copilului este de înţeles că vreţi să vă vărsaţi propria 
frustrare certându-l. Dar cel mai bine este să vă abţineţi. 
Nu îi este uşor nici unui copil să se adune după un acces 
major. Felicitaţi-l. Încurajaţi-l pentru viitoare succese 
spunând ceva de genul: „Data viitoare când o să mai fii 
supărat, sunt sigur că nu va trebui să ţipi la fel de mult 
pentru a te simţi bine!” 

e incercaţi să mai scădeţi din nivelul de stres la 
care este supus copilul dumneavoastră. Asiguraţi-vă 
că doarme destul. Asiguraţi-i tratament pentru problemele 
de sănătate persistente, cum ar fi alergiile sau infecțiile 


cronice ale urechilor. Dacă se duce la creşă sau grădiniţă 
sunteţi siguri că se simte în siguranţă şi este fericit acolo? 
Există conflicte în familia dumneavoastră care implică 
multe ţipete sau bătăi? 

e Descoperiţi ce situaţii specifice declanşează 
crizele de furie. Acestea apar mai frecvent când copilul 
este obosit sau înfometat, sau atunci când dumneavoastră 
sunteţi? 

Anumite circumstanţe par să declanşeze accesele de 
furie, cum ar fi aglomerările de oameni, cunoştinţele noi, 
sau magazinele pline de lucruri noi şi incitante? Pe care 
dintre acestea le puteţi schimba? De exemplu, în loc să vă 
plimbaţi la ora 16, când toată lumea este obosită şi 
înfometată, încercaţi să vă plimbaţi de dimineaţă sau 
măcar luaţi cu dumneavoastră o mică gustare. 


Situaţii speciale 


COPIII CARE SUNT GREU DE LINIŞTIT 


Poate aţi încercat toate tehnicile pe care le-am descris 
în acest capitol şi chiar unele pe care le-aţi inventat chiar 
dumneavoastră şi, totuşi, ajungeţi la concluzia că bebeluşul 
dumneavoastră este greu de liniştit. Indiferent de ce faceţi, 
bebeluşul dumneavoastră tot plânge des şi pentru perioade 
lungi, foarte lungi. Sau poate copilul este foarte timid şi 
fricos când are de a face cu persoane, locuri sau situaţii noi 
în ciuda eforturilor dumneavoastră de a-l face să fie mai 
încrezător şi mai extravertit. Există multe lucruri care pot 
face un copil să fie dificil de alinat. Este important să ştiţi 
de ele deoarece dacă vă învinovăţiţi pe dumneavoastră nu 
vă va ajuta în nici un fel, iar în acest fel veţi putea găsi alte 
moduri mai eficiente de a vă linişti copilul. Următoarea listă 
nu este completă, dar include unele dintre cele mai des 
întâlnite situaţii: 

e Ritmuri biologice neregulate. Dacă ciclurile de 
foame şi oboseală ale copilului sunt relativ regulate, puteţi 


să ghiciţi, în general, ce îl deranjează doar ştiindu-i tiparul 
comportamentului şi ce moment din zi este. Dar atunci 
când ciclurile sunt foarte neregulate, poate fi câteodată 
foarte greu să ştiţi ce şi când să faceţi. 

e Hipersensibilitate. Ocazional, un copil poate fi 
foarte sensibil la sunete, astfel încât cantitatea normală de 
sunet de fond să fie foarte iritantă pentru el. Alt copil poate 
avea aceeaşi sensibilitate, dar vizuală în acest caz, iar un 
joc de lumini şi umbre de pe peretele camerei lui să îl 
suprastimuleze (în acest caz, nişte jaluzele translucide pot 
rezolva problema). lar alţii pot fi sensibili la atingere, astfel 
încât razele solare care îi ating pielea să fie foarte 
neplăcute. Mulţi copii apreciază aceasta mai mult când sunt 
înfăşuraţi bine sau ţinuţi în braţe ferm, dar blând. 

e Tonus muscular prea scăzut sau prea ridicat. Un 
copil cu tonus muscular scăzut, care până la vârsta de 
şapte luni nu poate sta singur în şezut sau nu se poate 
întinde după jucării, ar putea fi foarte frustrat sau să se 
simtă neajutorat. Unui copil cu un tonus muscular ridicat, ai 
căror muşchi sunt constant activi şi care are parte de multă 
mişcare, i-ar putea fi destul de greu să se relaxeze şi să se 
liniştească. 

e Intensitate mare de reacţie. Unii copii îşi exprimă 
emoţiile cu o energie neaşteptat de ridicată. Când sunt 
fericiţi, ei sunt voioşi; când sunt supăraţi, se simt mizerabil. 
Un copil care are un astfel de temperament poate fi foarte 
greu de liniştit, doar pentru că emoţiile sale negative sunt 
atât de puternic exprimate. 

e Probleme medicale. Copiii care sunt supuşi unui 
tratament pentru probleme medicale temporare, cum ar fi 
răcelile sau durerile de urechi, pot fi greu de liniştit 
deoarece ei au dureri. Problemele cronice, cum ar fi 
paraliziile cerebrale, astmul bronşic sau infecțiile cronice 
ale urechilor, implică, de asemenea, disconfort care poate 
îngreuna încercările părinţilor de a linişti copilul. 

e Probleme de dezvoltare. În cazuri rare, rezistenţa 
faţă de încercările de calmare poate fi un prim semn al unei 
probleme de dezvoltare, cum ar fi autismul. De obicei, 


există şi alte semne, cum ar fi lipsa contactului vizual şi a 
interesului faţă de emoţiile altor persoane (de exemplu, al 
mamei). 

Dacă aveţi vreo bănuială privind existenţa oricăreia 
dintre problemele de mai sus sau altele care ar putea 
îngreuna alinarea, puteţi încerca să faceţi o mică schimbare 
- de exemplu, să menţineţi camera mai întunecată sau mai 
liniştită - acest lucru vă va ajuta foarte mult. Puteţi, de 
asemenea, să cereţi ajutorul unui profesionist. Un loc bun 
de unde să începeţi este medicul dumneavoastră. Acesta 
vă va da o recomandare către un psiholog pentru copii sau 
un specialist în dezvoltarea comportamentală a copiilor, 
care vă va aduce liniştea interioară, asigurându-vă că nu 
există nici o problemă serioasă, sau, dacă există, să vă 
ajute să stabiliţi modul în care să o abordaţi. 


COLICILE 


Aproape 1 din 10 copii plânge mai mult sau mai tare 
decât media. Acest plâns este destul de intens pentru a-i 
îngrijora pe părinţi sau pentru a-i face să se simtă 
neajutoraţi, frustraţi sau nervoşi. Dacă veţi citi alte lucrări 
despre colici, veţi găsi definiţia de „a plânge trei sau mai 
multe ore pe zi timp de trei sau mai multe zile pe 
săptămână”. Această definiţie este folositoare când vine 
vorba de cercetare. Dar în lumea reală, unii bebeluşi plâng 
mai puţin de trei ore şi, totuşi, plânsetele lor sunt intense şi 
străpungătoare, şi îi înnebunesc pe părinţi. Aceşti bebeluşi 
suferă de colici. Alţi bebeluşi nu fac decât să se agite la un 
nivel redus, fără a-i îngrijora prea mult pe părinţi. Eu nu 
consider că aceşti copii suferă de colici. 

La majoritatea copiilor care suferă de colici, plânsul 
intens sau frecvent apare când aceştia au cam trei sau 
patru săptămâni şi, de obicei, se înrăutăţeşte înainte de a 
se domoli. Deşi este greu de crezut pentru părinţi, în 
momentele frustrante, sfâşietoare şi foarte zgomotoase ale 
crizelor de colici, aceasta este doar o problemă temporară. 
Nouă din zece copii afectaţi de colici trec peste această 


problemă când ajung la vârsta de trei sau patru luni. În 
mare parte, nu sunt mai agitaţi sau mai dificili ca prichindei 
(1-3 ani) sau preşcolari decât copiii care nu au avut această 
problemă. 


Colicile apar la bebeluşii sănătoşi 


În momentele când plâng, copiii care suferă de colici cu 
siguranţă că par a se simţi mizerabil. Cu toate acestea, în 
general, ei sunt perfect sănătoşi şi continuă să crească şi să 
se dezvolte normal. De fapt, majoritatea doctorilor 
consideră acum că a avea colici nu este o boală, ci mai 
degrabă o proastă funcţionare a unui sistem de organe 
perfect sănătos - ceea ce noi numim o problemă 
funcţională. De exemplu, intestinele copilului s-ar putea 
agita într-un mod prost coordonat şi să îi cauzeze crampe. 
Intestinele sunt perfect sănătoase, dar nu funcţionează 
corespunzător. O ultrasensibilitate temporară la zgomot 
sau lumină poate cauza, de asemenea, colici. Nu este nimic 
în neregulă cu creierul copilului dumneavoastră; pur şi 
simplu, este încă imatur şi nu poate face faţă încă lumii 
care i se deschide. O tulburare a somnului este un alt tip de 
problemă funcţională care, ocazional, pare să cauzeze 
colici. 

Este foarte greu de realizat un test care să dovedească 
cu certitudine existenţa unei probleme funcţionale, aşa că, 
atunci când îi este prezentat un copil care pare să aibă 
colici, un medic va încerca mai întâi să se asigure că nu 
este vorba de alte afecţiuni mai grave. lată câteva dintre 
lucrurile după care se va uita: 

e Dacă bebeluşul creşte normal. Problemele 
serioase ale sistemului digestiv sau ale proceselor care 
oferă energie organismului şi care înlătură deşeurile din 
organism sunt foarte probabile să cauzeze o creştere 
deficientă. Modul normal de creştere (descris în capitolul 2) 
este un bun semn că funcţiile de bază ale organismului 
funcţionează corespunzător. 

e Dacă plânsul în exces are loc mai ales într-o 
anumită parte a zilei, în general seara. Problemele 


medicale nu se opresc în anumite părţi ale zilei, deşi se pot 
ameliora sau agrava în momente diferite. Un bebeluş care 
de dimineaţă până seara este vesel şi activ, ca mai apoi să 
înceapă să se frământe fără a putea fi consolat, probabil că 
nu suferă de nici o afecţiune medicală. 

e Dacă examenul medical este normal. Un examen 
medical meticulos nu înlătură complet grija existenţei unei 
afecţiuni medicale care ar putea cauza plânsul excesiv, dar 
elimină destule. De exemplu, copilul ar putea avea o mică 
zgârietură pe suprafaţa ochiului care să îi producă multă 
durere. Un examen atent poate scoate în evidenţă acest 
lucru şi tratamentul cu un unguent poate ameliora „colica”. 

e Dacă testele de laborator sunt negative. 
Majoritatea doctorilor consideră că dacă examenul medical 
şi istoricul medical a copilului sunt în regulă, atunci o 
radiografie sau teste de sânge nu vor veni cu nimic nou. Pe 
de altă parte, dacă există ceva în istoria medicală a 
bebeluşului care să ridice vreo suspiciune pentru o anumită 
afecţiune, atunci are sens să se realizeze anumite teste 
specifice care să confirme sau nu existenţa acestui 
diagnostic (reținerea unui doctor de a face automat multe 
teste îi poate deranja pe unii părinţi. Problema este că 
testele însăşi pot cauza probleme şi riscuri - durerea 
cauzată de acul folosit pentru a preleva sânge, radiaţiile X 
de la radiografii - şi sunt şi costisitoare. Mai important, 
majoritatea testelor este probabil să vină înapoi cu 
rezultatul „negativ”, nemeritându-şi efortul luat pentru a le 
realiza. Realizarea multor teste fără ghidare din partea 
istoricului medical sau a examenului fizic nu ajută, şi ar 
putea chiar să facă rău. Pur şi simplu, este greşit.) 


Măsuri de liniştire a unui copil cu colici 


De la remedii din folclor până la medicamente eliberate 
cu reţetă, există sute de remedii pentru colici, dar nu există 
una garantată 100%. Un lucru care merge grozav pentru un 
copil ar putea să nu dea nici un rezultat în cazul altuia. 
Sugestiile ce urmează sunt cele pe care le-am descoperit a 
fi cele mai folositoare în practica mea medicală. Vedeţi care 


vă par a fi potrivite pentru dumneavoastră şi încercaţi-le. 


Medicamentele mamei pot îmbolnăvi un copil 


O cauză deseori trecută cu vederea este reacția 
negativă a unui sugar la medicamentele luate de mama sa. 
Dacă alăptaţi, orice substanță pe care dumneavoastră o 
luați este foarte probabil să ajungă în corpul copilului 
dumneavoastră. Câteodată, medicamentele care pe un 
adult îl pot face să se simtă mai bine pot cauza probleme 
unui copil şi pot să îl facă să se simtă rău. Acesta este doar 
un alt motiv pentru care să vă consultaţi cu doctorul 
dumneavoastră - şi al copilului dumneavoastră - înainte de 
a începe să luaţi orice medicament în vreme ce alăptaţi. 

e Asiguraţi-vă că bebeluşul este sănătos. Dacă vă 
este frică de faptul că bebeluşul dumneavoastră ar putea fi 
foarte bolnav, nu va face decât să îngreuneze să îi suportati 
plânsul. Aşa că primul pas pe care trebuie să îl faceţi este 
să vă duceţi copilul la medic pentru o examinare 
amănunţită. După această examinare iniţială, 
dumneavoastră şi doctorul dumneavoastră ar trebui să 
rămâneţi în contact constant, iar el ar trebui să vă vadă 
copilul în mod regulat - la una sau două săptămâni - pentru 
a se asigura că acesta este încă sănătos (în ciuda 
plânsului). 

e Reduceţi stimularea. Una dintre principalele cauze 
ale colicilor este suprastimularea. Dacă observați că 
bebeluşul nu face decât să se agite mai mult şi să se 
supere cu cât încercaţi mai mult să îl liniştiţi, atunci acesta 
este un indiciu că nu trebuie să faceţi mai mult, ci mai 
puţin. Diminuaţi intensitatea luminilor. Faceţi cât de multă 
linişte în cameră. Infăşaţi-vă copilul, astfel încât mişcările 
braţelor şi picioarelor lui să nu se cumuleze stimulării. 


BOLI CE POT FI CONFUNDATE CU COLICILE 


Colicile adevărate nu sunt o boală organică, iar 
majoritatea bebeluşilor cu colici nu sunt bolnavi. Dar multe 
şi variate afecțiuni pot cauza plâns excesiv şi pot părea a fi 
colici la prima vedere. În mod special, trei afecţiuni 


medicale cauzează dureri şi plâns asemănător colicilor: 

e Alergie la proteinele din lapte. Aşa cum am 
explicat şi în capitolul 2, nu este neobișnuit ca sugarii să fie 
alergici la proteinele care se găsesc în laptele praf fabricat 
din lapte de vacă. Mulţi bebeluşi sunt alergici şi la 
proteinele din formulele bazate pe soia. Alergiile la laptele 
praf pot cauza urticarie sau chiar mici hemoragii la nivelul 
intestinelor, uşor detectabile cu ajutorul unui test. Dar, 
câteodată, plânsul excesiv este singurul simptom aparent. 
Dacă alergiile cauzează plânsul şi dumneavoastră vă hrăniti 
copilul cu biberonul, atunci trecerea pe aşa-numitele 
formule „elementale” sau pe tipurile hipoalergenice pot 
ajuta la stabilirea diagnosticului şi la vindecarea afecțiunii, 
în acelaşi timp. Dacă alăptaţi, ar trebui să înlăturați din 
dieta dumneavoastră orice produs lactat sau pe bază de 
soia, din vreme ce proteinele din ele pot trece în laptele 
dumneavoastră. 

e Intoleranţța la lactoză. Aceasta este o altă afecțiune 
care poate cauza balonare, disconfort şi plâns asemănător 
colicilor după o masă care a inclus şi lapte (vezi capitolul 2). 
Organismul  bebeluşului nu poate, pur şi simplu, să 
absoarbă un anumit carbohidrat, lactoza. Lactoza rămâne 
în intestine unde fermentează, cauzând crampe şi diaree. 
La bebeluşi apare frecvent o intoleranță temporară la 
lactoză imediat după un episod de diaree infecțioasă, iar 
numai un număr mic de copii suferă de _ intoleranță 
permanentă. Formulele din soia şi cele speciale nu conțin 
lactoză. Trecerea la o astfel de formulă poate face o mare 
diferență în cazul în care „colicile”  bebeluşului 
dumneavoastră nu sunt altceva decât o incapacitate de a 
nu digera lactoza. 

e Boala de reflux gastro-esofagian (BRGE). De 
asemenea descrisă în ultimul capitol, această boală se 
caracterizează prin pătrunderea de mici cantități de acid 
gastric în esofag, cauzând senzația de arsuri retrosternale. 
Un reflux redus este normal la bebeluş, dar dacă acesta are 
loc în mod regulat, acidul gastric poate afecta mucoasa 
esofagului, producând şi dureri serioase. Refluxul este 


adesea cel mai accentuat la câteva minute după masă, 
când stomacul este plin, şi, în special, dacă bebeluşul este 
în poziţie orizontală. Plânsul imediat după masă poate 
indica existența BRGE. Arcuirea spatelui şi poziția fixă, 
nemişcată, sunt amândouă reactii la acidul gastric, fiind, de 
asemenea, simptome ale bolii. Tratamentul acestei 
afecțiuni, care include moduri speciale de hrănire şi chiar 
medicamente, este în general foarte eficient. 

e Luptaţi-vă cu plictiseala. Acum, că v-am învăţat 
cum să combateţi suprastimularea copilului, ar putea părea 
contradictoriu să vă încurajez să „combateţi plictiseala”. 
Dar, de fapt, nu este atât de ciudat pe cât pare. Prea puţină 
stimulare poate fi la fel de neplăcută pentru copii ca şi prea 
multă; ei se nasc cu dorinţa înnăscută de a învăţa lucruri 
noi şi de a deveni irascibili dacă nu li se oferă noi încercări 
sau distracţii. Şmecheria este să descoperiţi echilibrul în 
funcţie de dezvoltarea şi temperamentul copilului. 
Respectaţi-i nevoia pentru momente de linişte, dar atunci 
când pare treaz, alert şi receptiv fiți pregătiţi să vă jucaţi cu 
el, să îi cântaţi sau să vorbiţi cu el. Un nou-născut poate fi, 
de asemenea, fascinat de jucării agăţate, umbre, fraţi mai 
mari şi alte lucruri care se mişcă şi se schimbă. Copiii mai 
mari adoră să îşi exploreze propriul corp. În jurul vârstei de 
patru sau cinci luni, orice jucărie pe care o pot apuca, 
trânti, ascunde şi pune în gură este suficientă pentru a-i 
menţine ocupati şi fericiţi un timp. 

e Schimbaţi preparatul de lapte praf sau faceţi 
modificări în dieta dumneavoastră. Unii medici pediatri 
se opun modificării formulei laptelui praf ca răspuns la 
apariţia colicilor, dar dovezile în favoarea acestui lucru sunt 
solide şi convingătoare: trecerea la o formulă fără lactoză, 
fără soia (o formulă elementală, descrise în capitolul 2) sau 
un regim fără lactate pentru mama care alăptează, 
funcţionează aproape întotdeauna. Este mai uşor să faceţi 
această schimbare şi să vedeţi ce se întâmplă decât să 
faceţi analize costisitoare pentru determinarea alergiilor la 
mâncare sau intoleranţei la lactoză. Dacă alăptaţi, încercaţi 
să înlăturați lactatele şi produsele din soia din dieta 


dumneavoastră, deoarece proteinele din laptele de vacă şi 
cele din soia trec în laptele dumneavoastră. (Ţineţi minte 
însă că trebuie să consumaţi din alte surse nutrienţii 
importanţi cum sunt calciul şi proteinele). Alte schimbări 
ale dietei pot face, de asemenea, o mare diferenţă. 
Incercaţi să înlăturați orice produse care conţin cofeină, 
cum ar fi: cafeaua, ceaiul, marea majoritate a sucurilor (nu 
doar cele cu cola) şi ciocolata (vai!). Eliminaţi şi varza, 
varza de Bruxelles, broccoli şi vegetalele din aceeaşi grupă, 
deoarece acestea pot cauza flatulenţă. Multor bebeluşi le 
place gustul de usturoi în laptele lor, dar încercaţi să 
reduceţi din cantităţile de condimente folosite, în special 
piperul. 

Dacă sunteţi destul de norocoasă, iar plânsetele 
copilului se domolesc după câteva zile de la schimbările 
acestea, atunci este grozav. Dar asta nu înseamnă 
neapărat că bebeluşul dumneavoastră este într-adevăr 
alergic sau suferă de intoleranţă la lactoză. Din vreme ce 
colicile trec câteodată de la sine, şi deoarece realizarea 
oricărei schimbări poate domoli plânsetele copilului, nu 
puteţi fi siguri că doar înlăturarea proteinelor din laptele de 
vacă sau a lactozei este pasul care a făcut diferenţa. Din 
acest motiv, este logic să mai aşteptaţi câteva săptămâni, 
iar apoi să reintroduceţi treptat formula veche (sau să 
începeţi să  consumaţi mici cantități de lactate 
dumneavoastră, dacă alăptaţi şi vă plac laptele, brânza şi 
îngheţata). Mai mult ca sigur că bebeluşul se va descurca 
cu această dietă a doua oară. Dacă nu, nu i-aţi făcut nici un 
rău. In orice caz, aţi aflat ceva important despre copilul 
dumneavoastră. 

e Urmăriţi hrănirea cu biberonul a copilului 
dumneavoastră. 

Dacă bebeluşul pare că are gaze (lucru care poate fi 
dedus dacă în mod curent el se agită după masă, dar se 
potoleşte după ce a eructat ceva mai puternic), o cauză ar 
putea să o reprezinte aerul înghiţit. Orice copil înghite puţin 
aer când mănâncă, dar prea mult poate produce suferinţă. 
Pentru a vă împiedica bebeluşul să înghită aer, ţineţi 


biberonul înclinat, astfel încât tetina să fie plină cu lapte. 
Dacă observați că bebeluşul suge cu putere ca să tragă 
laptele din biberon, încercaţi să măriţi orificiul tetinei cu 
ajutorul unui ac încins la flacără. Dacă bebeluşul suge prea 
mult lapte şi ajunge la un moment dat să înghită cu 
zgomot, înlocuiţi tetina cu una care are orificiul puţin mai 
mic. Acordaţi-i o şansă să râgâie dacă pare să aibă nevoie, 
ţinând minte că dacă îl bateţi, îl frecaţi sau îl zgâlţâiţi cu 
forţa nu ajută cu adevărat. Două poziţii par a ajuta cel mai 
bine un copil să elimine aerul din stomac: una în care îl 
ţineţi în poala dumneavoastră drept şi puţin aplecat în faţă, 
iar cealaltă în care îl ţineţi în braţe cu privirea peste umărul 
dumneavoastră (dacă înainte de aceasta vă puneţi un 
scutec de pânză pe umăr, nu va trebui să vă schimbaţi 
hainele atât de des după ce faceţi asta). 

e Încercaţi să folosiţi un port-bebe tip rucsac. 
Majoritatea studiilor ştiinţifice nu au reuşit să arate dacă 
transportul copilului în permanenţă, pe toată durata zilei, 
aşa cum se întâmplă în unele culturi, poate ajuta la evitarea 
colicilor. Cu toate acestea, folosirea unui port-bebe este un 
grozav mijloc de apropiere cu copilul dumneavoastră. 
Contactul fizic reduce plânsetele pentru orice copil şi ar 
putea avea, de asemenea, efecte pozitive asupra 
dezvoltării emoţionale a copilului. În mintea mea, un rucsac 
de pânză pentru piept este de o mie de ori mai bun decât 
unul dintre acele scaune din material plastic cu mâner 
pentru copii, ce par a fi atât de populare acum. Nu numai 
că bebeluşul este mai aproape de dumneavoastră - tot ce 
trebuie să faceţi ca să îi sărutaţi fruntea este doar să vă 
înclinați capul - dar astfel aveţi şi mâinile libere. 

e Încercaţi cu mişcări şi vibrații. Dacă vedeţi că 
mersul cu maşina vă linişteşte copilul, atunci aţi putea să 
vă gândiţi să investiţi într-un vibrator care se ataşează 
pătuţului copilului şi creează o mişcare liniştitoare 
asemănătoare. Unii părinţi îşi pun copilul într-un scaun 
pentru copii pe care îl poziţionează pe uscătorul de rufe. 
Dacă faceţi acest lucru, vă sfătuiesc să folosiţi bandă 
adezivă pentru a fixa scaunul de uscător; în caz contrar, 


scaunul poate vibra datorită uscătorului şi să cadă de pe 
acesta. Leagănele pentru copii funcţionează pentru unii, 
dar, de obicei, doar pentru perioade scurte de timp. 
Asiguraţi-vă că bebeluşul este bine prins, şi că leagănul 
însuşi este stabil şi robust. 

e incercaţi să folosiţi muzica, zgomotul de fond 
sau alte sunete liniştitoare. Puteţi cumpăra casete cu 
bătăi ale inimii, cu sunetul vântului ce bate prin crengile 
copacilor, sau sunetul melodios al unui pârâu care curge. 
Puteţi, de asemenea, să achiziţionaţi un generator de 
zgomot de fond, dar un aparat de radio ieftin (sau 
televizorul), setat pe o frecvenţă pe care nu este nici un 
canal şi dat la un volum redus poate avea acelaşi efect. Nici 
unul dintre aceste lucruri nu au fost demonstrate științific 
ca fiind eficiente, dar ele par a-i liniști pe unii copii - şi nu 
pot face nici un rău. 

e Daţi copilului puţin ceai de plante. Oferite în 
cantităţi mici, ceaiurile slabe din plante, cum ar fi cele de 
muşeţel, lămâiţă sau mentă, pot ajuta la calmarea unor 
copii. Aveţi grijă la ceaiurile care conţin cofeină. De 
asemenea, aveţi grijă să nu îi daţi copilului cantităţi mari de 
ceaiuri sau alte lichide clare, deoarece, probabil, pot înlocui 
formula comercială sau laptele mamei, care sunt mult mai 
nutritive. Cantităţile excesive de lichide clare cum sunt 
ceaiurile pot produce şi schimbări ale compoziţiei chimice a 
sângelui copilului. Ca o regulă de ţinut minte, puteţi să îi 
daţi maxim 120 de ml într-o perioadă de 24 de ore. 

Intrebaţi-vă medicul înainte de a apela la 
medicamente pentru tratarea colicilor. Este foarte 
tentant să apelaţi la medicamente pentru a trata colicile, 
dar, de obicei, acest lucru nu este o soluţie prea bună. 
Medicamentele ce conţin simethicone şi care promit să 
înlăture gazele din stomac s-au dovedit la fel de eficiente 
ca şi apa cu zahăr. Alte medicamente sunt chiar 
periculoase. Medicamentele care sunt destinate să 
amelioreze crampele intestinale (anti-spastice) pot scădea, 
de asemenea, şi frecvenţa respiraţiilor. Unele medicamente 
conţin chiar alcool sau principii active înrudite cu opiumul; 


ele pot produce suprasedarea şi alte efecte secundare 
periculoase. Chiar şi  acetaminophen-ul (principalul 
ingredient al Tylenol-ului şi al altor medicamente contra 
durerii şi febrei) este periculos dacă este administrat în 
cantităţi mari sau timp de prea multe zile la rând. Aspirina 
nu ar trebui niciodată administrată copiilor datorită riscului 
apariţiei  afectării hepatice severe (sindromul Reye). 
Bineînţeles, dacă există o afecţiune medicală care îl face pe 
copil să plângă (adică dacă plânsul nu este cauzat de 
colici), atunci medicul copilului îi va putea prescrie acestuia 
medicamente. 

e Faceţi-i masaj bebeluşului. Copiii născuţi înainte 
de termen cresc mai bine dacă sunt masaţi în mod regulat, 
iar masajul ajută la vindecarea multor afecţiuni legate de 
stres atât la copiii mai mari, cât şi la adulţi. Din nefericire, 
eu nu prea am descoperit dovezi care să certifice că ajută 
la tratarea colicilor. Cu toate acestea, merită încercat. 
Există specialişti în masaj, dar eu consider că orice atingere 
blândă şi ritmică poate fi benefică. O sticlă cu apă călduţă 
(atenţie: nu fierbinte!) pusă pe abdomenul bebeluşului este 
un alt remediu tradiţional, dar nu confirmat ştiinţific. 

e Renunţaţi la fumat. Fumatul în timpul sarcinii ar 
putea creşte riscul apariţiei colicilor la copil, iar fumatul 
pasiv după naştere poate provoca colici. Bineînţeles, există 
multe alte motive excelente pentru a renunţa la fumat. 
Fumatul pasiv pentru copil creşte riscul apariţiei astmului 
bronşic, pneumoniei sau infecțiilor urechilor, printre multe 
altele. Şi, bineînţeles că va pune propria viaţă în pericol 
putând cauza boli de inimă, accidente vasculare cerebrale 
şi cancer. 


Cum să faceți faţă colicilor 


V-am asigurat deja că acestea nu durează permanent. 
Dar chiar dacă ştiţi că vor trece în curând, nu face ca totul 
să fie „bine” pentru părinţi. Pentru mulţi, săptămâni de 
ceea ce pare a fi plâns continuu sunt pur şi simplu o 
tortură. Supuşi unui astfel de stres, la părinţi apar 
simptome de depresie sau anxietate; câteodată, chiar viaţa 


de familie are de suferit. Mulţi visează chiar că îşi lovesc 
copilul, iar apoi se simt ruşinaţi sau înspăimântați de aceste 
sentimente. Ca rezultat, încrederea lor ca părinte are de 
suferit. Plânsul cauzat de colici poate face unele persoane, 
chiar şi pe unii părinţi şi îngrijitori, să comită abuz asupra 
copilului - de exemplu să-l zgâlţâie. Pe cât de groaznic sună 
asta, este totuşi de înţeles, într-un fel. Colicile creează 
câteodată la adulţi sentimentul că trebuie să facă ceva, 
orice, pentru a opri plânsul. 

Nu spun asta pentru a vă speria, ci pentru a vă 
reasigura că dacă bebeluşul dumneavoastră suferă de colici 
şi la un moment dat vă simţiţi atât de stresaţi încât vă aflaţi 
pe punctul de a ceda, să ştiţi că nu sunteţi totuşi singuri. 
Mulţi părinţi grozavi au suferit groaznic din cauza colicilor. 
Poate fi unul dintre cele mai groaznice momente de îndurat 
ca părinte, în special dacă durează mai mult de limita de 
trei-patru luni. Pentru ajutor, lucraţi împreună cu pediatrul 
dumneavoastră şi urmaţi sfaturile pe care vi le-am oferit. 
Pe de altă parte, privind dintr-un unghi pozitiv, dacă reuşiţi 
să treceţi cu bine de această perioadă, probabil că veţi 
putea face faţă oricărei alte încercări! 

e Nu vă învinovăţiţi. Reamintiţi-vă: nu este vina 
dumneavoastră că bebeluşul are colici, nu sunt un semn că 
bebeluşul este bolnav, iar dumneavoastră faceţi tot ce 
puteţi. Părinţi excelenți au deseori bebeluşi ce sunt afectaţi 
de colici. Dacă membrii familiei, prieteni sau colegi 
sugerează altceva, nu-i ascultați. Nici nu ştiu despre ce 
vorbesc. 

e Acordaţi-vă din când în când o pauză. Găsiţi pe 
cineva în care aveţi încredere să stea cu copilul cât 
dumneavoastră ieşiţi puţin şi vă relaxaţi. Dacă sunteţi în 
permanenţă obosiţi, nu vă veţi putea bucura de copilul 
dumneavoastră şi nu veţi putea fi eficienţi în a vă calma 
copilul cum aţi fi în caz contrar. 

Pe cât de important este acest concept, trebuie să 
adaug puţină atenţionare. Aşa cum am spus şi mai sus, 
este nevoie de multă răbdare pentru a putea face faţă unui 
copil care plânge continuu, aşa cum ştiţi. Multe cazuri de 


abuz asupra copiilor se petrec atunci când o persoană care 
nu este părintele copilului este lăsată să aibă grijă de un 
copil ce suferă de colici. Deseori este un prieten care 
zgâlţâie copilul pentru a-l linişti şi în acest proces se produc 
afectări cerebrale serioase. Dacă există îndoieli în ceea ce 
priveşte capacitatea celui sau celei care vă ajută să aveţi 
grijă de copil, cel mai bine este să rămâneţi acasă, chiar 
dacă lăsaţi îngrijirea copilului pe seama acesteia timp de 
câteva ore. În acest mod, sunteţi acolo dacă este nevoie de 
dumneavoastră. Oricine are grijă de copilul dumneavoastră 
trebuie să înţeleagă că niciodată nu trebuie să zgâlţâie 
copilul. 

Intrebare: primul nostru copil a suferit de colici 
timp de patru luni, şi a fost nevoie de ceva timp 
pentru a ne face din nou curaj să rămân din nou 
însărcinată. Dar acum aşteptăm un al doilea copil. 
Care sunt şansele că vom fi nevoiţi să trecem iar prin 
această perioadă şi cu al doilea copil? 

Răspuns: o dată ce aţi mai trecut printr-o perioadă de 
colici, este de înteles că nu doriţi să mai aveti de-a face cu 
aceasta. Nu cred că riscul de a avea un al doilea copil cu 
colici este ridicat. Un raport ştiinţific pe care l-am consultat 
arată că este des întâlnit cazul în care unul dintre copiii 
unei familii să fie afectat de colici, în vreme ce celălalt să 
nu fie afectat. Aceasta se apropie şi de propria mea 
experiență cu bebeluşii cu colici. Oamenii se întreabă în 
legătură cu dliferiţii factori care pot declanşa colicii, dar 
şansele apariţiei acestora sunt egale, fie că bebeluşul este 
născut la termen sau prematur, băiat sau fată, primul 
născut sau nu, alăptat la sân sau hrănit cu biberonul. 

e Să nu vă fie frică să cereţi ajutor sau îndrumare. 
Dacă în orice moment simţiţi că aţi ajuns la punctul în care 
sunteţi gata să cedaţi - iar acest lucru se întâmplă cu mulţi, 
foarte mulţi părinţi care au un copil cu colici - atunci 
trebuie să cereţi ajutor. Nu este nici o ruşine să spuneţi 
soţului, partenerului de viaţă, prietenilor sau doctorului că, 
pur şi simplu, nu mai puteţi să vă descurcaţi pe cont 
propriu. Deseori, doar să aveţi o persoană care vă înţelege 


poate fi de mare ajutor. Câteodată, consilierea profesională 
poate fi de ajutor ca să vă redea încrederea în propriile 
puteri pentru a trece prin această perioadă grea. Altă 
opţiune ar fi să sunaţi la liniile pentru abuz asupra copiilor 
sau pentru părinţi. Pur şi simplu, sunaţi la numărul agenţiei 
pentru protecţia copilului sau sunaţi la 911 şi cereţi ajutor 
(în SUA). Nu trebuie să vă îngrijoraţi că vă vor considera un 
monstru sau că vor încerca să vă ia copilul de lângă 
dumneavoastră. Dar s-ar putea să fie capabili să vă ajute 
persoană bine intenţionată are grijă de copilul 
dumneavoastră temporar acordându-vă şansa de a vă 
recăpăta puterile atât fizice, cât şi emoţionale. 

Cu siguranţă că dacă vă este teamă că vă veţi răni 
copilul din cauza frustrării sau supărării, atunci trebuie să 
sunaţi pe cineva imediat. In general, părinţilor le este frică 
să ceară ajutor în astfel de situaţii, deşi nu ar trebui să 
simtă acest lucru. A primi ajutor atunci când aveţi nevoie 
de el, chiar dacă s-ar putea să fiţi speriaţi, arată cât de mult 
ţineţi la copilul dumneavoastră. 

* Anunţaţi-vă vecinii. Câteodată, unul dintre 
aspectele cele mai deranjante ale colicilor este îngrijorarea 
că vecinii dumneavoastră ar putea fi deranjaţi de zgomot 
sau, şi mai rău, că s-ar îndoi de capacităţile dumneavoastră 
părinteşti. Am descoperit că o abordare directă este cea 
care ajută cel mai mult în acest caz. Ciocăniţi la uşa 
vecinilor dumneavoastră şi explicaţi-le că bebeluşul este 
afectat de colici. Explicaţi-le că aţi fost la doctor, că 
încercaţi câteva lucruri şi că ştiţi cu siguranţă că plânsul nu 
va dura pentru totdeauna, dar între timp că sperati că 
aceştia nu vor fi foarte deranjaţi de zgomot. Aproape 
întotdeauna o astfel de abordare este întâmpinată cu 
simpatie, înţelegere prietenească şi zâmbete atunci când 
treceţi pe hol sau pe stradă. 


TRISTEŢEA 


Pană în acest moment am vorbit despre cum să vă 


descurcaţi cu alinarea supărărilor de zi cu zi. Tristeţea - 
răspunsul emoţional la o pierdere serioasă - este un alt tip 
de supărare. Ea nu apare în fiecare zi, bineînţeles. Dar nici 
nu trece cu uşurinţă, cum este cazul unei dureri în urma 
zgârierii genunchiului sau durerea unui os rupt. Tristeţea 
este bineînţeles o parte a vieţii. Dar mulţi adulţi nu sunt 
împăcaţi cu ideea că şi copiii foarte mici - sugarii şi 
prichindeii - pot suferi câteodată de tristeţe. Şi pentru că 
aceştia nu îşi pot exprima trăirile în cuvinte, poate fi foarte 
greu de înţeles că bebeluşul suferă de tristeţe şi că are 
nevoie de ajutor. 

Ca părinte, trebuie să fiţi capabili să recunoaşteţi 
mâhnirea şi evenimentele care o declanşează. O dată ce 
veţi înţelege căile speciale prin care un copil simte 
pierderea, veţi putea să vă protejaţi copilul de unele surse 
de amărăciune. lar dacă pierderile sunt inevitabile, veţi 
putea să fiţi capabili să identificaţi mâhnirea copilului 
pentru ceea ce este şi, astfel, să puteţi oferi alinare. 


Tristeţea poate avea multe cauze 


La copiii mici, principalul motiv al apariţiei tristeţii este 
pierderea unei relaţii importante. Pierderea poate apărea 
bineînţeles când un părinte, bunic sau frate moare, 
bineînţeles. Dar pentru un copil mic, chiar şi o scurtă 
separare de o persoană iubită poate declanşa sentimentul 
de pierdere. Prin scurtă vreau să zic cel puţin o săptămână 
sau două. lată câteva exemple de situaţii care pot declanşa 
mâhnirea la copii: 

e Părinţii unui copil de 10 luni decid să plece într-o 
vacanţă lăsându-şi copilul în grija bunicilor pe care el nu îi 
cunoaşte aşa de bine. 

e Un copil de 18 luni este internat deoarece suferă de 
apendicită, şi trebuie să primească antibiotice în spital timp 
de două săptămâni. Din păcate, mama sa stă departe, are 
şi alţi copii acasă şi nu are maşină. Aşa că, o dată ce a stat 
pe timpul operaţiei cu copilul, nu se mai întoarce decât 
când este timpul să îl ia acasă. 

e Un copil de trei ani se trezeşte că mama sa nu mai 


este acasă, fiind dusă la spital deoarece suferă de o gravă 
maladie de sânge. După o săptămână, copilului îi este 
permis să o viziteze, dar femeia care stă întinsă pe patul de 
spital nu seamănă cu mama lui. 

Observaţi că în fiecare dintre aceste cazuri, un copil mic 
este separat de un părinte sau de părinţii săi pentru o 
perioadă de mai multe zile. De asemenea, lipseşte o 
susţinere din partea unui alt adult în care să aibă încredere. 
In primul exemplu, bunicii care vin să aibă grijă de copil îi 
sunt complet străini. 

In cel de-al doilea exemplu, în jurul copilului erau 
asistente medicale şi doctori care îi erau străini şi se şi 
modificau la fiecare schimb. lar în al treilea caz, putem să 
ne imaginăm că soţul era îngrijorat mereu de starea soţiei 
sale şi nu putea să îşi aline chiar atât de bine copilul. 


Orice copil mic simte mâhnire la un moment dat 


Înainte de vârsta de şapte sau opt luni este foarte uşor 
pentru bebeluşi să se descurce cu diferite persoane care au 
grijă de ei. Se pare că nu au capacitatea de a le fi dor deo 
persoană care nu mai este lângă ei, atâta timp cât este 
altcineva acolo care să aibă grijă de ei. Din acest motiv, 
copiii foarte mici sunt protejaţi de a simţi tristeţea produsă 
de o separare. 

La vârsta de 8-10 luni, însă, copiii se schimbă. Ei devin 
mai puţin receptivi cu străinii, de exemplu, şi protestează 
mai mult când părinţii lor îi lasă în grija unei alte persoane, 
chiar dacă nu este o străină. De asemenea, acceptă mult 
mai greu alinare din partea altor adulţi în afară de părinţi 
sau persoane în care au încredere. 

O dată ce bebeluşii au ajuns la această etapă a 
dezvoltării lor, ei devin mult mai vulnerabili la tristeţe şi 
rămân astfel de-a lungul copilăriei. În primul rând, este 
greu să convingeţi un copil mic că mămica sau tăticul lui se 
vor întoarce, deoarece, bineînţeles nu înţelege ce îi spuneţi. 
In al doilea rând, timpul trece mai greu pentru copii. 
Deoarece ei nu îşi pot imagina cu uşurinţă viitorul sau nu 
pot să îşi aducă aminte trecutul, prezentul pare să ţină 


pentru totdeauna. În acest caz, chiar şi despărţirile de 
scurtă durată pot părea pentru copii ca fiind permanente. 


Câteodată semnele pot fi subtile 


Înainte să vă puteţi alina un copil care este mâhnit, 
trebuie să puteţi să recunoaşteţi semnele care vă arată că 
bebeluşul simte tristeţe. Un adult mâhnit arată supărat, se 
îmbracă în haine închise la culoare şi încetează să mai iasă 
din casă; regretul şi durerea lui sunt evidente. Un bebeluş 
care este mâhnit ar putea să combine momente de 
supărare cu momente în care comportamentul său pare 
normal, incluzând râsete şi joacă. Mâhnirea la un copilul 
poate părea ca o afecţiune fizică, cu iritabilitate, momente 
de neascultare, apetit scăzut, şi chiar vărsături. Sau poate 
părea ca un comportament neadecvat cu accese de furie, 
agresivitate şi momente de distrugere. (La orice vârstă, 
mâhnirea presupune mai multe stări emoţionale incluzând 
şi tristeţe şi furie, aşa că nu ar trebui să fie de mirare că ei 
vor exprima şi aceste sentimente.) 

La copiii mici, mâhnirea nu se manifestă instant; ea 
apare în timp. Copiii mici care se trezesc singuri, cum era 
cazul copilului de 18 luni din spital, trec prin trei stadii: 

e Stadiul 1: protestul. Imediat după ce copilul suferă 
o pierdere, este foarte probabil să fie foarte supărat. Plânge 
tare, are accese de furie, plânge ca mama lui să se 
întoarcă, sau încearcă să meargă după ea. El refuză să fie 
alinat, şi poate să refuze chiar mâncarea. 

e Stadiul 2: disperarea. După câteva zile de protest, 
copilul se calmează. El începe să mănânce şi chiar să se 
joace puţin. În marea parte a timpului, însă, el va părea 
supărat sau serios, şi poate chiar să privească pentru 
perioade lungi de timp la locul unde şi-a văzut ultima oară 
părintele plecat. Nu mai ţipă după părintele plecat şi nici nu 
mai încearcă să plece după el. Intr-un final, el poate 
reîncepe să se comporte normal. 

e Stadiul 3: detaşarea şi efectele pe termen lung. 
Dacă părintele se întoarce după ce copilul a trecut prin 
stadiile 1 şi 2, acesta s-ar putea să nu îl primească cu 


bucurie. În schimb, îşi întoarce capul şi refuză să îşi 
recunoască părintele, sau îşi încleştează pumnii şi încearcă 
să-l lovească. O dată ajuns acasă, copilul poate fi distant şi 
supărat pentru mai multe zile sau chiar săptămâni. Sau 
comportamentul lui poate fi unul de extremă ataşare. Intră 
în panică dacă mama dispare din raza lui vizuală, chiar şi 
pentru un moment, refuză să doarmă singur, şi are accese 
de furie dacă mama sa pleacă undeva fără el. Un alt copil, 
cu un temperament mai puţin expresiv, se poate interioriza 
şi deveni neliniştit, verificând frecvent dacă mama sa nu a 
dispărut din nou. 

Această secvenţă de întâmplări este tipică pentru copiii 
mici care sunt despărțiți de părintele sau părinţii lor pentru 
o perioadă de câteva zile sau mai mult. În anii '50, în Marea 
Britanie a fost realizată o serie de filme despre copiii care 
erau spitalizaţi fără părinţii lor. Să priveşti cum aceşti copii 
trec prin aceste faze de protest, disperare şi detaşare este 
cu adevărat tulburător. 

In mare măsură ca rezultat al acelor filme, spitalele şi- 
au schimbat politica în ceea ce priveşte internările copiilor 
mici. Părinţii au început să nu mai fie trimişi acasă şi li s-a 
permis să rămână, iar, ulterior, spitalele au amenajat chiar 
locuri în care aceştia să poată dormi. Eu susţin atât de mult 
ideea ca părinţii să rămână cu copiii lor internaţi, încât nu 
mă jenez să îi fac pe părinţi să se simtă vinovaţi dacă vor 
să îşi lase copilul singur în spital, în cazul în care ştiu că 
acest lucru îi va face să rămână. Dacă, totuşi, părintele nu 
poate să stea, eu recomand ca acesta să viziteze bebeluşul 
cât de des posibil. Câteodată, părinţii stau deoparte 
deoarece nu vor ca bebeluşii lor să îşi ia rămas bun de 
multe ori. Dar eu sunt de părere că a spune „la revedere” 
de mai multe ori este cu mult mai bine pentru un copil 
decât a trece prin tot chinul cauzat de o pierdere aparent 
permanentă. 


Ajutându-vă copilul să se împace cu despărţirea 


Spunându-vă ce se petrece cu copilul dumneavoastră 
când trece printr-o despărţire, nu am intenţia de a vă face 


să vă simţiţi vinovaţi. Părinţii chiar au nevoie câteodată să 
îşi lase copilul în grija altcuiva din cauza unei călătorii de 
afaceri, a unei vacanțe atât de necesare, sau altor motive 
serioase. Ideea este să fiţi conştienţi de cum vede copilul 
dumneavoastră aceste despărţiri şi să puteţi să faceţi 
aceste momente mai uşor de suportat. lată câteva lucruri 
pe care le puteţi face. 

e Despărţirile sunt mai uşor de suportat când 
copilul este mai mic. Dacă bebeluşul are mai puţin de opt 
luni, aşa cum am spus şi mai devreme, probabil că nu îi va 
fi prea dor de dumneavoastră atâta timp cât va fi bine 
îngrijit de către altcineva. Asiguraţi-vă că persoana care are 
grijă de el este una competentă, afectuoasă, răbdătoare şi 
care este familiarizată cu obiceiurile lui de hrănire, de somn 
şi celelalte. Bunicii, mătuşile, unchii sau alţi membrii 
apropiaţi din familie sunt probabil cele mai bune alegeri şi 
se vor bucura de această ocazie de a petrece timp singuri 
cu iubitul bebeluş. 

e Lăsaţi-l în grija cuiva cunoscut. O dată ce un 
bebeluş trece de vârsta de opt luni, încercaţi să îl lăsaţi 
doar în grija cuiva care îi este cunoscut (şi pe care să-l 
placă) foarte bine. Această persoană ar trebui să fie atentă, 
blândă şi competentă - şi, desigur, aptă să ţină pasul cu 
activitatea copilului (copiii 1-3 ani în special au nevoie de o 
persoană energică şi vigilentă). Din nou trebuie să vă spun 
că este important ca cel care are grijă de copilul 
dumneavoastră să nu se abată de la rutina normală a 
copilului. 

e Ţineţi legătura. Chiar dacă au un copil destul de 
mare pentru a vorbi la telefon (sau cel puţin să recunoască 
şi să se bucure de vocea părintelui), unii părinţi consideră 
că este cel mai bine să nu sune prea des cât sunt plecaţi, 
considerând că doar îi vor aminti copilului că îi este dor de 
părinţi. Cu toate acestea, cred că, de fapt, este mai greu 
pentru un copil ca nici măcar să nu audă vocea părinţilor în 
zilele când aceştia nu sunt lângă el. Pe cât este posibil, 
încercaţi să vă sunaţi copilul la câteva zile măcar, să fiţi 
optimişti şi iubitori, accentuând că vă este dor de el şi că, 


într-adevăr, vă veţi întoarce foarte curând (dacă acesta 
este adevărul!). 

e Când vă întoarceţi, să nu fiţi surprinşi sau să vă 
simţiţi răniţi dacă îi ia o vreme copilului să fie la fel 
de iubitor. 

Spuneţi-i că şi pentru dumneavoastră, despărţirea a fost 
grea şi cât de mult vă bucuraţi că acum sunteţi din nou 
împreună. Nu trebuie să faceţi mare caz sau ceva special; 
de fapt a vă întoarce cât mai repede la rutinele familiale 
obişnuite este probabil cel mai bun lucru pe care îl puteţi 
face ca să restauraţi pacea sufletească a copilului 
dumneavoastră. Dacă după aproximativ o săptămână 
comportamentul copilului tot nu a revenit la normal, sau 
dacă sunteţi chiar alarmaţi în orice moment de acest lucru, 
discutaţi cu medicul copilului dumneavoastră sau cu orice 
alt specialist care are cunoştinţe despre dezvoltarea 
emoţională a copilului, cum ar fi un psiholog pentru copii 
sau un pediatru specializat în dezvoltare comportamentală. 
Mâhnirea unui copil poate fi extrem de greu de suportat de 
către părinte şi, de aceea, nu există nici un motiv pentru ca 
dumneavoastră să treceţi prin această încercare singur. 


Mai ales pierderea unui părinte este devastatoare 


A avea de-a face cu pierderea temporară a unui părinte 
este un lucru. A avea de-a face cu pierderea permanentă a 
unui părinte, fie cauzată de moarte, fie de o separare 
bruscă, este o cu totul altă problemă. (Efectele pierderii 
unui bunic, frate mai mare sau mai mic sau a unui unchi 
favorit ar putea fi similare sau diferite, în funcţie gradul de 
ataşament pe care copilul îl are faţă de persoana 
respectivă). 

Putem afirma cu certitudine că orice copil care a suferit 
pierderea permanentă a unui părinte va avea probleme 
emoţionale şi va avea nevoie de ajutor pentru a trece prin 
această experienţă dureroasă. Un copil nu poate fi pur şi 
simplu „bine” după o astfel de pierdere, chiar dacă el nu îşi 
exteriorizează nici un sentiment de mâhnire. De fapt, sunt 
mai îngrijorat în privinţa celor care par a fi în regulă pentru 


că aceştia s-ar putea să nu ştie să îşi exprime sentimentele 
şi, astfel, să nu primească tot ajutorul de care au nevoie. 
Consider că acelaşi lucru este valabil şi pentru părintele 
care a rămas; înseamnă că cer pur şi simplu prea mult 
pentru a face faţă unei astfel de situaţii pe cont propriu. 
Dacă aveţi un bun sistem de suport - familie, prieteni, o 
comunitate religioasă sau profesionişti în care aveţi 
încredere - lăsaţi aceste persoane să vă ajute. Chiar dacă 
sunteţi o persoană puternică, căreia nu îi place să îşi arate 
punctele slabe sau care să ceară ajutor, ţineţi cont de 
faptul că, în anumite situaţii, a căuta sprijin şi îndrumare ar 
putea fi un semn de forţă. 

NU există nici o reţetă simplă despre cum să vă ajutaţi 
un copil să treacă printr-o perioadă de mâhnire. Experienţa 
fiecărui copil este unică. Dar există unele principii generale 
care se aplică în toate cazurile: 

e Pe lângă pierderea unuia dintre părinţi care a 

murit, cel mai mare stres al unui copil este teama că 
şi celălalt va dispărea. El are nevoie să audă că 
dumneavoastră, părintele rămas, nu veţi muri sau pleca. 
Nu pot să subliniez cât de important este acest lucru. Chiar 
dacă dumneavoastră consideraţi că v-aţi asigurat copilul de 
acest lucru spunându-i aceste cuvinte de o sută de ori, cel 
mai probabil este că va trebui să îi mai spuneţi de o sută de 
ori până să devină o realitate pentru el şi pentru a-l linişti 
cu adevărat. 
____* Copiii mici îşi găsesc liniştea în rutinele zilnice. 
In general, cu cât se schimbă mai multe, cu atât 
sentimentele de pierdere şi mâhnire sunt mai accentuate. 
Lucruri simple care alcătuiesc ziua normală a unui copil - o 
plimbare de dimineaţă, un masaj înainte de culcare, baia de 
seară, poveştile de dinainte de culcare - sunt o bogată 
sursă de confort şi linişte. Zilele şi săptămânile de după un 
deces sunt deseori foarte încărcate, aşa că rutinele de zi cu 
zi tind să fie excluse. Dacă puteţi, încercaţi să nu vă abateţi 
cel puţin de la câteva, astfel încât copilul să aibă măcar 
puţină stabilitate în mijlocul tuturor acestor schimbări. 

e Copiii răspund la sentimentele din jurul lor. 


Bebeluşii şi copiii mici sunt foarte sensibili la emoţiile 
adulţilor pe care se bazează zi de zi. Un părinte care este în 
doliu nu poate ascunde acest lucru de copil şi nici nu ar 
trebui să o facă. Pe de altă parte, s-ar putea ca forţa 
întreagă a doliului unui adult să fie înfricoşătoare şi să 
creeze confuzie în mintea unui copil. Ideal ar fi ca părinţii să 
găsească moduri în care să îşi împărtăşească sentimentele 
cu copiii lor, dar în vreme ce îşi menţin totuşi controlul. 
Pentru a face asta, este de ajutor dacă părinţii au prieteni 
adulţi sau alte persoane pe care se pot baza şi faţă de care 
îşi pot exprima întreaga lor durere. 

e Legăturile familiale devin mai puternice în 
momentele de criză. Există mai multe surse de putere 
într-o familie. Printre acestea se află rudele apropiate, 
prietenii, tradiţiile şi participarea la organizaţiile religioase 
ale comunităţii. Frecvent, familiile moderne se descoperă a 
fi izolate, departe de relaţii importante, prea ocupate cu 
slujbe agitate pentru a menţine legături care să le susţină 
în momentele grele. Deşi nu este niciodată prea târziu 
pentru a reconsidera valori şi a construi o reţea de suport, 
cele mai bune momente sunt înainte de o lovitură grea. 

e Mâhnirea necesită timp, dar nu ţine pentru 
totdeauna. După răspunsul imediat faţă de pierderea 
suferită, adulţii au deseori nevoie să treacă printr-un lung 
proces de recuperare înainte de a fi pregătiţi să îşi trăiască 
viaţa mai departe. Mâhnirea nu este niciodată uitată, dar, 
în mod ideal, ea ocupă o poziţie undeva în fundal, 
permiţând vieţii să meargă mai departe. Nu există o limită 
exactă de timp. La copii, procesul se poate întinde pe 
câteva luni sau chiar ani, în funcţie de natura pierderii şi de 
vârsta copilului. În general, cu cât copilul este mai mic, cu 
atât va avea nevoie de mai puţin timp să revină mai mult 
sau mai puţin la activităţile normale. Un copilaş care nu a 
putut face acest lucru după câteva luni s-ar putea să aibă 
nevoie de ajutorul unui profesionist. Cererea acestui ajutor 
mai bine mai devreme decât mai târziu îmi pare a fi cea 
mai bună soluţie. 


CAPITOLUL 4 
Igiena 


„Da, îmbăierea unui bebeluş sau prichindei poate 
crea puţină dezordine şi poate să vă ia ceva timp la 
capătul unei zile încărcate, dar înseamnă atât de 
mult, astfel încât atât eu, cât şi copiii mei suntem 
într-o stare grozavă înainte de culcare. Ei iubesc apa 
şi jucăriile lor de baie, iar eu iubesc să îi învelesc 
pentru culcare curati şi mirosind frumos.” 


— StillLearning, pe site-ul DRSPOCK.COM 


Doar câteva lucruri din lume miros mai bine ca un 
bebeluş - asta când miroase frumos, bineînţeles! Este 
inevitabil dar bebeluşii se murdăresc întotdeauna într-un fel 
sau altul. Reprizele zilnice de schimbări de scutece, spălări 
pe faţă şi îmbăieri pot părea o nesfârşită bătălie. Pe de altă 
parte, aceste activităţi vă oferă o şansă să vă distraţi 
împreună cu copilul dumneavoastră şi să îl învăţaţi câteva 
lucruri în acelaşi timp. Schimbatul scutecelor şi băile sunt 
oportunităţi bune pentru a vă învăţa copilul cuvintele ce 
descriu diferitele părţi ale corpului, de exemplu. Mult mai 
important, aceasta este o modalitate relaxantă şi plăcută 
de a vă învăţa copilul să se bucure de corpul lui şi să se 
simtă bine în propria piele. Aceste lecţii timpurii vă ajută 
copiii să crească sănătoşi din punct de vedere emoţional, 
cât şi îngrijiţi. In acest capitol, vom explora totul, de la cum 
să tăiaţi unghiile unui nou-născut, până la cum să vă 
descurcaţi cu un copil care se teme de baie. Vor exista şi 
discuţii despre oliţe, despre scutece şi cum să vă deprindeţi 
copilul cu folosirea toaletei. 


Bazele igienei 


Cu bebeluşii trebuie să vă relaxaţi simţul pentru igienă 
de adult, sau veţi ajunge să înnebuniţi şi să vă înnebuniţi şi 
copilul. Pe de altă parte, un anumit grad de igienă este 
necesar pentru sănătate. Cheia realizării unei igiene 
sensibile este să acceptaţi o cantitate rezonabilă de 
murdărie în vreme ce menţineţi anumite zone importante 
curate. O bună strategie este să creaţi obişnuinţe când vine 
vorba de activităţile de igienă de zi cu zi, cum sunt 
schimbările de scutece, băile şi spălările. În acest mod, 
bebeluşul învaţă ceea ce se aşteaptă de la el şi, astfel, şi 
dumneavoastră vă este mai uşor având tot ceea ce aveţi 
nevoie la îndemână. 

În vreme ce faceţi ce aveţi de făcut, este bine să aveţi 
în minte câteva reguli de siguranţă. De fapt, nu sunt decât 
două reguli de siguranţă care sunt esenţiale: niciodată nu 
vă lăsaţi copilul nesupravegheat pe masa unde îl schimbaţi. 
Este de necrezut cât de repede poate un copil să se 
rostogolească de pe masă (chiar şi atunci când aparent 
este prea mic pentru a face vreo manevră). Şi a doua este 
să nu vă lăsaţi niciodată copilul mic în baie 
nesupravegheat. Copiii se pot îneca chiar într-o cantitate 
mică de apă şi într-un timp mult mai scurt decât v-aţi putea 
imagina. Voi menţiona şi alte sfaturi legate de siguranţă în 
acest capitol, dar acestea două sunt de departe cele mai 
importante. 


Problemele de igienă la diferite vârste 


La început, copilul are nevoie chiar de foarte puţină 
îngrijire în sensul îmbăierii, deşi va trebui să fiţi atentă să 
nu îl expuneţi la prea mulţi microbi. Dar, curând, 
problemele legate de igienă se vor schimba pe măsură ce 
copilul va descoperi cu bucurie (şi într-un mod cât mai 
murdar cu putinţă) plăcinţelele de noroi, vopselele de 
degete, alimentele solide şi orice altceva pe care va putea 


pune mâna. lată câteva sfaturi despre cum să vă menţineţi 
copilul curat şi sănătos la diferite vârste. 


NOU-NĂSCUTUL 


Cel mai bun motiv pentru care trebuie să aveţi grijă la 
igiena unui nou-născut este pentru a evita riscul apariţiei 
unei infecţii. Unul dintre cele mai importante lucruri pe care 
trebuie să le faceţi pentru a înlătura riscul apariţiei unei boli 
este să vă spălaţi propriile mâini în mod frecvent. Acest 
lucru este foarte important mai ales dacă aţi preparat de 
mâncare sau dacă aţi fost afară din casă, activităţi care 
cresc expunerea la microbii pe care i-aţi putea transmite 
copilului dumneavoastră. Este, de asemenea, o bună idee 
ca, pe cât posibil, în primele două sau trei luni de viaţă, să 
vă menţineţi nou-născutul la distanţă faţă de alte persoane 
în afara membrilor de familie apropiaţi. Asta înseamnă să 
evitaţi aglomerările şi să vă invitaţi prea multă lume acasă. 
Un adult sănătos care este atent să îşi spele mâinile 
înainte, poate lua în braţe fără grijă nou-născutul. Dar este 
cel mai bine ca orice copil care nu este fratele celui mic să 
aştepte câteva luni înainte de a face cunoştinţă cu noul 
membru al familiei dumneavoastră. Fraţii sau surorile mai 
mari, bineînţeles că trebuie să îl atingă pe noul bebeluş. 
Dar ar trebui întotdeauna să se spele pe mâini înainte. 


Durează puţin înainte ca sistemul imunitar să intre în 
acțiune 


Pentru a înţelege de ce toate aceste acţiuni îşi au rostul, 
trebuie să cunoaşteţi câteva lucruri despre sistemul 
imunitar al copilului dumneavoastră. În timpul sarcinii, 
anticorpii, particulele care luptă cu infecțiile, trec din 
sângele mamei în cel al fătului. Acest aranjament grozav 
asigură bebeluşilor la naştere o apărare în faţa microbilor 
faţă de care este cel mai probabil să fie expuşi atâta timp 
cât nu se îndepărtează de mamele lor. Dar ei au mult mai 
puţină protecţie împotriva altor germeni (asta însemnând 
unii care sunt noi şi pentru mamele lor). De exemplu, dacă 


nepotul dumneavoastră în vârstă de şapte ani vine să vă 
viziteze şi lui îi curge nasul, există posibilitatea ca răceala 
lui să fie ceva împotriva căreia sistemul imunitar al nou- 
născutului să nu poată face nimic. 

Pe măsură ce cresc, bebeluşii încep să îşi întărească 
propria imunitate şi încep să răspundă la infecțiile minore 
cam în acelaşi mod în care o fac şi copiii mai mari. Dar cât 
încă sunt în primele două sau trei luni de viaţă, ei pot 
contracta infecţii care mai târziu nu vor însemna prea mult. 


O spălare cu buretele este suficientă la început 


Nou-născuţii nu au nevoie de baie în cădiţă. Este 
suficient să luaţi o cârpă moale şi udă, şi pur şi simplu să vă 
spălaţi copilul cu ea. Bineînţeles că la fiecare schimbare a 
scutecelor va trebui să curăţaţi zona respectivă. Şi probabil 
că va trebui să îl spălaţi şi pe faţă după fiecare hrănire. Dar 
restul corpului copilului probabil nu se va murdări aşa de 
mult. O spălare cu buretele o dată pe zi sau la câteva zile 
va fi suficientă. lată câteva sfaturi pentru a face din primele 
băi nişte activităţi distractive, sigure şi uşoare: 

e Un bun loc pentru o baie cu buretele este pe un 
prosop împăturit aşezat pe blatul de la bucătărie sau 
din baie. 

Acest loc este sigur atâta timp cât sunteţi acolo pentru 
a vă asigura că bebeluşul nu se va rostogoli şi va cădea. 
Regula de bază este ca în orice moment să aveţi cel puţin o 
mână pe bebeluş. Puteţi, de asemenea, să vă spălaţi 
bebeluşul într-o cadă sau într-o cădiţă pentru copii, dar cel 
mai bine este să aşteptaţi puţin până restul cordonului 
ombilical va cădea pentru a vă asigura că acesta nu se udă. 

e Să aveţi la îndemână un prosop curat şi moale 
pentru a va înfăşa copilul în el la sfârşitul băii. Să vă 
uscați copilul prin tamponare în loc să-l frecaţi este mai 
blând şi la fel de eficient. 

e Nu trebuie să vă spălaţi copilul cu săpun pe tot 
corpul. 

Pentru majoritatea corpului este suficientă apa călduţă 
pentru spălat şi clătit. Apa trebuie să fie puţin călduţă - 


niciodată fierbinte! 

e S-ar putea să doriţi să folosiţi puţin săpun 
pentru zona cu cute de sub bărbie, pentru braţele 
copilului şi pentru zona genitală. Alegeţi un săpun 
neutru, hidratant, fără coloranţi sau arome. Săpunurile 
vândute ca fiind „pure” sunt adesea prea dure pentru nou- 
născut, lăsându-i pielea uscată. 

e Spălaţi şi zona moale din creştetul capului 
copilului. 

Această zonă, denumită fontanelă, este acoperită de 
fibre dure sub pielea capului. Deseori, pare moale doar în 
comparaţie cu celelalte oase ale craniului. 

e Este cel mai bine să nu folosiţi beţişoare cu vată 
pentru urechile copilului. Spălaţi doar uşor în jurul 
urechii cu o cârpă moale, şi folosiţi-vă degetul pentru a 
curăța deschiderea canalului auditiv. Ceara din ureche va 
ieşi de la sine. Folosirea beţişoarelor cu vată nu va face 
decât să împingă această ceară mai adânc. 

e La fete, depărtaţi uşor labiile din zona vulvei şi 
spălaţi cu o mişcare dinainte înapoi. Astfel se 
îndepărtează orice excremente de vagin (în caz contrar, ele 
cresc riscul apariţiei infecțiilor vaginale sau ale vezicii 
urinare). 

e La băieţeii necircumcişi, trageţi uşor înapoi de 
prepuţ, dar nu-l forţaţi deloc. Este normal ca prepuţul 
bebeluşilor să nu se mişte. Dacă trageţi prea tare de el va 
durea şi există o şansă ridicată ca între prepuţ şi capul 
penisului să se formeze ţesut cicatrizant. Pentru băieţii care 
au fost circumcişi, spălaţi capul penisului cu o cârpă moale 
sau doar cu apă. Nu frecaţi, zona este foarte delicată. O 
dată ce circumcizia s-a vindecat, puteţi spăla penisul, exact 
ca orice altă parte a corpului copilului. 

e Pudra pentru copii nu este întotdeauna 
necesară. Pudrele ce conţin talc nu sunt sigure pentru 
copii deoarece pot cauza iritaţii ale plămânilor. Citiţi pe 
etichetă. Amidonul de porumb este mai sigur, dar poate 
crea la rândul lui iritaţii când copilul inspiră o cantitate mai 
mare. Pentru un copil grăsuţ, pudra poate reduce frecarea 


dintre cutele pielii. Puțin poate face mult, iar dacă puneţi 
prea multă nu va face decât să se acumuleze, iar bebeluşul 
o va inhala. 


Pielea uscată şi care se descuamează este normală 
imediat după naştere 


Majoritatea copiilor se nasc acoperiţi cu o substanţă 
ceroasă denumită vernix caseosa. Acest acoperământ de 
protecţie se poate înlătura cu uşurinţă după primele zile 
prin simpla ştergere. Nu vă îngrijoraţi dacă nou-născutul 
dumneavoastră are pielea uscată şi care se cojeşte. 
Straturilor superioare de celule moarte le va lua câteva zile 
să cadă, aducând în prim plan pielea nouă de dedesubt. Nu 
există nici o metodă eficientă de a grăbi acest proces. 

Dermatita seboreică a nou-născutului este o altă 
problemă foarte frecvent întâlnită, dar care nu este gravă. 
Dacă observați pe capul copilului dumneavoastră mici 
cruste ca nişte fulgi gălbui, aceasta este dermatită 
seboreică. În majoritatea cazurilor, tot ce trebuie să faceţi 
este să spălaţi cu apă călduţă şi să ştergeţi cu o cârpă 
moale capul nou-născutului. Dacă această problemă nu a 
dispărut după câteva luni, un şampon blând anti-mătreaţă 
care conţine sulfat de seleniu, poate rezolva problema. 
Pentru cazuri mai severe, există, de asemenea, şi 
medicamente ce pot fi prescrise. 

Mulţi nou-născuţi suferă de un tip sau altul de erupție. 
Majoritatea sunt atât de frecvent întâlnite şi atât de minore 
încât sunt cu adevărat normale. Mici protuberanţe de 
mărimea unor gămălii de ac, apărute pe nas şi pe obraji, 
poartă denumirea de milia (sudamină); este una dintre cele 
mai frecvent întâlnite şi normale tipuri de urticarie. Acestea 
dispar după primele câteva luni. Un alt tip de erupție are 
pomposul nume de erythema toxicum neonatorum. Aceasta 
se referă la micile pete sau bubiţe roşii ce apar la una sau 
două zile după naştere la aproape jumătate dintre copiii 
sănătoşi. Aceste bubiţe se vindecă de la sine câteva zile 
mai târziu. Nu trebuie să faceţi nimic în legătură cu ea, în 
ciuda acestui nume pompos! 


Întrebare: fiica mea în vârstă de două luni are 
canalele lacrimale blocate, care îi fac ochii să 
lăcrimeze tot timpul. Este groaznic! Câteodată, nici 
nu poate să îşi deschidă ochii pentru că îi sunt 
acoperiţi cu o secreție de culoare verde. Se va face 
vreodată bine? 

Răspuns: cu toate că este o adevărată neplăcere, 
problema pe care ne-o descrieți dumneavoastră este destul 
de frecvent întâlnită şi rareori cauzează probleme serioase 
de sănătate. lată ce s-a întâmplat: în mod normal, lacrimile 
sunt înlăturate de pe ochi prin conductele lacrimale. Când 
acestea sunt blocate, lacrimile se pot acumula şi usca, 
lăsând în urmă acumulări de substanță gălbuie. Conductele 
lacrimale blocate se dezobstruează de obicei de la sine 
după câteva săptămâni sau luni de viață. În cazuri rare, 
este necesară o intervenție chirurgicală minoră pentru a le 
deschide. Câteodată, masarea blândă a duetelor poate să 
le ajute să se deschidă, aşa că întrebaţi-vă medicul dacă el 
consideră că este necesar în cazul copilului dumneavoastră. 

În acelaşi timp, blocajul va face fetița mai predispusă la 
infecţii ale ochilor, aşa ca asiguraţi-vă că îi curăţaţi ochii cu 
o bucată moale şi umedă de pânză. In cazul în care 
cantitatea de substanță creşte sau dacă părțile albe ale 
ochilor se înroşesc sau se tumefiază ar putea fi un semn că 
a contractat o infecție oculară şi va fi necesar un unguent 
sau picături antibacteriene, care pot fi prescrise de medicul 
pediatru. 

Alte eruptii pot fi, însă, un semn de boală. Majoritatea 
acestor afecţiuni sunt însă minore, dar unele pot fi serioase. 
Fiţi în special atentă la iritaţii care includ mici băşici sau 
umflături cu puroi; câteodată, acestea sunt cauzate de 
bacterii sau virusuri care se pot răspândi în corpul copilului. 
Erupţiile sunt greu de descris în scris. Dacă observați vreo 
iritaţie şi nu sunteţi sigură că este normală cel mai bine 
este să vorbiţi cu doctorul dumneavoastră care să vă 
examineze copilul. 


Bontul cordonului ombilical necesită atenţie specială 


Vă puteţi relaxa în ceea ce priveşte braţele, picioarele şi 
faţa copilului dumneavoastră. Dar cordonul ombilical este o 
zonă unde curăţenia contează cu adevărat. Imediat după 
naştere, vasele sangvine din acea zonă se obturează, iar 
rămăşiţa cordonului moare. Este nevoie de aproximativ 
două săptămâni pentru ca acesta să se usuce şi să cadă. 
Intre timp trebuie să aveţi grijă ca această zonă să rămână 
curată şi uscată pentru a preveni infecțiile. Cele mai bune 
sfaturi în legătură cu asta sunt de bun simţ: 

e Menţineţi-l cât mai uscat cu putinţă. Este în regulă 
dacă se udă, dar nu îl lăsaţi să se îmbibe cu apă de vreme 
ce trebuie să se usuce. 

e Din acelaşi motiv, lăsaţi zona expusă la aer. S-ar 
putea să fie nevoie să trageţi puţin în jos scutecele, în 
special dacă folosiţi pe cele de unică folosinţă, şi să îi 
ridicaţi puţin bluza. 

e Ştergeţi uşor baza lui folosind un beţişor sau un 
tampon de vată înmuiat în alcool. Alcoolul nu va arde 
pielea copilului, iar bontul ombilical nu este sensibil. 
Repetarea acestui proces de două sau trei ori pe zi vă 
asigură că zona este menţinută curată şi va grăbi procesul 
de uscare. 

e Nu vă îngrijoraţi în privinţa mirosului sau a unor 
mici secreţii. Când cordonul este gata să cadă, s-ar putea 
să emane un miros. S-ar putea chiar să observați o 
cantitate mică de lichid cu sânge. Acesta este normal, dar 
ar trebui în acest caz să curăţaţi locul puţin mai frecvent cu 
alcool (aşa cum este descris mai sus) pentru a vă asigura 
că rămâne uscat. 

După ce cordonul va cădea, bontul ombilical ar trebui să 
fie menţinut uscat şi se va vindeca în câteva zile. După 
acest moment, îl puteţi spăla la fel ca pe orice altă parte a 
corpului. Cu degetul înmuiat în apă cu săpun ştergeţi zona 
bine. Nu trebuie să vă îngrijoraţi că împingeţi prea tare cu 
degetul, pielea de la baza ombilicului este la fel de 
rezistentă ca în alte zone. 

Dacă ombilicul copilului rămâne umed sau miroase 


după ce cordonul a căzut, vorbiţi cu medicul copilului. De 
obicei, această problemă este cauzată de o zonă de piele 
anormală a ombilicului denumită granulom. Doctorul poate 
aplica o substanţă pe el care îl va usca. 

Există o problemă serioasă de care, deşi rară, ar trebui 
să aveţi cunoştinţă. Dacă pielea din jurul ombilicului devine 
roşie, umflată, sensibilă, caldă sau fermă ar putea fi un 
semn al unei infecţii serioase a pielii. Dacă observati oricare 
dintre aceste simptome, faceţi imediat o vizită la medicul 
copilului. 


Unghiile de la mâini şi de la picioare trebuie tăiate 
frecvent 


Unghiile bebeluşilor cresc repede. Mulţi bebeluşi se 
zgârie pe faţă cu propriile unghii în timp ce îşi agită braţele. 
Deşi acest lucru nu este o problemă chiar gravă, poate fi 
prevenită foarte uşor menţinând unghiile copilului scurte şi 
netede. Se pot folosi cleştii pentru unghii, dar nu prea vă 
puteţi baza pe copilul dumneavoastră să stea locului prea 
mult, decât în cazul în care doarme. (Prima dată când i-am 
tăiat unghiile fetiţei mele am prins şi o mică bucăţică de 
piele în cleşte şi zona a sângerat puţin. M-am simţit 
groaznic.) Muşcarea unghiilor lasă de obicei margini 
ascuţite, aşa că nu o recomand. 

O modalitate mai blândă şi mai sigură este folosirea 
unei pile de unghii, de genul celei pe care o folosiţi să vă 
rotunjiţi propriile unghii. Aceste plăcuţe mici şi flexibile 
acoperite cu şmirghel nu pot răni degetele micuţului şi lasă 
unghiile fără margini ascuţite. Dacă piliţi unghiile de două- 
trei ori pe săptămână nici nu va fi nevoie să le mai tăiaţi. 
Aranjarea unghiilor în acest mod poate lua mai mult timp, 
dar acest timp poate fi folosit pentru îmbrăţişări, vorbit şi 
jucat „Purceluşul” şi alte jocuri. În loc să vă temeţi de 
tăiatul unghiilor, puteţi privi manichiura ca pe o activitate 
specială şi distractivă. 


SUGARII ŞI COPIII 1-3 ANI 


Pe măsură ce copiii trec de perioada de nou-născuţi, ei 
vor găsi noi moduri de a se murdări. O dată cu bucuriile pe 
care introducerea în dietă a alimentelor solide le va aduce, 
vor veni şi încercările de curăţare a terciului de ovăz din păr 
şi a scaunelor mai mari şi mai mirositoare. O dată ce copiii 
învaţă să se târască, ei devin magneţi pentru tot praful şi 
mizeria pe care o întâlnesc. Prichindeii au o plăcere să îşi 
acopere mâinile, faţa şi hainele cu orice substanţă pe care 
o pot găsi - vopsea, noroi sau ciocolată. În zilele calde, un 
copil activ poate chiar să emane puţin miros de 
transpiraţie. 

Această vârstă este una la care copiii încep să îşi 
dezvolte atitudinea faţă de igienă şi obiceiuri pe care o vor 
avea probabil toată viaţa. Pe de o parte, doriţi ca bebeluşul 
să aprecieze curăţenia. Pe de altă parte nu doriţi să fie atât 
de obsedat de ea încât să piardă distracţiile copilăriei. Un 
copil bine echilibrat din acest punct de vedere se bucură 
atât să se murdărească, cât şi de momentele în care se 
curăţă după asta. 


Spălatul pe mâini şi pe dinţi 


Copilul dumneavoastră nu trebuie să fie imaculat, dar 
spălarea regulată pe mâini şi pe dinţi este importantă 
pentru starea generală de sănătate. Faceţi-vă un obicei din 
a spăla mâinile copilului înainte şi după fiecare masă sau 
gustare. Cât bebeluşul este încă în faza de „orice merge 
băgat în gură” este de ajutor să spălaţi mâinile copilului de 
mai multe ori de-a lungul zilei. 

Spălatul pe mâini este important mai ales dacă locuiţi 
într-o casă mai veche. La clădirile construite înainte de anul 
1970 s-au folosit vopseluri pe bază de plumb, fie pentru 
exterior, fie pentru interioare. O dată cu trecerea timpului, 
mici bucățele de vopsea s-au desprins şi au devenit o parte 
integrantă a prafului şi mizeriei din casă. Dacă 
dumneavoastră consideraţi că aceasta ar putea reprezenta 
o problemă pentru casa dumneavoastră, discutaţi acest 


lucru cu doctorul dumneavoastră sau cu persoane de la 
departamentul de sănătate publică. Spălatul pe mâini nu 
trebuie să fie neapărat o acţiune neplăcută. Discutaţi în 
acest timp lucruri plăcute sau inventaţi un cântecel al 
spălatului pe mâini. 

Folosiţi bucăţi mici de săpun pe care copilul le poate 
ţine singur în mâini. Puneţi lângă chiuvetă un mic taburet, 
astfel încât copilul să poată ajunge la ea cu uşurinţă. Cam 
pe la vârsta de doi ani, majoritatea copiilor pot să ajute la 
spălatul propriilor mâini. Lăudaţi-vă copilul pentru un lucru 
bine făcut. 

Obiceiurile pentru o bună igienă orală sunt, de 
asemenea, foarte important de integrat în comportamentul 
unui copil. Puteţi începe să spălaţi dinţii copilului imediat 
după apariţia primului dinte de lapte. Unii părinţi încep 
chiar mai devreme, folosind o cârpă umedă pentru a freca 
şi a curăța gingiile. O cantitate cât o boabă de mazăre 
dintr-o pastă cu fluor este suficientă; mai mult şi copilul nu 
va face decât să înghită pasta (vezi pagina 120 pentru mai 
multe informaţii legate de fluor şi dietă). 

Dacă începeţi din timp, majoritatea copiilor vor accepta 
spălatul pe dinţi ca parte integrantă a unei zile normale. Cu 
toate acestea, există câţiva, care se opun cu pasiune. O 
abordare fermă şi sigură - „Este doar ceva ce trebuie să 
facem” - va ajuta un copil îndoielnic şi temător să accepte 
inevitabilul şi, într-un final, să se obişnuiască cu această 
activitate. Nu este important dacă îl spălaţi meticulos şi 
viguros. Dar este important să reuşiţi totuşi să îl frecaţi 
puţin, astfel încât copilul să înveţe că a face figuri nu este 
modalitatea pe care trebuie să o aleagă. (Cu toate acestea, 
însă, dacă simţiţi că vă pierdeţi firea, este mai bine să vă 
opriţi. O zi în care nu s-a spălat pe dinţi nu îi va face nici un 
rău şi aveţi mai multe şanse să reuşiţi să îl convingeti să 
facă asta într-un moment în care sunteţi mai calmă.) 


Timpul pentru baie 


Există trei motive principale pentru care trebuie să vă 
îmbăiaţi copilul: să curăţaţi zonele murdare, să vă învăţaţi 


copilul cum să aibă grijă de el însuşi şi pentru a vă distra 
împreună. Toate aceste motive sunt la fel de importante, 
dar părinţii ocupați uită, de obicei, de învăţat şi de 
distracţie. Mare păcat. Baia este unul dintre cele mai bune 
momente ale zilei în care dumneavoastră şi copilul 
dumneavoastră să vă distraţi. 


IGIENA ŞI SIGURANȚA 


Cea mai importantă considerație despre igienă este, ca 
întotdeauna, siguranța. O dată ce copiii devin mai 
independenți, ei sunt expuşi şi la noi riscuri. Se pot târî pe 
podeaua băii şi pot da peste o sticlă cu inălbitor, de 
exemplu, sau se pot cățăra în cada de baie şi pot da drumul 
la apa caldă. Cel mai bine este să vă dotați casa astfel încât 
bebeluşul să nu fie expus nici unui pericol. Puteţi instala 
Zăvoare la toate dulapurile ce conțin substanțe periculoase 
pentru copil, cum ar fi înălbitori sau detergenti pentru 
toalete (sau poate chiar să scăpați complet de aceste 
substanțe). Puteţi, de asemenea, instala un zăvor la uşa de 
la baie la o înălțime la care bebeluşul nu îl poate ajunge, 
astfel încât acesta să nu poate intra în baie de unul singur. 
Dar chiar şi cu cele mai sigure dispozitive, este cel mai bine 
să vă urmăriți copilul tot timpul cât este activ prin casă. 
Principalele reguli în ceea ce priveşte siguranța sunt 
aceleaşi: Niciodată să nu vă lăsați copilul nesupravegheat 
în cada de baie, chiar şi dacă numai pentru o clipă. şi 
niciodată să nu îl lăsați singur pe masa unde îl îmbrăcați. 

Cel mai probabil, dacă amândoi vă simţiţi bine, copilul şi 
se va curăța, dar şi va învăţa. 

O dată ce plaga ombilicală se va vindeca - de obicei, 
cam la două sau trei săptămâni - puteţi să îi faceţi baie în 
cada de baie atâta timp cât îl supravegheați în permanenţă. 

Puteţi umple cada cu apă caldă (nu fierbinte!) şi să staţi 
în ea cu copilul în poala dumneavoastră. Sau puteţi 
îngenunchea sau sta lângă cadă. Dacă vă îmbăiaţi copilul în 
chiuvetă, cel mai bine ar fi să puneţi un prosop pe fundul 
acesteia pentru ca bebeluşul să aibă ceva moale pe care să 
stea. Puteţi folosi, de asemenea, o cădiţă din material 


plastic pentru bebeluşi. Cele speciale sunt dotate cu nişte 
suporţi din burete care ajută la susţinerea şi poziţionarea 
corectă a bebeluşului dumneavoastră. 

Nu există nici o regulă care spune că bebeluşii au 
nevoie de o baie pe zi. Dar pe la vârsta de patru sau cinci 
luni, copilul se poate murdări într-o asemenea manieră 
încât o baie zilnică este de la sine înţeleasă, în special pe 
vreme caldă sau dacă bebeluşul este puţin mai grăsuţ 
(murdăria se acumulează între pliurile pielii, producând 
iritaţii). Dacă doriţi, puteţi alterna băile în cadă cu cele la 
care să folosiţi numai buretele. 

Dacă vă stabiliţi un anumit moment în care să îi faceţi 
baie (de exemplu, după cină), atunci copilul va şti la ce să 
se aştepte. Unii copii sunt mai flexibili în comparaţie cu 
alţii. Cum reacţionează copilul dumneavoastră dacă îi 
modificaţi rutina zilnică? Mănâncă şi doarme în continuare 
bine şi se distrează la fel? Dacă sunteţi destul de norocoşi 
încât să aveţi un astfel de copil care se adaptează repede, 
atunci un program zilnic strict s-ar putea să nu fie chiar atât 
de important. Dar dacă bebeluşul este repede afectat de 
orice schimbare, atunci un program strict de mâncare, 
somn, distracţie şi îmbăiere îl poate ajuta să se simtă 
confortabil şi, pe deasupra, vă va uşura şi dumneavoastră 
viaţa. 


Pregătirea pentru baie 


Cheia unei îmbăieri reuşite este să vă asiguraţi că nu 
veţi fi întrerupţi şi că aveţi toate cele necesare la 
îndemână. Soţul sau partenerul de viaţă poate răspunde la 
telefon sau poate avea grijă de ceilalţi copii. Dacă sunteţi 
singură în acel moment, puteţi lua telefonul din furcă şi să 
lăsaţi robotul să răspundă la orice apel. 

Dacă aveţi totul pregătit din timp, nu veţi ajunge în 
situaţia în care să vă căraţi copilul ud în braţe în timp ce 
căutaţi un prosop! Dacă realizaţi că vă lipseşte, tentaţia de 
a lipsi o clipă din cameră pentru a-l aduce poate fi foarte 
mare. Dar o clipă este tot timpul de care are nevoie un 
bebeluş pentru a ajunge cu totul sub apă. „Niciodată să nu 


vă lăsaţi copilul singur în baie” ar trebui să fie o regulă 
absolută. Printre lucrurile pe care probabil veţi dori să le 
aveţi la îndemână se află şi: 

e Săpunul. Un săpun uşor hidratant, fără aromă sau 
coloranţi este, de obicei, cel mai indicat. Săpunurile cărora 
le sunt făcute reclame ca fiind „pure” pot fi foarte dure 
pentru pielea unui bebeluş. Atunci când examinez un 
bebeluş cu pielea foarte uscată, întreb părintele dacă 
foloseşte un aşa-numit săpun „pur” la îmbăierea copilului. 
In majoritatea cazurilor, am dreptate! 

e Şamponul. Orice şampon blând este suficient. Nu 
cred că şampoanele care nu produc lacrimi chiar fac ochii 
copilului să nu usture, dar ar putea să usture mai puţin. 

e. O cârpă pentru spălat. Cu cât mai moale, cu atât 
mai bine. 

* O găletuşă din material plastic sau o cană de 
măsurat pentru lichide. Cu excepţia cazului în care aveţi 
duş la cada de baie, va trebui să folosiţi o găletuşă sau o 
cană pentru a clăti capul şi spatele copilului. 

e Cremă sau loţiune hidratantă. Aceasta este în mod 
special importantă dacă pielea copilului este uscată, cât şi 
în perioadele friguroase. 


SPOCK CLASIC 


„Majoritatea bebeluşilor încep să se distreze de 
minune la baie după ce capătă o experiență de 
câteva săptămâni, aşa că nu vă grăbiţi. Bucuraţi-vă 
împreună cu bebeluşul dumneavoastră.” 


— Dr. Benjamin Spock, Îngrijirea sugarului şi a 
copilului 


e Două prosoape mari şi pufoase. Unul este pentru 
uscarea uşoară a copilului, iar celălalt este pentru orice 
eventualitate - aţi fi surprinşi câtă apă poate împroşca un 
copil care se agită. Prosoapele cu glugă, deşi nu sunt 
neapărat necesare, sunt bune deoarece ajută să ţină de 
cald cât părul lui este ud. 


e Câteva jucării pentru cadă. Un copil foarte mic 
poate fi fericit doar cu apa, cu dumneavoastră şi cu propriul 
corp pentru a se distra în baie. Dar după vârsta de şase sau 
şapte luni, mulţi copii se bucură de orice lucru care 
pluteşte, stropeşte, curge sau împroaşcă apă. Cam după 18 
luni, copiii încep să folosească jucăriile de cadă pentru 
jocuri imaginare. Câteva bărcuţe şi una sau două figurine 
sunt suficiente pentru a inventa multe poveşti de către un 
copil cu imaginaţie. 


Sfaturi practice 


e Întotdeauna verificaţi temperatura apei înainte 
de a pune copilul în cadă. Bebeluşii au o piele foarte 
subţire şi delicată, care se opăreşte imediat. Folosiţi dosul 
încheieturii mâinii sau partea interioară a articulației cotului 
pentru a verifica temperatura apei. Apa ar trebui să fie 
caldă, dar nu fierbinte. Dacă folosiţi un termometru de baie, 
temperatura apei nu ar trebui depăşească 37°C. 

e Dacă puteţi, ajustaţi temperatura maximă a 
încălzitorului astfel încât să nu poată încălzi apa la 
mai mult de 48°C. 

Apa pare fierbinte la această temperatură, dar este 
nevoie de câteva minute pentru a opări pielea unui 
bebeluş. 


LUCRURI DE EVITAT: BAIA CU BULE ŞI COLACUL 


Deşi amândouă sunt atât de populare, eu nu vă 
recomand să folosiți baia cu bule şi colacii sau scaunele 
pentru baie. Săpunul care face bule este adesea iritant 
pentru ochii şi tegumentul copiilor mici. În particular, 
iritarea pielii foarte sensibile a vulvei fetițelor poate 
produce mâncărimi şi secretii. Când fetiţa se freacă sau se 
scarpină, iritatia se agravează, ceea ce duce la apariția 
unor răni. Probabil că este cel mai bine să nu utilizați baia 
cu bule la sugari şi copiii 1-3 ani. Şi deşi colacii sau 
scaunele speciale au fost proiectate să ajute bebeluşii să 
stea aşezaţi in cadă, acestea nu oferă siguranță. Dacă 
utilizează astfel de obiecte, părinții sunt frecvent tentaţi să 


lase bebeluşul nesupravegheat în cadă pentru foarte scurt 
timp. Este foarte uşor pentru un bebeluş să adoarmă şi să 
cadă în apă sau să se lovească cu colacul. Mulţi bebeluşi s- 
au înecat din cauza acestor produse. 

La 54°C, un bebeluş se poate arde destul de rău înainte 
de a vă da seama ce se întâmplă. Dacă nu puteţi ajusta 
temperatura apei (de exemplu, dacă locuiţi într-un 
apartament), există dispozitive de siguranţă pe care le 
puteţi achiziţiona şi care opresc automat curgerea apei 
dacă este prea caldă. 

e Puneţi bebeluşul în cadă cât aceasta încă se 
umple. În acest fel, niciodată nu îl veţi pune într-o cadă în 
care aţi uitat să verificaţi temperatura apei. 

* Umpleţi cada doar câţiva centimetri, astfel încât 
să acopere doar picioarele bebeluşului. Astfel, 
bebeluşului îi va fi mai greu să înghită apa. Dar, de vreme 
ce bebeluşii se pot îneca doar în câţiva centimetri de apă, 
tot va trebui să rămâneţi cu bebeluşul pe toată durata băii. 

+ Folosiţi un prosop sau o pernuţă de burete pe 
care să vă puneţi copilul în baie pentru a-i spori 
confortul. lar o apărătoare cauciucată pusă pe robinetul 
de la cadă poate să prevină lovirea copilului de acesta dacă 
bebeluşul este foarte activ. 

e O dată ce copilul se poate târî sau poate merge, 
împiedicaţi-i accesul în baie. Un simplu zăvor poziţionat 
mai sus va funcţiona perfect. Un copil mic nu ar trebui 
niciodată lăsat singur în baie. 


Tehnici de îmbăiere 


Baia în cadă nu ar trebui să dureze mai mult de 10 
minute. Dacă baia durează mai mult, pielea bebeluşului va 
absorbi prea multă apă şi apoi va deveni prea uscată (nu 
sunt sigur de ce atunci când pielea este foarte udă devine 
apoi foarte uscată, dar chiar aşa se întâmplă). Dacă 
bebeluşul începe să arate ca o prună, atunci a stat în baie 
prea mult. 

In afară de a fi foarte atenţi la siguranţa copilului, nu 
prea există secrete când vine vorba de baia copilului. Cu 


toate acestea, iată câteva sfaturi de reţinut: 

e Când spălaţi părul bebeluşului, ridicaţi-i bărbia în sus, 
astfel încât linia părului să fie sub cea a ochilor. Astfel, 
atunci când îi veţi turna apă pe cap, şamponul nu îi va intra 
în ochi. 

e Cu excepţia cazului în care este foarte murdară, 
evitaţi să îi spălaţi faţa cu săpun. Apa simplă este 
suficientă. 

e Concentraţi-vă pe cutele pielii - sub braţe, în jurul 
gâtului, în zona genitală - acolo unde murdăria se poate 
acumula şi pielea se freacă. 

e Împroşcaţi puţină apă în urechile copilului astfel încât 
orice surplus de ceară să se elimine. Dacă încercaţi să 
folosiţi un beţişor cu vată, nu veţi face nimic altceva decât 
să împingeţi ceara mai adânc pe canal. Este în regulă să 
băgaţi apă în urechile copilului cu excepţia cazurilor în care 
copilul are fisură de timpan. 

e Nu trebuie să curăţaţi nasul copilului, doar înlăturați 
orice mucozităţi de la nivelul nărilor. 

e Puteţi spăla ombilicul exact ca orice altă porţiune a 
pielii. Nu este mai sensibil decât oricare altă zonă. 

e La fetiţe, spălaţi cu grijă zona labială, cu o mişcare 
dinainte înapoi. Spălaţi meticulos, dar nu frecaţi. Frecatul ar 
putea produce iritaţie care ar putea avea ca rezultat 
mâncărimi sau chiar scurgeri vaginale. 


Distracţie şi învăţătură în cadă 


Momentul băii, ca oricare altă activitate minoră, cum ar 
fi schimbatul scutecelor, reprezintă o oportunitate de 
învăţare pentru copil. Faceţi-vă un obicei să numiţi fiecare 
parte a corpului pe măsură ce o spălaţi. Discutaţi despre ce 
faceţi împreună în acel moment (stropit, turnat, spălat şi 
aşa mai departe). Alăturaţi-vă jocului din cadă al copilului. 
Dacă vrea să toarne apa dintr-o cană, lăsaţi-l să toarne şi 
să tot toarne. De fiecare dată când repetă acţiunea, el 
învaţă mai mult. Când a învăţat tot ce avea nevoie, se va 
opri. Dacă bebeluşului îi plac poveştile, puteţi găsi cărţi de 
poveşti din material plastic, special concepute pentru 


îmbăiere. Nu vă miraţi dacă îşi doreşte să asculte aceeaşi 
poveste de fiecare dată. Deşi dumneavoastră vă plictisiţi, el 
mai învaţă ceva nou de fiecare dată. 

Pe măsură ce copilul începe să îşi arate din ce în ce mai 
mult interesul de a contribui la baie, lăsaţi-l. Felicitaţi-l că 
este capabil să facă asta. Intr-un final, va trebui să îl ajutaţi 
doar cu părţile la care nu poate ajunge. In timp ce curăţaţi 
zona genitală a copilului folosiţi cuvintele corespunzătoare: 
„acum spălăm vulva (sau scrotul, pentru un băiat). Trebuie 
să spălăm cu o mişcare dinainte-înapoi, astfel încât să nu te 
îmbolnăveşti”. Abordarea dumneavoastră directă îi va arăta 
că aceasta este o parte a corpului care trebuie tratată cu 
respect (ca şi restul corpului lui) şi nu cu teamă, mirare sau 
tăcere. 

Dacă nu vă simţiţi confortabil să folosiţi termenii 
anatomici - penis şi scrot, vulvă şi vagin - este în regulă să 
folosiţi şi termenii mai puţin formali. Pentru că, una peste 
alta, foarte puţini copii cresc ştiind că burtica lor este de 
fapt abdomenul lor! Dar termeni evazivi de genul „acolo 
jos” sau altele creează copilului impresia că organele lui 
genitale sunt ceva misterios, interzis, posibil periculos şi 
mai mult ca sigur incitant. Pe termen lung, este mai 
sănătos pentru copii să îşi dezvolte o gândire realistă în 
legătură cu organele lor sexuale. 

Momentul băii este un prilej în care copiii pot învăţa 
despre limite. Există multe lucruri în legătură cu care copiii 
mici pot lua decizii - de exemplu, cât de mult să mănânce 
la cină - dar baia nu este unul dintre acestea. Chiar dacă 
bebeluşul urăşte băile, el tot trebuie să se curețe. In cazul 
în care copilului îi place cada, el tot trebuie să iasă din ea 
după un timp rezonabil petrecut acolo. Momentul îmbăierii 
poate deveni foarte uşor o bătălie a voinţei, cu bebeluşul în 
lacrimi şi cu nervii dumneavoastră întinşi la limită. 

Pentru ca lucrurile să meargă mai bine, încercaţi în 
primul rând să priviţi lucrurile din punctul de vedere al 
copilului dumneavoastră. Dacă acesta se joacă, baia ar 
putea reprezenta o întrerupere nedorită. Mulţi copii au 
probleme când vine vorba de „schimbarea vitezei”, 


trecerea de la o activitate la alta. Pentru a face tranziţia 
mai uşoară oferiţi-i un avertisment din timp: „în cinci 
minute vom merge să facem baie, aşa că pregăteşte-te să 
îţi pui lucrurile deoparte”. Repetati anunţul şi la trei, două şi 
un minut. Dacă este nevoie, ajutaţi-vă copilul să strângă şi 
să se pregătească pentru următoarea activitate. 

Copiii mai mari se opun băii deoarece temperamentul 
lor înnăscut îi face să fie sensibili fizic şi să se 
împotrivească schimbării. Schimbarea temperaturii, 
umezeala, sunetele amplificate din baie şi mirosurile din 
baie pot să pară foarte neplăcute la început pentru un copil 
sensibil. Deseori după ce această reacţie a trecut, el chiar 
se va bucura de aceste momente, dar trecerea peste 
respingerea iniţială poate fi o adevărată luptă. Dacă ştiţi că 
probabil copilul va reacţiona într-o asemenea manieră, 
puteţi înţelege că el are nevoie de susţinere şi încurajări 
pentru a putea aştepta să treacă această reacţie negativă. 

Copilul care se bucură de joaca în cadă reprezintă o altă 
problemă. Acordaţi-i o avertizare de două minute, de un 
minut şi de treizeci de secunde, pentru a vă ajuta copilul să 
se pregătească pentru următoarea activitate. Lăsaţi-l să 
ştie că nu este sănătos să stea foarte mult în cadă, iar când 
vine vorba despre sănătate şi siguranţă, nu există 
negocieri. Când stabiliţi o astfel de limită, este bine să fiți 
înţelegători: „Ştiu că vrei să te mai joci, dar trebuie să ne 
oprim acum. Poţi face şi mâine baie”. Această stabilire de 
limite, calmă şi îngăduitoare, dar de necontestat, va învăţa 
copilul şi că vorbiţi serios, şi că veţi face orice ca el să fie în 
siguranţă chiar dacă face mofturi. 


Scutecele 


Schimbatul scutecelor este unul dintre acele lucruri pe 
care oamenii care nu sunt părinţi nu şi le pot imagina aşa 
de uşor. Nu este numai misterul de cum se poate să ţineţi 
de un copil care se agită în timp ce îi înfăşuraţi o bucată de 
pânză sau hârtie acoperită cu material plastic în jurul 
şoldurilor şi să o prindeţi cu un ac de siguranţă sau cu 


bandă adezivă. Este şi ideea că, mai mult ca sigur, vă veţi 
mânji pe mâini cu substanţe la care aţi prefera chiar nici să 
nu vă gândiţi. 

Ca proaspăt părinte, vă veţi mira cât de repede veţi 
trece peste orice idee dezgustătoare pe care aţi fi avut-o 
până în acel moment. Şi chiar dacă vă vine să credeţi sau 
nu, câteodată poate fi chiar distractiv. In vreme ce unii 
bebeluşi dispreţuiesc întregul proces, altora le place să îşi 
mişte picioarele şi să simtă aerul răcoros cum le atinge 
funduleţul. De obicei, în timpul schimbării de scutece, 
bebeluşii sunt treji şi într-o stare de socializare. În timp ce îl 
ştergeţi, este destul de uşor să îi gâdilaţi burtica, să faceţi 
bicicleta sau alte jocuri pe care le puteţi inventa. 

Ca şi baia, schimbatul scutecelor este un moment 
grozav în care puteţi vorbi cu copilul dumneavoastră. Un 
lucru normal despre care să vorbiţi în vreme ce îi schimbaţi 
scutecele sunt părţile corpului: braţe, picioare, burtică, 
degete şi, de asemenea, fund, penis sau vulvă. Folosirea 
termenilor corecţi pentru organele sexuale este înţeleasă, 
chiar dacă bebeluşul mai are câteva luni până va începe să 
vorbească. Părinţii copiilor mai mari devin nervoşi când 
vine vorba să discute cu aceştia despre subiecte sensibile, 
cum ar fi de unde vin copiii şi, mai târziu, despre dragoste 
şi sex. Este mult mai uşor dacă discuţiile relaxate despre 
corp sunt un subiect normal în viaţa de familie încă de la 
început. 


SCUTECE DE PÂNZĂ SAU DE UNICĂ 
FOLOSINŢĂ? 


Presupunând că bebeluşul foloseşte 10 scutece pe zi - 
numărul exact depinde de mărimea, vârsta, dieta şi 
obiceiurile bebeluşului - veţi avea nevoie de 70 de scutece 
pe săptămână, în medie, într-o lună, se folosesc 
aproximativ 300 de scutece, sau în jur de 3 600 doar în 
primul an de viaţă al copilului. Asta înseamnă multe 
scutece! 

Puteţi găsi cu siguranţă părinţi sau medici care 


consideră una dintre variante - pânza sau de unică 
folosinţă - mai bună faţă de cealaltă. De departe 
majoritatea părinţilor nord-americani folosesc scutece de 
unică folosinţă. Dar ce este bun pentru alţii s-ar putea să nu 
fie bun şi pentru dumneavoastră şi pentru copilul 
dumneavoastră. Pentru unele familii, o combinaţie între 
cele două variante funcţionează foarte bine. lată câţiva 
factori de luat în considerare. 


Costurile 


Cea mai ieftină opţiune este să cumpăraţi scutece de 
pânză şi să le spălaţi dumneavoastră. Ele costă între 1,5 şi 
5$ şi veţi avea nevoie cam de trei duzini (cost total undeva 
între 50$ şi 180$); dacă adăugaţi şi costul învelitoarelor 
pentru scutece, detergentului şi apei calde, totalul se 
situează undeva între 300$ şi 800$ pe an. Există magazine 
cu livrarea prin poştă care comercializează toate tipurile 
imaginabile de scutece de pânză, de la cele care nu sunt 
decât un pătrat de bumbac absorbant, până la varietățile 
high-tech cu elastic, şireturi şi agăţători, învelişuri cu 
aerisire şi buzunare speciale care să ţină materialul 
absorbant. Cu cât sunt mai deosebite şi mai sofisticate, cu 
atât costă mai mult. 

să plătiţi pentru a vi se livra scutece curate o dată sau 
de două ori pe săptămână vă scuteşte de spălarea lor. 
Aceste servicii costă între 600$ şi 900$ pe an, în funcţie de 
zona unde locuiţi, cantitatea de scutece şi tipul de înveliş 
ales. Unele servicii necesită ca dumneavoastră să 
cumpăraţi scutecele, în vreme ce altele oferă ele scutecele. 
De obicei, vă este oferit şi un coş pentru ele. 

Costul scutecelor de unică folosinţă este similar cu 
costurile serviciilor de scutece, cam 600$ - 900$ pe an. 
Puteţi economisi bani folosind cupoane, reduceri, 
cumpărând în cantităţi mari şi evitând firmele de renume. 
Cu toate acestea, există un cost ascuns la acest tip de 
scutece. Este destul de scump să scăpaţi de ele. Costurile 
de îndepărtare a materialelor solide sunt în general 
suportate de guvern şi apar în taxele noastre. Unele 


municipalități chiar plătesc părinţii să folosească scutecele 
de pânză pentru că este mai ieftin decât să aibă de-a face 
cu scutecele de unică folosinţă în gunoaie. 


Comoditate 


Mulţi părinţi consideră că în această luptă, scutecele de 
unică folosinţă câştigă fără drept de apel datorită 
comodităţii folosirii lor. Cele de unică folosinţă sunt mai 
uşor de fixat pe copil decât cele de pânză la care trebuie să 
fie folosite ace de siguranţă (deşi multe scutece de pânză 
noi folosesc benzi cu arici). Ele par să permită scurgerile şi 
mai puţin decât cele de pânză, deşi cred că mulţi 
susţinători ai scutecelor de pânză nu ar fi de acord cu 
această afirmaţie. Ele ar putea fi folositoare în special pe 
timpul nopţii când schimbările sunt mai puţin frecvente, şi o 
scurgere pe lângă scutec poate însemna că trebuie să 
schimbaţi şi pijamaua, aşternuturile, păturica şi husa 
saltelei. 

Scutecele de unică folosinţă sunt cu siguranţă mai 
convenabile atunci când călătoriţi. Este mai uşor să 
aruncaţi un scutec folosit decât să căraţi după 
dumneavoastră unul de pânză murdar şi să găsiţi un loc 
unde să le spălaţi. Din acest motiv, este de folos să aveţi 
mereu câteva la îndemână, cu excepţia cazului în care vă 
opuneţi serios folosirii lor din motive ecologiste sau de 
sănătate. 


DE LA PĂRINTE LA PĂRINTE 


„Fiul meu este un copil care nu stă locului nici o clipă 
şi, din acest motiv, eu nu folosesc o măsuţă pentru 
a-l schimba de frică să nu cadă de pe ea. Pentru a-i 

schimba scutecul, mă aşez pe podea cu picioarele 
întinse în forma literei „V”. Îl pun pe el între 
picioarele mele şi le apropii de el în fiecare parte, 
astfel încât să nu se poată mişca în lateral. Apoi, mă 
strâmb puțin la el şi el este mulțumit.” 


— kkcarrino, pe site-ul DRSPOCK.COM 


Bineînţeles că nu trebuie să spălaţi scutecele de unică 
folosinţă. Dar nu ar trebui nici să le împăturiţi şi să le 
aruncaţi, pur şi simplu. În primul rând, ar trebui să aruncaţi 
în toaletă orice material solid din ele pentru a evita cât mai 
mult deversarea de materii fecale umane în gropile de 
gunoi. (În multe locuri este ilegal acest lucru, deşi nu am 
auzit niciodată ca legea să fie aplicată când vine vorba de 
scutece.) 

Există şi alte probleme cu scutecele, bineînţeles. 
Trebuie să le căraţi de la magazin, şi dintr-un motiv 
necunoscut parcă mereu rămâneţi fără tocmai în cel mai 
nepotrivit moment, cum ar fi în mijlocul nopţii. Trebuie să 
duceţi şi gunoiul în mod frecvent fiindcă altfel va mirosi 
îngrozitor, indiferent câte discuri odorizante veţi pune în 
găleata de scutece. 

În ceea ce priveşte scutecele de pânză, va trebui să le 
înlocuiţi mai des - lucru care este probabil şi mai sănătos 
pentru copilul dumneavoastră. Dacă folosiţi un serviciu de 
spălare a scutecelor, va trebui să le pregătiţi pe cele 
murdare şi să le duceţi afară pentru a fi luate; de 
asemenea, va trebui să le căraţi pe cele curate în casă. 
Dacă vi le spălaţi dumneavoastră, trebuie să ştiţi că va 
trebui să faceţi cam trei sau patru rolări pe săptămână. 
Mulţi părinţi descoperă că trebuie să treacă scutecele de 
două ori prin ciclul de clătire, altfel bebeluşilor le vor 
apărea iritaţii. 


Eficienţa 


Scutecele de unică folosinţă absorb într-adevăr mai 
multă urină, dar schimbarea mai deasă a scutecelor de 
pânză are acelaşi efect. In comparaţie cu cele de unică 
folosinţă, care au straturile superioare din material plastic, 
straturile externe ale scutecelor de pânză permit o mai 
bună circulaţie a aerului, menţinând astfel pielea mai 
uscată. Pe de altă parte, scutecele de pânză sunt mai 
predispuse scurgerilor. Învelitorile de material plastic reduc 
din scurgerile nedorite, dar împiedică, astfel, circulaţia 
aerului. 


Scurgerile reprezintă o problemă în special în cazul 
copiilor care sunt duşi la creşă, unde riscul trecerii unei 
infecţii de la un copil la altul este ridicat. Unele centre chiar 
sfătuiesc părinţii să nu folosească scutece din pânză. 

Există mai multe metode prin care puteţi să 
îmbunătăţiţi eficacitatea scutecelor din pânză. Puteţi folosi 
două scutece sau să folosiţi o „dublură” specială, o bucată 
mai mică de pânză absorbantă care se pune în scutecul 
normal. La băieţi, această „dublură” este mai eficientă dacă 
este poziționată în faţă, în vreme ce la fetiţe dacă este 
poziționată în spate. Puteţi, de asemenea, cumpăra şi 
căptuşeli pentru scutece, care sunt bucăţi din material ce 
lasă urina să treacă prin ele, dar împiedică fecalele să 
atingă scutecul. Acestea creează, de asemenea, şi un 
spaţiu între pielea copilului şi scutec, permiţând o mai bună 
aerisire şi împiedică umezirea excesivă a pielii. Şi puteţi să 
le aruncaţi, pur şi simplu, în toaletă o dată cu orice este în 
ele. 


Impactul asupra mediului 


Pentru fabricarea şi împachetarea scutecelor de unică 
folosinţă se utilizează cantităţi considerabile de celuloză, 
petrol şi energie. Poate chiar mai important, ele ocupă 
spaţiu în gropile de gunoi, cam 3% după unele estimări. 
Acest procent s-ar putea să nu pară mare decât atunci când 
vă gândiţi că scutecele nu sunt decât un produs din mii şi 
ele sunt folosite numai de bebeluşi, care alcătuiesc numai 
un segment mic din populaţie. lar ele conţin şi mult 
material plastic, care se descompune foarte încet (aceasta 
este adevărat chiar şi pentru noul aşa-numit material 
plastic biodegradabil). 

Şi scutecele din pânză au un anumit impact asupra 
mediului. Ele necesită apă şi energie pentru a fi spălate. 
Multe companii care se ocupă cu spălatul scutecelor 
folosesc, de obicei, detergenţi puternici şi înălbitori pentru 
a evita răspândirea infecțiilor, iar apa folosită pentru clătire 
este poluantă. Dacă folosiţi un astfel de serviciu, trebuie să 
luaţi în calcul şi poluarea aerului şi consumul de carburant 


al maşinilor de transport. 

Deci, ce tip este cel mai potrivit când vine vorba de 
protecţia mediului? Intrebarea legată de relativitatea 
impactului asupra mediului a scutecelor de unică folosinţă 
şi a celor din pânză a cauzat o mare agitaţie în urmă cu 
câţiva ani. După ce grupuri de protecţie a mediului au 
publicat un studiu în care arătau costurile scutecelor de 
unică folosinţă, companiile producătoare au venit cu 
propriul lor studiu care susţinea că impactul asupra 
mediului este aproximativ egal. Există experţi de ambele 
părţi ale baricadei. 


Îngrijorări legate de sănătate 


Erupţiile provocate de scutece afectează marea 
majoritate a bebeluşilor cel puţin de câteva ori. Erupţiile 
minore sunt deranjante, dar nu periculoase. Cu toate 
acestea, ele pot deveni infecţii cutanate, aşa că este cel 
mai bine să le preveniţi pe cât posibil. Mai multe studii au 
arătat că scutecele de unică folosinţă sunt mai eficiente 
când vine vorba de prevenirea iritaţiilor. Cu toate acestea, 
trebuie să vă păstraţi un punct de vedere sceptic, din 
moment ce majoritatea acestor studii sunt finanţate de 
către companii producătoare de scutece de unică folosinţă. 
Dacă le schimbaţi mai des, scutecele reutilizabile pot 
funcţiona la fel de bine, dacă nu chiar mai bine. 

Majoritatea scutecelor de unică folosinţă conţin o 
substanţă chimică ce reţine urina sub formă de gel. Gelul, o 
substanţă albă ce seamănă cu sarea când este uscat, se 
scurge câteodată. Nu există nici o dovadă că gelul ar fi 
periculos pentru copil, deşi unii bebeluşi ar putea fi sensibili 
la el sau la alte substanţe folosite în procesul de fabricaţie. 
Dacă bebeluşul are o erupție, cel mai probabil este că 
aceasta este cauzată de o substanţă folosită la fabricarea 
scutecului în sine. 

Există motive de îngrijorare legate de o cu totul altă 
problemă de sănătate ce afectează numai băieţii. Deoarece 
scutecele de unică folosinţă se închid mai ermetic şi nu 
permit o circulaţie bună a aerului, rezultatul este o mai 


mare temperatură a pielii. Acest lucru este important 
deoarece înseamnă că scrotul şi testiculele aflate în scrot 
au o temperatură mai ridicată. lar testiculele trebuie să fie 
relativ mai reci pentru a funcţiona corespunzător. Deşi 
băieţeii sunt la ani depărtare de maturitatea sexuală, 
testiculele sunt totuşi ocupate cu producerea celulelor 
sexuale, îngrijorarea este că o temperatură mai ridicată a 
testiculelor cauzată de scutecele de unică folosinţă ar 
putea avea ca rezultat pe termen lung o mai slabă 
fertilitate. Pentru mine, această îngrijorare are sens. Dar 
este totuşi încă doar o teorie. 


ALTE ACCESORII PENTRU SCUTECE 


O dată ce aţi trecut peste dilema scutece de unică 
folosinţă sau scutece de pânză, restul deciziilor când vine 
vorba de scutece ar trebui să fie uşor de făcut. Veţi avea 
nevoie de un loc convenabil şi igienic unde să îi schimbaţi 
scutecele copilului, să îl ştergeţi şi să îl ungeţi, şi un loc 
unde să aruncaţi scutecele murdare. Un coş de scutece 
reprezintă, de asemenea, o necesitate. 


Mesele speciale pentru schimbat sunt un lux practic 


Deşi sunt un lucru indispensabil într-o creşă, mesele 
speciale pentru schimbat scutecele nu sunt neapărat o 
necesitate. Puteţi să schimbaţi scutecele copilului pe un pat 
sau pe un prosop pus pe jos. Oricare dintre aceste poziţii va 
fi însă solicitantă pentru spatele dumneavoastră. O masă 
bună pentru schimbat este înaltă, este solidă, are 
suprafaţa, barele şi marginile căptuşite, şi are şi o bandă de 
siguranţă. Spațiul de depozitare pentru scutece, 
îmbrăcăminți pentru scutece, şerveţele şi unguente 
reprezintă un plus. O masă care se poate transforma într-o 
măsuţă de toaletă reprezintă o investiţie pe termen lung. 


Șerveţțelele folosite pentru şters ar trebui să fie moi, 
rezistente şi să nu conţină substanţe iritante 


Când alegeţi şerveţelele pentru şters bebeluşul, trebuie 
să luaţi în considerare moliciunea şi rezistenţa lor. Cele 
preumezite vă mai economisesc timp. Pentru a mai 
economisi nişte bani, puteţi să vi le realizaţi singuri dacă 
tăiaţi prosoape de hârtie pe care apoi le udaţi cu apă. Feriţi- 
vă de şerveţelele care au în componenţă alcool, parfum sau 
alte substanţe chimice ce pot irita pielea copilului. Unele 
tipuri de şerveţele au aloe sau alte ingrediente din plante; 
probabil că nu fac nici rău, dar nici bine. Un încălzitor 
pentru şerveţelele de şters (costă cam 20$) este un aparat 
drăguţ, dar nu este o necesitate. 


Unguentele ajută la protejarea pielii copilului 


Un unguent bun chiar ajută la protejarea funduleţului 
copilului dumneavoastră. Vaselina normală este ieftină şi 
eficientă. Unguentele ce conţin oxid de zinc sunt, de 
asemenea, bune. Toate unguentele au la bază vaselina. Ele 
creează un strat impermeabil pentru funduleţul copilului 
dumneavoastră. Cremele sunt pe bază de ulei şi apă. Ele nu 
funcţionează la fel de bine ca unguentele pentru că permit 
apei să treacă şi urina le spală. Dacă funduleţul copilului nu 
este iritat, puţin ulei pentru copii ar putea fi tot ceea ce 
aveţi nevoie pentru a-l menţine aşa. 


Găleata pentru scutece vă ajută la menţinerea 
curăţeniei 


Nu există o găleată pentru scutece care să nu miroasă 
de loc, decât dacă nu a fost folosită. Multe sunt livrate 
împreună cu odorizante, care emană propriul miros 
caracteristic. Pentru scutecele din pânză pe care le spălaţi 
dumneavoastră, umpleţi recipientul cu apă cam până la 
jumătate. Adăugarea unui sfert de cană de înălbitor sau de 
oţet, sau una-două lingurite de borax poate reduce din 
mirosuri şi pete. Asiguraţi-vă că recipientul are un capac şi 
acesta se închide corespunzător, şi că la recipient nu poate 


ajunge nici un copil. În caz contrar, există un adevărat risc 
de înec. Dacă folosiţi înălbitor, asiguraţi-vă că şi acesta este 
depozitat corespunzător. Copiii pot confunda cu uşurinţă 
sticlele albe de înălbitor cu sticle de lapte şi mulţi au suferit 
răni serioase pe tubul digestiv după ce au băut înălbitor. 

O invenţie grozavă denumită „Diaper Genie” poate face 
mai uşoară aruncarea scutecelor de unică folosinţă, prin 
închiderea lor etanşă în material plastic ce menţine în 
interior orice germen şi miros. Acestea costă între 25$ şi 
35$, şi va trebui să cumpăraţi pungi speciale pentru încă 
10$ - 15$ pe lună. Ţineţi minte că scutecele împachetate în 
acest fel se vor descompune chiar mai greu. 

Dacă apelaţi la serviciile de spălare a scutecelor, tot 
ceea ce trebuie să faceţi este să aruncaţi scutecul murdar 
cu totul în recipientul furnizat de firma respectivă. La 
scutecele de unică folosinţă trebuie să goliţi scutecul în 
toaletă, după care să-l aruncaţi la gunoi. Dacă uitaţi să 
duceţi punga de gunoi la fiecare câteva zile, atunci mirosul 
vă va readuce aminte cu siguranţă. 


Gentile pentru scutece sunt o necesitate 


O geantă bună pentru scutece are mult spaţiu, mânere 
solide şi poate fi spălată. Va trebui să puneţi în ea scutece, 
învelitori pentru scutece (acele învelitori impermeabile, dar 
care permit aerului să treacă şi care se prind fără ac, 
folosite o dată cu scutecele de pânză), o pungă din material 
plastic pentru scutecele murdare, şerveţele umede, 
unguente şi prosoape pentru a usca şi curăța orice 
murdărie. Este bine să aibă loc şi pentru o pernuţă de 
schimbat care să facă bebeluşul să se simtă mai confortabil 
când este schimbat; multe genţi mai noi au o zonă ce poate 
fi folosită ca o măsuţă de schimbat şi care poate fi spălată. 
Este cel mai bine să aveţi la dumneavoastră şi un rând sau 
două de haine, cât şi o gustare şi lapte praf (asta, 
bineînţeles, dacă nu alăptaţi). Veţi dori să aveţi şi o jucărie 
sau două în caz că bebeluşul se plictiseşte. O curea pentru 
umăr vă ajută să aveţi mâinile libere. 


TEHNICI DE SCHIMBAT SCUTECELE 


Oferindu-vă aceste câteva sfaturi nu vreau să arăt că 
schimbatul scutecelor ar fi un lucru greu de făcut. De fapt, 
este chiar uşor. Cred că este important să spun acest lucru 
chiar de la început, astfel încât nici un tată să nu considere 
că poate scăpa dacă pledează pentru incompetenţă. Taţii 
pot schimba scutece chiar şi (dacă nu în mod special!) pe 
jumătate adormiţi în mijlocul nopţii. Cu toate acestea 
spuse, iată câteva tehnici şi sfaturi pe care ar trebui să le 
reţineţi: 

e Când şi cât de des ar trebui să schimbaţi 
scutecele? Un moment bun este imediat după ce copilul a 
mâncat. Bebeluşii tind să elimine fecale imediat ce li s-a 
umplut stomacul (doctorii numesc asta reflexul gastro- 
colic). Cel mai bun moment să schimbaţi un scutec este cât 
de repede puteţi, imediat după ce s-a udat sau murdărit. Cu 
scutecele de unică folosinţă super-absorbante poate fi greu 
să vă daţi seama. Dacă scutecul începe să atârne de la 
greutatea urinei pe care a absorbit-o, este probabil timpul 
să fie înlocuit. g 

* Ţineţi bebeluşul în siguranță. In fiecare an există 
aproximativ 3 000 de accidente (în SUA) produse când 
copilul s-a rostogolit de pe masa unde era schimbat. Acest 
număr este unul destul de alarmant. O bună regulă de 
reținut este să nu vă îndepărtați de masă şi să nu vă lăsaţi 
copilul singur nici pentru un moment. In schimb, dacă 
trebuie să răspundeţi la telefon, luaţi bebeluşul după 
dumneavoastră în braţe. Dacă masa are o curea de 
siguranţă, folosiţi-o, dar nu vă bazati pe ea să vă împiedice 
copilul să nu cadă de pe masă. 

e Să aveţi totul pregătit. Nu există nimic pe lume 
care să se compare cu momentul în care scoateţi scutecul 
copilului şi realizaţi că acesta este murdar, şi apoi vedeţi că 
şerveţelele de şters sunt în camera alăturată. Asta se 
întâmplă fiecărui părinte cel puţin o dată. Sunt convins de 
acest lucru. După asta, toţi învăţăm să fim mereu pregătiţi. 

* Menţineţi acele de siguranţă ascuţite. Dacă 


folosiţi clasicele scutece din pânză, asiguraţi-vă că acele de 
siguranţă sunt ascuţite mereu. Dacă nu se întâmplă aşa şi 
trebuie să apăsaţi mai tare ca ele să treacă prin material, 
este mult mai probabil să vă alunece mâna şi să înţepaţi pe 
cineva (ghiciţi pe cine?). Un truc bun este păstrarea acelor 
de siguranţă prin înţeparea lor într-un săpun. În acest fel, 
ele alunecă prin material mai uşor. Aruncaţi acele vechi, 
care au capetele din material plastic crăpate; nu sunt 
sigure. 

e Curăţaţi bine copilul. La fetiţe, curăţaţi cu atenţie 
toate cutele pielii, permiţând apei să curgă printre labii 
pentru a curăța intrarea în vagin. Ştergeţi din faţă spre 
spate pentru a elimina pe cât posibil riscul apariţiei 
infecțiilor vaginale şi urinare. La băieţi, imediat ce scoateţi 
scutecul, fiţi pregătiţi pentru cazul în care bebeluşul decide 
să urineze - mulţi părinţi au fost surprinşi de mica fântână 
galbenă! In timp ce ştergeţi copilul, ţineţi un şerveţel sau 
un scutec deasupra penisului pentru a evita să vă 
stropească. Dacă nu este circumcis, picuraţi puţină apă pe 
capătul penisului şi înlăturați uşor orice mizerie sau celule 
moarte. Nu încercaţi să trageţi înapoi de prepuţ. Va putea fi 
tras cu uşurinţă mai târziu, în general într-un an sau doi. La 
ambele sexe, dacă bebeluşul este prea murdar, o baie 
scurtă ar putea fi cea mai bună soluţie pentru a-l curăța. 

* Aşteptaţi să se usuce. Folosind o bucată de pânză 
moale, tamponaţi, nu frecaţi, zonele ude. Dacă frecaţi, veţi 
lăsa mici zgârieturi în piele ce vor permite să treacă acizi şi 
microbi, producând iritaţii. Odată ce pielea este uscată, 
aplicaţi un unguent bun (vezi pagina 240 pentru sfaturi) 
pentru a menţine umezeala la distanţă. 

e Acordaţi-i bebeluşului puţin timp de „aerisire” 
în fiecare zi. Toţi copiii pe care i-am întâlnit adoră 
sentimentul de a nu avea scutece. Şi funduleţul unui 
bebeluş nu este niciodată atât de uscat într-un scutec 
precum este fără nimic. Aşezaţi bebeluşul pe un prosop 
moale pe o podea de linoleum sau de parchet, sau pe un 
plastic mai gros pus pe mochetă. (Ţineţi minte că plasticul 
subţire cum este cel de la pungile de plastic sau cel folosit 


în bucătărie pentru împachetare reprezintă un risc de 
sufocare). Pe la vârsta de 12-15 luni, mulţi copii au destul 
control pentru a nu urina vreme de mai multe minute. 
Ştiind că îi veţi pune scutecul imediat ce va începe să 
urineze poate reprezenta destulă motivaţie să menţină 
controlul. Dacă vremea este plăcută, lăsaţi-vă copilul să se 
bucure de lumea exterioară cu nimic pe el decât, poate, o 
cremă antisolară. 

e Strângeţi bine. Cu scutecele de unică folosinţă nu 
este foarte greu. Chiar dacă le puneţi invers, tot 
funcţionează destul de bine! (Indiciu: banda colorată 
merge, de obicei, în faţă!). Cu cele din pânză, cel mai bine 
este ca la început, cineva care se pricepe să vă arate cum 
trebuie prinse, apoi să experimentați singuri. Împăturiţi 
scutecele plate tradiţionale pe lung în trei, apoi depărtaţi 
partea de sus şi cea de jos în afară pentru a cuprinde 
mijlocul copilului. Când prindeţi acul, puneţi un deget între 
scutec şi bebeluş, astfel încât să nu îl înţepaţi. 

e Spălaţi-vă bine pe mâini. După fiecare schimbare 
de scutec, spălaţi-vă foarte bine pe mâini. Acest lucru este 
întotdeauna cea mai bună metodă de prevenire a 
infecțiilor. 


Schimbatul scutecelor la un copil care se agită 


Unii copii sunt fericiţi să stea liniştiţi cât timp li se 
schimbă scutecele. Dacă sunteţi destul de norocoşi să aveţi 
unul dintre aceşti copii care stau cuminţi în acest moment, 
puteţi sări peste această secţiune. Dar majoritatea copiilor 
sunt neastâmpăraţi la schimbatul scutecelor. Se agită, dau 
din mâini şi din picioare, şi se rostogolesc, sau insistă să se 
ridice. Când încercaţi să îi ţineţi jos, se luptă cu 
dumneavoastră şi încep să ţipe de supărare. Aceşti copii, vă 
vine să credeţi sau nu, cresc şi devin copii şi adulţi perfect 
calmi şi manieraţi. Aşa că nu trebuie să vă îngrijoraţi prea 
mult de aceşti copii hiperactivi sau de necontrolat; trebuie 
doar să treceţi prin perioada de schimbat scutece fără să 
vă pierdeţi calmul - sau copilul de pe masa de schimbat 
scutece. lata câteva sfaturi care să vă ajute: 


e Să aveţi totul pregătit dinainte: scutece, şerveţele 
pentru şters (deschideţi cutia), unguent (deşurubaţi 
capacul), o cârpă pentru uscat şi, dacă folosiţi scutece din 
pânză, ace de siguranţă sau un înveliş protector. 

e Dacă folosiţi scutecele din pânză, puneţi înainte acul 
la scutec şi, pur şi simplu, trageţi-l ca pe nişte pantaloni. 
Sau folosiţi un înveliş pentru scutec cu arici sau cu 
cureluşe. 

e Puneţi deasupra locului unde îl schimbaţi o jucărie 
care să atârne (dar la care să nu ajungă). Păstraţi o 
zornăitoare sau o altă jucărie captivantă doar ca ocupaţie 
pentru schimbat. 

e Cântaţi-i, vorbiţi-i sau puneţi-i o melodie care îi place - 
orice care să îi distragă atenţia! 

e Includeţi schimbatul scutecului într-un joc simplu şi 
stupid, cum ar fi „Unde este burtica? Uite burtica”. 
Bebeluşii nu pot râde de plăcere şi să urle de supărare în 
acelaşi timp. 

e Cereţi ajutorul unui alt adult sau copil dacă puteţi. Un 
copilaş în vârstă de patru ani poate să vă ajute ţinând 
bebeluşul ocupat; unul în vârstă de şase ani poate să îl 
împiedice să se rostogolească de pe masă în timp ce 
dumneavoastră vă concentrați asupra prinderii scutecului. 

e Dacă bebeluşul insistă să se ridice, lăsaţi-l! Cu puţin 
exerciţiu îi puteţi pune scutecul şi cu el ridicat, sau chiar 
întins pe burtă. 


Spălarea scutecelor şi a hainelor murdare 


Fie că folosiţi scutece de unică folosinţă sau din pânză, 
este imposibil să evitaţi să umeziţi sau să murdăriţi 
aşternuturi, haine, pături sau prosoape. În cazul scutecelor, 
este o idee bună să le clătiţi înainte (toaleta serveşte de 
minune acestui scop), şi să le spălaţi separat de celelalte 
rufe. 

e Folosiţi apă caldă, pentru a omori cât mai mulţi 
microbi. 

e Folosiţi un detergent de rufe puţin parfumat sau chiar 
neparfumat. Dacă folosiţi detergent pudră, asiguraţi-vă că 


acesta se dizolvă complet, astfel încât să se elimine 
complet la clătire. 

e Adăugaţi în apa de spălare o ceaşcă de înălbitor cu 
clor sau două linguriţe de borax pentru a combate germenii 
(ţineţi minte, însă, că unii copii pot fi sensibili la clor, aşa că 
aveţi grijă la semnele de iritare a pielii). 

e Asiguraţi-vă că totul este clătit bine. Chiar şi doar un 
pic de săpun rămas în scutec sau bluziţă poate irita pielea 
copilului. Mulţi părinţi ajung să clătească hainele copilului 
de două sau de trei ori. 

e Puteţi adăuga jumătate de ceaşcă de oţet alb la 
ultimul ciclu de clătire pentru a înmuia scutecele şi lenjeria, 
şi pentru a le face mai absorbante. 

e Uscaţi scutecele, hainele şi  aşternuturile la 
temperaturi ridicate sau la soare. Nu le lăsaţi să rămână 
umede, asta nu face decât să favorizeze dezvoltarea 
mucegaiului. 


ERUPŢIILE DE SCUTEC 


Indiferent de câtă atenţie daţi schimbării scutecelor, 
probabil că bebeluşul dumneavoastră va avea cel puţin o 
dată o erupție cauzată de scutec. Aceste erupții pot avea 
multe cauze şi sunt de diferite tipuri. Dar nu trebuie să ştiţi 
decât despre câteva, pentru a putea să vă descurcaţi în 
marea parte a timpului. 


Erupțiile iritante 


La acestea se referă marea majoritate a oamenilor când 
vorbesc despre eruptiile de scutec: înroşirea și 
sensibilitatea pielii în zona funduleţului şi interiorul 
coapselor, cauzate de iritaţiile produse de urină şi fecale, 
cât şi de frecarea dintre zonele pielii care sunt expuse. 
Erupția este de obicei mai gravă pe zonele expuse. Dacă 
veţi privi sub cutele pielii coapselor la un bebeluş şi între 
fese nu veţi găsi de obicei erupții pentru că aceste zone nu 
sunt expuse urinei. Cel mai bun mod de a preveni şi trata 
această problemă este de a schimba cât mai des scutecele 


şi lăsa bebeluşul cât mai mult timp cu funduleţul gol, aşa 
cum au fost descrise mai devreme în acest capitol. 
Unguente pe bază de vaselină sau cu oxid de zinc ajută la 
protejarea pielii împotriva iritaţiilor ulterioare. Nu ştiu de 
existenţa nici unui medicament care să trateze în mod 
special erupțiile. Pielea are doar nevoie de timp pentru a se 
vindeca. 

Dacă observați apariția erupţiilor imediat după 
schimbarea tipului de scutec folosit (de la o altă firmă, de 
exemplu) sau după folosirea unui nou detergent sau 
înălbitor, acestea ar putea fi provocate datorită reacției la o 
substanţă chimică. Revenirea la vechiul tip de scutece, 
două sau trei cicluri de clătire sau renunţarea la balsamul 
de rufe ar putea reprezenta unele soluţii. 


Erupții cu diaree 


Diareea este foarte acidă şi iritantă. Veţi găsi erupțiile 
cauzate de diaree în aceleaşi zone ca cele produse de 
urină, dar de asemenea şi între fese şi în zona anusului. 
Dacă sunt severe, poate exista şi o slabă sângerare. 
Tratamentul este asemănător cu cel pentru erupțiile 
iritante, împreună cu orice tratament pe care doctorul îl 
prescrie pentru diaree. La copiii hrăniţi cu biberonul, o mică 
iritaţie în jurul anusului este normală chiar dacă nu există 
diaree. În general, aceasta dispare după ce alimentele 
solide încep să facă parte într-o măsură mai mare din dieta 
bebeluşului. 


infecțiile micotice 


Dacă o erupție nu se ameliorează cu tratamentul 
normal, atunci copilul ar putea suferi de o infecţie micotică, 
cu Candida (candidoză) sau cu Moni/lia. Erupţiile de scutec 
cauzate de ciuperci au un aspect particular. Au, în general, 
o culoare roşie-aprins, au margini ascuţite, spre deosebire 
de cele iritante al căror contur se pierde treptat în culoarea 
pielii. Acestea sunt, în general, mici zone rotunde, roşii şi 
dureroase de jur-împrejurul principalei zone centrale. 
Erupţiile sunt de obicei mai accentuate pe partea interioară 


a coapselor şi între pliurile pielii, unde pielea este în special 
umedă. 

Infecţiile micotice sunt mai predispuse să apară dacă 
bebeluşul tocmai a început să ia antibiotice. Antibioticele 
omoară bacteriile cauzatoare de probleme (patogene), dar 
şi bacteriile folositoare din intestine. Odată ce bacteriile 
sunt decimate, ciuperca se poate înmulţi extrem de rapid, 
cauzând infecția. Aftele sunt infecţii bucale cu aceleaşi 
ciuperci care produc erupțiile candidozice. Aftele arată ca 
mici pete albe, „de lapte” care nu se spală sau nu dispar 
dacă sunt frecate (vezi pagina 165). Dacă bebeluşul 
prezintă atât o erupție de scutec, cât şi o aftă, cel mai 
probabil amândouă infecțiile sunt cauzate de aceeaşi 
ciupercă. 

Infecţiile micotice sunt foarte neplăcute pentru bebeluşi, 
dar nu sunt periculoase şi, în general, sunt uşor de tratat. In 
mod normal, doctorul vă va prescrie un medicament 
antimicotic, cum ar fi Nistatinul. Acesta se găseşte ca 
unguent pentru funduleţ şi soluţie pentru aftele bucale. 
Trebuie, de asemenea, să menţineţi zona infecţiei de sub 
scutec uscată şi curată, schimbând scutecele în mod 
frecvent şi permiţând o aerisire cât mai bună şi mai 
frecventă. 


Vezicule şi alte erupții 


Infecţiile cutanate pot produce erupții în zona scutecului 
cu vezicule sau cruste. Veziculele pot fi pline cu un lichid 
clar sau tulbure. Crustele pot fi de culoare roşu-aprins, 
neagră sau de culoare mierii. Aceste erupții trebuie văzute 
de un doctor şi tratate imediat, altfel se pot răspândi, 
devenind o adevărată problemă. O regulă bună este că 
dacă o erupție nu este clar provocată de o iritaţie (aşa cum 
am descris mai devreme), ar trebui verificată de medic 
pentru a fi sigur că nu este prezentă nici o infecţie. 


Schimbatul scutecelor şi sănătatea sexuală 


Schimbatul scutecelor ridică probleme care îi fac pe unii 
părinţi să se simtă stânjeniţi. In vreme ce vă curăţaţi 


băiatul, acesta are o erecţie. Sau o dată ce îi îndepărtați 
scutecul, mâinile fetiţei dumneavoastră ajung la vulvă. 
Aceste comportamente pot sugera răspunsuri sexuale 
specifice adulţilor, dar de fapt nu sunt nici măcar pe 
aproape. Spre deosebire de adulţi, bebeluşii nu dau atenţie 
senzaţiilor ce le pot avea în zonele genitale. Erecţiile nu 
sunt un semn al stimulării sexuale, ci reflexe la schimbarea 
de temperatură, la frecare, umplerea vezicii sau alte 
senzaţii interne. Atingerea organelor genitale de către un 
bebeluş este diferită de masturbarea unui adolescent, 
deoarece bebeluşii nu au fantezii sexuale. Organele 
genitale nu sunt decât părţi ale corpului plăcute la atins, 
aşa cum sunt lobii urechilor, genunchii sau degetele de la 
picioare. 

Deşi explorarea zonelor genitale de către bebeluş nu 
este sexuală în sensul care îl are la adulţi, schimbările 
scutecelor vă oferă o oportunitate să transmiteţi unele 
valori către copilul dumneavoastră. Dacă îi spuneţi fiicei 
„nu” când îşi atinge vulva, îi transmiteţi că este un lucru 
greşit, rău, sau poate periculos în legătură cu această parte 
a corpului. Dacă vă grăbiţi să îi îndepărtați mâinile şi să 
acoperiţi zona ruşinoasă, îi transmiteţi acelaşi mesaj. 

Pe de altă parte, dacă transmiteţi un mesaj neutru „văd 
că îţi place să îţi atingi vulva” după care vă continuaţi 
treaba de a-i schimba scutecul, îi transmiteţi că este în 
regulă să vorbiţi despre organele genitale. Pe măsură ce 
creşte, foarte probabil că vor apărea, de multe ori, întrebări 
despre organele genitale şi sexualitate. Stabilind de la 
început că dumneavoastră nu aveţi nimic împotrivă să 
discutaţi despre aceste probleme va face mai uşor pentru 
copil să aducă în discuţie astfel de subiecte mai târziu când 
va avea ceva de întrebat sau o nelămurire. Şi, cu fiecare 
conversaţie, aveţi şansa să vă transmiteţi propriile valori 
legate de sexualitate. A nu vorbi despre acest subiect nu 
face ca întrebările şi nelămuririle copilului să dispară; 
înseamnă doar că nu veţi avea şansa să vă ajutaţi copilul să 
se descurce cu ele. 


Deprinderea folosirii toaletei 


Când vă gândiţi la momentele în care vă veţi învăţa 
copilul să folosească oliţa sau toaleta, vedeţi lumina de la 
capătul tunelului sau vedeţi doar întunericul din acesta? 
Vestea bună este că mulţi copilaşi învaţă să folosească oliţa 
cu uşurinţă şi sunt mândrii de realizarea lor. Partea proastă 
este că acesta este un proces lung şi frustrant. Toată lumea 
a auzit de copii care refuză să renunţe la scutece şi de cei 
care folosesc oliţa pentru toate în afară de pentru ce a fost 
concepută. 

Nici faptul că nu există o singură metodă „corectă” nu 
este de ajutor. Dacă aţi fost atenţi la sfaturile membrilor din 
familie, sfaturile medicului copilului, şi ale experţilor care 
scriu cărți, probabil aţi realizat că există ceva 
neconcordanţe. Poate fi greu să cerneţi printre toate 
acestea pentru a găsi pe cele care au sens pentru 
dumneavoastră. 

Am să încerc să vă fiu de ajutor. În secţiunile care 
urmează, vă voi vorbi despre diferitele abordări, voi discuta 
despre avantajele şi dezavantajele fiecăreia şi despre 
capcanele ce pot apărea. Fiecare metodă funcţionează 
pentru ceva timp, iar nici una pe care eu să o cunosc nu 
merge mereu. Lucrul important este să decideţi care 
abordare se potriveşte cu dumneavoastră şi cu bebeluşul 
dumneavoastră. Cel mai probabil, dacă sunteţi mulţumiţi de 
alegerea făcută şi vi se pare normal de aplicat, ea va fi 
încununată de succes. 

Inainte să începeţi, totuşi un cuvânt despre cuvinte: 
pentru a putea să vă învăţaţi copilul să folosească toaleta, 
va trebui să puteţi vorbi cu copilul dumneavoastră despre 
ceea ce se întâmplă folosind termeni ce nu sunt prea grei 
pentru acesta. „Urinare” şi „defecare” sunt cuvinte prea 
lungi şi prea grele pentru ca el să le înţeleagă şi să le 
folosească. In secţiunile care vor urma, voi folosi cuvintele 
„Pipi”, „caca”, dar nu contează ce cuvinte veţi alege atâta 
timp cât vă simţiţi confortabil să le pronunţaţi. 


DE LA PĂRINTE LA PĂRINTE 


„Nu vă lăsaţi amețiţi de părinţii care se laudă cu cât 
de uşor şi de repede a învăţat copilul lor să 
folosească olița - fiecare copil este diferit, în general 
se zice că fetiţele sunt mai uşor de învăţat decât 
băieţii, dar asta nu s-a întâmplat la mine în familie. 
Fiţi doar răbdători şi totul va veni de la sine” 


— jensmom, pe site-ul DRSPOCK.COM 


ANTRENAMENTUL PRIN REFLEX 


La începutul secolului al XX-lea, în Statele Unite ale 
Americii, bebeluşii erau învăţaţi să folosească toaleta 
utilizând antrenamentul prin reflex. Conform experţilor de 
atunci, mamele trebuiau să îşi ducă bebeluşii la toaletă de 
mai multe ori pe zi, conform unui orar strict, şi să îi 
stimuleze să urineze. Reacţia va deveni una reflexă, aşa 
cum un câine este învăţat să saliveze la sunetul unui 
clopoțel. 

O metodă mult mai puțin rigidă de antrenament prin 
reflex, ce are un efect mai mare asupra copiilor, este deja 
tradițională în multe părți ale lumii. Începând cu primele 
luni de viață, atunci când o mamă realizează că bebeluşul 
este pe cale să aibă nevoie la toaletă, ea îl duce la oliță şi 
Încearcă să prindă urina sau scaunul. In acelaşi timp, ea 
scoate un sunet gen „pssssss”. După un timp, începe să îl 
ducă la oliţă în mod regulat de mai multe ori pe zi, în 
special imediat după masă, când scoate, de asemenea, 
sunetul, şi aşteaptă ca bebeluşul să facă. Atunci când acest 
lucru se întâmplă, ea îl laudă. 

Pentru a înţelege cum funcţionează aceste metode, 
poate fi de ajutor să ştiţi modul de acţiune al reflexelor. 
Pentru a putea urina, muşchii vezicii urinare trebuie să se 
contracte, în vreme ce alţi muşchi care împiedică urinarea 
trebuie să se relaxeze. Şi cu defecaţia este acelaşi proces, 
cu o grupă de muşchi ce trebuie să se relaxeze, în vreme 


ce altă grupă să se contracte. Aceşti muşchi sunt controlaţi 
reflex. Există şi alţi muşchi care sunt controlaţi voluntar. 
Toţi devenim conştienţi de ei când avem nevoie să ne 
ducem la toaletă, dar nu putem merge imediat. 
Antrenamentul constă în realizarea unei conexiuni în 
creierul copilului între oliţă, prezenţa mamei, sunetul 
special, şi urină sau fecale. Oricând primele trei sunt 
prezente (oliţa, mama şi sunetul special), cel de-al patrulea 
va urma. După mai multe repetări, reflexele copilului devin 
antrenate, astfel încât atunci când este dus la oliţă şi mama 
scoate sunetul special, el va face pipi şi caca. În acest fel, 
un copil poate renunţa la scutece la vârsta de 12-15 luni. 


Avantaje şi dezavantaje 


Avantajul clar este că puteţi scăpa de scutece mai 
devreme. Dezavantajul este că necesită destul de mult 
efort la început. Trebuie să fiţi mereu acasă cu copilul 
dumneavoastră pentru ca olita să nu fie niciodată prea 
departe. Multe dintre lucrurile normale ale vieţii moderne - 
cum ar fi plecatul la cumpărături - pot sta în calea acestei 
metode. Un copil antrenat prin această metodă rămâne 
dependent de dumneavoastră (sau de un alt adult) pentru 
drumuri frecvente la oliţă. 

Un al dezavantaj ar fi că există posibilitatea ca efectul 
antrenamentului să nu fie permanent. Dacă deveniți aşi în a 
reuşi să vă daţi seama când trebuie să folosească oliţa, s-ar 
putea să consideraţi că aţi reuşit să îl învăţaţi cu oliţa 
înainte de prima lui aniversare. Cu toate acestea, o dată ce 
începe să umble mai mult şi scaunele devin mai puţin 
previzibile, tot antrenamentul dispare. 

In comparaţie cu metodele prezentate în continuare, 
şansa de apariţie a urinatului în pat mai târziu este mai 
mare. 


ŞEZI! STAI! PIPI! 


La acest lucru se gândesc mulţi părinţi când vine vorba 
de deprinderea folosirii oliţei. Aşteptaţi 15 sau 16 luni până 


când copilul poate merge binişor. Apoi, de câteva ori pe zi, 
atunci când credeţi că el are nevoie să facă pipi, îl duceţi la 
baie, îi scoateţi scutecul şi îl puneţi pe toaletă. El va sta pe 
toaletă până va face sau va trece ceva timp (să zicem 15 
minute) - sau până va începe să facă scandal. Treaba 
dumneavoastră ca părinte este să îl ţineţi pe toaletă. 

O variantă a acestei abordări este strategia „pur şi 
simplu, scutecele dispar”. Incepeţi prin a cumpăra o 
pereche de chiloţei speciali pentru copii, decoraţi cu figurile 
din desenele animate preferate ale copilului 
dumneavoastră. Când decideţi că este pregătit, îl anunţaţi 
că este destul de mare pentru „pantalonii de băiat mare”. 
Schimbaţi scutecele cu chiloţeii şi îi spuneţi că acum 
trebuie să înceapă să facă la oliţă sau la toaletă. Apoi îi 
reamintiţi de mai multe ori pe zi că trebuie să se ducă şi să 
încerce să facă pipi. Când aveţi impresia că are nevoie, îl 
duceţi în baie şi îl aşezaţi pe oliţă. Aşteptaţi rezultatul şi 
lăudaţi-l în cazul unei reuşite. 


Avantaje şi dezavantaje 


Această abordare are cele mai bune rezultate în cazul 
unor părinţi răbdători şi insistenţi, şi al copiilor care vor să 
le facă pe plac şi pot sta mult timp pe toaletă pentru a face 
acest lucru. Deseori, însă, rezultatul este mult mai puţin 
pozitiv. 

Copilului s-ar putea să nu îi convină să fie întrerupt din 
activitatea distractivă pe care o făcea în acel moment 
pentru a fi aşezat pe toaletă pentru o perioadă ce îi poate 
părea infinită. S-ar putea să nu aibă nici o idee despre ceea 
ce se aşteaptă de la el să facă, sau cum să o facă. În aceste 
cazuri, atât părinţii, cât şi copilul vor deveni frustraţi. După 
ce îşi udă pantalonii speciali de mai multe ori şi este certat 
pentru asta (sau, pur şi simplu, are impresia că şi-a 
dezamăgit părinţii), copilul decide cel mai probabil că 
scutecele sunt mai sigure. Câteodată, această situaţie 
denaturează în boicotul oliţei care poate dura luni de zile. 

Părinţii care nu au răbdare sunt înclinați să încerce să 
grăbească procesul,  pedepsindu-şi copilul pentru 


eventualele „accidente”. De exemplu, ei ameninţă să îi ia 
noua pereche de chiloţei, şi să îi pună iar scutece „ca la 
bebeluşi”. Aproape întotdeauna această strategie nu are 
şanse de reuşită. Pedepsele îl pot învăţa pe un copil că a-şi 
uda patul nu este bine, dar nu îl învaţă cum să nu îl ude. 
Primul pas în golirea vezicii este relaxarea muşchilor 
pelvini. Dacă în momentul în care se află pe oliţă un copil 
este stresat, acest lucru poate fi dificil sau chiar imposibil. 
Cu cât stă mai mult pe toaletă, cu atât devine mai încordat. 
Apoi, când în sfârşit se ridică de pe toaletă, este atât de 
fericit că a scăpat încât întregul său corp se relaxează şi el 
urinează în chiloţei sau scutec. Din punctul de vedere al 
părinţilor, copilul este încăpățânat sau răzbunător, 
aşteptând în mod intenţionat să facă atunci când nu mai 
este pe oliţă. Este uşor de observat cum o modalitate 
ineficientă de învăţare a copilului să folosească toaleta 
poate duce la supărare şi nefericire, sau chiar abuz în unele 
cazuri rare. 


O ABORDARE CONCENTRATĂ PE COPIL 


Acum patruzeci de ani, marele pediatru american, dr. T. 
Berry Brazelton, şi-a dat seama că bebeluşii pot învăţa să 
meargă la toaletă fără a trebui să fie forţaţi, certaţi sau 
pedepsiţi. Dacă părinţii ar aştepta până când copilul este 
pregătit din punct de vedere al dezvoltării atât fizice, cât şi 
emoţionale, apoi ar permite copilului să stabilească ritmul, 
majoritatea copiilor ar învăţa să folosească toaleta la o 
vârstă rezonabilă, cu mult mai puţin stres şi mai puţine 
incidente sau alte probleme. Această abordare inovatoare 
şi sensibilă, pe care dr. Brazelton a numit-o „concentrată pe 
copil”, este acum acceptată de majoritatea pediatrilor şi 
medicilor de familie ca cea mai bună metodă de abordare. 

Cheia este să începeţi antrenamentul doar în momentul 
în care copilul este pregătit din punct de vedere al 
dezvoltării. Aceasta se întâmplă de obicei cam la vârsta de 
20-30 de luni, dar poate mai târziu pentru unii şi mai 
devreme pentru puţini. Semnele că bebeluşul este pregătit 


includ: 

e Copilul poate merge singur până la oliţă şi se poate 
aşeza pe ea în siguranţă. El chiar poate să vă ajute să îşi 
dea jos chiloţeii sau scutecul. 

e Copilul a început să identifice senzaţia de umplere a 
vezicii sau a rectului ce îi semnalizează că trebuie să 
meargă la toaletă, şi vă poate spune acest lucru prin 
cuvinte sau semne. 

e Câteodată, scutecele sunt uscate atunci când ar trebui 
să le schimbaţi (un semn al maturizării vezicii urinare). 

e Copilaşul dumneavoastră prezintă un oarecare interes 
pentru activităţile pe care dumneavoastră sau un frate mai 
mare le aveţi în baie. 

e Copilul este capabil, cel puţin câteodată, să coopereze 
când îl rugaţi să facă un lucru, cum ar fi să îi spuneţi să îşi 
ia pantofiorii. S-ar putea să manifeste un nou interes în 
aranjarea lucrurilor - jucării, haine. 

e Copilaşul manifestă, de asemenea, un nou interes 
pentru olita din material plastic pe care aţi cumpărat-o 
acum câteva luni şi care, de atunci, stă într-un colţ retras al 
sufrageriei dumneavoastră. 

Procesul de învăţare urmează acest plan: pe la vârsta 
de 18 luni, cumpăraţi o oliţă din material plastic şi îi spuneţi 
că este scaunul lui special. În acelaşi timp, dacă nu chiar 
mai devreme, îi permiteţi să vină cu dumneavoastră la baie 
pentru a vedea ce faceţi dumneavoastră acolo. Îl încurajați 
să stea pe oliţă cu hainele pe el şi îl recompensaţi cu laude 
şi o poveste, sau cu o prăjitură când face asta. Îi explicaţi 
că toaleta şi olita au aceeaşi întrebuințare. Dacă bebeluşul 
se opune, nu insistaţi. Este liber să vină şi să plece când 
doreşte. 

După ce copilaşul s-a obişnuit să stea pe oliţă, vreme de 
o săptămână, cu toate hainele pe el, încurajaţi-l să se aşeze 
pe oliţă fără scutec (de obicei, scoaterea scutecului este 
pentru un bebeluş o mare bucurie!). Dar nu încercaţi să îl 
convingeţi să facă la oliţă. Odată ce el s-a obişnuit să stea 
pe scaunul lui special, îl aduceţi acolo de fiecare dată când 
are scutecul plin şi îi arătaţi că olita este pentru ca să ţină 


pipi şi caca. Din nou, aşteptaţi ca el să se obişnuiască cu 
această idee. Abia după aceasta îl încurajați să stea pe oliţă 
când are nevoie să facă. În final, când chiar face în oliţă, îl 
lăudaţi pentru că este „mare”, având, însă, grijă să nu 
faceţi totuşi prea mare caz din asta. Copilaşilor le place să 
creadă că îşi urmează propriile dorinţe, şi nu că îndeplinesc 
toate dorinţele părinţilor. 

După ce copilul a reuşit să facă în oliţă, puteţi să îl 
duceţi la oliţă de câteva ori pe zi pentru a-l prinde când are 
nevoie. După aproximativ o săptămână, când el este fericit 
să meargă la oliţă cu dumneavoastră, puteţi începe să îl 
lăsaţi din când în când fără scutec, cel mai bine în nişte 
pantalonaşi lejeri ce pot fi traşi şi ridicaţi cu uşurinţă. 
Incurajaţi-l să folosească singur oliţa când are nevoie. Poate 
va trebui să îi reamintiţi, dar nu îl forţaţi, şi nici nu îl criticaţi 
în cazul unor accidente. În acest moment, majoritatea 
copiilor sunt foarte mândri de abilitatea lor de a se putea 
duce la toaletă singuri. 

De-a lungul întregului proces, vă încurajați copilul, dar 
înaintați în propriul lui ritm. Nu există nici un orar fix. Dacă 
simţiţi că el se opune, renunţaţi pentru o perioadă de 
câteva săptămâni sau chiar luni. În special între 12 şi 18 
luni, copiii dezvoltă o ataşare faţă de fecalele lor, şi îi 
deranjează să le vadă cum dispar. Dacă realizează că 
dumneavoastră sunteţi porniţi să controlati când şi unde să 
dispară, mai mult ca sigur se vor împotrivi. Cam după 
vârsta de 18 luni, aceste sentimente dispar şi copiii sunt 
pregătiţi să continue cu antrenamentul pentru deprinderea 
folosirii toaletei. 


Avantaje şi dezavantaje 


Copiii care învaţă să ţină controlul momentelor de 
toaletă câştigă mai mult decât doar un funduleţ uscat. Ei se 
simt mândri de noua lor realizare. Au învăţat cum să se 
abţină când este nevoie, şi cum să facă atunci când pot. 
Prin câştigarea dreptului de a purta lenjerie de „copii mari”, 
ei au făcut un mare pas către independenţă. 

Dovezile că această metodă concentrată asupra 


copilului este foarte eficientă apar, în principal, din propriile 
cercetări ale dr. Brazelton. Din 1 170 de copii ai căror 
părinţi au fost învăţaţi să folosească această metodă, 80% 
au fost obişnuiţi să nu mai poarte scutece pe durata zilei la 
vârsta de doi - doi ani şi jumătate, iar majoritatea (din nou 
80%) nu mai făceau noaptea în pat până la vârsta de trei 
ani. La vârsta de cinci ani, puţini (sub 2%) sufereau de 
constipaţie, udau patul sau aveau alte probleme legate de 
toaletă, cu mult sub media naţională. 

De curând, însă, un alt pediatru a raportat că la aproape 
20% dintre copiii pe care îi are în îngrijire şi care au fost 
învăţaţi cu o astfel de metodă în care nu se pune presiune 
asupra copilului, le-a apărut o problemă pe care el o 
numeşte „refuzul de a defeca”. Aceasta se întâmplă atunci 
când un copil foloseşte olita pentru a face pipi, dar atunci 
când are şi scaun, insistă să aibă scutecele pe el. Acest 
comportament îi înnebuneşte pe părinţi. Singura diferenţă 
dintre aceşti copii şi alţii de vârsta lor este că ei învaţă mai 
târziu să folosească toaleta pentru defecaţie. 

Eu bănuiesc că unii sunt, pur şi simplu, mai puţin 
doritori să renunţe la scutece. Părinţii lor, urmând sfatul 
standard, aşteaptă şi tot aşteaptă ca bebeluşii să preia 
iniţiativa. După o perioadă în care nimic nu s-a întâmplat, 
părinţii încep să îşi împingă de la spate copiii. Dacă 
bebeluşii se încăpăţânează să nu facă nimic, are loc o 
confruntare. De obicei, problema dispare de la sine. În 
unele cazuri, însă, soluţia este ca părinţii să renunţe la 
insistenţe şi, pur şi simplu, să îşi pună din nou copiii în 
scutece. |n câteva săptămâni până la câteva luni 
majoritatea copiilor decid să accepte oliţa. 

Probabil cea mai mare problemă a acestei abordări este 
că „a merge în pasul copilului dumneavoastră” nu 
înseamnă destul de repede. Şi există şi motive bune pentru 
care să vă faceţi copilul să renunţe la scutece mai devreme 
decât mai târziu. S-ar putea să fiţi îngrijoraţi că grădiniţa nu 
vă va accepta copilul în scutece (deşi, bineînţeles, multe 
dintre aceste grădiniţe acceptă schimbatul scutecelor ca 
parte a slujbei). Dacă folosiţi serviciile unei bone sau ale 


unei alte persoane care să aibă grijă de copil acasă, s-ar 
putea să simţiţi presiune din partea acesteia să treceţi mai 
repede peste faza cu schimbatul scutecelor. Sau s-ar putea 
să aşteptaţi un alt copil şi nu vă surâde ideea să schimbaţi 
două rânduri de scutece în vreme ce mai aveţi şi alte 
probleme de rezolvat. 


O ABORDARE DIDACTICĂ 


Vă puteți învăţa bebeluşul să folosească oliţa 
independent, fără mustrări şi pedepse, şi fără a aştepta ca 
el să preia iniţiativa. Principalul lucru pentru a aplica 
această metodă este din nou să aşteptaţi până când copilul 
va fi pregătit (ca şi cu metoda concentrată pe copil), şi apoi 
să aplicaţi o întreagă colecţie de lecţii, toate deodată. 

O bună descriere a acestei metode a apărut într-o carte 
scrisă în anii '70, numită „Cum să îţi înveţi copilul să 
folosească toaleta în mai puţin de o zi” (Toilet Training in 
Less Than a Day), scrisă de Nathan Azrin şi Richard Foxx. 
Autorii, ambii de profesie psihologi, au prezentat pas cu pas 
o metodă de deprindere a copilului cu folosirea toaletei, 
prin care acesta să fie învăţat să folosească olita şi să o 
golească în toaletă singur. În ciuda titlului cărţii, întregul 
proces didactic durează mai mult de o zi, deşi 
antrenamentul pe care se bazează totul durează doar 
câteva ore - mult mai rapid decât metoda descrisă anterior. 
După aceea, totul este reprezentat de lecţii care să îl 
determine pe copil să îşi perfecţioneze noile lucruri 
învăţate. 

Cartea descrie programul de învăţare în detaliu. Eu vă 
voi prezenta bazele acestei metode, dar dacă doriţi să o 
folosiţi, ar trebui să cumpăraţi cartea (nu este foarte 
scumpă) şi să o studiaţi în detaliu. 

Inainte de a începe cu adevărat antrenamentul, va 
trebui să vă asiguraţi că bebeluşul dumneavoastră este 
pregătit. De obicei, această metodă nu va avea efect dacă 
este aplicată înainte ca bebeluşul să aibă vârsta de 20 de 
luni, cam aceeaşi vârstă dacă aţi încerca metoda 


concentrată asupra copilului. Semnele că acesta este gata 
sunt asemănătoare cu cele ale metodei precedente. Azrin şi 
Foxx prezintă aceste semne prin trei teste simple: 

e Controlul vezicii urinare. Copilul dumneavoastră 
urinează o dată o cantitate mai mare în loc de a face des şi 
în cantităţi mici? Poate rezista mai multe ore cu scutecul 
uscat, arătându-vă, astfel, capacitatea lui fizică de a se 
abţine? Vă arată fie spunându-vă, fie stând într-un anumit 
fel că are nevoie la toaletă? 

e Controlul organismului. Se poate deplasa singur? 
Poate lua în mână mici obiecte arătându-vă că are 
coordonarea necesară pentru a putea să îşi dea jos 
pantalonii şi să îi ridice? 

e Capacitatea de a urma indicaţii. Poate copilul 
dumneavoastră să arate diferite părţi ale corpului la cerere 
(nas, ochi, gură, urechi etc.)? Va putea să vă urmeze 
indicaţiile să se aşeze şi să se ridice? Poate să vă aducă un 
obiect din altă cameră dacă i-l cereţi? Poate duce la 
îndeplinire o cerinţă din două comenzi „pune păpuşa în 
vagon” sau „ia cartea şi dă-i-o lui tati”? 

Una dintre cele mai importante chei ale succesului când 
vine vorba de această metodă este pregătirea din timp. 
Trebuie să faceţi astfel încât să puteţi să îi acordaţi întreaga 
atenţie copilului dumneavoastră, fără întreruperi. Să 
pregătiţi mai multe recompense gustoase, inclusiv multe 
lucruri bune de băut. Trebuie să alcătuiți şi o listă cu 
persoanele la care copilul dumneavoastră ţine. Această 
listă va include, spre exemplu, pe tati, bunica, unchiul Fred, 
cât şi personaje închipuite cum ar fi Mickey Mouse sau 
Barney. Când vă încurajați şi vă lăudaţi copilul, îi puteţi 
spune cât de mândri sunt fiecare dintre aceştia de el. 
Acesta este un lucru extrem de motivant. Inainte de ziua în 
care îl veţi învăţa baza, poate fi de ajutor să vă lăsaţi 
copilul să se obişnuiască cu oliţa, cu dumneavoastră în 
baie, şi cu cuvintele care vor descrie ceea ce se va 
întâmpla („pipi”, „caca”, „pantalonii jos”, „ud”, „uscat” 
etc.). 

La învăţat se folosesc mai multe tehnici diferite. Acestea 


includ simulatul cu ajutorul unei păpuşi, instrucţiuni 
verbale,  ghidatul folosind mâinile, repetarea, lauda, 
recompense pentru momentele când nu este ud, şi 
consecinţe moderat de neplăcute (a vă grăbi să ajungă la 
oliţă şi exersarea repetată) pentru când este ud. De-a 
lungul întregului proces îi oferiţi atât recompense gustoase, 
cât şi laude, şi niciodată nu pedepsiţi sau mustraţi. Doar vă 
arătaţi nemulţumirea când bebeluşul udă patul, dar o faceţi 
în aşa fel încât să nu îl faceţi să îi fie ruşine. Ca rezultat al 
tuturor acestor lucruri, mulţi copii consideră activitatea ca 
interesantă şi distractivă. 


Avantaje şi dezavantaje 


Eu sunt impresionat de faptul că această metodă îmbină 
mai multe tehnici eficiente de învăţare şi motivare într-un 
mod puternic şi pozitiv. Este uşor de crezut că un copil care 
este apt din punct de vedere al dezvoltării poate învăţa tot 
acest lucru într-o singură zi, deşi eu nu am nici un fel de 
experienţă în ceea ce priveşte această abordare. Autorii au 
publicat şi un studiu care să le susţină afirmaţiile. Din 34 de 
copii, doar doi nu foloseau oliţa în mod independent după o 
perioadă de învăţare care a durat între 30 de minute şi 
două zile. O săptămână mai târziu, renunţaseră la scutece 
şi în proporţie de 99% nu avuseseră accidente. Deşi tehnica 
se concentrează pe urinat, majoritatea copiilor fac fără nici 
o stimulare şi caca. 

Este important de realizat că această metodă nu 
garantează că scopul va fi atins mult mai devreme decât 
celelalte metode. Majoritatea copiilor nu vor putea începe 
antrenamentul mai devreme de vârsta de doi ani. Dar 
acesta ar putea fi încheiat mult mai rapid decât în cazul 
metodei concentrate asupra copilului. 

Un posibil dezavantaj al acestei metode ar putea fi 
reprezentat de faptul că va trebui să cumpăraţi cartea celor 
doi şi va trebui să acordaţi atenţie detaliilor foarte specifice 
ale antrenamentului. Citirea cărţii de două sau de trei ori 
este probabil o idee bună (192 de pagini de lectură uşoară). 
În studiile publicate, în care părinţii au folosit metoda, 


rezultatele au fost variabile. Unii părinţi au raportat că 
atunci când a fost vorba de criticat copiii pentru că aveau 
pantalonii uzi sau când i-au pus pe aceştia să exerseze 
mersul la oliţă de mai multe ori, ei au devenit foarte 
supăraţi. Când părinţii au folosit cartea şi au beneficiat şi de 
ajutorul unui psiholog pentru copii, însă, rezultatele au fost 
mult mai uniform pozitive. 

Aşa că această carte nu este magică. Dar atâta timp cât 
menţineţi o atitudine pozitivă - fără pedepse, forţare sau 
mustrări - nu cred că îi veţi face copilului nici un rău. Dacă 
nu reuşeşte să înveţe pe cât de repede vă aşteptaţi sau pe 
cât de repede zice cartea că ar trebui, nu fiţi descurajaţi. 
Doar pentru că nişte specialişti au obţinut rezultate bune 
folosind această metodă nu înseamnă că şi părinţii fără nici 
un fel de calificare specială - chiar şi părinţii foarte buni - 
vor avea acelaşi succes. Dacă sunteţi dispuşi să oferiţi o 
pauză de câteva luni atât dumneavoastră, cât şi copilului 
dumneavoastră, puteţi încerca mai târziu. O altă opţiune 
este să apelaţi la un specialist în comportament care vă 
poate ajuta de-a lungul întregului proces. 


Sfaturi practice 


e O oliţă este de ajutor când copilul abia învaţă. 
Majoritatea copiilor nu prea se descurcă să îşi găsească 
echilibrul pe toaletele normale, picioarele atârnându-le în 
aer. lar sentimentul de nesiguranţă nu face decât să le fie 
mai greu să se relaxeze destul pentru a face pipi. 

e Luaţi oliţa după dumneavoastră. Când sunteţi pe 
drum şi aveţi şi copilul cu dumneavoastră, puteţi lua şi oliţa 
în portbagaj. 

e inlăturaţi marginea de protecţie. Dacă olita are o 
margine de protecţie pentru a nu stropi în jur, luaţi în 
considerare varianta să o înlăturați. Este foarte uşor ca 
băieţelul dumneavoastră să îşi zgârie penisul în ea şi, 
astfel, să devină foarte reticent în a învăţa să folosească 
oliţa. 

e Alegeţi haine plăcute la purtat. Când faceţi 
trecerea la lenjerie intimă, alegeţi îmbrăcăminte care să îi 


permită cu uşurinţă copilului să o dea jos şi să o îmbrace la 
loc. Astfel, va fi mult mai independent. 

* Însoţiţi antrenamentul cu poveşti. Există multe 
cărţi cu imagini care să îi ajute pe copii să se obişnuiască să 
folosească oliţa. Printre preferatele mele sunt: „Everyone 
Poops” de Taro Gomi şi „Once Upon a Potty” de Alona 
Frankel. 


CÂTEVA LUCRURI LA CARE SĂ VĂ GÂNDIŢI 


Oricare dintre metode decideţi să o aplicaţi, iată câteva 
lucruri pe care ar trebui să le reţineţi: 

e Mama dumneavoastră sau o altă rudă s-ar 
putea să aibă păreri diferite despre cum ar trebui să 
vă învăţaţi copilul să folosească oliţa. De exemplu, în 
vreme ce dumneavoastră consideraţi că sunteţi destul de 
relaxaţi în ceea ce priveşte această problemă, persoana 
respectivă ar putea considera că sunteţi „prea” relaxaţi. Cel 
mai bun mod de a aborda această problemă este să 
ascultați cu politeţe sfaturile pe care are să vi le dea acea 
persoană, iar apoi să faceţi cum consideraţi dumneavoastră 
că este mai bine. Pentru că, până la urmă, sunteţi părinte şi 
nici măcar vechile tradiţii de familie s-ar putea să nu fie 
eficiente când vine vorba de copilul dumneavoastră. 

e Mulţi părinţi se tem că încercarea de a-şi învăţa 
copiii devreme să meargă la toaletă ar putea să le 
cauzeze acestora probleme psihologice. Nu există nici 
o dovadă care să ateste acest lucru. Insă, o abordare care 
este dură sau rigidă poate avea unele efecte psihologice 
negative. 

* A învăţa cum să folosească o oliţă este doar o 
parte din antrenament. A învăţa cum să se şteargă (cu o 
mişcare dinainte-înapoi la fetiţe pentru a preveni infecțiile 
vaginale şi urinare) şi cum să se spele pe mâini este la fel 
de important. 

e Din motive pe care nimeni nu le înţelege, fetele 
învaţă aceste lucruri cu câteva luni înaintea 
băieţilor. Dacă toţi prietenii dumneavoastră au fetiţe, iar 


dumneavoastră aveţi un băiat, nu vă miraţi dacă 
dumneavoastră încă schimbaţi scutece, în vreme ce ei aleg 
chiloţei drăguţ. 

e În orice moment în care copilul face un progres 
de dezvoltare, este posibil să apară şi scăpări. Nici cu 
toaleta nu sunt excluse. Puteţi să vă aşteptaţi la accidente 
chiar şi după ce a învăţat, şi, de asemenea, când este 
supus unui stres. 

e Mă credeţi sau nu, dar dumneavoastră, ca 
părinte, s-ar putea să aveţi sentimente confuze 
despre finalul perioadei de scutece. Bineînţeles, este 
grozav să nu mai schimbaţi scutece. Dar mulţi părinţi simt 
şi ceva ca o mică pierdere după ce copiii lor fac acest pas în 
viaţă. Puteţi recupera din timpul pe care îl petreceaţi 
împreună în vreme ce îi schimbaţi scutecele, jucându-vă 
mai mult cu copilul dumneavoastră, uitându-vă la cărţi cu 
poze, mergând la plimbare şi, în general, bucurându-vă cu 
acesta în moduri în care nu puteaţi când amândoi eraţi atât 
de încurcaţi cu scutecele. 


CUVÂNT DE ÎNCHEIERE 


Am încercat să fac din această carte una practică, plină 
de sfaturi utile legate de subiecte de zi cu zi cum ar fi 
somnul, hrănirea şi scutecele. Dar aş vrea să închei cu un 
alt subiect care, în felul său, este la fel de fundamental ca 
şi celelalte: valorile. 

Când îi întreb pe părinţi ce fel de adulţi îşi doresc să 
devină copiii lor, primul răspuns pe care îl primesc este, în 
mare, unul general: „Imi doresc ca fiul meu să fie fericit şi 
să devină o persoană bună”. Apoi întreb: „Ce înţelegeţi prin 
„persoană bună?”. Acesta este momentul în care părinţii 
îmi spun ce este cel mai important pentru ei, valorile. Şi, ca 
părinte, valorile dumneavoastră vor colora fiecare parte a 
vieţii copilului dumneavoastră, cu mult înainte ca religia 
sau educaţia morală să intre în acţiune. Valorile trec la el 
prin modul în care îl ţineţi în braţe, vorbiţi cu el, îl hrăniţi, îl 
puneţi să doarmă, şi chiar prin modul în care îi schimbaţi 
scutecele. 

Diferiţi părinţi au concepte diferite despre cum ar trebui 
să fie o persoană bună. Pentru unii, cel mai important este 
ca, odată ce creşte, copilul lor să fie deştept şi să aibă 
succes. Pentru alţii, respectul faţă de părinţi este cel mai 
prețuit. Dorinţa dumneavoastră ar putea fi un copil care 
când creşte să lupte pentru ceea ce este bine, să urmeze 
legile, să ţină la alte persoane, să aibă o familie mare, să 
creadă în Dumnezeu, să facă din lumea în care trăieşte un 
loc mai bun, sau cu totul altceva. Bineînţeles, idealul 
dumneavoastră poate include şi câteva calităţi, şi probabil 
chiar aşa şi este. Dar doar una sau două pot fi în capul 
listei. Care sunt acestea? 

Indiferent care sunt valorile dumneavoastră părinteşti, 
mai mult ca sigur că lucrurile cu care aveţi de-a face în 
fiecare zi nu se află pe această listă. Nici un părinte nu îmi 
spune: „Imi doresc ca fiul meu când va creşte să doarmă 
întreaga noapte” sau „Vreau ca fiica mea să devină o 


persoană care să ştie să folosească toaleta”. Privirea per 
ansamblu poate face să  evidenţieze unele dintre 
problemele imediate. 

De asemenea, este important să rămâneţi concentrați 
asupra rezultatelor pozitive, în loc să vă concentrați pe cele 
negative de care vă temeti. A păstra o gândire pozitivă este 
greu în zilele noastre. Ziarele şi emisiunile de televiziune ne 
umplu mintea de poveşti ale unor copii care au ales calea 
greşită. Când copilul dumneavoastră în vârstă de trei ani îşi 
distruge jucăria de supărare este normal să vă vină în 
minte povestea elevului care a deschis focul în şcoală 
săptămâna trecută. S-ar putea să fie nevoie să vă reamintiţi 
că bebeluşul dumneavoastră nu este acel adolescent 
groaznic de tulburat - este doar un prichindel supărat care 
încă nu a învăţat modurile pozitive în care să îşi manevreze 
supărarea. 

Scopul dumneavoastră, fie el pozitiv sau nu, reiese cu 
putere prin cuvintele pe care le spuneţi. Când îi spuneţi 
copilului „Mămica vrea ca tu să te comporţi frumos” copilul 
dumneavoastră se gândeşte „Mami spune că pot să mă 
comport frumos”. Când însă îi spuneţi „Nu mai fi rău”, el 
gândeşte „Mami spune că eu sunt rău”. Imaginea copilului 
dumneavoastră pe care o aveţi în minte şi o transformați în 
cuvinte ajută la formarea adultului în care doriţi să se 
transforme copilul atunci când va creşte. 

Bineînţeles că dumneavoastră nu aveţi control total al 
viitorului copilului dumneavoastră şi, de fapt, nici asupra 
prezentului. Există multe aspecte ale copilului 
dumneavoastră - temperament, talente, trăsături fizice - 
care, pur şi simplu, sunt ceea ce sunt. De asemenea, nu 
puteţi să controlaţi nici modul în care alţi adulţi şi copii îl 
tratează, în special când copilul dumneavoastră creşte. Dar 
în zonele cheie ale valorilor, ceea ce realizați 
dumneavoastră ca părinte este de mare importanţă. Copiii 
învaţă valori de la părinţii lor în două moduri: prin empatie 
şi prin învăţarea limitelor. 


Empatia 


La baza empatiei stă regula de aur - să îi tratezi pe 
ceilalţi aşa cum vrei ca ei să te trateze la rândul lor. 
Empatia este capacitatea de a te pune în postura unei alte 
persoane, de a vedea lucrurile din perspectiva acelei 
persoane şi de a simţi ce simte ea. Bebeluşii în vârstă de 
şapte - zece luni arată empatie - ei devin supăraţi sau 
îngrijoraţi atunci când cineva de lângă ei plânge, de 
exemplu. Când au cam 18 luni, ei îşi alină părinţii (şi 
câteodată chiar alţi fraţi) aducându-le ursuleţul sau păturica 
preferată dacă simt că aceştia sunt supăraţi sau necăjiţi. Pe 
la vârsta de trei ani, majoritatea copiilor pot identifica cu 
acuratețe poze în care copiii sunt supăraţi, fericiţi sau 
speriaţi. 

Empatia este un instinct natural. Nu trebuie să îi înveţe 
nimeni. Dar când îi arătaţi unui copil că înţelegeţi şi că vă 
pasă de sentimentele lui, îi îmbunătăţiţi puterile empatice. 
Când vă trataţi copilul cu bunătate şi respect, el învaţă să 
abordeze lumea în acelaşi mod. Pe măsură ce copilul 
creşte, ideile lui despre ceea ce este bine şi ceea ce este 
rău devin mai complicate şi mai mature. Dar empatia pe 
care o aveai către el când încă era în scutece rămâne baza 
valorilor lui. 


Limitele şi disciplina 


Copiii au un instinct de a le păsa de sentimentele celor 
din jurul lor. Ei muncesc din greu pentru laude şi sunt, în 
general, dispuşi să renunţe la multe lucruri (de exemplu, 
suzete, scutece) pentru a obţine aprobarea părinţilor lor. In 
acelaşi timp, copiii (ca noi toţi, de altfel) vor ceea ce vor, 
când o vor. Aici intră în acţiune limitele. 

Limitele învaţă copiii că acţiunile au şi consecinţe, şi nu 
pot avea întotdeauna ce îşi doresc. Obişnuitul cu limite 
începe de timpuriu. Un copil care este alăptat şi muşcă 
prea tare din mamelonul mamei învaţă că asta opreşte 
hrănirea brusc. Un copil căruia i se spune o poveste în 
fiecare seară învaţă că momentul poveştilor are şi un final 


în fiecare seară. Despre stabilirea limitelor s-a vorbit în 
fiecare dintre capitolele cărţii - în ceea ce priveşte subiecte 
ca ora de culcare, mesele, accesele de furie ale copiilor etc. 
- deoarece, pur şi simplu, limitele sunt o parte integrantă a 
vieţii. 

Nu pot să las subiectul limitelor fără a spune câteva 
cuvinte despre disciplină şi corecţia prin lovire a copiilor. 
Prin disciplină înţelegem a învăţa copiii ce pot face şi ce nu 
pot face. Disciplina eficientă implică multe rugăminţi, 
încurajări şi modele pozitive, o dată cu cantităţi mici de 
pedepse. Pentru copiii obişnuiţi cu acordul părinţilor lor, 
probabil cea mai eficientă metodă de pedepsire ar putea fi 
dezaprobarea lor. „Nu îmi place când desenezi pe pereţi”, 
spus pe un ton sever, face mai multe pentru a opri viitorul 
artist mural decât o palmă peste fund. Părinţii care tind să 
folosească pedepsele ca principală formă de disciplină 
ajung să aibă, în general, copii care se comportă în moduri 
nepotrivite frecvent, în special în cazul în care cred că nu 
vor fi prinşi. 

Pălmuitul peste fund sau orice altă pedeapsă fizică nu 
sunt niciodată potrivite pentru copiii mici; ei, pur şi simplu, 
nu pot înţelege de ce iubiții lor părinţi îi rănesc. Majoritatea 
părinţilor înţeleg asta şi nu ar lovi niciodată un bebeluş. Dar 
mulţi consideră că acestea sunt potrivite pentru copiii mai 
mari. Au existat multe discuţii printre medicii pediatri şi alţi 
specialişti, cât şi unele cercetări ştiinţifice, legate de 
problema corecţiilor fizice. Din câte îmi dau seama, 
concluzia este că nu pălmuitul peste fund este principala 
problemă - ci modalitatea în care este aplicat. 

Copiii care sunt pălmuiţi peste fund în mod arbitrar şi cu 
cruzime ajung să fie supăraţi, fricoşi şi insensibili la 
necazurile celor din jur. Lovirea peste fund cu o paletă sau 
cu un alt obiect, sau lovirea unui copil în orice alt loc decât 
fundul, poate fi periculos (şi chiar ilegal). Pe de altă parte, 
copiii care sunt loviți cu dragoste şi cu motiv - da, este 
posibil - în general nu au probleme. De exemplu, în cazul în 
care copilul dumneavoastră în vârstă de trei ani tocmai a 
fugit în stradă şi vreţi să îl faceţi să înţeleagă că niciodată 


să nu mai facă asta, aţi putea alege să amplificaţi 
greutatea cuvintelor aplicând o corecție peste fund. Nu zic 
că asta ar trebui să faceţi, ci doar că nu va provoca nici un 
rău. 

Mulţi părinţi cresc copii excepţionali fără a-i lovi 
niciodată. Alţii îi lovesc ocazional şi aceştia ajung tot 
grozavi. Dar când părinţii vin la mine şi îmi spun că trebuie 
să îşi lovească peste fund copiii „tot timpul”, mă fac să mă 
gândesc că trebuie să găsească alte metode de a-şi învăţa 
copiii ce este bine şi ce este greşit. Limite consistente, 
ferme şi realiste, sunt cruciale; lovirea peste fund este 
opţională. 


Aveţi încredere în dumneavoastră... şi distraţi-vă 


Dr. Benjamin Spock şi-a început renumita carte cu 
aceste cuvinte: „Aveţi încredere în dumneavoastră, ştiţi mai 
multe decât credeţi”. El nu se referea aici doar la hrănire, 
spălare şi schimbatul scutecelor; el vorbea despre valori. 
Dacă sunteţi asemenea majorităţii părinţilor, deja ştiţi cum 
să alimentaţi empatia copilului dumneavoastră şi cum să 
stabiliţi limite sensibile. Instinctele şi bunul simţ vă vor 
servi ca îndrumători. Instinctele parentale îşi au rădăcinile 
în cele mai timpurii amintiri ale noastre. Ţinem minte cum 
era, copii fiind, să fim alintaţi şi iubiţi. Nu putem pune 
aceste amintiri în cuvinte şi nici nu avem nevoie. Oferim în 
mod natural aceeaşi iubire cu care am fost şi noi trataţi la 
rândul nostru. 

Este diferit în cazul părinţilor care au avut o copilărie 
traumatizată - victime ale unor abuzuri, de exemplu. Ei nu 
se pot baza pe amintirile timpurii pentru a se îndruma ca 
părinţi. O mamă pe care am cunoscut-o şi care atunci când 
era mică fusese abandonată, nu putea suporta să îşi audă 
copilul plângând. Aşa că renunţă şi pleacă, iar copilul ei 
rămânea flămând. Un alt părinte care fusese abuzat când 
era copil, îşi pălmuia peste faţă copilul în vârstă de doi ani 
în mod regulat şi simţea că acesta era lucrul corect pe care 
trebuie să îl facă. 

Am menţionat aceste cazuri triste deoarece, în mod 


remarcabil, mulţi oameni care au fost abuzaţi când erau 
mici au reuşit, totuşi, să fie părinţi remarcabili. Pentru a 
evita să repete abuzul pe care ei l-au suferit, sunt atenţi la 
ceea ce fac şi iau decizii conştiente pentru a-şi trata copiii 
cu bunătate şi consistenţă. Ei nu se încred în totalitate în 
instinctele lor părinteşti. Dar se încred în dragostea pe care 
o poartă copiilor lor pentru a se transforma în părinţii pe 
care nu i-au avut niciodată. 

Aşa că, în final, eu cred că „aveţi încredere în propria, 
persoană” este încă o frază fundamentală. Dar aş vrea să 
adaug o alta proprie: „Distraţi-vă!”. Bebeluşii vin pe lume 
cu un indicator inclus care îi anunţă pe părinţii lor când sunt 
sănătoşi, în siguranţă, şi gata să înveţe: zâmbetul. Unii se 
exprimă prin râsete tari, alţii într-un mod mai tăcut şi mai 
concentrat, dar în oricare dintre cazuri, fericirea se vede în 
ochişorii lor. Când vedeţi acel luciu al ochilor, ştiţi că sunteţi 
pe calea cea bună. Chiar mai mult, căutaţi acele momente 
când bucuria copilului dumneavoastră este reflectată în 
propria bună dispoziţie - când vă distraţi împreună. În 
aceste momente alcătuiți o bază bogată de amintiri pozitive 
care vă pot ajuta în momentele grele ce fac, de asemenea, 
parte din a creşte - prin separări, frică, plictiseală, frustrare, 
şi conflicte. Şi vă învăţaţi copilul cea mai importantă lecţie 
pe care o poate învăţa: în viaţă trebuie să împarţi bucuria şi 
alte sentimente celor din jur pe care îi iubeşti. 

Sper ca această carte să vă folosească tuturor pe 
măsură ce aveţi grijă de copilul dumneavoastră - hrănindu- 
|, schimbându-l, alinându-l şi adormindu-l. Şi mai mult, însă, 
sper că vă va ajuta să aveţi încredere în propria persoană şi 
să vă distraţi împreună cu prichindelul dumneavoastră. 


Sunteţi pregătit să aveţi grijă de bebeluşul dumneavoastră? 


Aici veţi găsi toate sfaturile practice de care aveţi nevoie. Renumitul 
medic pediatru Robert Needlman, unul dintre experţii echipei de la 
„Compania Dr. Spock”, vă oferă în această carte cele mai noi şi mai 
cuprinzătoare informaţii despre majoritatea necesităţilor fundamen- 
tale ale bebeluşului dumneavoastră, însoţite de sfaturi practice 
pentru îngrijirea de zi cu zi. Foarte uşor de folosit, această carte vă 
ajută să aflaţi despre: 


e alăptare şi alimentaţia cu biberonul 

e încurajarea formării unor obiceiuri bune de somn încă 
de la început 

e baie şi scutece 

e alegerea pătuţului, a scaunului pentru maşină etc. 

e înţelegerea diferitelor cauze care provoacă plânsul 


e trecerea la alimente solide şi multe, multe altele 


Pentru mai mult de 50 de ani, dr. Benjamin Spock a fost cel mai 
cunoscut medic pediatru din lume. Pornind de la filozofia sa 
referitoare la îngrijirea sugarilor şi a copiilor, o nouă generaţie de 
experţi de la „Compania Dr. Spock” aduce astăzi părinţilor cele 
mai recente informaţii referitoare la ştiinţa de a fi părinte şi la 
sănătatea copilului. Vă recomandăm şi cartea „Dr. Spock. Ghidul 
viitoarei mame”. 

